|| śrīḥ ||

# pañcatantram

(Version 1.51)

The text used for this edition comes from the following : (ed.) Ramchandra Jha. Vidyabhavan Sanskrit Grantha Mala, 17. Sixth edition. (Varanasi : Chowkhamba Vidyabhavan, 1991).

There are considerable differences in various editions of the Panchatantra. I have also consulted (ed.) M.R. Kale. Delhi : Motilal Banarsidass, reprint. 1991 (original 1911), but clearly there are several differences. Eventually, a revised version based on Kosambi's 1949 critical edition should be prepared.

Electronic text entered by Jan Brzezinski, 2003. This text is available freely, but we request all users to please acknowledge Gaudiya Grantha Mandir as its source. A few corrections have been made (2003-11-02)

Corrections from Ulrich Stiehl entered 2003-11-05

# pañcatantram

## kathā-mukham

oṁ namaḥ śrī-śāradā-gaṇapati-gurubhyaḥ | mahā-kavibhyo namaḥ |

brahmā rudraḥ kumāro hari-varuṇa-yamā vahnir indraḥ kuberaś

candrādityau sarasvaty-udadhi-yuga-nagā vāyur urvī-bhujaṅgāḥ |

siddhā nadyo’śvinau śrīr ditir aditi-sutā mātaraś caṇḍikādyā

vedās tīrthāni yakṣā gaṇa-vasu-munayaḥ pāntu nityaṁ grahāś ca ||

manave vācaspataye śukrāya parāśarāya sa-sutāya |

cāṇakyāya ca viduṣe namo’stu naya-śāstra-kartṛbhyaḥ ||1||

sakalārtha-śāstra-sāraṁ jagati samālokya viṣṇuśarmedam |

tantraiḥ pañcabhir etac cakāra sumanoharaṁ śāstram ||2||

tad yathānuśrūyate | asti dakṣiṇātye janapade mahilāropyaṁ nāma nagaram | tatra sakalārthi-sārtha-kalpa-drumaḥ pravara-nṛpa-mukuṭa-maṇim ajarīcayacarcitacaraṇa-yugalaḥ sakala-kalpa-pāraṅgato’maraśaktir nāma rājā babhūva | tasya trayaḥ putrāḥ parama-durmedhaso vasuśaktir ugraśaktir anekaśaktiś ceti nāmāno babhūvuḥ |

atha rājā tān śāstra-vimukhān ālokya sacivān āhūya provāca—bhoḥ jñātam etad bhavadbhir yan mamaite trayo’pi putrāḥ śāstra-vimukhā viveka-hīnāś ca | tad etān paśyato me mahad api rājyaṁ na saukhyam āvahati | athavā sādhv idam ucyate—

ajāta-mṛta-mūrkhebhyo mṛtājātau sutau varam |

yatas tau svalpa-duḥkhāya yāvaj-jīvaṁ jaḍo dahet ||3||

varaṁ garbha-sravo varam ṛtuṣu naivābhigamanaṁ

varaṁ jātaḥ preto varam api ca kanyaiva janitā |

varaṁ bandhyā bhāryā varam api ca garbheṣu vasatir

na cāvidagdhān rūpa-draviṇa-guṇa-yukto’pi tanayaḥ ||4||

kiṁ tayā kriyate dhenvā yā na sūte na dugdhadā |

ko’rthaḥ putreṇa jātena yo na vidvān na bhaktimān ||5||

tad eteṣāṁ yathā buddhi-prabodhanaṁ bhavati tathā ko’py upāyo’nuṣṭhīyatām | atra ca mad-dattāṁ vṛttiṁ bhuñjānānāṁ paṇḍitānāṁ pañcaśatī tiṣṭhati | tato yathā mama manorathāḥ siddhiṁ yānti tathānuṣṭhīyatām iti |

tatraikaḥ provāca—deva dvādaśabhir varṣair vyākaraṇaṁ śrūyate | tato dharma-śāstrāṇi manv-ādīni artha-śāstrāṇi cāṇakyādīni kāma-śāstrāṇi vātsyāyanādīni | evaṁ ca tato darmārtha-kāma-śāstrāṇi jñāyante | tataḥ pratibodhanaṁ bhavati |

atha tan-madhyataḥ sumatir nāma sacivaḥ prāha—aśāśvato’yaṁ jīvitavya-viṣayaḥ | prabhūta-kāla-jñeyāni śabda-śāstrāṇi | tat saṅkṣepa-mātraṁ śāstraṁ kiñcid eteṣāṁ prabodhanārthaṁ cintyatām iti | uktaṁ ca yataḥ—

anantapāraṁ kila śabda-śāstraṁ

svalpaṁ tathāyur bahavaś ca vighnāḥ |

sāraṁ tato grāhyam apāsya phalgu

haṁsair yathā kṣīram ivāmbudhyāt ||6||

tad atrāsti viṣṇuśarmā nāma brāhmaṇaḥ sakala-śāstra-pāraṅgamaś chātra-saṁsadi labdha-kīrtiḥ | tasmai samarpayatu etān | sa nūnaṁ drāk prabuddhān kariṣyati iti |

sa rājā tad ākarṇya viṣṇuśarmāṇam āhūya provāca—bho bhagavan mad-anugrahārtham etān artha-śāstraṁ prati drāg yathānanya-sadṛśān vidadhāsi tathā kuru | tadāhaṁ tvāṁ śāsana-śatena yojayiṣyāmi |

atha viṣṇu-śarmā taṁ rājānam āha—deva śrūyatāṁ me tathya-vacanam | nāhaṁ vidyā-vikrayaṁ śāsana-śatenāpi karomi | punar etāṁs tava putrān māsa-ṣaṭkena yadi nīti-śāstrajñān na karomi tataḥ sva-nāma-tyāgaṁ karomi |

athāsau rājā tāṁ brāhmaṇasyāsambhāvyāṁ pratijñāṁ śrutvā sa-sacivaḥ prahṛṣṭo vismayānvitas tasmai sādaraṁ tān kumārān samarpya parāṁ nirvṛtim ājagāma | viṣṇuśarmaṇāpi tān ādāya tad-arthaṁ mitra-bheda-mitra-prāpti-kākolūkīya-labdha-praṇāśa-aparīkṣita-kārakāṇi ceti pañca-tantrāṇi racayitvā pāṭhitās te rājaputrāḥ | te’pi tāny adhītya māsa-ṣaṭkena yathoktāḥ saṁvṛttāḥ | tataḥ prabhṛty etat pañcatantrakaṁ nāma nīti-śāstraṁ bālāvabodhanārthaṁ bhūtale pravṛttam | kiṁ bahunā—

adhīte ya idaṁ nityaṁ nīti-śāstraṁ śṛṇoti ca |

na parābhavam āpnoti śakrād api kadācana ||7||

**iti kathā-mukham |**

--o)0(o--

# i.

# mitra-bhedaḥ

## vardhamāna-vṛttāntaḥ

athātaḥ prārabhyate mitra-bhedo nāma prathamaṁ tantram | yasyāyam ādimaḥ ślokaḥ—

vardhamāno mahān snehaḥ siṁha-go-vṛṣayor vane |

piśunenātilubdhena jambukena vināśitaḥ ||1||

tad yathānuśrūyate | asti dakṣiṇātye janapade mahilāropyaṁ nāma nagaram | tatra dharmopārjita-bhūri-vibhavo vardhamānako nāma vaṇik-putro babhūva | tasya kadācid rātrau śayyārūḍhasya cintā samutpannā | tat prabhūte'pi vitte'rthopāyāś cintanīyāḥ kartavyāś ceti | yata uktaṁ ca—

nahi tad vidyate kiṁcid yad arthena na siddhyati |

yatnena matimāṁs tasmād artham ekaṁ prasādhayet ||2||

yasyāryas tasya mitrāṇi yasyārthās tasya bāndhavāḥ |

yasyārthāḥ sa pumāṁ loke yasyārthāḥ sa ca paṇḍitaḥ ||3||

na sā vidyā na tad dānaṁ na tac chilpaṁ na sā kalā |

na tat sthairyaṁ hi dhanināṁ yācakair yan na gīyate ||4||

iha loke hi dhanināṁ paro'pi svajanāyate |

svajano'pi daridrāṇāṁ sarvadā durjanāyate ||5||

arthebhyo'pi hi vṛddhebhyaḥ saṁvṛttebhya itas tataḥ |

pravartante kriyāḥ sarvāḥ parvatebhya ivāpagāḥ ||6||

pūjyate yad apūjyo'pi yad agamyo'pi gamyate |

vandyate yad avandyo'pi sa prabhāvo dhanasya ca ||7||

aśanād indriyāṇīva syuḥ kāryāṇy akhilāny api |

etasmāt kāraṇād vittaṁ sarva-sādhanam ucyate ||8||

arthārthī jīva-loko'yaṁ śmaśānam api sevate |

tyaktvā janayitāraṁ svaṁ niḥsvaṁ yacchati dūrataḥ ||9||

gata-vayasām api puṁsāṁ yeṣām arthā bhavanti te taruṇāḥ |

arthe tu ye hīnā vṛddhās te yauvane'pi syuḥ ||10||

sa cārthaḥ puruṣāṇāṁ ṣaḍbhr upāyair bhavati bhikṣāyā nṛpa-sevayā kṛṣi-karmaṇā vidyopārjanena vyavahāreṇa vaṇik-karmaṇā vā | sarveṣām api teṣāṁ vāṇijyenātiraskṛto’rtha-lābhaḥ syāt | uktaṁ ca yataḥ—

kṛtā bhikṣānekair vitarati nṛpo nocitam aho

kṛṣiḥ kliṣṭā vidyā guru-vinaya-vṛttyātiviṣamā |

kusīdād dāridryaṁ parakaragata-granthi-śamanān

na manye vāṇijyāt kim api paramaṁ vartanam iha ||11||

upāyānāṁ ca sarveṣām upāyaḥ paṇya-saṁgrahaḥ |

dhanārthaṁ śasyate he ekas tad-anyaḥ saṁśayātmakaḥ ||12||

tac ca vāṇijyaṁ sapta-vidham arthāgamāya syāt | tad yathā gāndhika-vyavahāraḥ, nikṣepa-praveśaḥ, goṣṭhika-karma, paricita-grāhakāgamaḥ, mithyā-kraya-kathanam, kūṭa-tulā-mānam, deśāntarād bhāṇḍānayanaṁ ceti | uktaṁ ca—

paṇyānāṁ gāndhikaṁ paṇyaṁ kim anyaiḥ kāñcanādibhiḥ |

yatraikena ca yat krītaṁ tac chatena pradīyate ||13||

nikṣepe patite harmye śreṣṭhī stauti sva-devatām |

nikṣepī mriyate tubhyaṁ pradāsyāmy upayācitam ||14||

goṣṭhika-karma-niyuktaḥ śreṣṭhī cintayati cetasā hṛṣṭaḥ |

vasudhā vasu-sampūrṇā mayādya labdhā kim anyena ||15||

paricitam āgacchantaṁ grāhakam utkaṇṭhyā vilokayāsau |

hṛṣyati tad-dhana-labdho yadvat putreṇa jātena ||16||

anyac ca—

pūrṇāpūrṇe māne paricita-jana-vañcanaṁ tathā nityam |

mithyā-krayasya kathanaṁ prakṛtir iyaṁ syāt kirātānām ||17||

dviguṇaṁ triguṇaṁ vittaṁ bhāṇḍa-kraya-vicakṣaṇāḥ |

prāpnuvanty udyamāl lokā dūra-deśāntaraṁ gatāḥ ||18||

ity evaṁ sampradhārya mathurā-gāmīni bhāṇḍāny ādāya śubhāyāṁ tithau guru-janānujñātaḥ surathādhirūḍhaḥ prasthitaḥ | tasya ca maṅgala-vṛṣabha saṁjīvaka-nandaka-nāmānau gṛhotpannau dhūrvoḍhārau sthitau | tayor ekaḥ saṁjīvakābhidhāno yamunā-kaccham avatīrṇaḥ sampaṅka-pūram āsādya kalita-caraṇo yuga-bhaṅgaṁ vidhāya viṣasāda |

atha taṁ tad-avastham ālokya vardhamānaḥ paraṁ viṣādam āgamat | tad arthaṁ ca snehārdra-hṛdayas tri-rātraṁ prayāṇa-bhaṅgam akarot | atha taṁ viṣaṇṇam ālokya sāṛthikair abhihitam— bhoḥ śreṣṭhin ! kim evaṁ vṛṣabhasya kṛte siṁha-vyāghra-samākule bahv-apāye'smin vane samasta-sārthas tvayā sandehe niyojitaḥ | uktaṁ ca—

na svalpasya kṛte bhūri nāśayen matimān naraḥ |

etad evātra pāṇḍityaṁ yat svalpād bhūri-rakṣaṇam ||19||

athāsau tad avadhārya saṁjīvakasya rakṣā-puruṣān nirūpyāśeṣa-sārthaṁ nītvā prasthitaḥ | atha rakṣā-puruṣā api bahv-apāyaṁ tad-vanaṁ viditvā saṁjīvakaṁ parityajya pṛṣṭhato gatvā'nyedyus taṁ sārthavāhaṁ mithyāhuḥ— svāmin, mṛto'sau saṁjīvakaḥ | asmābhis tu sārthavāhasyābhīṣṭa iti matvā vahninā saṁskṛtaḥ iti |

tac chrutvā sārthavāhaḥ kṛtajñatayā snehārdra-hṛdayas tasyaurdhva-dehika-kriyā vṛṣotsargādikāḥ sarvāś cakāra | saṁjīvako'py āyuḥ-śeṣatayā yamunā-salila-miśraiḥ śiśirataravātair āpyāyita-śarīraḥ kathaṁcid apy utthāya yamunā-taṭam upapede | tatra marakata-sadṛśāni bāla-tṛṇāgrāṇi bhakṣayan katipayair ahobhir hara-vṛṣabha iva pīnaḥ kakudmān balavāṁś ca saṁvṛttaḥ | pratyahaṁ valmīka-śikharāgrāṇi śṛṅgābhyāṁ vidārayan garjamāna āste | sādhu cedam ucyate—

arakṣitaṁ tiṣṭhati deva-rakṣitaṁ

surakṣitaṁ deva-hataṁ vinaśyati |

jīvaty anātho'pi vane visarjitaḥ

kṛta-prayatno'pi gṛhe vinaśyati ||20||

atha kadācit piṅgalako nāma siṁhaḥ sarva-mṛga-parivṛtaḥ pipāsākula udaka-pānārthaṁ yamunā-taṭam avatīrṇaḥ saṁjīvakasya gambhīratara-rāvaṁ dūrād evāśṛṇot | tac chrutvā'tīva vyākula-hṛdayaḥ sasādhvasam ākāraṁ pracchādya baṭa-tale catur-maṇḍalāvasthānenāvasthitaḥ | caturmaṇḍalāvasthānaṁ tv idaṁ— siṁhaḥ siṁhānuyāyinaḥ kākaravāḥ kivṛttā iti |

atha tasya karaṭaka-damanaka-nāmānau dvau śṛgālau mantri-putrau bhraṣṭādhikārau sadānuyāyināv āstām | tau ca parasparaṁ mantrayataḥ | tatra damanako'bravīt— bhadra karaṭaka, ayaṁ tāvad asmat-svāmī piṅgalaka udaka-grahaṇārthaṁ yamunā-kaccham avatīrya sthitaḥ | sa kiṁ nimittaṁ pipāsākulo'pi nivṛttya vyūha-racanāṁ vidhāya daurmanasyenābhibhūto'tra baṭa-tale sthitaḥ |

karaṭaka āha— bhadra kim āvayor anena vyāpāreṇa uktaṁ ca yataḥ—

avyāpareṣu vyāpāraṁ yo naraḥ kartum icchati |

sa eva nidhanaṁ yāti kīlotpāṭīva vānaraḥ ||21||

### kathā 1

## kīlotpāṭi-vānara-kathā

kasmiṁścin nagarābhyāśe kenāpi vaṇik-putreṇa taru-khaṇḍa-madhye devatāyatanaṁ kartum ārabdham | tatra ca ye karmakarāḥ sthāpanādayaḥ | te madhyāhna-belāyām āhārārthaṁ nagara-madhye gacchanti | atha kadācit tatrānuṣaṅgikaṁ vānara-yūtham itaś cetaś ca paribhramad āgatam | tatraikasya kasyacic chilpino'rdha-sphāṭito'ñjana-vṛkṣa-dārumayaḥ stambhaḥ khadira-kīlakena madhya-nihitena tiṣṭhati | etasminn antare te vānarās taru-śikhara-prasāda-śṛṅga-dāru-paryanteṣu yathecchayā krīḍitum ārabdhāḥ | ekaś ca teṣāṁ pratyāsanna-mṛtyuś cāpalyāt tasminn ardha-sphoṭita-stambhe upaviśya pāṇibhyāṁ kīlakaṁ saṁgṛhya yāvad utpādayitum ārebhe tāvat tasya stambha-madhya-gata-vṛṣaṇasya sva-sthānāc calita-kīlakena yad vṛttaṁ tat prāg eva niveditam | ato'haṁ bravīmi— avyāpāreṣu iti | āvayor bhakṣita-śeṣa āhāro'sty eva | tat kim anena vyāpāreṇa | **damanaka āha** tat kiṁ bhavān āhārārthī kevalam eva | tan na yuktam | uktaṁ ca—

suhṛdām upakāraṇād dviṣatām apy apakāraṇāt |

nṛpa-saṁśraya iṣyate budhair jaṭharaṁ ko na bibharti kevalam ||22||

kiṁ ca—

yasmiñ jīvanti jīvanti bahavaḥ so'tra jīvatu |

vayāṁsi kiṁ na kurvanti cañcvā svodara-pūraṇam ||23||

tathā ca—

yaj jīvyate kṣaṇam api prathitaṁ manuṣyair

vijñāna-śaurya-vibhavārya-guṇaiḥ sametam |

tan nāma jīvitam iha pravadanti taj-jñāḥ

kāko'pi jīvati cirāya baliṁ ca bhuṅkte ||24||

yo nātmanā na ca pareṇa ca bandhu-varge

dīne dayāṁ na kurute na ca martya-varge |

kiṁ tasya jīvita-phalaṁ hi manuṣya-loke

kāko'pi jīvati cirāya baliṁ ca bhuṅkte ||25||

supūrā syāt kunadikā supūro mūṣikāñjaliḥ |

susaṁtuṣṭaḥ kāpuruṣaḥ svalpakenāpi tuṣyati ||26||

kiṁ ca—

kiṁ tena jātu jātena māṭur yauvana-hāriṇā |

ārohati na yaḥ svasya vaṁśasyāgre dhvajo yathā ||27||

parivartini saṁsāre mṛtaḥ ko vā na jāyate |

jātas tu gaṇyate so'tra yaḥ sphurec ca śriyādhikaḥ ||28||

kiṁ ca—

jātasya nadī-tīre tasyāpi tṛṇasya janma-sāphalyam |

yat salila-majjanākula-jana-hastālambanaṁ bhavati ||29||

tathā ca—

stimitonnata-sañcārā jana-santāpa-hāriṇaḥ |

jāyante viralā loke jaladā iva sajjanāḥ ||30||

niratiśayaṁ garimāṇaṁ tena

jananyāḥ smaranti vidvāṁsaḥ |

yat kam api vahati garbhaṁ

mahatām api yo gurur bhavati ||31||

aprakaṭīkṛta-śaktiḥ śakto'pi janas tiraskriyāṁ labhate |

nivasann antar-dāruṇi laṅghyo vahnir na tu jvalitaḥ ||32||

karaṭaka āha— āvāṁ tāvad apradhānau tat kim āvayor anena vyāpareṇa |

uktaṁ ca—

apṛṣṭo'trāpradhāno yo brūte rājñaḥ puraḥ kudhīḥ |

na kevalam asaṁmānaṁ labhate ca viḍambanam ||33||

tathā ca—

vacas tatra prayoktavyaṁ yatroktaṁ labhate phalam |

sthāyī bhavati cātyantaṁ rāgaḥ śukla-paṭe yathā ||34||

damaka āha— mā maivaṁ vada |

apradhānaḥ pradhānaḥ syāt sevate yadi pārthivam |

pradhāno'py apradhānaḥ syād yadi sevā-vivarjitaḥ ||35||

yata uktaṁ ca—

āsannam eva nṛpatir bhajate manuṣyaṁ

vidyā-vihīnam akulīnam asaṁskṛtaṁ vā |

prāyeṇa bhūmi-patayaḥ pramadā latāś ca

yat pārśvato bhavati tat pariveṣṭayanti ||36||

tathā ca—

kopa-prasāda-vastūni ye vicinvanti sevakāḥ |

ārohanti śanaiḥ paścād dhunvantam api pārthivam ||37||

vidyāvatāṁ mahecchānāṁ śilpa-vikrama-śālinām |

sevā-vṛtti-vidāṁ caiva nāśrayaḥ pārthivaṁ vinā ||38||

ye jāty-ādi-mahotsāhān narendrān nopayānti ca |

teṣām āmaraṇaṁ bhikṣā prāyaścittaṁ vinirmitam ||39||

ye ca prāhur durātmāno durārādhyā mahībhujaḥ |

pramādālasya-jāḍyāni khyāpitāni nijāni taiḥ ||40||

sarpān vyāghrān gajān siṁhān dṛṣṭvopāyair vaśīkṛtān |

rājeti kiyatī mātrā dhīmatām apramādinām ||41||

rājānam eva saṁśritya vidvān yāti parāṁ gatim |

vinā malayam anyatra candanaṁ na prarohati ||42||

dhavalāny ātapatrāṇi vājinaś ca manoramāḥ |

sadā mattāś ca mātaṅgāḥ prasanne sati bhūpatau ||43||

karaṭaka āha— atha bhavān kiṁ kartumanāḥ ?

**so’bravīt**— adyāsmat-svāmī piṅgalako bhīto bhīta-parivāraś ca vartate | tadainaṁ gatvā bhaya-kāraṇaṁ vijñāya sandhi-vigraha-yāna-āsana-saṁśraya-dvaidhī-bhāvānām ekatamena saṁvidhāsye |

karaṭaka āha— kathaṁ vetti bhavān yad bhayāviṣṭo'yaṁ svāmī ?

**so’bravīt**— jñeyaṁ kim atra ? yata uktaṁ ca—

udīrito'rthaḥ paśunāpi gṛhate

hayāś ca nāgāś ca vahanti coditāḥ |

anuktam apy ūhati paṇḍito janaḥ

pareṅgita-jñāna-phalā hi buddhayaḥ ||44||

tathā ca manuḥ (8.26)—

ākārair iṅgitair gatyā ceṣṭayā bhāṣaṇena ca |

netra-vaktra-vikāraiś ca lakṣyate'ntargataṁ manaḥ ||45||

tad adyainaṁ bhayākulaṁ prāpya sva-buddhi-prabhāvena nirbhayaṁ kṛtvā vaśīkṛtya ca nijāṁ sācivya-padavīṁ samāsādayiṣyāmi |

karaṭaka āha— anabhijño bhavān sevā-dharmasya | tat katham enaṁ vaśīkariṣyasi ?

**so’bravīt**— katham ahaṁ sevānabhijñaḥ ? mayā hi tātotsaṅge krīḍatābhyāgata-sādhūnāṁ nīti-śāstraṁ paṭhatā yac chrutaṁ sevā-dharmasya sāraṁ tad hṛdi sthāpitam | śrūyatāṁ tac cedam—

suvarṇa-puṣpitāṁ pṛthvīṁ vicinvanti narās trayaḥ |

śūraś ca kṛta-vidyaś ca yaś ca jānāti sevitum ||46||

sā sevā yā prabhu-hitā grāhyā vākya-viśeṣataḥ |

āśrayet pārthivaṁ vidvāṁs tad-dvāreṇaiva nānyathā ||47||

yo na vetti guṇān yasya na taṁ seveta paṇḍitaḥ |

na hi tasmāt phalaṁ kiñcit sukṛṣṭād ūṣarād iva ||48||

dravya-kṛti-hīno'pi sevyaḥ sevya-guṇānvitaḥ |

bhavaty ājīvanaṁ tasmāt phalaṁ kālāntarād api ||49||

api sthāṇuvad āsīnaḥ śuṣyan parigataḥ kṣudhā |

na tv ajñānātma-sampannād vṛttim īhate paṇḍitaḥ ||50||

sevakaḥ svāminaṁ dveṣṭi kṛpaṇaṁ paruṣākṣaram |

ātmānaṁ kiṁ sa na dveṣṭi sevyāsevyaṁ na vetti yaḥ ||51||

yasyāśritya viśrāmaṁ kṣudhārtā yānti sevakāḥ |

so'rkavan nṛpatis tyājyaḥ sadā puṣpa-phalo'pi san ||52||

rāja-mātari devyāṁ ca kumāre mukhya-mantriṇi |

purohite pratīhāre sadā varteta rājavat ||53||

jīveti prabruvan proktaḥ kṛtyākṛtya-vicakṣaṇaḥ |

karoti nirvikalpaṁ yaḥ sa bhaved rāja-vallabhaḥ ||54||

prabhu-prasādajaṁ vittaṁ suprāptaṁ yo nivedayet |

vastrādyaṁ ca dadhāty aṅge sa bhaved rāja-vallabhaḥ ||55||

antaḥ-pura-caraiḥ sārdhaṁ yo na mantraṁ samācaret |

na kalatrair narendrasya sa bhaved rāja-vallabhaḥ ||56||

dyūtaṁ yo yama-dūtābhaṁ hālāṁ hālāhalopamam |

paśyed dārān vṛthākārān sa bhaved rāja-vallabhaḥ ||57||

yuddha-kāle'graṇīr yaḥ syāt sadā pṛṣṭhānugaḥ pure |

prabhor dvārāśrito harmye sa bhaved rāja-vallabhaḥ ||58||

sammato'haṁ vibhor nityam iti matvā vyatikramet |

kṛcchreṣv api na maryādāṁ sa bhaved rāja-vallabhaḥ ||59||

dveṣi-dveṣa-paro nityam iṣṭānām iṣṭa-karma-kṛt |

yo naro nara-nāthasya sa bhaved rāja-vallabhaḥ ||60||

proktaḥ pratyuttaraṁ nāha viruddhaṁ prabhunā na yaḥ |

na samīpe hasaty uccaiḥ sa bhaved rāja-vallabhaḥ ||61||

up raṇaṁ śaraṇaṁ tadvan manyate bhaya-varjitaḥ |

pravāsaṁ sva-purāvāsaṁ sa bhaved rāja-vallabhaḥ ||62||

na kuryān naranāthasya yoṣidbhiḥ saha saṁgatim |

na nindāṁ na vivādaṁ ca sa bhaved rāja-vallabhaḥ ||63||

karaṭaka āha— atha bhavāṁs tatra gatvā kiṁ tāvat prathamaṁ vakṣyati tat tāvad ucyatām |

**damanaka āha**—

uttarād uttaraṁ vākyaṁ vadatāṁ samprajāyate |

suvṛṣṭi-guṇa-sampannād bījād bījam ivāparam ||64||

apāya-sandarśanajāṁ vipattim

upāya-sandarśanajāṁ ca siddhim |

medhāvino nīti-guṇa-prayuktāṁ

puraḥ sphurantīm iva varṇayanti ||65||

ekeṣāṁ vāci śukavad anyeṣāṁ hṛdi mūkavat |

hṛdi vāci tathānyeṣāṁ valgu valgantiu sūktayaḥ ||66||

na ca aham aprāpta-kālaṁ vakṣye | ākarṇitaṁ mayā nīti-sāraṁ pituḥ pūrvam utsaṅgaṁ hi niṣevatā |

aprāpta-kālaṁ vacanaṁ bṛhaspatir api bruvan |

labhate bahv-avajñānam apamānaṁ ca puṣkalam ||67||

karaṭaka āha—

durārādhyā hi rājānaḥ parvatā iva sarvadā |

vyālākīrṇāḥ suviṣamāḥ kaṭhinā duṣṭa-sevitāḥ ||68||

tathā ca—

bhoginaḥ kañcukāviṣṭāḥ kuṭilāḥ krūra-ceṣṭitāḥ |

suduṣṭā mantra-sādhyāś ca rājānaḥ pannagā iva ||69||

dvi-jihvāḥ krūra-karmāṇo'niṣṭhāś chidrānusāriṇaḥ |

dūrato'pi hi paśyanti rājāno bhujagā iva ||70||

svalpam apy apakurvanti ye'bhīṣṭā hi mahīpateḥ |

te vahnāv iva dahyante pataṅgāḥ pāpa-cetasaḥ ||71||

durārohaṁ padaṁ rājñāṁ sarva-loka-namaskṛtam |

svalpenāpy apakāreṇa brāhmaṇyam iva duṣyati ||72||

durārādhyāḥ śriyo rājñāṁ durāpā duṣparigrahāḥ |

tiṣṭhanty āpa ivādhāre ciram ātmani saṁsthitāḥ ||73||

**damanaka āha**— satyam etat param | kintu—

yasya yasya hi yo bhāvas tena tena samācaret |

anupraviśya medhāvī kṣipram ātma-vaśaṁ nayet ||74||

bhartuś cittānuvartitvaṁ suvṛttaṁ cānujīvinām |

rākṣasāś cāpi gṛhyante nityaṁ chandānuvartibhiḥ ||75||

saruṣi nṛpe stuti-vacanaṁ tad-abhimate prema tad-dviṣi dveṣaḥ |

tad-dānasya ca śaṁsā amantra-tantraṁ vaśīkaraṇam ||76||

karaṭaka āha— yady evam abhimataṁ tarhi śivās te panthānaḥ santu | yathābhilaṣitam anuṣṭhīyatām | so'pi praṇamya piṅgalakābhimukhaṁ pratasthe |

athāgacchantaṁ damanakam ālokya piṅgalako dvāstham abravīt— apasāryatāṁ vetra-latā | ayam asmākaṁ cirantano mantriputro damanako'vyāhata-praveśaḥ | tat praveśyatāṁ dvitīya-maṇḍala-bhāgī | iti |

sa āha— yathāvādīd bhavān iti |

athopasṛtya damanako nirdiṣṭa āsane piṅgalakaṁ praṇamya prāptānujña upaviṣṭaḥ | sa tu tasya naka-kuliśālaṅkṛtaṁ dakṣiṇa-pāṇim upari dattvā māna-puraḥ-saram uvāca— api śivaṁ bhavataḥ | kasmāc cirād dṛṣṭo'si ?

**damanaka āha**— na kiṁcid deva-pādānām asmābhiḥ prayojanam | paraṁ bhavatāṁ prāpta-kālaṁ vaktavyam yata uttama-madhyamādhamaiḥ sarvair api rājñāṁ prayojanam | uktaṁ ca—

dantasya niṣkoṣaṇakena nityaṁ

karṇasya kaṇḍūyanakena vāpi |

tṛṇena kāryaṁ bhavatīśvarāṇāṁ

kim āṅga vāggha-stavatā nareṇa ||77||

tathā vayaṁ deva-pādānām anvayāgatā bhṛtyā āpatsv api pṛṣṭha-gāmino yadyapi svam adhikāraṁ na labhāmahe tathāpi deva-pādānām etad yuktaṁ na bhavati | uktaṁ ca—

sthāneṣv eva niyoktavyā bhṛtyā ābharaṇāni ca |

na hi cūḍāmaṇiḥ pāde prabhavāmīti badhyate ||78||

yataḥ—

anabhijño guṇānāṁ yo na bhṛtyair anugamyate |

dhanāḍhyo'pi kulīno'pi kramāYāto'pi bhūpatiḥ ||79||

uktaṁ ca—

asamaiḥ samīyamānaḥ samaiś ca

parihīyamāṇa-sat-kāraḥ |

dhuri yo na yujyamānas tribhir

artha-patiṁ tyajati bhṛtyaḥ ||80||

yac cāvivekitayā rājñā bhṛtyānuttama-pada-yogyān hīnādhama-sthāne niyojayati, na te tatraiva sa bhūpater doṣo na teṣām | uktaṁ ca—

kanaka-bhūṣaṇa-saṅgrahaṇocito

yadi maṇis trapuṇi pratibadhyate |

na sa virauti na cāpi sa śobhate

bhavati yojayitur vacanīyatā ||81||

yac ca svāmy evaṁ vadati cirād dṛśyate | tad api śrūyatām—

savya-dakṣiṇayor yatra viśeṣo nāsti hastayoḥ |

kas tatra kṣaṇam apyāryo vidyamāna-gatir bhavet ||82||

kāce maṇir maṇau kāco yeṣāṁ buddhir vikalpate |

na teṣāṁ sannidhau bhṛtyo nāma-mātro'pi tiṣṭhati ||83||

parīkṣakā yatra na santi deśe

nārghanti ratnāni samudrajāni |

ābhīra-deśe kila candrakāntaṁ

tribhir varāṭair vipaṇanti gopāḥ ||84||

lohitākhyasya ca maṇeḥ padmarāgasya cāntaram |

yatra nāsti kathaṁ tatra kriyate ratna-vikrayaḥ ||85||

nirviśeṣaṁ yadā svāmī samaṁ bhṛtyeṣu vartate |

tatrodyama-samarthānām utsāhaḥ parihīyate ||86||

na vinā pārthivo bhṛtyair na bhṛtyāḥ pārthivaṁ vinā |

teṣāṁ ca vyavahāro'yaṁ paraspara-nibandhanaḥ ||87||

bhṛtyair vinā svayaṁ rājā lokānugraha-kāribhiḥ |

mayūkhair iva dīptāṁśus tejasvy api na śobhate ||88||

araiḥ sandhāryate nābhir nābhau cārāḥ pratiṣṭhitāḥ |

svāmi-sevakayor evaṁ vṛtti-cakraṁ pravartate ||89||

śirasā vidhṛtā nityaṁ snehena paripālitāḥ |

keśā api virajyante niḥsnehāḥ kiṁ na sevakāḥ ||90||

rājā tuṣṭo hi bhṛtyānām artha-mātraṁ prayacchati |

te tu saṁmāna-mātreṇa prāṇair apy upakurvate ||91||

evaṁ jñātvā narendreṇa bhṛtyāḥ kāryā vicakṣaṇāḥ |

kulīnāḥ śaurya-saṁyuktāḥ śaktā bhaktāḥ kramāgatāḥ ||92||

yaḥ kṛtvā sukṛtaṁ rājño duṣkaraṁ hitam uttamam |

lajjayā vakti no kiñcit tena rājā sahāyavān ||93||

yasmin kṛtyaṁ samāveśya nirviśaṅkena cetasā |

āsyate sevakaḥ sa syāt kalatram iva cāparam ||94||

yo'nāhūtaḥ samabhyeti dvāri tiṣṭhati sarvadā |

pṛṣṭhaḥ satyaṁ mitaṁ brūte sa bhṛtyo'rho mahībhujām ||95||

anādiṣṭo'pi bhūpasya dṛṣṭvā hānikaraṁ ca yaḥ |

yatate tasya nāśāya sa bhṛtyo'rho mahībhujām ||96||

tāḍito'pi durukto'pi daṇḍito'pi mahībhujā |

yo na cintayate pāpaṁ sa bhṛtyo'rho mahībhujām ||97||

na garvaṁ kurute māne nāpamāne ca tapyate |

svākāraṁ rakṣayed yas tu sa bhṛtyo'rho mahībhujām ||98||

na kṣudhā pīḍyate yas tu nidrayā na kadācana |

na ca śītātapādyaiś ca sa bhṛtyo'rho mahībhujām ||99||

śrutvā sāṁgrāmikīṁ vārtāṁ bhaviṣyāṁ svāminaṁ prati |

prasannāsyo bhaved yas tu sa bhṛtyo'rho mahībhujām ||100||

sīmā vṛddhiṁ samāyāti śukla-pakṣa ivoḍurāṭ |

niyoga-saṁsthite yasmin sa bhṛtyo'rho mahībhujām ||101||

sīmā saṁkocam āyāti vahnau carma ivāhitam |

sthite yasmin sa tu tyājyo bhṛtyo rājyaṁ samīhatā ||102||

tathā śṛgālo'yam iti manyamānena mamopari svāminā yady avajñā kriyate tad apy ayuktam | uktaṁ ca yataḥ—

kauśeyaṁ kṛmijaṁ suvarṇam upalād durvāpi goromataḥ

paṅkāt tāmarasaṁ śaśāṅka udadher indīvaraṁ gomayāt |

kāṣṭhād agnir aheḥ phaṇād api maṇir go-pittato rocanā

prākāśyaṁ sva-guṇodayena guṇino gacchanti kiṁ janmanā ||103||

mūṣikā gṛha-jātāpi hantavyā svāpa-kāriṇī |

bhakṣya-pradānair jāro hitakṛt prāpyate janaiḥ ||104||

eraṇḍa-bhiṇḍārka-nalaiḥ prabhūtair api sañcitaiḥ |

dāru-kṛtyaṁ yathā nāsti tathaivājñaiḥ prayojanam ||105||

kiṁ bhaktenāsamarthena kiṁ śakternāpakāriṇā |

bhaktaṁ śaktaṁ ca māṁ rājan nāvajñātuṁ tvam arhasi ||106||

**piṅgalaka āha—** bhavatv evaṁ tāvat | asamarthaḥ samartho vā cirantanas tvam asmākaṁ mantri-putraḥ | tad viśrabdhaṁ brūhi yat kiñcid vaktukāmaḥ |

**damanaka āha**— deva jijñāpyaṁ kiñcid asti |

**piṅgalaka āha**— tan nivedayābhipretam |

**so’bravīt**—

api svalpataraṁ kāryaṁ yad bhavet pṛthivī-pateḥ |

tan na vācyaṁ sabhā-madhye provācedaṁ bṛhaspatiḥ ||107||

tad aikāntike mad-vijñāpyam ākarṇayantu deva-pādāḥ | yataḥ—

ṣaṭ-karṇo bhidyate mantraś catuṣkarṇaḥ sthiro bhavet |

tasmāt sarva-prayatnena ṣaṭkarṇaṁ varjayet sudhīḥ ||108||

atha piṅgalakābhiprāyajñā vyāghra-dvīpi-vṛka-puraḥsarā sarve'pi tad-vacaḥ samākarṇya saṁsadi tat-kṣaṇād eva dūrībhūtāḥ | tataś ca **damanaka āha**— udaka-grahaṇārthaṁ pravṛttasya svāminaḥ kim iha nivṛttyāvasthānam |

**piṅgalaka āha** savilakṣa-smitam— na kiñcid api |

**so’bravīt**— deva yady anākhyeyaṁ tat tiṣṭhatu | uktaṁ ca—

dariṣu kiñcit svajaneṣu kiñcid

gopyaṁ vayasyeṣu suteṣu kiñcit |

yuktaṁ na vā yuktam idaṁ vicintya

vaded vipaścin mahato'nurodhāt ||[\*100]

tac chrutvā **piṅgalakaś** cintayāmāsa— yogyo'yaṁ dṛśyate | tat kathayāmy etasyāgre ātmano'bhiprāyam | uktaṁ ca—

svāmini guṇāntarajñe guṇavati bhṛtye'nuvartini kalaye |

suhṛdi nirantara-citte nivedya duḥkhaṁ sukhī bhavati ||[\*101]

bho damanaka śṛṇoṣi śabdaṁ dūrān mahāntam |

**so’bravīt**— svāmin śṛṇomi | tat kim |

**piṅgalaka āha**— bhadra aham asmād vanād gantum icchāmi |

**damanaka āha**— kasmāt |

**piṅgalaka āha** - yato'dyasmad-vane kim apy apūrvaṁ sattvaṁ praviṣṭaṁ yasyāyaṁ mahā-śabdaḥ śrūyate | tasya ca śabdānurūpeṇa parākrameṇa bhavitavyam iti |

**damanaka āha**— yac-chabda-mātrād api bhayam upagataḥ svāmī tad apy ayuktam | uktaṁ ca—

ambhasā bhidyate setus tathā mantro'py arakṣitaḥ |

paiśunyād bhidyate sneho bhidyate vāgbhir āturaḥ ||111||

tan na yuktaṁ svāminaḥ pūrvopārjitaṁ vanaṁ tyaktum | yato bherī-veṇu-vīnā-mṛdaṅga-tāla-paṭaha-śaṅkha-kāhalādi-bhedena śabdā aneka-vidhā bhavanti | tan na kevalāc chabda-mātrād api bhetavyam | uktaṁ ca—

atyutkaṭe ca raudre ca śatrau prāpte na hīyate |

dhairyaṁ yasya mahīnātho na sa yāti parābhavam ||112||

darśita-bhaye'pi dhātari dhairya-dhvaṁso bhaven na dhīrāṇām |

śoṣita-sarasi nidāghe nitarām evoddhataḥ sindhuḥ ||113||

tathā ca—

yasya na vipadi viṣādaḥ sampadi harṣo raṇe na bhīrutvam |

taṁ bhuvana-traya-tilakaṁ janayati jananī sutaṁ viralam ||114||

tathā ca—

śakti-vaikalya-namrasya niḥsāratvāl laghīyasaḥ |

jannimo mānahīnasya tṛṇasya ca samā gatiḥ ||115||

api ca—

anya-pratāpam āsādya yo dṛḍhatvaṁ na gacchati |

jatujābharaṇasyeva rūpeṇāpi hi tasya kim ||116||

tad evaṁ jñātvā svāminā dhairyāvaṣṭambhaḥ kāryaḥ | na śabda-mātrād bhetavyam | api ca—

pūrvam eva mayā jñātaṁ pūrṇam etad dhi medasā |

anupraviśya vijñātaṁ yāvac carma ca dāru ca ||117||

**piṅgalaka āha**— katham etat |

**so’bravīt**—

### kathā 2

## śṛgāla-dundubhi-kathā

kaścid gomāyur nāma śṛgālaḥ kṣutkṣāma-kaṇṭhaḥ itas tataḥ paribhraman vane sainya-dvaya-saṁgrāma-bhūmim apaśyat | tasyāṁ ca dundubheḥ patitasya vāyu-vaśād vallī-śākhāgrair hanyamānasya śabdam aśṛṇot | atha kṣubhita-hṛdayaś cintayāmāsa aho vinaṣṭo'smi | tad yāvan nāsya proccārita-śabdasya dṛṣṭi-gocare gacchāmi tāvad anyato vrajāmi | athavā naitad yujyate sahasaiva |

bhaye vā yadi vā harṣe samprāpte yo vimarśayet |

kṛtyaṁ na kurute vegān na sa santāpam āpnuyāt ||118||

tat tāvaj jānāmi kasyāyaṁ śabdaḥ | dhairyam ālambya vimarśayan yāvan mandaṁ mandaṁ gacchati tāvad dundubhim apaśyat | sa ca taṁ parijñāya samīpaṁ gatvā svayam eva kautukād atāḍayat | bhūyaś ca harṣād acintayat— aho cirād etad asmākaṁ mahodbhojanam āpatitam | tan nūnaṁ māṁsa-medo'sṛgbhiḥ paripūritaṁ bhaviṣyati | tataḥ paruṣa-carmāvaguṇṭhitaṁ tat katham api vidāryaikadeśe chidraṁ kṛtvā saṁhṛṣṭa-manā madhye praviṣṭaḥ | paraṁ carma-vidāraṇato daṁṣṭrābhaṅgaḥ samajani | atha nirāśībhūtas tad-dāru-śeṣam avalokya ślokam enam apaṭhat pūrvam eva mayā jñātam iti | ato na śabda-mātrād bhetavyam |

**piṅgalaka āha**— bhoḥ paśyāyaṁ mama sarvo'pi parigraho bhaya-vyākulita-manāḥ palāyitum icchati | tat katham ahaṁ dhairyād avaṣṭambhaṁ karomi |

**so’bravīt**— svāmin naiṣām eṣa doṣaḥ | yataḥ svāmi-sadṛśā evaṁ bhavanti bhṛtyāḥ | uktaṁ ca—

aśvaḥ śastraṁ śāstraṁ vīṇā vāṇī naraś ca nārī ca |

puruṣa-viśeṣaṁ prāptā bhavanty ayogyāś ca yogyāś ca ||119||

tat-pauruṣāvaṣṭaṁ kṛtvā tvaṁ tāvad atraiva pratipālaya yāvad aham etac chabda-svarūpaṁ jñātvāgacchāmi | tataḥ paścād yathocitaṁ kāryam iti |

**piṅgalaka āha**— kiṁ tatra bhavān gantum utsahate |

sa āha— kiṁ svāmy-ādeśāt sad-bhṛtya kṛtyākṛtyam asti | uktaṁ ca—

svāmy-ādeśāt subhṛtyasya na bhoḥ sañjāyate kvacit |

praviśen mukham āheyaṁ dustaraṁ vā mahārṇavam ||120||

tathā ca—

svāmy-ādiṣṭas tu yo bhṛtyaḥ samaṁ viṣamam eva ca |

manyate na sa sandhāryo bhūbhujā bhūtim icchatā ||121||

**piṅgalaka āha**— bhadraṁ, yady evaṁ tad gaccha | śivās te panthānaḥ santu iti |

damanako'pi tam praṇamya saṁjīvaka-śabdānuṣarī pratasthe |

atha damanake gate bhaya-vyākula-manāḥ **piṅgalakaś** cintayāmāsa— aho na śobhanaṁ kṛtaṁ mayā | yat tasya viśvāsaṁ gatvātmābhiprāyo niveditaḥ | kadācid damanako'yam ubhaya-vetano bhūtvā mamopari duṣṭa-buddhiḥ syād bhraṣṭādhikāratvāt | uktaṁ ca—

ye bhavanti mahīpasya sammānita-vimānitāḥ |

yatante tasya nāśāya kulīnā api sarvadā ||122||

tat tāvad asya cikīrṣitaṁ vettum anyat sthānāntaraṁ gatvā pratipālayāmi | kadācid damanakas tam ādāya māṁ vyāpādayitum icchati | uktaṁ ca—

na badhyante hy aviśvastā balibhir durbalā api |

viśvastās tv eva badhyante balavanto'pi durbalaiḥ ||123||

bṛhaspater api prājño na viśvāse vrajen naraḥ |

ya icched ātmano vṛddhim āyuṣyaṁ ca sukhāni ca ||124||

śapathaiḥ sandhitasyāpi na viśvāse vrajed ripoḥ |

rājya-lābhodyato vṛtraḥ śakreṇa śapathair hataḥ ||125||

na viśvāsaṁ vinā śatrur devānām api siddhyati |

viśvāsāt tridaśendreṇa diter garbho vidāritaḥ ||126||

evaṁ sampradhārya sthānāntaraṁ gatvā damanaka-mārgam avalokayann ekākī tasthau | **damanako**'pi sañjīvaka-sakāśaṁ gatvā vṛṣabho'yam iti parijñāya hṛṣṭa-manā vyacintayat— aho śobhanam āpatitam | anenaitasya sandhi-vigraha-dvāreṇa mama piṅgalako vaśyo bhaviṣyatīti | uktaṁ ca—

na kaulīnyān na sauhārdān nṛpo vākye pravartate |

mantriṇāṁ vāvad abhyeti vyasanaṁ śokam eva ca ||127||

sadaivāpadgato rājā bhogyo bhavati mantriṇām |

ataeva hi vāñchanti mantriṇaḥ sāpadaṁ nṛpam ||128||

yathā necchati nīrogaḥ kadācit sucikitsakam |

tathāpad rahito rājā sacivaṁ nābhivāñchati ||129||

evaṁ vicintayan piṅgalakābhimukhaḥ pratasthe | piṅgalako'pi tam āyāntaṁ prekṣya svākāraṁ rakṣan yathā-pūrva-sthitaḥ damanako'pi piṅgalaka-sakāśaṁ gatvā praṇamyopaviṣṭaḥ | **piṅgalaka āha** - kiṁ dṛṣṭaṁ bhavatā tat sattvam ?

**damanaka āha**— dṛṣṭaṁ svāmi-prasādāt |

**piṅgalaka āha**— api satyam |

**damanaka āha**— kiṁ svāmi-pādānām agre'satyaṁ vijñāpyate | uktaṁ ca—

api svalpam asatyaṁ yaḥ puro vadati bhūbhujām |

devānāṁ ca vinaśyate sa drutaṁ sumahān api ||130||

tathā ca—

sarva-deva-mayo rājā manunā samprakīrtitaḥ |

tasmāt taṁ devavat paśyen na vyalīkena karhicit ||131||

sarva-devamayasyāpi viśeṣo nṛpater ayam |

śubhāśubha-phalaṁ sadyo nṛpād devād bhavāntare ||132||

**piṅgalaka āha**— satyaṁ dṛṣṭaṁ bhaviṣyati bhavatā | na dīnipari mahāntaḥ kupyantīti na tvaṁ tena nipātitaḥ | yataḥ—

tṛṇāni nonmūlayati prabhañjano

mṛdūni nīcaiḥ praṇatāni sarvataḥ |

svabhāva evonnata-cetasām ayaṁ

mahān mahatsv eva karoti vikramam ||133||

api ca—

gaṇḍasthaleṣu mada-vāriṣu baddha-rāga-

matta-bhramad-bhramara-pāda-talāhato'pi |

kopaṁ na gacchati nitānta-balo'pi nāgas

tulye bale tu balavān parikopam eti ||134||

**damanaka āha**— astv evaṁ sa mahātmā | vayaṁ kṛpaṇāḥ | tathāpi svāmī yadi kathayati tato bhṛtyatve niyojayāmi |

**piṅgalaka āha** socchvāsam— kiṁ bhavān śaknoty evaṁ kartum |

**damanaka āha**— kim asādhyaṁ buddher asti | uktaṁ ca—

na tac chastrair na nāgendrair na hayair na padātibhiḥ |

kāryaṁ saṁsiddhim abhyeti yathā buddhyā prasādhitam ||135||

**piṅgalaka āha**— yady evaṁ tarhy amātya-pade'dhyāropitas tvam | adya-prabhṛti prasāda-nigrahādikaṁ tvayeva kāryam iti niścayaḥ |

atha **damanakaḥ** satvaraṁ gatvā sākṣepaṁ tam idam āha— ehy ehīto duṣṭa-vṛṣabha | svāmī piṅgalakas tvām ākārayati | kiṁ niḥśaṅko bhūtvā muhur muhur nadasi vṛthā iti |

tac chrutvā **sañjīvako**'bravīt— bhadra ko'yaṁ piṅgalakaḥ |

**damanaka āha**— kiṁ svāminaṁ piṅgalakam api na jānāsi ? tat-kṣaṇam pratipālaya | phalenaiva jñāsyasi | nanv ayaṁ sarva-mṛga-parivṛto baṭa-tale svāmī piṅgalaka-nāmā siṁhas tiṣṭhati |

tac chrutvā gatāyuṣam ivātmānam manyamānaḥ **sañjīvakaḥ** paraṁ viṣādam agamat | āha ca— bhadra bhavān sādhu-samācāro vacana-paṭuś ca dṛśyate | tad yadi mām avaśyaṁ tatra nayasi tad-abhaya-pradānena svāminaḥ sakāśāt prasādaḥ kārayitavyaḥ |

**damanaka āha**—bhoḥ satyam abhihitaṁ bhavatā | nītir eṣā yataḥ—

paryanto labhyate bhūmeḥ samudrasya girer api |

na kathañcin mahīpasya cittāntaḥ kenacit kvacit ||136||

tattvam atraiva tiṣṭha yāvad ahaṁ taṁ samaye dṛṣṭvā tataḥ paścāt tvām anayāmi iti | tathānuṣṭhite **damanakaḥ** piṅgalaka-sakāśaṁ gatvedam āha—svāmin na tat prākṛtaṁ sattvam | sa hi bhagavato maheśvarasya vāhana-bhūto vṛṣabha iti | mayā pṛṣṭa idam ūce | maheśvareṇa parituṣṭena kālindī-parisare śaṣpāgrāṇi bhakṣayituṁ samādiṣṭaḥ | kiṁ bahunā mama pradattaṁ bhagavatā krīḍārthaṁ vanam idam |

**piṅgalaka** āha sabhayam—satyaṁ jñātaṁ mayādhunā | na devatā-prasādaṁ vinā śaṣpa-bhojino vyālākīrṇa evaṁvidhe vane niḥśaṅkā nandato bhramanti | tatas tvayā kim abhihitam |

**damanaka** āha—svāmin etad abhihitaṁ mayā yad etad-vanaṁ caṇḍikā-vāhana-bhūtasya piṅgalakasya viṣayībhūtam | tad bhavān abhyāgataḥ priyo’tithiḥ | tat tasya sakāśaṁ gatvā bhrātṛ-snehenaikatra bhakṣaṇa-pāna-viharaṇa-kriyābhir eka-sthānāśrayeṇa kālo neyaḥ iti | tatas tenāpi sarvam etat pratipannam | uktaṁ ca saharṣaṁ svāminaḥ sakāśād abhaya-dakṣiṇā dāpayitavyā iti | tad atra svāmī pramāṇam |

tac chrutvā **piṅgalaka** āha—sādhu sumate sādhu | mantri śrotriya sādhu | mama hṛdayena saha saṁmantrya bhavaedam abhihitam | tad dattā mayā tasyābhaya-dakṣiṇā | paraṁ so’pi mad-arthe’bhaya-dakṣiṇāṁ yācayitvā drutataram ānīyatām iti | atha sādhu cedam ucyate—

antaḥ-sārair akuṭilair acchidraiḥ suparīkṣitaiḥ |

mantribhir dhāryate rājyaṁ sustambhair iva mandiram ||137||

tathā ca—

mantriṇāṁ bhinna-sandhāne bhiṣajāṁ sānnipātike |

karmaṇi vyajyate prajñā svasthe ko vā na paṇḍitaḥ ||138||

**damanako**’pi taṁ praṇamya saṁjīvaka-sakāśa prasthitaḥ saharṣam acintayat— aho prasāda-saṁmukhī naḥ svāmī vacana-vaśagaś ca saṁvṛttaḥ | tan nāsti dhanyataro mama | uktaṁ ca—

amṛtaṁ śiśire vahnir amṛtaṁ priya-darśanam |

amṛtaṁ rāja-saṁmānam amṛtaṁ kṣīra-bhojanam ||139||

atha **saṁjīvaka**-sakāśam āsādya sa-praśrayam uvāca—bho mitra prārthito’sau mayā bhavad-arthe svāmy-abhaya-pradānam | tad-viśrabdhaṁ gamyatām iti | paraṁ tvayā rāja-prasādam āsādya mayā saha samaya-dharmeṇa vartitavyam | na garvam āsādya sva-prabhutayā vicaraṇīyam | aham api tava saṅketena sarvā rājya-dhuram amātya-padavīm āśrityoddhariṣyāmi | evaṁ kṛte dvayor apy āvayo rāja-lakṣmī-bhāgyā bhaviṣyati | yataḥ—

ākheṭakasya dharmeṇa vibhavāḥ syur vaśe nṝṇām |

nṛ-prajāḥ prerayaty eko hanty anyo’tra mṛgān iva ||140 ||

tathā ca—

yo na pūjayate garvād uttamādhama-madhyamān |

nṛpāsannān sa mānyo’pi bhraśyate **dantilo** yathā ||141 ||

**saṁjīvaka** āha—katham etat ? so’bravīt—

### kathā 3

## dantila-gorambha-kathā

asty atra dharātale vardhamānaṁ nāma nagaram | tatra **dantilo** nāma nānā-bhāṇḍa-patiḥ sakala-pura-nāyakaḥ prativasati sma | tena pura-kāryaṁ nṛpa-kāryaṁ ca kurvatā tuṣṭiṁ nītās tat-pura-vāsino lokā nṛpatiś ca | kiṁ bahunā, na ko’pi tādṛk kenāpi caturo dṛṣṭo śruto vā | athavā satyam etad uktam—

narapati-hita-kartā dveṣyatāṁ yāti loke

janapada-hita-kartā tyajyate pārthivendraiḥ |

iti mahati virodhe vartamāne samāne

nṛpati-jana-padānāṁ durlabhaḥ kārya-kartā ||142||

athaivaṁ gacchati kāle dantilasya kadācid vivāhaḥ sampravṛttaḥ | tatra tena sarve pura-nivāsino rāja-saṁnidhi-lokāś ca sammāna-puraḥsaram āmantrya bhojitā vastrādibhiḥ sat-kṛtāś ca | tato vivāhānantaraṁ rājā sāntaḥpuraḥ sva-gṛham ānīyābhyarcitaḥ | atha tasya nṛpater gṛha-sammārjana-kartā gorambho nāma rāja-sevako gṛhāyāto’pi tenānucita-sthāna upaviṣṭo’vajñāyārdha-candraṁ dattvā niḥsāritaḥ | so’pi tataḥ prabhṛti niśvasann apamānān na rātrāv apy adhiśete | kathaṁ mayā tasya bhāṇḍapate rāja-prasāda-hāniḥ kartavyā iti cintayann āste | athavā kim anena vṛthā śarīra-śoṣaṇena | na kiṁcin mayā tasyāpakartuṁ śakyam iti | athavā sādhv idam ucyate—

yo hy apakartum aśaktaḥ kupyati

kim asau naro’tra nirlajjaḥ |

utpatito’pi hi caṇakaḥ śaktaḥ

kiṁ bhrāṣṭrakaṁ bhaṅktum ||143||

atha kadācit pratyūṣe yoga-nidrāṁ gatasya rājñaḥ śayyānte mārjanaṁ kurvann idam āha—aho dantilasya mahad dṛptatvaṁ yad rāja-mahiṣīm āliṅgati |

tac chrutvā rājā sa-sambhramam utthāya tam uvāca—bho bho gorambha | satyam etat yat tvayā jalpitam | kiṁ dantilena samāliṅgitā iti |

gorambhaḥ prāha—deva ! rātri-jāgaraṇena dyūtāsaktasya me balān nidrā samāyātā | tan na vedmi kiṁ mayābhihitam | rājā serṣyaṁ sva-gatam—eṣa tāvad asmad-gṛhe’pratihata-gatis tathā dantilo’pi | tat kadācid anena devī samāliṅgyamānā dṛṣṭā bhaviṣyati | tenedam abhihitam | uktaṁ ca—

yad vāñchati divā martyo vīkṣate vā karoti vā |

tat svapne’pi tad-abhyāsād brūte vātha karoti vā ||144||

tathā ca—

 śubhaṁ vā yadi pāpaṁ yan nṝṇāṁ hṛdi saṁsthitam |

 sugūḍham api taj jñeyaṁ svapna-vākyāt tathā madāt ||145||

athavā strīṇāṁ viṣaye ko’tra sandehaḥ |

 jalpanti sārdham anyena paśyanty anyaṁ sa-vibhramāḥ |

 hṛd-gataṁ cintayanty anyaṁ priyaḥ ko nāma yoṣitām ||146||

anyac ca—

ekena smita-pāṭalādhara-ruco jalpanty analpākṣaraṁ
vīkṣante’nyam itaḥ sphuṭat-kumudinī-phullollasal-locanāḥ |

dūrodāra-caritra-citra-vibhavaṁ dhyāyanti cānyaṁ dhiyā
kenetthaṁ paramārthato’rthavad iva premāsti vāma-bhruvām ||147||

tathā ca—

 nāgnis tṛpyati kāṣṭhānāṁ nāpagānāṁ mahodadhiḥ |

nāntakaḥ sarva-bhūtānāṁ na puṁsāṁ vāma-locanā ||148||

raho nāsti kṣaṇo nāsti nāsti prārthayitā naraḥ |

tena nārada nārīṇāṁ satītvam upajāyate ||149||

yo mohān manyate mūḍho rakteyaṁ mama kāminī |

sa tasyā vaśago nityaṁ bhavet krīḍā-śakuntavat ||150||

tāsāṁ vākyāni kṛtyāni svalpāni sugurūṇy api |

karoti saḥ kṛtair loke laghutvaṁ yāti sarvataḥ ||151||

striyaṁ ca yaḥ prārthayate sannikarṣaṁ ca gacchati |

īṣac ca kurute sevāṁ tam evecchanti yoṣitaḥ ||152||

anarthitvān manuṣyāṇāṁ bhayāt parijanasya ca |

maryādāyām amaryādāḥ striyas tiṣṭhanti sarvadā ||153||

nāsāṁ kaścid agamyo’sti nāsāṁ ca vayasi sthitiḥ |

virūpaṁ rūpavantaṁ vā pumān ity eva bhujyate ||154||

rakto hi jāyate bhogyo nārīṇāṁ śāṭikā yathā |

ghṛṣyante yo daśālambī nitambe viniveśitaḥ ||155||

alaktiko yathā rakto niṣpīḍya puruṣas tathā |

abalābhir balād raktaḥ pāda-mūle nipātyate ||156||

evaṁ sa rājā bahuvidhaṁ vilapya tat-prabhṛti dantilasya prasāda-parāṅmukhaḥ saṁjātaḥ | kiṁ bahunā rāja-dvāra-praveśo’pi tasya nivāritaḥ | dantilo’py akasmād eva prasāda-parāṅmukham avanipatim avalokya cintayāmāsa—aho sādhu cedam ucyate—

 ko’rthān prāpya na garvito viṣayiṇaḥ kasyāpado’staṁ gatāḥ

strībhiḥ kasya na khaṇḍitaṁ bhuvi manaḥ ko nāmā rājñāṁ priyaḥ |

kaḥ kālasya na gocarāntara-gataḥ ko’rthī gato gauravaṁ

ko vā durjana-vāgurāsu patitaḥ kṣemeṇa yātaḥ pumān ||157||

tathā ca—

kāke śaucaṁ dyūta-kāreṣu satyaṁ
sarpe kṣāntiḥ strīṣu kāmopaśāntiḥ |

klībe dhairyaṁ madyape tattva-cintā
rājā mitraṁ kena dṛṣṭaṁ śrutaṁ vā ||158||

aparaṁ mayāsya bhūpater athavānyasyāpi kasyacid rāja-sambandhinaḥ svapne’pi nāniṣṭaṁ kṛtam | tat kim etat-parāṅmukho māṁ prati bhūpatiḥ iti |

evaṁ taṁ dantilaṁ kadācid rāja-dvāre viṣkambhitaṁ vilokya saṁmārjana-kartā gorambho vihasya dvārapālān idam ūce—bho bho dvārapālāḥ ! rāja-prasādādhiṣṭhito’yaṁ dantilaḥ svayaṁ nigrahānugraha-kartā ca | tad anena nivāritena yathāhaṁ tathā yūyam apy ardha-candra-bhājino bhaviṣyatha | tac chrutvā dantilaś cintayāmāsa—nūnam idam asya gorambhasya ceṣṭitam | athavā sādhv idam ucyate—

akulīno’pi mūrkho’pi bhūpālaṁ yo’tra sevate |

api saṁmānahīno’pi sa sarvatra prapūjyate ||159||

api kāpuruṣo bhīruḥ syāc cen nṛpati-sevakaḥ |

tathāpi na parābhūtiṁ janād āpnoti mānavaḥ ||160||

evaṁ sa bahu-vidhaṁ vilapya vilakṣa-manāḥ sodvego gata-prabhāvaḥ sva-gṛhaṁ niśāmukhe gorambham āhūya vastra-yugalena saṁmānyedam uvāca—bhadra ! mayā na tadā tvaṁ rāga-vaśān niḥsāritaḥ | yatas tvaṁ brāhmaṇānām agrato’nucita-sthāne samupaviṣṭo dṛṣṭa ity apamānitaḥ | tat kṣamyatām |

so’pi svarga-rājyopamaṁ tad-vastra-yugalam āsādya paraṁ paritoṣaṁ gatvā tam uvāca—bhoḥ śreṣṭhin ! kṣāntaṁ mayā te tat | tad asya saṁmānasya kṛte paśya me buddhi-prabhāvaṁ rāja-prasādaṁ ca | evam uktvā saparitoṣaṁ niṣkrāntaḥ | sādhu cedam ucyate—

 stokenonnatim āyāti stokenāyāty adho-gatim |

 aho sasadṛśo ceṣṭā tulāyaṣṭeḥ khalasya ca ||161||

tataś cānye-dyuḥ sa gorambho rāja-kule gatvā yoga-nidrāṁ gatasya bhūpateḥ saṁmārjana-kriyāṁ kurvann idam āha—aho aviveko’smad-bhūpateḥ | yat purīṣotsargam ācaraṁś carbhaṭī-bhakṣaṇaṁ karoti |

tac chrutvā rājā sa-vismayaṁ tam uvāca—re re gorambha ! kim aprastutaṁ lapasi | gṛha-karmakaraṁ matvā tvāṁ na vyāpādayāmi | kiṁ tvayā kadācid aham evaṁvidhaṁ karma samācaran dṛṣṭaḥ ?

so’bravīt—dyūtāsaktasya rātri-jāgaraṇena saṁmārjanaṁ kurvāṇasya mama balān nidrā samāyātā | tayādhiṣṭhitena mayā kiṁcij jalpitam | tan na vedmi | tat prasādaṁ karotu svāmī nidrā-paravaśasya iti |

evaṁ śrutvā rājā cintitavān—yan mayā janmāntare purīṣotsargaṁ kurvatā kadāpi cirbhaṭikā na bhakṣitā | tad yathāyaṁ vyatikaro’sambhāvyo mamānena mūḍhena vyāhṛtaḥ | tathā dantilasyāpīti niścayaḥ | tan mayā na yuktaṁ kṛtaṁ yat sa varākaḥ saṁmānena viyojitaḥ | na tādṛk-puruṣāṇām evaṁvidhaṁ ceṣṭitaṁ sambhāvyate | tad-abhāvena rāja-kṛtyāni paura-kṛtyāni na sarvāṇi śithilatāṁ vrajanti |

evam anekadhā vimṛśya dantilaṁ samāhūya nijāṅga-vastrābharaṇādibhiḥ saṁyojya svādhikāre niyojayāmāsa | ato’haṁ bravīmi yo na pūjayate garvāt iti |

saṁjīvaka āha—bhadra evam evaitat | yad bhavatābhihitaṁ tad eva mayā kartavyam iti | evam abhihite damanakas tam ādāya piṅgalaka-sakāśam agamat | āha ca—deva eṣa mayānītaḥ sa saṁjīvakaḥ | adhunā devaḥ pramāṇam | saṁjīvako’pi taṁ sādaraṁ praṇamyāgrataḥ sa-vinayaṁ sthitaḥ | piṅgalako’pi tasya pīnāyata-kakudmato nakha-kuliśālaṁkṛtaṁ dakṣiṇa-pāṇim upari dattvā māna-puraḥsaram uvāca—api śivaṁ bhavataḥ | kutas tvam asmin vane vijane samāyāto’si ?

tenāpy ātmaka-vṛttāntaḥ kathitaḥ | yathā vardhamānena saha viyogaḥ saṁjātas tathā sarvaṁ niveditam | tac chrutvā piṅgalakaḥ sādarataraṁ tam uvāca—vayasya na bhetavyam | mad-bhuja-pañjara-parirakṣitena yathecchaṁ tvayādhunā vartitavyam | anyac ca nityaṁ mat-samīpa-vartinā bhāvyam | yataḥ kāraṇād bahv-apāyaṁ raudra-sattva-niṣevitaṁ vanaṁ gurūṇām api sattvānām asevyam | kutaḥ śaṣpa-bhojinām |

evam uktvā sakala-mṛga-parivṛto yamunā-kaccham avatīryodaka-grahaṇaṁ kṛtvā svecchayā tad eva vanaṁ praviṣṭaḥ | tataś ca karakaṭa-damanaka-nikṣipta-rājya-bhāraḥ saṁjīvikena saha subhāṣita-goṣṭhīm anubhavann āste | athavā sādhv idam ucyate—

yadṛcchayāpy upanataṁ sakṛt sajjana-saṅgatam |

bhavaty ajaram atyantaṁ nābhyāsa-kramam īkṣate ||162||

saṁjīvakenāpy aneka-śāstrāvagāhanād utpanna-buddhi-prāgalbhyena stokair evāhobhir mūḍha-matiḥ piṅgalako dhīmāṁs tathā kṛto yathāraṇya-dharmād viyojya grāmya-dharmeṣu niyojitaḥ | kiṁ bahunā pratyahaṁ piṅgalaka-saṁjīvakāv eva kevalaṁ rahasi mantrayataḥ | śeṣaḥ sarvo’pi mṛga-jano dūrībhūtas tiṣṭhati | karaṭaka-damanakāv api praveśaṁ na labhete | anyac ca siṁha-parākramābhāvāt sarvo’pi mṛga-janas tau ca śṛgālau kṣudhā-vyādhi-bādhitā ekāṁ diśam āśritya sthitāḥ |

uktaṁ ca—

 phala-hīnaṁ nṛpaṁ bhṛtyāḥ kulīnam api connatam |

 santy ajyāny atra gacchanti śuṣkaṁ vṛkṣam ivāṇḍajāḥ ||163||

tathā ca—

 api saṁmāna-saṁyuktāḥ kulīnā bhakti-tat-parāḥ |

 vṛtti-bhaṅgān mahīpālaṁ tyajanty eva hi sevakāḥ ||164||

anyac ca—

kālātikramaṇaṁ vṛtteryo na kurvīta bhūpatiḥ |

kadācit taṁ na muñcanti bhartsitā api sevakāḥ ||165||

tathā ca kevalaṁ sevakā itthambhūtā yāvat samastam apy etaj jagat parasparaṁ bhakṣaṇārthaṁ sāmādibhir upāyais tiṣṭhati | tad yathā—

deśānām upari kṣmābhṛd āturāṇāṁ cikitsakāḥ |

vaṇijo grāhakāṇāṁ ca mūrkhāṇām api paṇḍitāḥ ||166||

pramādināṁ tathā caurā bhikṣukā gṛha-medhinām |

gaṇikāḥ kāmināṁ caiva sarva-lokasya śilpinaḥ ||167||

sāmādi-sajjitaiḥ pāśaiḥ pratīkṣante divā-niśam |

upajīvanti śaktyā hi jalajā jaladān iva ||168||

athavā sādhv idam ucyate—

sarpāṇāṁ ca khalānāṁ ca para-dravyāpahāriṇām |

abhiprāyā na sidhyanti tenedaṁ vartate jagat ||169||

attuṁ vāñchati śāmbhavo gaṇapater ākhuṁ kṣudhārtaḥ phaṇī

taṁ ca krauñca-ripoḥ śikhī giri-sutā-siṁho’pi nāgāśanam |

itthaṁ yatra parigrahasya ghaṭanā śambhor api syād gṛhe

tatrāpy asya kathaṁ na bhāvi jagato yasmāt svarūpaṁ hi tat ||170||

tataḥ svāmi-prasāda-rahitau kṣut-kṣāma-kaṇṭhau parasparaṁ karaṭaka-damanakau mantrayete | tatra damanako brūte—ārya karaṭaka | āvāṁ tāvad apradhānatāṁ gatau | eṣa piṅgalakaḥ saṁjīvakānuraktaḥ sva-vyāpāra-parāṅmukhaḥ saṁjātaḥ | sarvo’pi parijano gataḥ | tat kiṁ kriyate |

karaṭaka āha—yadyapi tvadīya-vacanaṁ na karoti tathāpi svāmī sva-doṣa-nāśāya vācyaḥ | uktaṁ ca—

aśṛnvann api boddhavyo mantribhiḥ pṛthivī-patiḥ |

yathā sva-doṣa-nāśāya vidureṇāmbikāsutaḥ ||171||

tathā ca—

madonmattasya bhūpasya kuñjarasya ca gacchataḥ |

unmārgaṁ vācyatāṁ yānti mahāmātrāḥ samīpagāḥ ||172||

tat tvayaiṣa śaṣpa-bhojī svāminaḥ sakāśam ānītaḥ | tat svahastenāṅgārāḥ karṣitāḥ |

damanaka āha—satyam etat | mamāyaṁ doṣaḥ | na svāminaḥ | uktaṁ ca—

jambūko huḍu-yuddhena vayaṁ cāṣāḍha-bhūtinā |

dūtikā para-kāryeṇa trayo doṣāḥ svayaṁ kṛtāḥ ||173||

karaṭaka āha—katham etat ?

so’bravīt—

### kathā 4

## devaśarma-parivrājaka-kathā

asti kasmiṁścid vivikta-pradeśe maṭhāyatanam | tatra deva-śarmā nāma parivrājakaḥ partivasati sma | tasyāneka-sādhu-jana-datta-sūkṣma-vastra-vikraya-vaśāt kālena mahatī vitta-mātrā sañjātā | tataḥ sa na kasyacid viśvasiti | naktaṁ dinaṁ kakṣāntarāt tāṁ mātrāṁ na muñcati | athavā sādhu cedam ucyate—

arthānām arjane duḥkham arjitānāṁ ca rakṣaṇe |

nāśe duḥkhaṁ vyaye duḥkhaṁ dhig arthāḥ kaṣṭa-saṁśrayāḥ ||174||

athāṣāḍha-bhūtir nāma para-vittāpahārī dhūrtas tām artha-mātrāṁ tasya kakṣāntara-gatāṁ lakṣayitvā vyacintayat—kathaṁ mayāsyeyam artha-mātrā hartavyā iti |

tad atra maṭhe tāvad dṛḍha-śilā-sañcaya-vaśād bhitti-bhedo na bhavati | uccaistaratvāc ca dvāre praveśo na syāt | tad enaṁ māyā-vacanair viśvāsyāhaṁ chātratāṁ vrajāmi yena sa viśvastaḥ kadācid viśvāsam eti | uktaṁ ca—

nispṛho nādhikārī syān nākāmī maṇḍana-priyaḥ |

nāvidagdhaḥ priyaṁ brūyāt sphuṭa-vaktā na vañcakaḥ ||175||

evaṁ niścitya tasyāntikam upagamya—oṁ namaḥ śivāya—iti proccārya sāṣṭāṅgaṁ praṇamya ca sa-praśrayam uvāca—bhagavan asāraḥ saṁsāro’yam | giri-nadī-vegopamaṁ yauvanam | tṛṇāgni-samaṁ jīvitam | śarad-abhra-cchāyā-sadṛśā bhogāḥ svapna-sadṛśo mitra-putra-kalatra-bhṛtya-varga-sambandhaḥ | evaṁ mayā samyak parijñātam | tat kiṁ kurvato me saṁsāra-samudrottaraṇaṁ bhaviṣyati |

tac chrutvā deva-śarmā sādaram āha—vatsa ! dhanyo’si yat prathame vayasy evaṁ viraktī-bhāvaḥ | uktaṁ ca—

pūrvaṁ vayasi yaḥ śāntaḥ sa śānta iti me matiḥ |

dhātuṣu kṣīyamāṇeṣu śamaḥ kasya na jāyate ||176||

ādau citte tataḥ kāye satāṁ saṁjāyate jarā |

asatāṁ ca punaḥ kāye naiva citte kadācana ||177||

yac ca māṁ saṁsāra-sāgarottaraṇopāyaṁ pṛcchasi | tac chrūyatām—

śūdro vā yadi vānyo’pi caṇḍālo’pi jaṭādharaḥ |

dīkṣitaḥ śiva-mantreṇa sa bhasmāṅgī śivo bhavet ||178||

ṣaḍ-akṣareṇa mantreṇa puṣpam ekam api svayam |

liṅgasya mūrdhni yo dadyān na sa bhūyo’bhijāyate ||179||

tac chrutvāṣāḍha-bhūtis tat-pādau gṛhītvā sa-praśrayam idam āha—bhagavan, tarhi dīkṣayā me’nugrahaṁ kuru |

devaśarmā āha—vatsa anugrahaṁ te kariṣyāmi | parantu rātrau tvayā maṭha-madhye na praveṣṭavyam | yat-kāraṇaṁ niḥsaṅgatā yatīnāṁ praśasyate tava ca mamāpi ca | uktaṁ ca—

durmantrān nṛpatir vinaśyati yatiḥ saṅgāt suto lālasād

vipro’nadhyayanāt kulaṁ kutanayāc chīlaṁ khalopāsanāt |

maitrī cāpraṇayāt samṛddhir anayāt snehaḥ pravāsāśrayāt

strī garvād anavekṣaṇād api kṛṣis tyāgāt pramādād dhanam ||180||

tat tvayā vrata-grahaṇānantaraṁ maṭha-dvāre tṛṇa-kuṭīrake śayitavyam iti |

sa āha—bhagavan ! bhavad-ādeśaḥ pramāṇam | paratra hi tena me prayojanam |

atha kṛta-śayana-samayaṁ devaśarma-nigrahaṁ kṛtvā śāstrokta-vidhinā śiṣyatām anayat | so’pi hasta-pādāvamardanādi-paricaryayā taṁ paritoṣam anayat | punas tathāpi muniḥ kakṣāntarān mātrāṁ na muñcati | athaivaṁ gacchati kāle āṣāḍha-bhūtiś cintayāmāsa—aho, na kathañcid eṣa me viśvāsam āgacchati | tat kiṁ divāpi śastreṇa mārayāmi, kiṁ vā viṣaṁ prayacchāmi ? kiṁ vā paśu-dharmeṇa vyāpādayāmi ? iti |

evaṁ cintayatas tasya devaśarmaṇo’pi śiṣya-putraḥ kaścid grāmād āmantraṇārthaṁ samāyātaḥ | prāha ca—bhagavan, pavitrāropaṇa-kṛte mama gṛham āgamyatām iti |

tac chrutvā devaśarmāṣāḍhabhūtinā saha prahṛṣṭa-manāḥ prasthitaḥ | athaivaṁ tasya gacchato’gre kācin nadī samāyātā | tāṁ dṛṣṭvā mātrāṁ kakṣāntarād avatārya kanthā-madhye suguptāṁ nidhāya snātvā devārcanaṁ vidhāya tad-anantaram āṣāḍhabhūtim idam āha—bho āṣāḍhabhūte ! yāvad ahaṁ purīṣotsargaṁ kṛtvā samāgacchāmi, tāvad eṣā kanthā yogeśvarasya svāvadhānatayā rakṣaṇīyā | ity uktvā gataḥ |

āṣāḍhabhūtir api tasminn adarśanī-bhūte mātrām ādāya satvaraṁ prasthitaḥ | devaśarmāpi chātra-guṇānurañjita-manāḥ suviśvasto yāvad upaviṣṭas tiṣṭhati tāvat suvarṇa-roma-deha-yūtha-madhye huḍu-yuddham apaśyat | atha roṣa-vaśād dhuḍu-yugalasya dūram apasaraṇaṁ kṛtvā bhūyo’pi samupetya lālaṭa-paṭṭābhyāṁ praharato bhūri rudhiraṁ patati | tac ca jambūko jihvā-laulyena raṅga-bhūmiṁ prāveśyāsvādayati | devaśarmāpi tad ālokya vyacintayat—aho manda-matir ayaṁ jambūkaḥ | yadi katham apy anayoḥ saṅghaṭṭe patiṣyati tan nūnaṁ mṛtyum avāpsyatīti vitarkayāmi |

kṣaṇāntare ca tathaiva raktāsvādana-laulyān madhye praviśaṁs tayoḥ śiraḥ-sampāte patiot mṛtaś ca śṛgālaḥ | devaśarmāpi taṁ śocamāno mātrām uddiśya śanaiḥ śanaiḥ prasthito yāvad āṣāḍhabhūtiṁ na paśyati tataś cautsukyena śaucaṁ vidhāya yāvat kanthām ālokayati tāvan mātrāṁ na paśyati | tataś ca—hā hā muṣito’smi iti jalpan pṛthivī-tale mūrcchayā nipapāta | tataḥ kṣaṇāc cetanāṁ labdhvā bhūyo’pi samutthāya phūtkartum ārabdhaḥ—bho āṣāḍhabhūte ! kva māṁ vañcayitvā gato’si ? tad dehi me prativacanam |

evaṁ bahu vilapya tasya pada-paddhatim anveṣayan śanaiḥ śanaiḥ prasthitaḥ | athaiva gacchan sāyantana-samaye kañcid grāmam āsasāda | atha tasmād grāmāt kaścit kaulikaḥ sabhārhyo madya-pāna-kṛte samīpa-vartini nagare prasthitaḥ | devaśarmāpi tam ālokya provāca—bho bhadra vayaṁ sūryoḍhā atithayas tavāntikaṁ prāptāḥ | na kam apy atra grāme jānīmaḥ | tad gṛhyatām atithi-dharmaḥ | uktaṁ ca—

samprāpto yo’tithiḥ sāyaṁ sūryoḍhe gṛha-medhinām |

pūjayā tasya devatvaṁ prayānti gṛha-medhinaḥ ||181||

tathā ca—

tṛṇāni bhūmir udakaṁ vāk-caturthī ca sūnṛtā |

satām etāni harmyeṣu nocchidyante kadācana ||182||

svāgatenāgnayas tṛptā āsanena śatakratuḥ |

pāda-śaucena pitaraḥ arghāc chambhus tathātitheḥ ||183||

kauliko’pi tac chrutvā bhāryām āha—priye, gaccha tv atithim ādāya gṛhaṁ prati pāda-śauca-bhojana-śayanādibhiḥ satkṛtya tvaṁ tatraiva tiṣṭha | ahaṁ tava kṛte prabhūta-madyam āneṣyāmi | evam uktvā prasthitaḥ | sāpi bhāryā puṁścalī tam ādāya prahasita-vadanā devadattaṁ manasi dhyāyantī gṛhaṁ prati pratasthe | athavā sādhu cedam ucyate—

durdivase ghana-timire duḥsañcārāsu nagara-vīthīṣu |

patyur videśa-gamane parama-sukhaṁ jaghana-capalāyāḥ ||184||

tathā ca—

paryaṅkeṣv āstaraṇaṁ patim anukūlaṁ manoharaṁ śayanam |

tṛṇam iva laghu manyante kāminyaś caurya-rata-lubdhāḥ ||185||

tathā ca—

keliṁ pradahati lajjā śṛṅgāro’sthīni cāṭavaḥ kaṭavaḥ |

vandha-trayāḥ paritoṣo na kiṁcid iṣṭaṁ bhavet patyau ||186||

kula-patanaṁ jana-garhāṁ bandhanam api jīvitavya-sandeham |

aṅgīkaroti kulaṭā satataṁ para-puruṣa-saṁsaktā ||187||

atha kaulika-bhāryā gṛhaṁ gatvā deva-śarmaṇe gatāstaraṇaṁ bhagnāṁ ca khaṭvāṁ samarpyedam āha—bho bhagavan ! yāvad ahaṁ sva-sakhīṁ grāmād abhyāgatāṁ sambhāvya drutam āgacchāmi tāvat tvayā mad-gṛhe’pramattena bhāvyam |

evam abhidhāya śṛṅgāra-vidhiṁ vidhāya yāvad-devadattam uddiśya vrajati tāvat tad-bhartā saṁmukho mada-vihvalāṅgo mukta-keśaḥ pade pade praskhalan gṛhīta-madya-bhāṇḍaḥ samabhyeti | taṁ ca dṛṣṭvā sā drutataraṁ vyāghuṭya sva-gṛhaṁ praviśya nukta-śṛṅgāra-veśā yathā-pūrvam abhavat | kauliko’pi tāṁ palāyamānāṁ kṛtādbhuta-śṛṅgārāṁ vilokya prāg eva karṇa-paramparayā tasyāḥ śrutāvapavāda-kṣubhita-hṛdayaḥ svākāraṁ nigūhamānaḥ sadaivāste | tataś ca tathāvidhaṁ ceṣṭitam avalokya dṛṣṭa-pratyayaḥ krodha-vaśago gṛhaṁ praviśya tām uvāca—āḥ pāpe puṁścali ! kva prasthitāsi ?

sā provāca—ahaṁ tvat-sakāśād āgatā na kutracid api nirgatā | tat kathaṁ madya-pāna-vaśād aprastutaṁ vadasi ? athavā sādhv idam ucyate—

vaikalyaṁ dharaṇī-pātam ayathocita-jalpanam |

saṁnipātasya cihnāni madyaṁ sarvāṇi darśayet ||188||

kara-spando’mbara-tyāgas tejo-hāniḥ sarāgatā |

vāruṇī-saṅgajāvasthā bhānunāpy anubhūyate ||189||

so’pi tac chrutvā pratikūla-vacanaṁ veśa-viparyayaṁ cāvalokya tam āha—puṁścali ! cira-kālaṁ śruto mayā tavāpavādaḥ | tad adya svayaṁ sañjāta-pratyayas tava yathocitaṁ nigrahaṁ karomi | ity abhidhāya laguḍa-prahārais tāṁ jarjarita-dehāṁ vidhāya sthūṇayā saha dṛḍha-bandhanena baddhvā so’pi mada-vihvalo vijñāya tāṁ gatvedam āha—sakhi ! sa devadattas tasmin sthāne tvāṁ pratīkṣate | tac chīghram āgamyatām iti |

sā cāha—paśya mamāvasthām | tat kathaṁ gacchāmi ? tad gatvā brūhi taṁ kāminaṁ yad asyāṁ rātrau na tvayā saha samāgamaḥ |

nāpitī prāha—sakhi, mā maivaṁ vada | nāyaṁ kulaṭā-dharmaḥ | uktaṁ ca—

viṣama-stha-svādu-phala-grahaṇa-vyavasāya-niścayo yeṣām |

uṣṭrāṇām iva teṣāṁ manye’haṁ śaṁsitaṁ janma ||190||

tathā ca—

sandigdhe para-loke janāpavāde ca jagati bahu-citre |

svādhīne para-ramaṇe dhanyās tāruṇya-phala-bhājaḥ ||191||

anyac ca—

yadi bhavati deva-yogāt pumān virūpo’pi bandhako rahasi |

na tu kṛcchrād api bhadraṁ nija-kāntaṁ sā bhajaty eva ||192||

sābravīt—yady evaṁ tarhi kathaya kathaṁ dṛḍha-bandhana-baddhā satī tatra gacchāmi | sannihitaś cāyaṁ pāpātmā mat-patiḥ |

nāpity āha—sakhi, mada-vihvalo’yaṁ sūrya-kara-spṛṣṭaḥ prabodhaṁ yāsyati | tad ahaṁ tvam unmocayāmi | mām ātma-sthāne baddhvā drutataraṁ deva-dattaṁ sambhāvyāgaccha |

sābravīt—evam astu iti |

tad anu sā nāpitī tāṁ sva-sakhīṁ bandhanād vimocya tasyāḥ sthāne yathā-pūrvam ātmānaṁ baddhvā tāṁ devadatta-sakāśe saṅketa-sthānaṁ preṣitavatī | tathānuṣṭhite kaulikaḥ kasmiṁścit kṣaṇe samutthāya kiṁcid gata-kopo vimadas tām āha—he paruṣa-vādini ! yad adya-prabhṛti gṛhān niṣkramaṇaṁ na karoṣi, na ca paruṣaṁ vadasi, tatas tvām unmocayāmi |

nāpity api svara-bheda-bhayād yāvan na kiṁcid ūce, tāvat so’pi bhūyo bhūyas tāṁ tad evāha | atha sā yāvat pratyuttaraṁ kim api na dadau, tāvat sa prakupitas tīkṣṇa-śastram ādāya nāsikām acchinat | āha ca—re puṁścali ! tiṣṭhedānīm | tvāṁ bhūyas toṣayiṣyāmi | iti jalpan punar api nidrā-vaśam agāt |

devaśarmāpi vitta-nāśāt kṣutkṣāma-kaṇṭho naṣṭa-nidras tat sarvaṁ strī-caritram apaśyat | sāpi kaulika-bhāryā yathecchayā devadattena saha surata-sukham anubhūya kasmiṁścit kṣaṇe sva-gṛham āgataya tāṁ nāpitīm idam āha—ayi ! śivaṁ bhavatyāḥ | nāyaṁ pāpātmā mama gatāyā utthitaḥ |

nāpity āha—śivaṁ nāsikayā vinā śeṣasya śarīrasya | tad drutaṁ tāṁ mocaya bandhanād yāvan nāyaṁ māṁ paśyati, yena sva-gṛhaṁ gacchāmi |

tathānuṣṭhite bhūyo’pi kaulika utthāya tām āha—puṁścali ! kim adyāpi na vadasi ? kiṁ bhūyo’py ato duṣṭataraṁ nigrahaṁ karṇa-cchedena karomi ?

atha sā sa-kopaṁ sādhikṣepam idam āha—dhiṅ mahā-mūḍha ! ko māṁ mahā-satīṁ dharṣayituṁ vyaṅgayituṁ vā samarthaḥ ? tac chṛṇvantu sarve’pi loka-pālāḥ |

āditya-candra-hari-śaṁkara-vāsavādyāḥ

śaktā na jetum atiduḥkha-karāṇi yāni |

tānīndriyāṇi balavanti sudurjayāni

ye nirjayanti bhuvane balinas ta eke ||193||

tad yadi mama satītvam asti, manasāpi para-puruṣo nābhilaṣitaḥ, tato devā bhūyo’pi me nāsikāṁ tādṛg-rūpākṣatāṁ kurvantu | athavā yadi mama citte para-puruṣasya bhrāntir api bhavati, māṁ bhasmasān nayantu | evam uktvā bhūyo’pi tam āha—bho durātman ! paśya me satītva-prabhāveṇa tādṛśy eva nāsikā saṁvṛttā |

athāsāv ulmukam ādāya yāvat paśyati, tāvat tad-rūpāṁ nāsikāṁ ca bhūtale rakta-pravāhaṁ ca mahāntam apaśyat | atha sa vismita-manās tāṁ bandhanād vimucya śayyāyām āropya ca cāṭu-śataiḥ paryatoṣayat | devaśarmāpi taṁ sarva-vṛttāntam ālokya vismita-manā idam āha—

śambarasya ca yā māyā yā māyā namucer api |

baleḥ kumbhīnasaś caiva sarvās tā yoṣito viduḥ ||194||

hasantaṁ prahasanty etā rudantaṁ prarudanty api |

apriyaṁ priya-vākyaiś ca gṛhṇanti kāla-yogataḥ ||195||

uśanā veda yac chāstraṁ yac ca veda bṛhaspatiḥ |

strī-buddhyā na viśiṣyete tāḥ sma rakṣyāḥ kathaṁ naraiḥ ||196||

anṛtaṁ satyam ity āhuḥ satyaṁ cāpi tathānṛtam |

iti yās tāḥ kathaṁ vīra saṁrakṣyāḥ puruṣair iha ||197||

anyatrāpy uktam—

nātiprasaṅgaḥ pramadāsu kāryo

necched balaṁ strīṣu vivardhamānam |

atiprasaktaiḥ puruṣair yatas tāḥ

krīḍanti kākair iva lūna-pakṣaiḥ ||198||

sumukhena vadanti vagunā praharanty eva śitena cetasā |

madhu tiṣṭhati vāci yoṣitāṁ hṛdaye hālāhalaṁ mahad-viṣam ||199||

ata eva nipīyate’dharo hṛdayaṁ muṣṭibhir eva tāḍyate |

puruṣaiḥ sukha-leśa-vañcitair madhu-lubdhaiḥ kamalaṁ yathālibhiḥ ||200||

api ca—

āvartaḥ saṁśayānām avinaya-bhavanaṁ pattanaṁ sāhasānāṁ
doṣāṇāṁ saṁnidhānaṁ kapaṭa-śata-mayaṁ kṣetram apratyayānām |

svarga-dvārasya vighnaṁ naraka-pura-mukhaṁ sarva-māyā-karaṇḍaṁ
strī-yantraṁ kena sṛṣṭaṁ viṣam amṛta-mayaṁ prāṇi-lokasya pāśaḥ ||201||

kārkaśyaṁ stanayor dṛśos taralatālīkaṁ mukhe ślāghyate
kauṭilyaṁ kaca-saṁcaye ca vacane māndyaṁ trike sthūlatā |

bhīrutvaṁ hṛdaye sadaiva kathitaṁ māyā-prayogaḥ priye
yāsāṁ doṣa-gaṇo guṇo mṛga-dṛśāṁ tāḥ syur narāṇāṁ priyāḥ ||202||

etā hasanti ca rudanti ca kārya-hetor

viśvāsayanti ca paraṁ na ca viśvasanti |

tasmān nareṇa kula-śīla-samanvitena
nāryaḥ śmaśāna-ghaṭikā iva varjanīyāḥ ||203||

tasmān nareṇa kulaśīlavatā sadaiva

nāryaḥ śmaśāna-vaṭikā iva varjanīyāḥ |

vyakīrṇa-kesara-karāla-mukhā mṛgendrā

nāgāś ca bhūri-mada-rāja-virājamānāḥ ||204||

kurvanti tāvat prathamaṁ priyāṇi

yāvan na jānanti naraṁ prasaktam |

jñātvā ca taṁ manmatha-pāśa-baddhaṁ

grastāmiṣaṁ mīnam ivoddharanti ||205||

samudra-vīcīva cala-svabhāvāḥ

sandhyābhra-rekheva muhūrta-rāgāḥ |

striyaḥ kṛtārthāḥ puruṣaṁ nirarthaṁ

niṣpīḍotālaktakavat tyajanti ||206||

anṛtaṁ sāhasaṁ māyā mūrkhatvam atilubdhatā |

aśaucaṁ nirdayatvaṁ ca strīṇāṁ doṣāḥ svabhāvajāḥ ||207||

sammohayantimadayanti viḍambayanti

nirbhartsayanti ramayanti viṣādayanti |

etāḥ praviśya saralaṁ hṛdayaṁ narāṇāṁ

kiṁ vā na vāma-nayanā na samācaranti ||208||

antar-viṣa-mayā hy etā bahiś caiva manoramāḥ |

guñjā-phala-samākārā yoṣitaḥ kena nirmitāḥ ||209||

evaṁ cintayatas tasya parivrājakasya sā niśā mahatā kṛcchreṇāticakrāma | sā ca dūtikā chinna-nāsikā sva-gṛhaṁ gatvā cintayāmāsa—kim idānīṁ kartavyam ? katham etan mahac-chidraṁ sthagayitavyam ?

atha tasyā evaṁ vicintayantyā bhartā kārya-vaśād rāja-kule paryuṣitaḥ pratyūṣe ca sva-gṛham abhyupetya dvāra-deśa-stho vividha-paura-kṛtyotsukatayā tām āha—bhadre śīghram ānīyatāṁ kṣura-bhāṇḍaṁ yena kṣaura-karma-karaṇāya gacchāmi |

sāpi chinnanāsikā gṛha-madhya-sthitaiva kārya-karaṇāpekṣayā kṣura-bhāṇḍāt kṣuram ekaṁ samākṛṣya tasyābhimukhaṁ preṣayāmāsa | nāpito’py utsukatayā tam ekaṁ kṣuram avalokya kopāviṣṭaḥ san tad-abhimukham eva taṁ kṣuraṁ prāhiṇot | etasminn antare sā duṣṭordhva-bāhū vidhāya phutakartu-manā gṛhān niścakrāma | aho paśyata pāpenānena mama sad-ācāra-vartinyāḥ nāsikā-cchedo vihitaḥ | tat-paritrāyatāṁ paritrāyatām |

atrāntare rāja-puruṣāḥ samabhyetya taṁ nāpitaṁ laguḍa-prahārair jarjarīkṛtya dṛḍha-bandhanair baddhvā tayā chinnanāsikayā saha dharmādhikaraṇa-sthānaṁ nītvā sabhyān ūcuḥ—śṛṇvantu bhavantaḥ sabhāsadaḥ | anena nāpitenāparādhaṁ vinā strī-ratnam etad vyaṅgitam | tad asya yad yujyate tat kriyatām |

ity abhihite sabhyā ūcuḥ—re nāpita ! kim-arthaṁ tvayā bhāryā vyaṅgitā | kim anayā para-puruṣo’bhilaṣitaḥ | unta svit prāṇa-drohaḥ kṛtaḥ, kiṁ vā caurya-karmācaritam | tat kathyatām asyā aparādhaḥ ?

nāpito’pi prahāra-pīḍita-tanur vaktuṁ na śaśāka | atha taṁ tūṣṇīṁbhūtaṁ dṛṣṭvā punar ūcuḥ—aho, satyam etad rāja-puruṣāṇāṁ vacaḥ | pāpātmāyam | aneneyaṁ nirdoṣā varākī dūṣitā | uktaṁ ca—

bhinna-svara-mukha-varṇaḥ śaṅkita-dṛṣṭiḥ samutpatita-tejāḥ |

bhavati hi pāpaṁ kṛtvā sva-karma-santrāsitaḥ puruṣaḥ ||210||

tathā ca—

āyāti skhalitaiḥ pādair mukha-vaivarṇya-saṁyutaḥ |

lalāṭa-sveda-bhāg bhūri-gadgadaṁ bhāṣate vacaḥ ||211||

adho-dṛṣṭir vadet kṛtvā pāpaṁ prāptaḥ sabhāṁ naraḥ |

tasmād yatnāt parijñeyāś cihnair etair vicakṣaṇaiḥ ||212||

anyac ca—

prasanna-vadano dṛṣṭaḥ spaṣṭa-vākyaḥ saroṣa-dṛk |

sabhāyāṁ vakti sāmarṣaṁ sāvaṣṭambho naraḥ śuciḥ ||213||

tad eṣa duṣṭa-caritra-lakṣaṇo dṛśyate | strī-dharṣaṇād vadhya iti | tac chūlīyām āropyatām iti |

atha vadhya-sthāne nīyamānaṁ tam avalokya deva-śarmā tān dharmādhikṛtān gatvā provāca—bho bhoḥ, anyānyenaiṣa varāko vadhyate nāpitaḥ | sādhu-samācāra eṣaḥ | tac chrūyatāṁ me vākyam—jambūko huḍu-yuddhena iti |

atha te sabhyā ūcuḥ—bho bhagavan ! katham etat ?

tato devaśarmā teṣāṁ trayāṇām api vṛttāntaṁ vistareṇākathayat | tad ākarṇya suvismita-manasas te nāpitaṁ vimocya mithaḥ procuḥ—aho !

avadhyā brāhmaṇā gāvo striyo bālāś ca jñātayaḥ |

yeṣāṁ cānnāni bhuñjīta ye ca syuḥ śaraṇāgatāḥ ||214||

tad asyā nāsikā-cchedaḥ sva-karmaṇā hi saṁvṛttaḥ | tato rāja-nigrahas tu karṇa-cchedaḥ kāryaḥ | tathānuṣṭhite devaśarmāpi vitta-nāśa-samudbhūta-śoka-rahitaḥ punar api svakīyaṁ maṭhāyatanaṁ jagāma | ato’haṁ bravīmi—jambūko huḍu-yuddhena (1.174) iti |

karaṭaka āha—evaṁ-vidhe vyatikare kiṁ kartavyam āvayoḥ ?

damanako’bravīt—evaṁ-vidhe’pi samaye mama buddhi-sphuraṇaṁ bhaviṣyati, yena sañjīvakaṁ prabhor viśleṣayiṣyāmi | uktaṁ ca, yataḥ—

ekaṁ hanyān na vā hanyād iṣuḥ kṣipto dhanuṣmatā |

prājñena tu matiḥ kṣiptā hanyād garbha-gatān api ||215||

tad ahaṁ māyā-prapañcena guptam āśritya taṁ sphoṭayiṣyāmi |

karaṭaka āha—bhadra, yadi katham api tava māyā-praveśaṁ piṅgalako jñāsyati, sañjīvako vā tadā nūnaṁ vighāta eva |

so’bravīt—tāta, maivaṁ vada | gūḍha-buddhibhir āpat-kāle vidhure’pi daive buddhiḥ prayoktavyā | nodyamas tyājyaḥ | kadācid ghuṇākṣara-nyāyena buddheḥ sāmrājyaṁ bhavati | uktaṁ ca—

tyājyaṁ na dhairyaṁ vidhure’pi daive

dhairyāt kadācit sthitm āpnuyāt saḥ |

yāte samudre’pi hi pota-bhaṅge

sāṁyātriko vāñchati karma eva ||216||

tathā ca—

udyoginaṁ satatam atra sameti lakṣmīr

daivaṁ hi daivam iti kāpuruṣā vadanti |

daivaṁ nihatya kuru pauruṣam ātma-śaktyā
yatne kṛte yadi na sidhyati ko’tra doṣaḥ ||217||

tad evaṁ jñātvā sugūḍha-buddhi-prabhāveṇa yathā tau dvāv api na jñāsyataḥ, tathā mitho viyojayiṣyāmi | uktaṁ ca—

suprayuktasya dambhasya brahmāpy antaṁ na gacchati |

kauliko viṣṇu-rūpeṇa rāja-kanyāṁ niṣevate ||218||

karaṭaka āha—katham etat ?

so’bravīt—

### kathā 5

## kaulika-rathakāra-kathā

kasmiṁścid adhiṣṭhāne kaulika-rathakārau mitre prativasataḥ sma | tatra ca bālyāt-prabhṛti sahacāriṇau parasparam atīva sneha-parau sadaika-sthāna-vihāriṇau kālaṁ nayataḥ | atha kadācit tatrādhiṣṭhāne kasmiṁścid devāyatane yātrā-mahotsavaḥ saṁvṛttaḥ | tatra ca naṭa-nartaka-cāraṇa-saṅkule nānā-deśāgata-janāvṛte tau sahacarau bhramantau kāñcid rāja-kanyāṁ kareṇukārūḍhāṁ sarva-lakṣaṇa-sanāthāṁ kañcuki-varṣa-dhara-parivāritāṁ devatā-darśanārthaṁ samāyātāṁ dṛṣṭavantau | athāsau kaulikas tāṁ dṛṣṭvā viṣārdita iva duṣṭa-graha-gṛhīta iiva kāma-śarair hanyamānaḥ sahasā bhūtale nipapāta | atha taṁ tad-avastham avalokya rathakāras tad-duḥkha-duḥkhita āpta-puruṣais taṁ samutkṣipya sva-gṛham ānāyayat | tatra ca vividhaiḥ śītopacāraiś cikitsakopadiṣṭair mantra-vādibhir upacaryamāṇaiś cirāt kathaṁcit sa-cetano babhūva |

tato rathakāreṇa pṛṣṭaḥ—bho mitra ! kim evaṁ tvam akasmād vicetanaḥ sañjātaḥ ? tat kathyatām ātma-svarūpam ?

sa āha—vayasya ! yady evaṁ tac chṛṇu me rahasyaṁ yena sarvām ātma-vedanāṁ te vadāmi | yadi tvaṁ māṁ suhṛdaṁ manyase tataḥ kāṣṭha-pradānena prasādaḥ kriyatām | kṣamyatāṁ yad vā kiñcit praṇay>atirekād ayuktaṁ tava mayānuṣṭhitam |

so’pi tad ākarṇya bāṣpa-pihita-nayanaḥ sa-gadgadam uvāca—vayasya, yat kiñcid duḥkha-kāraṇaṁ tad vada yena pratīkāraḥ kriyate, yadi śakyate kartum | uktaṁ ca—

auṣadhārtha-sumantrāṇāṁ buddheś caiva mahātmanām |

asādhyaṁ nāsti loke’tra yad brahmāṇḍasya madhyagam ||219||

tad eṣāṁ caturṇāṁ yadi sādhyaṁ bhaviṣyati tadāhaṁ sādhayiṣyāmi |

kaulika āha—vayasya, eteṣām anyeṣām api sahasrāṇām upāyānām asādhyaṁ tan me duḥkham | tasmān mama maraṇe mā kāla-kṣepaṁ kuru |

rathakāra āha—bho mitra ! yadyapy asādhyaṁ tathāpi nivedaya yenāham api tad asādhyaṁ matvā tvayā samaṁ vahnau praviśāmi | na kṣaṇam api tvad-viyogaṁ sahiṣye | eṣa me niścayaḥ |

kaulika āha—vayasya, yāsau rāja-kanyā kareṇum ārūḍhā tatrotsave dṛṣṭā, tasyā darśanānantaraṁ makara-dhvajena mameyam avasthā vihitā | tan na śaknomi tad-vedanāṁ soḍhum | tathā coktam—

mattebha-kumbha-pariṇāhini kuṅkumārdre

tasyāḥ payodhara-yuge rati-kheda-khinnaḥ |

vakṣo nidhāya bhuja-pañjara-madhya-vartī

svapsye kadā kṣaṇam avāpya tadīya-saṅgam ||220||

tathā ca—

rāgī bimbādharo’sau stana-kalaśa-yugaṁ yauvanārūḍha-garvaṁ

nīcā nābhiḥ prakṛtyā kuṭilakam alakaṁ svalpakaṁ cāpi madhyam |

kurvatv etāni nāma prasabham iha manaś cintitāny āśu khedaṁ

yan māṁ tasyāḥ kapolau dahata iti muhuḥ svacchakau tan na yuktam ||221||

rathakāro’py evaṁ sa-kāmaṁ tad-vacanam ākarṇya sa-smitam idam āha—vayasya ! yady evaṁ tarhi diṣṭyā siddhaṁ naḥ prayojanam | tad adyaiva tayā saha samāgamaḥ kriyatām iti |

kaulika āha—vayasya, yatra kanyāntaḥpure vāyuṁ muktvā nānyasya praveśo’sti tatra rakṣā-puruṣādhiṣṭhite kathaṁ mama tasyā saha samāgamaḥ ? tat kiṁ mām asatya-vacanena viḍambayasi ?

rathakāra āha—mitra, paśya me buddhi-balam |

evam abhidhāya tat-kṣaṇāt kīla-sañcāriṇaṁ vainateyaṁ bāhu-yugalaṁ vāyuja-vṛkṣa-dāruṇā śaṅkha-cakra-gadā-padmānvitaṁ sa-kirīṭa-kaustubham aghaṭayan | tatas tasmin kaulikaṁ samāropya viṣṇu-cihnitaṁ kṛtvā kīla-sañcaraṇa-vijñānaṁ ca darśayitvā provāca—vayasya, anena viṣṇu-rūpeṇa gatvā kanyāntaḥpure niśīthe tāṁ rājakanyām ekākinīṁ sapta-bhūmika-prāsāda-prānta-gatāṁ mugdha-svabhāvāṁ tvāṁ vāsudevaṁ manyamānāṁ svakīya-mithyā-vakroktibhī rañjayitvā vātsyāyanokta-vidhinā bhaja |

kauliko’pi tad ākarṇya tathā-rūpas tatra gatvā tām āha—rāja-putri, suptā kiṁ vā jāgarṣi ? ahaṁ tava kṛte samudrāt sānurāgo lakṣmīṁ vihāyaivāgataḥ | tat kriyatāṁ mayā saha samāgamaḥ iti |

sāpi garuḍārūḍhaṁ caturbhujaṁ sāyudhaṁ kaustubhopetam avalokya sa-vismayā śayanād utthāya provāca—bhagavan ! ahaṁ mānuṣī kīṭikāśuciḥ | bhagavāṁs trailokya-pāvano vandanīyaś ca | tat katham etad yujyate |

kaulika āha—subhage, satyam abhihitaṁ bhavatyā | paraṁ kiṁ tu rādhā nāma me bhāryā gopa-kula-prasūtā prathama āsīt | sā tvam atrāvatīrṇā | tenāham atrāyātaḥ |

ity uktā sā prāha—bhagavan, yady evaṁ tan me tātaṁ prārthaya | so’py avikalpaṁ māṁ tubhyaṁ prayacchati |

kaulika āha—subhage, nāhaṁ darśana-pathaṁ mānuṣāṇāṁ gacchāmi | kiṁ punar ālāpa-karaṇam | tvaṁ gāndharveṇa vivāhenātmānaṁ prayaccha | no cec chāpaṁ dattvā sānvayaṁ te pitaraṁ bhasmasāt kariṣyāmi iti | evam abhidhāya garuḍād avatīrya savye pāṇau gṛhītvā tāṁ sabhayāṁ salajjāṁ vepamānāṁ śayyāyām ānayat | tataś ca rātri-śeṣaṁ yāvad vātsyāyanokta-vidhinā niṣevya pratyūṣe sva-gṛham alakṣito jagāma |

evaṁ tasya tāṁ nityaṁ sevamānasya kālo yāti | atha kadācit kañcukinas tasyā adharoṣṭha-pravāla-khaṇḍanaṁ dṛṣṭvā mithaḥ procuḥ—aho ! paśyatāsyā rāja-kanyāyāḥ puruṣopabhuktāyā iva śarīrāvayavā vibhāvyante | tat katham ayaṁ surakṣite’py asmin gṛha evaṁvidho vyavahāraḥ | tad rājñe nivedayāmaḥ |

evaṁ niścitya sarve sametya rājānaṁ procuḥ—deva ! vayaṁ na vidmaḥ | paraṁ surakṣite’pi kanyāntaḥ-pure kaścit praviśati | tad devaḥ pramāṇam iti | tac chrutvā rājātīva vyākulita-citto vyacintayat—

putrīti jātā mahatīha cintā

kasmai pradeyeti mahān vitarkaḥ |

dattvā sukhaṁ prāpsyati vā na veti

kanyā-pitṛtvaṁ khalu nāma kaṣṭam ||222||

nadyaś ca nāryaś ca sadṛk-prabhāvās

tulyāni kūlāni kulāni tāsām |

toyaiś ca doṣaiś ca nipātayanti

nadyo hi kūlāni kulāni nāryaḥ ||223||

jananī-mano harati jātavatī

parivardhate saha śucā suhṛdām |

para-sātkṛtāpi kurute malinaṁ

durita-kramā duhitaro vipadaḥ ||224||

evaṁ bahu-vidhaṁ vicintya devīṁ rahaḥ-sthāṁ provāca—devi, jñāyatāṁ kim ete kañcukino vadanti ? tasya kṛtāntaḥ kupito yenaitad evaṁ kriyate |

devy api tad ākarṇya vyākulī-bhūtā satvaraṁ kanyāntaḥpure gatvā tāṁ khaṇḍitādharāṁ nakha-vilikhita-śarīrāvayavāṁ duhitaram apaśyat | āha ca—āḥ pāpe ! kula-kalaṅka-kāriṇi ! kim eva śīla-khaṇḍanaṁ kṛtam | ko’yaṁ kṛtāntāvalokitas tvat-sakāśam abhyeti | tat kathyatāṁ mamāgre satyam |

iti kopāṭopa-visaṅkaṭaṁ vadatyāṁ mātari rāja-putrī bhaya-lajjānatānanaṁ provāca—amba, sākṣān nārāyaṇaḥ pratyahaṁ garuḍārūḍho niśi samāyāti | ced asatyaṁ mama vākyam, tat sva-cakṣuṣā vilokayatu niguḍhatarā niśīthe bhagavantaṁ ramā-kāntam |

tac chrutvā sāpi prahasita-vadanā pulakāṅkita-sarvāṅgī satvaraṁ rājānam ūce—deva, diṣṭyā vardhase | nityam eva niśīthe bhagavān nārāyaṇaḥ kanyakā-pārśve’bhyeti | tena gāndharva-vivāhena sā vivāhitā | tad adya tvayā mayā ca rātrau vātāyana-gatābhyāṁ niśīthe draṣṭavyaḥ | yato na sa mānuṣaiḥ sahālāpaṁ karoti |

tac chrutvā harṣitasya rājñas tad dinaṁ varṣa-śata-prāyam iva kathañcij jagāma | tatas tu rātrau nibhṛto bhūtvā rājñī-sahito rājā vātāyanas-stho gaganāsakta-dṛṣṭir yāvat tiṣṭhati, tāvat tasmin samaye garuḍārūḍhaṁ taṁ śaṅka-cakra-gadā-padma-hastaṁ yathokta-cihnāṅkitaṁ vyomno’vatarantaṁ nārāyaṇam apaśyat | tataḥ sudhā-pūra-plāvitam ivātmānaṁ manyamānas tām uvāca—priye ! nāsty anyo dhanyataro loke mattas tvattaś ca | tat prasūtiṁ nārāyaṇo bhajate | tat-siddhāḥ sarve’smākaṁ manorathāḥ | adhunā jāmātṛ-prabhāveṇa sakalām api vasumatīṁ vaśyāṁ kariṣyāmi |

evaṁ niścitya sarvaiḥ sīmādhipaiḥ saha maryādā-vyatikramam akarot | te ca taṁ maryādā-vyatikrameṇa vartamānam ālokya sarve sametya tena saha vigrahaṁ cakruḥ |

atrāntare sa rājā devī-mukhena tāṁ duhitaram uvāca—putri, tvayi duhitari vartamānāyāṁ nārāyaṇe bhagavati jāmātari sthite tat kim evaṁ yujyate yat sarve pārthivā mayā saha vigrahaṁ kurvanti | tat sambodhyo’dya tvayā nija-bhartā, yathā mama śatrūn vyāpādayati |

tatas tayā sa kauliko rātrau sa-vinayam abhihitaḥ—bhagavan, tvayi jāmātari sthite mama tāto yac chatrubhiḥ paribhūyate tan na yuktam | tat prasādaṁ kṛtvā sarvāṁs tān śatrūn vyāpādaya |

kaulika āha—subhage ! kiyan-mātrās tv ete tava pituḥ śatravaḥ | tad-viśvastā bhava | kṣaṇenāpi sudarśana-cakreṇa sarvāṁs tilaśaḥ khaṇḍayiṣyāmi |

atha gacchatā kālena sarva-deśaṁ śatrubhir udvāsya sa rājā prākāra-śeṣaḥ kṛtaḥ | tathāpi vāsudeva-rūpa-dharaṁ kaulikam ajānan rāja nityam eva viśeṣataḥ karpūrāguru-kastūrikādi-parimala-viśeṣān nānā-prakāra-vastra-puṣpa-bhakṣya-peyāṁś ca preṣayan duhitṛ-mukhena tam ūce—bhagavan, prabhāte nūnaṁ sthāna-bhaṅgo bhaviṣyati | yato yavasendhana-kṣayaḥ sañjātas tathā sarvo’pi janaḥ prahārair jarjarita-dehaḥ saṁvṛtto yoddhum akṣamaḥ pracuro mṛtaś ca | tad evaṁ jñātvātra kāle yad ucitaṁ bhavati tad vidheyam iti |

tac chrutvā kauliko’py acintayat—sthāna-bhaṅge jāte mamānayā saha viyogo bhaviṣyati ‘ tasmād garuḍam āruhya sāyudham ātmānam ākāśe darśayāmi | kadācin māṁ vāsudevaṁ manyamānās te sāśaṅkā rājño yoddhṛbhir hanyate | uktaṁ ca—

nirviṣeṇāpi sarpeṇa kartavyā mahatī phaṇā |

viṣaṁ bhavatu vā mābhūt phaṇāṭopo bhayaṅkaraḥ ||225||

atha yadi mama sthānārtham udyatasya mṛtyur bhaviṣyati tad api sundarataram | uktaṁ ca—

gavām arthe brāhmaṇārthe svāmy-arthe svīkṛte’thavā |

sthānārthe yas tyajet prāṇāṁs tasya lokāḥ sanātanāḥ ||226||

candre maṇḍala-saṁsthe vigṛhyate rāhuṇā dinādhīśaḥ |

śaraṇāgatena sārdhaṁ vipad api tejasvinā ślāghyā ||227||

evaṁ niścitya pratyūṣe danta-dhāvanaṁ kṛtvā tāṁ provāca—subhage ! samastaiḥ śatrubhir hatair annaṁ pānaṁ cāsvādayiṣyāmi | kiṁ bahunā, tvayāpi saha saṅgamaṁ tataḥ kariṣyāmi | paraṁ vācyas tvayātma-pitā yat prabhāte prabhūtena sainyena saha nagarān niṣkramya yoddhavyam | ahaṁ cākāśa-sthita eva sarvāṁs tān nistejasaḥ kariṣyāmi | paścāt sukhena bhavatā hantavyāḥ yadi punar ahaṁ tān svayam eva sūdayāmi tat teṣāṁ pāpātmanāṁ vaikuṇṭhīyā gatiḥ syāt | tasmāt te tathā kartavyā yathā palāyanto hanyamānāḥ svargaṁ na gacchanti |

sāpi tad ākarṇya pituḥ samīpaṁ gatvā sarvaṁ vṛttāntaṁ nyavedayat | rājāpi tasyā vākyaṁ śraddadhānaḥ pratyūṣe samutthāya samunnaddha-sainyo yuddhārthaṁ niścakrāma | kauliko’pi maraṇe kṛta-niścayaś cāpa-pāṇir gagana-gatir garuḍārūḍho yuddhāya prasthitaḥ |

atrāntare bhagavatā nārāyaṇenātītānāgata-vartamāna-vedinā, smṛta-mātro vainateyaḥ samprāpto vihasya proktaḥ—bho garutman ! jānāsi tvaṁ yan mama rūpeṇa kauliko dāru-maya-garuḍe samārūḍho rāja-kanyāṁ kāmayate |

so’bravīt—deva, sarvaṁ jñāyate tac ceṣṭitam | tat kiṁ kurmaḥ sāmpratam ?

śrī-bhagavān āha—adya kauliko maraṇe kṛta-niścayo vihita-niyamo yuddhārthe vinirgataḥ sa nūnaṁ pradhāna-kṣatriyair militvā vāsudevo garuḍaś ca nipātitaḥ | tataḥ paraṁ loko’yam āvayoḥ pūjāṁ na kariṣyati | tatas tvaṁ drutataraṁ tatra dāru-maya-garuḍe saṅkramaṇaṁ kuru | aham api kaulika-śarīre praveśaṁ kariṣyāmi | yena sa śatrūn vyāpādayati | tataś ca śatru-vadhād āvayor māhātmya-vṛddhiḥ syāt |

atha garuḍe tatheti pratipanne śrī-bhagavan-nārāyaṇas tac-charīre saṅkramaṇam akarot | tato bhagavan-māhātmyena gagana-sthaḥ sa kaulikaḥ śaṅkha-cakra-gadā-cāpa-cihnitaḥ kṣaṇād eva līlayaiva samastān api pradhāna-kṣatriyān nistejasaś cakāra | tatas tena rājñā sva-sainya-parivṛtena saṅgrāme jitā nihatāś ca te sarve’pi śatravaḥ | jātaś ca loka-madhye pravādo, yathā—anena viṣṇu-jāmātṛ-prabhāveṇa sarve śatravo nihatā iti |

kauliko’pi tān hatān dṛṣṭvā pramudita-manā gaganād avatīrṇaḥ san, yāvad rājāmātya-paura-lokās taṁ nagara-vāstavyaṁ kaulikaṁ paśyanti tataḥ pṛṣṭaḥ kim etad iti | tataḥ so’pi mūlād ārabhya sarvaṁ prāg-vṛttāntaṁ nyavedayat | tataś ca kaulika-sāhasānurañjita-manasā śatru-vadhād avāpta-tejasā rājñā sā rāja-kanyā sakala-jana-pratyakṣaṁ vivāha-vidhinā tasmai samarpitā deśaś ca pradattaḥ | kauliko’pi tayā sārdhaṁ pañca-prakāraṁ jīva-loka-sāraṁ viṣaya-sukham anubhavan kālaṁ nināya | atas tūcyate suprayuktasya dambhasya (218) iti |

--o)0(o--

tac chrutvā karaṭaka āha—bhadra, asty evam | paraṁ tathāpi mahan me bhayam | yato buddhimān sañjīvako raudraś ca siṁhaḥ | yadyapi te buddhi-prāgalbhyaṁ tathāpi tvaṁ piṅgalakāt taṁ viyojayitum asamartha eva |

damanaka āha—bhrātaḥ ! asamartho’pi samartha eva | uktaṁ ca—

upāyena hi yac chakyaṁ na tac chakyaṁ parākramaiḥ |

kākī kanaka-sūtreṇa kṛṣṇa-sarpam aghātayat ||228||

karaṭaka āha—katham etat ?

so’bravīt—

### kathā 6

## vāyasa-dampati-kathā

asti kasmiṁścit pradeśe mahān nyagrodha-pādapaḥ | tatra vāyasa-dampatī prativasataḥ sma | atha tayoḥ prasava-kāle vṛkṣa-vivarān niṣkramya kṛṣṇa-sarpaḥ sadaiva tad-apatyāni bhakṣayati | tatas tau nirvedād anya-vṛkṣa-mūla-nivāsinaṁ priya-suhṛdaṁ śṛgālaṁ gatvocatuḥ—bhadra ! kim evaṁvidhe sañjāta āvayoḥ kartavyaṁ bhavati | evaṁ tāvad duṣṭātmā kṛṣṇa-sarpo vṛkṣa-vivarān nirgatyāvayor bālakān bhakṣayati | tat kathyatāṁ tad-rakṣārthaṁ kaścid upāyaḥ |

yasya kṣetraṁ nadī-tīre bhāryā ca para-saṅgatā |

sa-sarpe ca gṛhe vāsaḥ kathaṁ syāt tasya nirvṛtiḥ ||229||

anyac ca—

sarpa-yukte gṛhe vāso mṛtyur eva na saṁśayaḥ |

yad grāmānte vaset sarpas tasya syāt prāṇa-saṁśayaḥ ||230||

asmākam api tatra-sthitānāṁ pratidinaṁ prāṇa-saṁśayaḥ |

sa āha—nātra viṣaye svalpo’pi viṣādaḥ kāryaḥ | nūnaṁ sa lubdho nopāyam antareṇa vadhyaḥ syāt |

upāyena jayo yādṛg ripos tādṛṅ na hetibhiḥ |

upāya-jño’lpa-kāyo’pi na śūraiḥ paribhūyate ||231||

tathā ca—

bhakṣayitvā bahūn matsyān uttamādhama-madhyamān |

atilaulyād bakaḥ kaścin mṛtaḥ karkaṭaka-grahāt ||232||

tāv ūcatuḥ—katham etat ?

so’bravīt—

### kathā 7

## baka-kulīraka-kathā

asti kasmiṁścid vana-pradeśe nānā-jala-cara-sanāthaṁ mahat saraḥ | tatra ca kṛtāśrayo baka eko vṛddha-bhāvam upāgato matsyān vyāpādayitum asamarthaḥ | tataś ca kṣutkṣāma-kaṇṭhaḥ saras-tīre upaviṣṭo muktā-phala-prakara-sadṛśair aśru-pravāhair dharā-talam abhiṣiñcan ruroda | ekaḥ kulīrako nānā-jala-cara-sametaḥ sametya tasya duḥkhena duḥkhitaḥ sādaram idam ūce—māma ! kim adya tvayā nāhāra-vṛttir anuṣṭhīyate ? kevalam aśru-pūrṇa-netrābhyāṁ sa-niḥśvāsena sthīyate |

sa āha—vatsa ! satyam upalakṣitaṁ bhavatā | mayā hi matsyādanaṁ prati parama-vairāgyatayā sāmprataṁ prāyopaveśanaṁ kṛtam | tenāhaṁ samīpāgatān api matsyān na bhakṣayāmi |

kulīrakas tac chrutvā prāha—māma, kiṁ tad vairāgya-kāraṇam ?

sa prāha—vatsa, aham asmin sarasi jāto vṛddhiṁ gataś ca | tan mayaitac chrutaṁ yad dvādaśa-varṣikyānāvṛṣṭiḥ sampadyate lagnā |

kulīraka āha—kasmāt tac chrutam ?

baka āha—daivajña-mukhād eṣa śanaiścaro hi rohiṇī-śakaṭaṁ bhittvā bhaumaṁ śakraṁ ca prayāsyati | uktaṁ ca varāha-mihireṇa—

yadi bhinte sūrya-suto rohiṇyāḥ śakaṭam iha loke |

dvādaśa varṣāṇi tadā nahi varṣati vāsavau bhūmau ||233||

tathā ca—

prājāpatye śakaṭe bhinne kṛtvaiva pātakaṁ vasudhā |

bhasmāsthi-śakalākīrṇā kāpālikam iva vrataṁ dhatte ||234||

tathā ca—

rohiṇī-śakaṭam arka-nandanaś ced

bhinnatti rudhiro’thavā śaśī |

kiṁ vadāmi tad-aniṣṭa-sāgare

sarva-lokam upayāti saṅkṣayaḥ ||235||

rohiṇī-śakaṭa-madhya-saṁsthite

candram asya śaraṇī-kṛtā janāḥ |

kvāpi yānti śiśupācitāśanāḥ

sūrya-tapta-bhidurāmbu-pāyinaḥ ||236||

tad etat saraḥ svalpa-toyaṁ vartate | śīghraṁ śoṣaṁ yāsyati | asmin śuṣke yaiḥ sahāhaṁ vṛddhiṁ gataḥ, sadaiva krīḍitaś ca, te sarve toyābhāvān nāśaṁ yāsyanti | tat teṣāṁ viyogaṁ draṣṭum aham asamarthaḥ | tenaitat prāyopaveśanaṁ kṛtam | sāmprataṁ sarveṣāṁ svalpa-jalāśayānāṁ jalacarā guru-jalāśayeṣu sva-svajanair nīyante | kecic ca makara-godhā-śiśumāra-jalahasti-prabhṛtayaḥ svayam eva gacchanti | atra punaḥ sarasi ye jalacarās te niścintāḥ santi, tenāhaṁ viśeṣād rodimi yad bīja-śesa-mātram apy atra noddhariṣyati |

tataḥ sa tad ākarṇyānyeṣām api jalacarāṇāṁ tat tasya vacanaṁ nivedayāmāsa | atha te sarve bhaya-trasta-manaso matsya-kacchapa-prabhṛtayas tam abhyupetya papracchuḥ—māma ! asti kaścid upāyo yenāsmākaṁ rakṣā bhavati ?

baka āha—asty asya jalāśayasya nātidūre prabhūta-jala-sanāthaṁ saraḥ padminī-khaṇḍa-maṇḍitaṁ yac caturviṁśaty api varṣāṇām avṛṣṭyā na śoṣam eṣyati | tad yadi mama pṛṣṭhaṁ kaścid ārohati, tad ahaṁ taṁ tatra nayāmi |

atha te tatra viśvāsam āpannāḥ, tāta mātula bhrātaḥ iti bruvāṇāḥ ahaṁ pūrvam ahaṁ pūrvam iti samantāt paritasthuḥ | so’pi duṣṭāśayaḥ krameṇa tān pṛṣṭha āropya jalāśayasya nātidūre śilāṁ samāsādya tasyām ākṣipya svecchayā bhakṣayitvā bhūyo’pi jalāśayaṁ samāsādya jalacarṇāṇāṁ mithyā-vārtā—sandeśakair manāṁsi rañjayan nityam evāhāra-vṛttim akarot |

anyasmin dine ca kulīrakeṇoktaḥ—māma ! mayā saha te prathamaḥ sneha-sambhāṣaḥ sañjātaḥ | tat kiṁ māṁ parityajyānyān nayasi ? tasmād adya me prāṇa-trāṇaṁ kuru |

tad ākarṇya so’pi duṣṭāśayaś cintitavān—nirviṇṇo’haṁ matsya-māṁsādanena tad adyainaṁ kulīrakaṁ vyañjana-sthāne karomi | iti vicintya taṁ pṛṣṭe samāropya tāṁ vadhya-śilām uddiśya prasthitaḥ | kulīrako’pi dūrād evāsthi-parvataṁ śilāśrayam avalokya mastyāsthīni parijñāya tam apṛcchat—māma, kiyad dūre sa jalāśayaḥ ? madīya-bhāreṇātiśrāntas tvam | tat kathaya |

so’pi manda-dhīr jalacaro’yam iti matvā sthale na prabhavatīti sa-smitam idam āha—kulīraka, kuto’nyo jalāśayaḥ ? mama prāṇa-yātreyam | tasmāt smaryatām ātmano’bhīṣṭa-devatā | tvām apy anyāṁ śilāyāṁ nikṣipya bhakṣayiṣyāmi | ity uktavati tasmin sva-vadana-daṁśa-dvayena mṛṇāla-nāla-dhavalāyāṁ mṛdu-grīvāyāṁ gṛhīto mṛtaś ca |

atha sa tāṁ baka-grīvāṁ samādāya śanaiḥ śanais taj jalāśayam āsasāda | tataḥ sarvair eva jalacaraiḥ pṛṣṭaḥ—bhoḥ kulīraka ! kiṁ nivṛttas tvam ? sa mātulo’pi nāyātaḥ | tat kiṁ cirayati ? vayaṁ sarve sotksukāḥ kṛta-kṣaṇās tiṣṭhāmaḥ |

evaṁ tair abhihite kulīrako’pi vihasyovāca—mūrkhāḥ ! sarve jalacarās tena mithyā-vādinā vañcayitvā nātidūre śilā-tale prakṣipya bhakṣitāḥ | tan mamāyuḥ-śeṣatayā tasya viśvāsa-ghātakasyābhiprāyaṁ jñātvā grīveyam ānītā | tad alaṁ sambhrameṇa | adhunā sarva-jala-carāṇāṁ kṣemaṁ bhaviṣyati |

ato’haṁ bravīmi—bhakṣayitvā bahūn matsyān iti |

vāyasa āha—bhadra ! tat kathaya kathaṁ sa duṣṭa-sarpo vadham upaiṣyati |

śṛgāla āha—gacchatu bhavān kañcin nagaraṁ rājādhiṣṭhānam | tatra kasyāpi dhanino rājāmātyādeḥ pramādinaḥ kanaka-sūtraṁ hāraṁ vā gṛhītvā tat-koṭare prakṣipa, yena sarpas tad-grahaṇena vadhyate |

tat-kṣaṇāt kākaḥ kākī ca tad ākarṇyātmecchayotpatitau | tataś ca kākī kiñcit saraḥ prāpya yāvat paśyati, tāvat tan-madhye kasyacid rājño’ntaḥpuraṁ jalāsannaṁ nyasta-kanaka-sūtraṁ mukta-muktāhāra-vastrābharaṇaṁ jala-krīḍāṁ kurute | atha sā vāyasī kanaka-sūtram ekam ādāya sva-gṛhābhimukhaṁ pratasthe | tataś ca kañcukino varṣa-varāś ca tan-nīyamānam upalakṣya gṛhīta-laguḍāḥ satvaram anuyayuḥ | kāky api sarpa-koṭare tat-kanaka-sūtraṁ prakṣipya sudūram avasthitā |

atha yāvad rāja-puruṣās taṁ vṛkṣam āruhya tat-koṭaram avalokayanti, tāvat kṛṣṇa-sarpaḥ prasārita-bhogas tiṣṭhati | tatas taṁ laguḍa-prahāreṇa hatvā kanaka-sūtram ādāya yathābhilaṣitaṁ sthānaṁ gatāḥ | vāyasa-dampatī api tataḥ paraṁ sukhena vasataḥ | ato’haṁ bravīmi—upāyena hi yat kuryāt iti |

--o)0(o--

tan na kiṁcid iha buddhimatām asādhyam asti | uktaṁ ca—

yasya buddhir balaṁ tasya nirbuddhes tu kuto balam |

vane siṁho madonmattaḥ śaśakena nipātitaḥ ||237||

karaṭaka āha—katham etat ?

sa āha—

### kathā 8

## bhāsurakākhya-siṁha-kathā

kasmiṁścid vane bhāsurako nāma siṁhaḥ prativasati sma | athāsau vīryātirekān nityam evānekān mṛga-śaśakādīn vyāpādayan nopararāma | athānyedyus tad-vanajāḥ sarve sāraṅga-varāha-mahiṣa-śaśakādayo militvā tam abhyupetya procuḥ—svāmin ! kim anena sakala-mṛga-vadhena nityam eva, yatas tavaikenāpi mṛgeṇa tṛptir bhavati tat kriyatām asmābhiḥ saha samaya-dharmaḥ | adya-prabhṛti tavātropaviṣṭasya jāti-krameṇa pratidinam eko mṛgo bhakṣaṇārthaṁ sameṣyati | evaṁ kṛte tava tāvat prāṇa-yātrā kleśaṁ vināpi bhaviṣyati | asmākaṁ ca punaḥ sarvocchedanaṁ na syāt | tad eṣa rāja-dharmo’nuṣṭhīyatām | uktaṁ ca—

śanaiḥ śanaiś ca yo rājyam upabhuṅkte yathā-balam |

rasāyanam iva prājñaḥ sa puṣṭiṁ paramāṁ vrajet ||238||

vidhinā mantra-yuktena rūkṣāpi mathitāpi ca |

prayacchati phalaṁ bhūmir araṇīva hutāśanam ||239||

prajānāṁ pālanaṁ śasyaṁ svarga-kośasya vardhanam |

pīḍanaṁ dharma-nāśāya pāpāyāyaśase sthitam ||240||

gopālena prajādhenor vitta-dugdhaṁ śanaiḥ śanaiḥ |

pālanāt poṣaṇād grāhyaṁ nyāyyāṁ vṛttiṁ samācaret ||241||

ajām iva prajāṁ mohād yo hanyāt pṛthivī-patim |

tasyaikā jāyate tṛptir na dvitīyā kathañcana ||242||

phalārthī nṛpatir lokān pālayed yatnam āsthitaḥ |

dāna-mānādi-toyena mālākāro'ṅkurān iva ||243||

nṛpa-dīpo dhana-snehaṁ prajābhyaḥ saṁharann api |

āntara-sthair guṇaiḥ śubhrair lakṣyate naiva kenacit ||244||

yathā gaur duhyate kāle pālyate ca tathā prajāḥ |

sicyate cīyate caiva latā puṣpa-phala-pradā ||245||

yathā bījāṅkuraḥ sūkṣmaḥ prayatnenābhirakṣitaḥ |

phala-prado bhavet kāle tadval lokaḥ surakṣitaḥ ||246||

hiraṇya-dhānya-ratnāni yānāni vividhāni ca |

tathānyad api yat kiñcit prajābhyaḥ syān mahīpateḥ ||247||

lokānugraha-kartāraḥ pravardhante nareśvarāḥ |

lokānāṁ saṅkṣayāc caiva kṣayaṁ yānti na saṁśayaḥ ||248||

atha teṣāṁ tad-vacanam ākarṇya bhāsuraka āha—aho satyam abhihitaṁ bhavadbhiḥ | paraṁ yadi mamopaviṣṭasyātra nityam eva naikaḥ śvāpadaḥ samāgamiṣyati | tan nūnaṁ sarvān api bhakṣayiṣyāmi | atha te tathaiva pratijñāya nirvṛti-bhājas tatraiva vane nirbhayāḥ paryaṭanti | ekaś ca pratidinaṁ krameṇa yāti | vṛddho vā, vairāgya-yukto vā, śoka-grasto vā, putra-kalatra-nāśa-bhīto vā, teṣāṁ madhyāt tasya bhojanārthaṁ madhyāhna-samaya upatiṣṭhate |

atha kadācij jāti-kramāc chaśakasyāvasaraḥ samāyātaḥ | sa samasta-mṛgaiḥ prerito'nicchann api mandaṁ mandaṁ gatvā tasya vadhopāyaṁ cintayan velātikramaṁ kṛtvāvyākulita-hṛdayo yāvad gacchati tāvan-mārge gacchatā kūpaḥ sandṛṣṭaḥ | yāvat kūpopari pāti tāvat kūpa-madhya ātmanaḥ pratibimbaṁ dadarśa | dṛṣṭvā ca tena hṛdaye cintitam—yad bhāvya upāyo'sti | ahaṁ bhāsurakaṁ prakopya sva-buddhyāsmin kūpe pātayiṣyāmi |

athāsau dina-śeṣe bhāsuraka-samīpaṁ prāptaḥ | siṁho'pi velātikrameṇa kṣutkṣāma-kaṇṭhaḥ kopāviṣṭaḥ sṛkkaṇī parilelihad vyacintayat—aho ! pratār-āhārāya niḥsattvaṁ vanaṁ mayā kartavyam | evaṁ cintayatas tasya śaśako mandaṁ mandaṁ gatvā praṇamya tasyāgre sthitaḥ | atha taṁ prajvalitātmā bhāsurako bhartsayann āha—re śaśakādhama ekas tāvat tvaṁ laghuḥ prāpto'parato velātikrameṇa | tad asmād aparādhāt tvāṁ nipātya prātaḥ sakalāny api mṛga-kulāny ucchedayiṣyāmi |

atha śaśakaḥ sa-vinayaṁ provāca—svāmin ! nāparādho mama | na ca sattvānām | tac chrūyatāṁ kāraṇam |

siṁha āha—satvaraṁ nivedaya yāvan mama daṁṣṭrāntargato na bhavān bhaviṣyati iti |

śaśaka āha—svāmin, samasta-mṛgair adya jāti-krameṇa mama laghutarasya prastāvaṁ vijñāya tato'haṁ pañca-śaśakaiḥ samaṁ preṣitaḥ | tataś cāham āgacchenn antarāle mahatā kenacid apareṇa siṁhena vivarān nirgatyābhihitaḥ—abhīṣṭa-devatāṁ smarata |

tato mayābhihitam—vayaṁ svāminon bhāsuraka-siṁhasya sakāśam āhārārthaṁ samaya-dharmeṇa gacchāmaḥ |

tatas tenābhihitam—yady evaṁ tarhi madīyam etad-vanam | mayā saha samaya-dharmeṇa samastair api śvāpadair vartitavyam | cora-rūpī sa bhāsurakaḥ | atha yadi so'tra rājā | viśvāsa-sthāne caturaḥ śaśakān atra dhṛtvā tam āhūya drutataram āgaccha | yena yaḥ kaścid āvayor madhyāt parākrameṇa rājā bhaviṣyati sa sarvān etān bhakṣayiṣyati iti |

tato'haṁ tenādiṣṭaḥ svāmi-sakāśam abhyāgataḥ | etad velā vyatikrama-kāraṇam | tad atra svāmī pramāṇam |

tac chrutvā bhāsuraka āha—bhadra, yady evaṁ tat satvaraṁ darśaya me taṁ caura-siṁhaḥ yenāhaṁ mṛga-kopaṁ tasyopari kṣiptvā svastho bhavāmi | uktaṁ ca—

bhūmir mitraṁ hiraṇyaṁ ca vigrahasya phala-trayam |

nāsty ekam api yady eṣāṁ na taṁ kuryāt kathañcana ||249||

yatra na syāt phalaṁ bhūri yatra casyāt parābhavaḥ |

na tatra matimān yuddhaṁ samutpādya samācaret ||250||

śaśāka āha—svāmin ! satyam idam | sva-bhūmi-hetoḥ paribhavāc ca yudhyante kṣatriyāḥ | paraṁ sa durgāśrayaḥ durgān niṣkramya vayaṁ tena viṣkambhitāḥ | tato durgastho duḥsadhyo bhavati ripuḥ | uktaṁ ca—

na gajānāṁ sahasreṇa na ca lakṣeṇa vājinām |
yat kṛtyaṁ sidhyati rājñāṁ durgeṇaikena vigrahe ||251||
śatam eko'pi saṁdhatte prākārastho dhanurdharaḥ |
tasmād durgaṁ praśaṁsanti nītiśāstravicakṣaṇāḥ ||252||
purā guroḥ samādeśādd hiraṇyakaśipor bhayāt |
śakreṇa vihitaṁ durgaṁ prabhāvād viśvakarmaṇaḥ ||253||
tenāpi ca varo datto yasya durgaṁ sa bhūpatiḥ |
vijayī syāt tato bhūmau durgāṇi syuḥ sahasraśaḥ ||254||
daṁṣṭrāvirahito nāgo madahīno yathā gajaḥ |
sarveṣāṁ jāyate vaśyo durgahīnas tathā nṛpaḥ ||255||

tac chrutvā bhāsuraka āha | bhadra durgastham api darśaya taṁ caura-siṁhaṁ yena vyāpādayāmi | uktaṁ ca—

jāta-mātraṁ na yaḥ śatruṁ rogaṁ ca praśamaṁ nayet |
mahābalo'pi tenaiva vṛddhiṁ prāpya sa hanyate ||256||

tathā ca—

uttiṣṭhamānas tu paro nopekṣyaḥ pathyam icchatā |
samau hi śiṣṭair āmnātau vartsyantāv āmayaḥ sa ca ||257||

api ca—

upekṣitaḥ kṣīṇa-balo'pi śatruḥ
pramāda-doṣāt puruṣair madāndhaiḥ |
sādhyo'pi bhūtvā prathamaṁ tato'sāv

asādhyatāṁ vyādhir iva prayāti ||258||

tathā ca—

ātmanaḥ śaktim udvīkṣya manotsāhaṁ ca yo vrajet |
bahūn hanti sa eko'pi kṣatriyān bhārgavo yathā ||259||

śaśaka āha—asty etat | tathāpi balavān sa mayā dṛṣṭaḥ | tan na yujyate svāminas tasya tasya sāmarthyam aviditvā gantum | uktaṁ ca—

aviditvātmanaḥ śaktiṁ parasya ca samutsukaḥ |
gacchann abhimukho vahnau nāśaṁ yāti pataṅgavat ||260||
yo balāt pronnataṁ yāti nihantuṁ sabalo'py arim |
vimadaḥ sa nivarteta śīrṇa-danto gajo yathā ||261||

bhāsuraka āha—bhoḥ kiṁ tavānena vyāpāreṇa | darśaya me taṁ durgastham api |[[1]](#footnote-2)

atha śaśaka āha—yady evaṁ tarhy āgacchatu svāmī | evam uktvāgre vyavasthitaḥ |

tataś ca tenāgacchatā yaḥ kūpo dṛṣṭo'bhūt tam eva kūpam āsādya bhāsurakam āha—svāmin kas te pratāpaṁ soḍhuṁ samarthaḥ ? tvāṁ dṛṣṭvā dūrato'pi caura-siṁhaḥ praviṣṭaḥ svaṁ durgam | tad āgaccha yathā darśayāmīti |

bhāsuraka āha—darśaya me durgam | tad anu darśitas tena kūpaḥ | tataḥ so'pi mūrkhaḥ siṁhaḥ kūpa-madhya ātma-pratibimbaṁ jala-madhya-gataṁ dṛṣṭvā siṁha-nādaṁ mumoca | tataḥ pratiśabdena kūpa-madhyād dvi-guṇataro nādaḥ samutthitaḥ |

atha tena taṁ śatruṁ matvātmānaṁ tasyopari prakṣipya prāṇāḥ parityaktāḥ | śaśako'pi hṛṣṭa-manāḥ sarva-mṛgān ānandya taiḥ saha praśasyamāno yathā-sukhaṁ tatra vane nivasati sma | ato'haṁ bravīmi—yasya buddhir balaṁ tasya iti |

—o)0(o--

tad yadi bhavān kathayati tat tatraiva gatvā tayoḥ sva-buddhi-prabhāveṇa maitrī-bhedaṁ karomi |

karaṭaka āha—bhadra ! yady evaṁ tarhi gaccha | śivās te panthānaḥ santu | yathābhipretam anuṣṭhīyatām |

atha damanakaḥ sañjīvaka-viyuktaṁ piṅgalakam avalokya tatrāntare praṇamyāgre samupaviṣṭaḥ | piṅgalako'pi tam āha—bhadra, kiṁ cirād dṛṣṭaḥ ?

damanaka āha—na kañcid deva-pādānām asmābhiḥ prayojanam | tenāhaṁ nāgacchāmi | tathāpi rāja-prayojana-vināśam avalokya sandahyamāna-hṛdayo vyākulatayā svayam evābhyāgato vaktum | uktaṁ ca—

priyaṁ vā yadi vā dveṣyaṁ śubhaṁ vā yadi vāśubham |

apṛṣṭo'pi hitaṁ vakṣyed yasya necchet parābhavam ||262||

atha tasya sābhiprāyaṁ vacanam ākarṇya piṅgalaka āha—kiṁ vaktu-manā bhavān ? tat kathyatāṁ yat kathanīyam asti |

sa prāha—deva sañjīvako yuṣmat-pādānām upari droha-buddhir iti | viśvāsa-gatasya mama vijane idam āha—bho damanaka ! dṛṣṭā mayāsya piṅgalakasya sārāsāratā | tad aham enaṁ hatvā sakala-mṛgādhipatyaṁ tvat-sācivya-padavī-samanvitaṁ kariṣyāmi | piṅgalako'pi tad-vajra-sāra-prahāra-sadṛśaṁ dāruṇaṁ vacaḥ samākarṇya moham upagato na kiñcid apy uktavān | damanako'pi tasya tam ākāram ālokya cintitavān—ayaṁ tāvat sañjīvaka-nibaddha-rāgaḥ | tan nūnam anena mantriṇā rājā vināśam avāpsyati iti | uktaṁ ca—

ekaṁ bhūmi-patiḥ karoti sacivaṁ rājye pramāṇaṁ yadā
taṁ mohāc chrayate madaḥ sa ca madād dāsyena nirvidyate |

nirviṇṇasya padaṁ karoti hṛdaye tasya svatantra-spṛhā-
svātantrya-spṛhayā tataḥ sa nṛpateḥ prāṇān abhidruhyati ||263||

tat kim atra yuktam iti | piṅgalako'pi cetanāṁ samāsādya katham api tam āha—sañjīvakas tāvat prāṇa-samo bhṛtyaḥ | sa kathaṁ mamopari droha-buddhiṁ karoti |

damanaka āha—deva, bhṛtyo'bhṛtya ity anekāntikam etat | uktaṁ ca—

na so'sti puruṣo rājñāṁ yo na kāmayate śriyam |

aśaktā eva sarvatra narendraṁ paryupāsate ||264||

piṅgalaka āha—bhadra, tathāpi mama tasyopari citta-vṛttir na vikṛtiṁ yāti | athavā sādhv idam ucyate—

aneka-doṣa-duṣṭasya kāyaḥ kasya na vallabhaḥ |

kurvann api vyalīkāni yaḥ priyaḥ priya eva saḥ ||265||

damanaka āha—ata evāyaṁ doṣaḥ | uktaṁ ca—

yasminn evādhikaṁ cakṣur āropayati pārthivaḥ |

akulīnaḥ kulīno vā sa śriyā bhājanaṁ naraḥ ||266||

aparaṁ kena gaṇa-viśeṣeṇa svāmī sañjīvakaṁ nirguṇakam api nikaṭe dhārayati | atha deva, yady evaṁ cintayasi mahā-kāyo'yam | anena ripūn vyāpādayiṣyāmi | tad asmān na sidhyati, yato'yaṁ śaṣpa-bhojī | deva-pādānāṁ punaḥ śatravo māṁsāśinaḥ | tad-ripu-sādhanam asya sāhāyyena na bhavati | tasmād enaṁ dūṣayitvā hanyatām iti |

piṅgalaka āha—

ukto bhavati yaḥ pūrvaṁ guṇavān iti saṁsadi |

tasya doṣo na vaktavyaḥ pratijñā-bhaṅga-bhīruṇā ||267||

anyac ca | mayāsya tava vacanenābhaya-pradānaṁ dattam | tat kathaṁ svayam eva vyāpādayāmi | sarvathā sañjīvako'yaṁ suhṛd asmākam | na taṁ prati kaścin manyur iti | uktaṁ ca—

itaḥ sa daityaḥ prāpta-śrīr neta evārhati kṣayam |

viṣa-vṛkṣo’pi saṁvardhya svayaṁ chettum asāmpratam ||268||

ādau na vā praṇayināṁ praṇayo vidheyo

datto’thavā pratidinaṁ paripoṣaṇīyaḥ |

utkṣipya yat kṣipati tat prakaroti lajjāṁ

bhūmau sthitasya patanād bhayam eva nāsti ||269||

upakāriṣu yaḥ sādhuḥ sādhutve tasya ko guṇaḥ |

apakāriṣu yaḥ sādhuḥ sa sādhuḥ sadbhir ucyate ||270||

tad-droha-buddher api mayāsya na viruddham ācaraṇīyam |

damanaka āha—svāmin ! naiṣa rāja-dharmo yad droha-buddhir api kṣamyate | uktaṁ ca—

tulyārthaṁ tulya-sāmarthyaṁ marmajñaṁ vyavasāyinam |

ardha-rājya-haraṁ bhṛtyaṁ yo na hanyāt sa hanyate ||271||

aparaṁ tvayāsya sakhitvāt sarvo'pi rāja-dharmaḥ parityaktaḥ rāja-dharmābhāvāt sarvo'pi parijano viraktiṁ gataḥ | yaḥ sañjīvakaḥ śaṣpa-bhojī | bhavān māṁsādaḥ | tava prakṛtayaś ca yat tavāvadhyavyasāya-bāhyaṁ kutas tāsāṁ māṁsāśanam | yad-rahitās tvāṁ tyaktvā yāsyanti | tato'pi tvaṁ vinaṣṭa eva | asya saṅgatyā punas te na kadācid ākheṭake matir bhaviṣyati | uktaṁ ca—

yādṛśaiḥ sevyate bhṛtyair yādṛśāṁś copasevate |

kadācin nātra sandehas tādṛg bhavati pūruṣaḥ ||272||

tathā ca—

santaptāyasi saṁsthitasya payaso nāmāpi na jñāyate

mukta-kāratayā tad eva nalinī-patra-sthitaṁ rājate |

svātau sāgara-śukti-kukṣi-patitaṁ taj jāyate mauktikaṁ

prāyeṇādhama-madhyamottama-guṇaḥ saṁvāsato jāyate ||273||

tathā ca—

asatāṁ saṅga-doṣeṇa satī yāti matir bhramam |

eka-rātri-pravāsena kāṣṭhaṁ muñje pralambitam ||274||

ata eva santo nīca-saṅgaṁ varjayanti | uktaṁ ca—

na hy avijñāta-śīlasya pradātavyaḥ pratiśrayaḥ |

mat-kuṇasya ca doṣeṇa hatā manda-visarpiṇī ||275||

piṅgalaka āha--katham etat ?

so'bravīt—

### kathā 9

## manda-visarpiṇī-nāma-yūkā-kathā

asti kasyacin mahīpater manoramaṁ śayana-sthānam | tatra śvetatara-paṭa-yugala-madhya-saṁsthitā manda-visarpiṇī yūkā prativasati sma | sā ca tasya mahīpate raktam āsvādayantī sukhena kālaṁ nayamānā tiṣṭhati | anye-dyuś ca tatra śayane kvacid bhrāmyann agnimukho nāma matkuṇaḥ samāyātaḥ | atha taṁ dṛṣṭvā sā viṣaṇṇa-vadanā provāca | bho'gnimukha kutas tvam atrānucita-sthāne samāyātaḥ | tad yāvan na kaścid vetti tāvac chīghraṁ gamyatām iti |

sa āha—bhagavati gṛhāgatasyāsādhor api naitad yujyate vaktum | uktaṁ ca—

ehy āgaccha samāviśāsanam idaṁ kasmāc cirād dṛśyase
kā vārteti sudurbalo’si kuśalaṁ prīto’smi te darśanāt |

evaṁ ye samupāgatān praṇayinaḥ pratyālapanty ādarāt
teṣāṁ yuktam aśaṅkitena manasā harmyāṇi gantuṁ sadā ||276||

aparaṁ mayāneka-mānuṣāṇām aneka-vidhāni rudhirāṇy āsvāditāny āhāra-doṣāt kaṭu-tikta-kaṣāyāmla-rasāsvādāni na ca kadācin madhura-raktaṁ samāsvāditam | tad yadi tvaṁ prasādaṁ karoṣi tad asya nṛpater vividha-vyañjanānna-pāna-coṣya-lehya-svādv-āhāra-vaśād asya śarīre yan miṣṭaṁ raktaṁ saṁjātaṁ tad-āsvādanena saukhyaṁ sampādayāmi jihvāyā iti | uktaṁ ca—

raṅkasya nṛpater vāpi jihvā-saukhyaṁ samaṁ smṛtam |
tan-mātraṁ ca smṛtaṁ sāraṁ tad-arthaṁ yatate janaḥ ||277||

yady eva na bhavel loke karma jihvā-pratuṣṭidam |
tan na bhṛtyo bhavet kaścit kasyacid vaśago'tha vā ||278||
yad asatyaṁ vaden martyo yad vāsevyaṁ ca sevate |
yad gacchati videśaṁ ca tat sarvam udarārthataḥ ||279||

tan mayā gṛhāgatena bubhukṣayā pīḍyamānenāpi tvat-sakāśād bhojanam arthanīyam | tan na tvayaikākinyāsya bhūpate rakta-bhojanaṁ kartuṁ yujyate |

tac chrutvā mandavisarpiṇy āha—bho matkuṇa ! asya nṛpater nidrā-vaśaṁ gatasya raktam āsvādayāmi |

punas tvam agnimukhaś capalaś ca—tad yadi mayā saha rakta-pānaṁ karoṣi tat tiṣṭha | abhīṣṭatara-raktam āsvādaya |

so'bravīt—bhagavaty evaṁ kariṣyāmi | yāvat tvaṁ nāsvādayasi prathamaṁ nṛpa-raktaṁ tāvan mama deva-guru-kṛtaḥ śapathaḥ syād yadi tad āsvādayāmi |

evaṁ tayoḥ parasparaṁ vadatoḥ sa rājā tac-chayanam āsādya prasuptaḥ | athāsau matkuṇo jihvā-laulyotkṛṣṭautsukyāj jāgratam api taṁ mahī-patim adaśat | atha vā sādhv idam ucyate |

svabhāvo nopadeśena śakyate kartum anyathā |
sutaptam api pānīyaṁ punar gacchati śītatām ||280||
yadi syāc chītalo vahniḥ śītāṁśur dahanātmakaḥ |
na svabhāvo'tra martyānāṁ śakyate kartum anyathā ||281||

athāsau mahīpatiḥ sūcy-agra-viddha iva tac-chayanaṁ tyaktvā tat-kṣaṇād evotthitaḥ | aho jñāyatām atra pracchādana-paṭe matkuṇo yūkā vā nūnaṁ tiṣṭhati yenāhaṁ daṣṭa iti | atha ye kañcukinas tatra sthitās te satvaraṁ pracchādana-paṭaṁ gṛhītvā sūkṣma-dṛṣṭyā vīkṣāṁ cakruḥ | atrāntare sa matkuṇaś cāpalyāt khaṭvāntaṁ praviṣṭaḥ sā mandavisarpiṇy api vastra-sandhy-antar-gatā tair dṛṣṭā vyāpāditā ca | ato'haṁ bravīmi—na hy avijñāta-śīlasya iti |

—o)0(o--

evaṁ jñātvā tvayiṣa vadhyaḥ | no cet tvāṁ vyāpādayiṣyatīti | uktaṁ ca—

tyaktāś cābhyantarā yena bāhyāś cābhyantarīkṛtāḥ |

sa eva mṛtyum āpnoti yathā rājā kakud-drumaḥ ||282||

piṅgalaka āha--katham etat ?

so'bravīt—

### kathā 10

## caṇḍarava-nāma-śṛgāla-kathā

asti kasmiṁścid vanoddeśe caṇḍaravo nāma śṛgālaḥ prativasati sma | sa kadācit kṣudhāviṣṭo jihvā-laulyān nagara-madhye praviṣṭaḥ | atha taṁ nagara-vāsinaḥ sārameyā avalokya sarvataḥ śabdāyamānāḥ paridhāvya tīkṣṇa-daṁṣṭṛāgrair bhakṣitum ārabdhāḥ | so'pi tair bhakṣyamāṇaḥ prāṇa-bhayāt pratyāsanna-rajaka-gṛhaṁ praviṣṭaḥ | tatra nīlī-rasa-paripūrṇaṁ mahā-bhāṇḍam sajjīkṛtam āsīt | tatra sārameyair ākrānto bhāṇḍa-madhye patitaḥ | atha yāvan niṣkrāntas tāvan nīlī-varṇaḥ sañjātaḥ | tatrāpare sārameyās taṁ śṛgālam ajānanto yathābhīṣṭa-diśaṁ jagmuḥ | caṇḍaravo'pi dūrataraṁ pradeśam āsādya kānanābhimukhaṁ pratasthe | na ca nīla-varṇena kadācin nija-raṅgas tyajyate | uktaṁ ca—

vajra-lepasya mūrkhasya nārīṇāṁ karkaṭasya ca |
eko grahas tu mīnānāṁ nīlīmadyapayor yathā ||283||

atha taṁ hara-gala-garala-tamāla-sama-prabham apūrvaṁ sattvam avalokya sarve siṁha-vyāghra-dvīpi-vṛka-prabhṛtayo'raṇya-nivāsino bhaya-vyākulita-cittāḥ samantāt palāyana-kriyāṁ kurvanti | kathayanti ca—na jñāyate'sya kīdṛg viceṣṭitaṁ pauruṣaṁ ca | tad dūrataraṁ gacchāmaḥ | uktaṁ ca—

na yasya ceṣṭitaṁ vidyān na kulaṁ na parākramam |

na tasya viśvaset prājño yadīcchec chriyam ātmanaḥ ||284||

caṇḍaravo'pi bhaya-vyākulitān vijñāyedam āha—bho bhoḥ śvāpadāḥ ! kiṁ yūyaṁ māṁ dṛṣṭvaiva saṁtrastā vrajatha | tan na bhetavyam | ahaṁ brahmaṇādya svayam eva sṛṣṭvābhihitaḥ—yac chvāpadānāṁ kaścid rājā nāsti, tat tvaṁ mayādya sarva-śvāpada-prabhutve'bhiṣiktaḥ kakud-drumābhidhaḥ | tato gatvā kṣiti-tale tān sarvān paripālayeti | tato'ham atrāgataḥ | tan mama cchatra-cchāyāyāṁ sarvair api śvāpadair vartitavyam | ahaṁ kakuddrumo nāma rājā trailokye'pi sañjātaḥ |

tac chrutvā siṁha-vyāghra-puraḥ-sarāḥ śvāpadāḥ svāmin prabho samādiśeti vadantas taṁ parivavruḥ | atha tena siṁhasyāmātya-padavī pradattā | vyāghrasya śayyā-pālakatvam | dvīpinas tāmbūlādhikāraḥ | vṛkasya dvāra-pālakatvam | ye cātmīyāḥ śṛgālās taiḥ sahālāpa-mātram api na karoti | śṛgālāḥ sarve'py adharma-candraṁ dattvā niḥsāritāḥ | evaṁ tasya rājya-kriyayāṁ vartamānasya te siṁhādayo mṛgān vyāpādya tat-purataḥ prakṣipanti | so'pi prabhu-dharmeṇa sarveṣāṁ tān pravibhajya prayacchati |

evaṁ gacchati kāle kadācit tena samāgatena dūra-deśe śabdāyamānasya śṛgāla-vṛndasya kolāhalo'śrāvi | taṁ śabdaṁ śrutvā pulakita-tanur ānandāśru-pūrṇa-nayana utthāya tāra-svareṇa virotum ārabdhavān | atha te siṁhādayas taṁ tāra-svaram ākarṇya śṛgālo'yam iti matvā lajjāyādho-mukhāḥ kṣaṇaṁ sthitvā procuḥ—bhoḥ ! vāhitā vayam anena kṣudra-śṛgālena | tad vadhyatām iti |

so'pi tad ākarṇya palāyitum icchaṁs tatra sthāna eva siṁhādibhiḥ khaṇḍaśaḥ kṛto mṛtaś ca |

ato'haṁ bravīmi—tyaktāś cābhyantarā yena iti |

—o)0(o--

tad ākarṇya piṅgalaka āha—bho damanaka ! kaḥ pratyayo'tra viṣaye yat sa mamopari duṣṭa-buddhiḥ |

sa āha—yad adya mamāgre tena niścayaḥ kṛto yat prabhāte piṅgalakaṁ vadhiṣyāmi | tad atraiva pratyayaḥ | prabhāte'vasara-velāyām ārakta-mukha-nayanaḥ sphuritādharo diśo'valokayann anucita-sthānopaviṣṭas tvāṁ krūra-dṛṣṭyā vilokayiṣyati | evaṁ jñātvā yad ucitaṁ tat kartavyam | iti kathayitvā sañjīvaka-sakāśaṁ gatas taṁ praṇamyopaviṣṭaḥ | sañjīvako'pi sodvegākāraṁ manda-gatyā samāyāntaṁ tam udvīkṣya sādarataram uvāca—bho mitra ! svāgatam | cirād dṛṣṭo'si | api śivaṁ bhavataḥ | tat kathaya yenādeyam api tubhyaṁ gṛhāgatāya prayacchāmi | uktaṁ ca—

te dhanyās te viveka-jñās te sabhyā iha bhūtale |

āgacchanti gṛhe yeṣāṁ kāryārthaṁ suhṛdo janāḥ ||285||

damanaka āha—bhoḥ ! kathaṁ śivaṁ sevaka-janasya |

sampattayaḥ parāyattāḥ sadā cittam anirvṛtam |

sva-jīvite'py aviśvāsas teṣāṁ ye rāja-sevakāḥ ||286||

tathā ca—

sevayā dhanam icchadbhiḥ sevakaiḥ paśya yat kṛtam |

svātantryaṁ yac charīrasya mūḍhais tad api hāritam ||287||

tāvaj janmāti-duḥkhāya tato durgatatā sadā |

tatrāpi sevayā vṛttir aho duḥkha-paramparā ||288||

jīvanto'pi mṛtāḥ pañca śrūyante kila bhārate |

daridro vyādhito mūrkhaḥ pravāsī nitya-sevakaḥ ||289||

nāśnāti svacchayotsukyād vinidro na prabudhyate |

na niḥśaṅkaṁ vaco brūte sevako'py atra jīvati ||290||

sevā śva-vṛttir ākhyātā yais tair mithyā prajalpitam |

svacchandaṁ carati svātra sevakaḥ para-śāsanāt ||291||

bhū-śayyā brahmacaryaṁ ca kṛśatvaṁ laghu-bhojanam |

sevakasya yater yadvad viśeṣaḥ pāpa-dharmajaḥ ||292||

śītātapādi-kaṣṭāni sahate yāni sevakaḥ |

dhanāya tāni cālpāni yadi dharmān na mucyate ||293||

mṛdunāpi suvṛttena suśliṣṭenāpi hāriṇā |

modakenāpi kiṁ tena niṣpattir yasya sevayā ||294||

sañjīvaka āha—atha bhavān kiṁ vaktu-manāḥ ?

so’bravīt—mitra, sacivānāṁ mantra-bhedaṁ na yujyate | uktaṁ ca—

yo mantraṁ svāmino bhidyāt sācivye san-niyojitaḥ |

sa hatvā nṛpa-kāryaṁ tat svayaṁ ca narakaṁ vrajet ||295||

yena yasya kṛto bhedaḥ sacivena mahīpateḥ |

tenāśastra-vadhas tasya kṛta ity āha nāradaḥ ||296||

tathāpi mayā tava sneha-pāśa-baddhena mantra-bhedaḥ kṛtaḥ | yatas tvaṁ mama vacanenātra rāja-kule viśvastaḥ praviṣṭaś ca | uktaṁ ca—

viśrambhād yasya yo mṛtyum avāpnoti kathañcana |

tasya hatyā tad-utthā sā prāhedaṁ vacanaṁ manuḥ ||297||

tat tavopari piṅgalako’yaṁ duṣṭa-buddhiḥ kathitaṁ cādyānena mat-purataś catuṣkarṇatayā—yat prabhāte sañjīvakaṁ hatvā samasta-mṛga-parivāraṁ cirāt tṛptiṁ neṣyāmi |

tataḥ sa mayoktaḥ—svāmin ! na yuktam idaṁ yan mitra-droheṇa jīvanaṁ kriyate | uktaṁ ca—

api brahma-vadhaṁ kṛtvā prāyaścittena śudhyati |

tad-arthena vicīrṇena na kathañcit suhṛd-druhaḥ ||298||

tatas tenāhaṁ samarṣeṇoktaḥ—bho duṣṭa-buddhe, sañjīvakas tāvac chaṣpa-bhojī, vayaṁ māṁsāśinaḥ | tad asmākaṁ svābhāvikaṁ vairam iti kathaṁ ripur upekṣyate ? tasmāt sāmādibhir upāyair hanyate | na ca hate tasmin doṣaḥ syāt | uktaṁ ca—

dattvāpi kanyakāṁ vairī nihantavyo vipaścitā |

anyopāyair aśakyo yo hate doṣo na vidyate ||299||

kṛtyākṛtyaṁ na manyeta kṣatriyo yudhi saṅgataḥ |

prasupto droṇa-putreṇa dhṛṣṭadyumnaḥ purā hataḥ ||300||

tad ahaṁ tasya niścayaṁ jñātvā tvat-sakāśam ihāgataḥ | sāmprataṁ me nāsti viśvāsa-ghātaka-doṣaḥ | mayā sugupta-mantras tava niveditaḥ | atha yat te pratibhāti tat kuruṣva iti | atha sañjīvakas tasya tadvajra-pāta-dāruṇaṁ vacanaṁ śrutvā moham upagataḥ | atha cetanāṁ labdhvā sa-vairāgyam idam āha—bho sādhv idam ucyate—

durjana-gamyā nāryaḥ prāyeṇāsnehavān bhavati rājā |

kṛpaṇānusāri ca dhanaṁ megho giri-durga-varṣī ca ||301||

ahaṁ hi saṁmato rājño ya evaṁ manyate kudhīḥ |

balīvardaḥ sa vijñeyo viṣāṇa-parivarjitaḥ ||302||

varaṁ vanaṁ varaṁ bhaikṣaṁ varaṁ bhāropajīvanam |

varaṁ vyādhir manuṣyāṇāṁ nādhikāreṇa sampadaḥ ||303||

tad yuktaṁ mayā kṛtaṁ tad anena saha maitrī vihitā | uktaṁ ca—

yayor eva samaṁ vittaṁ yayor eva samaṁ kulam |

tayor maitrī vivāhaś ca na tu puṣṭa-vipuṣṭayoḥ ||304||

tathā ca—

mṛgā mṛgaiḥ saṅgam anuvrajanti

gāvaś ca gobhis turagās turagaiḥ |

mūrkhāś ca mūrkhaiḥ sudhiyaḥ

sudhībhiḥ samāna-śīla-vyasanena sakhyam ||305||

tad yadi gatvā taṁ prasādayāmi, tathāpi na prasādaṁ yāsyati | uktaṁ ca—

nimittam uddiśya hi yaḥ prakupyati

dhruvaṁ sa tasyāpagame praśāmyati |

akāraṇa-dveṣa-paro hi yo bhavet

kathaṁ naras taṁ paritoṣayati ||306||

aho sādhu cedam ucyate—

bhaktānām upakāriṇāṁ para-hita-vyāpāra-yuktātmanāṁ

sevā-saṁvyavahāra-tattva-viduṣāṁ droha-cyutānām api |

vyāpattiḥ skhalitāntareṣu niyatā siddhir bhaved vā na vā

tasmād ambupater ivāvani-pateḥ sevā sadā śaṅkinī ||307||

tathā ca—

bhāva-snigdhair upakṛtam api dveṣyatāṁ yāti loke

sākṣād anyair apakṛtam api prītaye copayāti |

durgrāhyatvān nṛpati-manasāṁ naika-bhāvāśrayāṇāṁ

sevā-dharmaḥ parama-gahano yoginām apy agamyaḥ ||308||

tat parijñātaṁ mayā mat-prasādam asahamānaiḥ samīpavartibhir eṣa piṅgalakaḥ prakopitaḥ | tenāyaṁ mamādoṣasyāpy evaṁ vadati | uktaṁ ca—

prabhoḥ prasādam anyasya na sahantīha sevakāḥ |

sapatnya iva saṅkruddhāḥ sapatnyāḥ sukṛtair api ||309||

bhavati caivaṁ yad guṇavatsu samīpa-vartiṣu guṇa-hīnānāṁ na prasādo bhavati | uktaṁ ca—

guṇavattara-pātreṇa chādyante guṇināṁ guṇāḥ |

rātrau dīpa-śikhā-kāntir na bhānāv udite sati ||310||

damanaka āha—bho mitra ! yady evaṁ tan nāsti te bhayam | prakopito’pi sa durjanais tava vacana-racanayā prasādaṁ yāsyati |

sa āha—bhoḥ ! na yuktam uktaṁ bhavatā | laghūnām api durjanānāṁ madhye vastuṁ na śakyate | upāyāntaraṁ vidhāya te nūnaṁ ghnanti | uktaṁ ca—

bahavaḥ paṇḍitāḥ kṣudrāḥ sarve māyopajīvinaḥ |

kuryuḥ kṛtyam akṛtyaṁ vā uṣṭre kākādayo yathā ||311||

damaka āha--katham etat ?

so'bravīt—

### kathā 11

## madotkaṭa-siṁha-kathā

asti kasmiṁścid vanoddeśe madotkaṭo nāma siṁhaḥ prativasa ti sma | tasya cānucarā anye dvīpi-vāyasa-gomāyavaḥ santi | atha kadācit tair itas tato bhramadbhiḥ sārthād bhraṣṭaḥ krathanako nāmoṣṭro dṛṣṭaḥ | atha siṁha āha—aho apūrvam idaṁ sattvam | taj jñāyatāṁ kim etad āraṇyakaṁ grāmyaṁ veti |

tac chrutvā vāyasa āha—bhoḥ svāmin ! grāmyo'yam uṣṭra-nāmā jīva-viśeṣas tava bhojyaḥ | tad vyāpādyatām |

siṁha āha—nāhaṁ gṛham āgataṁ hanmi | uktaṁ ca—

gṛhaṁ śatrum api prāptaṁ viśvastam akutobhayam |
yo hanyāt tasya pāpaṁ syāc chatabrāhmaṇaghātajam ||312||

tad abhaya-pradānaṁ dattvā mat-sakāśam ānīyatāṁ yenāsyāgama-kāraṇaṁ pṛcchāmi |

athāsau sarvair api viśvāsyābhaya-pradānaṁ dattvā madotkaṭa-sakāśam ānītaḥ praṇamyopaviṣṭaś ca | tatas tasya pṛcchatas tenātma-vṛttāntaḥ sārtha-bhraṁśa-samudbhavo niveditaḥ | tataḥ siṁhenoktam—bhoḥ krathanaka ! mā tvaṁ grāmaṁ gatvā bhūyo'pi bhārodvahana-kaṣṭa-bhāgī bhūyāḥ | tad atraivāraṇye nirviśaṅko marakata-sadṛśāni śaṣpāgrāṇi bhakṣayan mayā saha sadaiva vasa | so'pi tathety uktvā teṣāṁ madhye vicaran na kuto'pi bhayam iti sukhenāste |

tathānyedyur madotkaṭasya mahā-gajenāraṇya-cāriṇā saha yuddham abhavat | tatas tasya danta-musala-prahārair vyathā sañjātā | vyathitaḥ katham api prāṇair na viyuktaḥ | atha śarīrāsāmarthyān na kutracit padam api calituṁ śaknoti | te sarve kākādayo'py aprabhutvena kṣudhāviṣṭāḥ paraṁ duḥkhaṁ bhejuḥ |

atha tān siṁhaḥ prāha—bhoḥ ! anviṣyatāṁ kutracit kiṁcit sattvaṁ yenāham etām api daśāṁ prāptas tad dhatvā yuṣmad-bhojanaṁ sampādayāmi |

atha te catvāro'pi bhramitum ārabdhā yāvan na kiṁcit sattvaṁ paśyanti tāvad vāyasa-śṛgālau parasparaṁ mantrayataḥ | śṛgāla āha—bho vāyasa ! kiṁ prabhūta-bhrāntena | ayam asmākaṁ prabhoḥ krathanako viśvastas tiṣṭhati | tad enaṁ hatvā prāṇa-yātrāṁ kurmaḥ |

vāyasa āha—yuktam uktaṁ bhavatā | paraṁ svāminā tasyābhaya-pradānaṁ dattam āste na vadhyo'yam iti |

śṛgāla āha—bho vāyasa ! ahaṁ svāminaṁ vijñāpya tathā kariṣye yathā svāmī vadhaṁ kariṣyati | tat tiṣṭhantu bhavanto'traiva, yāvad ahaṁ gṛhaṁ gatvā prabhor ājñāṁ gṛhītvā cāgacchāmi |

evam abhidhāya satvaraṁ siṁham uddiśya prasthitaḥ | atha siṁham āsādyedam āha—svāmin ! samastaṁ vanaṁ bhrāntvā vayam āgatāḥ | na kiṁcit sattvam āsāditam | tat kiṁ kurmo vayam | samprati vayaṁ bubhukṣayā padam ekam api pracalituṁ na śaknumaḥ | devo'pi pathyāśī vartate | tad yadi devādeśo bhavati tat krathanaka-piśitenādya pathya-kriyā kriyate |

atha siṁhas tasya tad dāruṇaṁ vacanam ākarṇya sa-kopam idam āha—dhik pāpādhama ! yady evaṁ bhūyo'pi vadasi | tatas tvāṁ tat-kṣaṇam eva vadhiṣyāmi | tato mayā tasyābhayaṁ pradattam | tat kathaṁ vyāpādayāmi | uktaṁ ca—

na go-pradānaṁ na mahī-pradānaṁ

na cānna-dānaṁ hi tathā pradhānam |
yathā vadantīha budhāḥ pradhānaṁ

sarva-pradāneṣv abhaya-pradānam ||313||

tac chrutvā śṛgāla āha—svāmin yady abhayapradānaṁ dattvā vadhaḥ kriyate tad eṣa doṣo bhavati | punar yadi devapādānāṁ bhaktyā sātmano jīvitavyaṁ prayacchati tan na doṣaḥ |

tato yadi sa svayam evātmānaṁ vadhāya niyojayati tad vadhyo'nyathāsmākaṁ madhyād ekatamo vadhya iti yato devapādāḥ pathyāśinaḥ kṣunnirodhād antyāṁ daśāṁ yāsyanti |

tat kim etaiḥ prāṇair asmākaṁ ye svāmyarthe na yāsyanti | aparaṁ paścād apy asmābhir vahni-praveśaḥ kāryo yadi svāmi-pādānāṁ kiṁcid aniṣṭaṁ bhaviṣyati | uktaṁ ca—

yasmin kule yaḥ puruṣaḥ pradhānaḥ

sa sarva-yatnaiḥ parirakṣaṇīyaḥ |
tasmin vinaṣṭe sva-kulaṁ vinaṣṭaṁ

na nābhi-bhaṅge hy arakā vahanti ||314||

tad ākarṇya madotkaṭa āha—yady evaṁ tat kuruṣva yad rocate |

tac chrutvā sa satvaraṁ gatvā tān āha—bhoḥ ! svāmino mahaty avasthā vartate | tat kiṁ paryaṭitena ? tena vinā ko'trāsmān rakṣayiṣyati ? tad gatvā tasya kṣud-rogāt para-lokaṁ prasthitasyātma-śarīra-dānaṁ kurmo yena svāmi-prasādasya anṛṇatāṁ gacchāmaḥ | uktaṁ ca—

āpadaṁ prāpnuyāt svāmī yasya bhṛtyasya paśyataḥ |

prāṇeṣu vidyamāneṣu sa bhṛtyo narakaṁ vrajet ||315||

tad-anantaraṁ te sarve bāṣpa-pūrita-dṛśo madotkaṭaṁ praṇamyopaviṣṭāḥ | tān dṛṣṭvā madotkaṭa āha—bhoḥ ! prāptaṁ dṛṣṭaṁ vā kiṁcit sattvam |

atha teṣāṁ madhyāt kākaḥ provāca—svāmin ! vayaṁ tāvat sarvatra paryaṭitāḥ paraṁ na kiṁcit sattvam āsāditaṁ dṛṣṭaṁ vā | tad adya māṁ bhakṣayitvā prāṇān dhārayatu svāmī, yena devasyāśvāsanaṁ bhavati mama punaḥ svarga-prāptir iti | uktaṁ ca—

svāmy-arthe yas tyajet prāṇān bhṛtyo bhakti-samanvitaḥ |
sa paraṁ padam āpnoti jarā-maraṇa-varjitam ||316||

tac chrutvā śṛgāla āha—bhoḥ ! svalpa-kāyo bhavān | tava bhakṣaṇāt svāminas tāvat prāṇa-yātrā na bhavati | aparo doṣaś ca tāvat samutpadyate | uktaṁ ca—

kāka-māṁsaṁ tathocchiṣṭaṁ stokaṁ tad api durbalam |

bhakṣitenāpi kiṁ tena yena tṛptir na jāyate ||317||

tad darṣitā svāmi-bhaktir bhavatā gataṁ ca ānṛṇyaṁ bhartṛ-piṇḍasya prāptaś cobhaya-loke sādhu-vādaḥ | tad apasarāgrataḥ | ahaṁ svāminaṁ vijñāpayāmi | tathānuṣṭhite śṛgālaḥ sādaraṁ praṇamyopaviṣṭaḥ prāha—svāmin ! māṁ bhakṣayitvādya prāṇa-yātrāṁ vidhāya mamobhaya-loka-prāptiṁ kuru | uktaṁ ca—

svāmy-āyattāḥ sadā prāṇā bhṛtyānām arjitā dhanaiḥ |
yatas tato na doṣo'sti teṣāṁ grahaṇa-sambhavaḥ ||318||

atha tac chrutvā dvīpy āha—bhoḥ sādhūktaṁ bhavatā punar bhavān api svalpa-kāyaḥ sva-jātiś ca nakhāyudhatvād abhakṣya eva | uktaṁ ca—

nābhakṣyaṁ bhakṣayet prājñaḥ prāṇaiḥ kaṇṭha-gatair api |
viśeṣāt tad api stokaṁ loka-dvaya-vināśakam ||319||

tad darśitaṁ tvayātmanaḥ kaulīnyam | atha vā sādhu cedam ucyate—

etad-arthaṁ kulīnānāṁ nṛpāḥ kurvanti saṅgraham |
ādi-madhyāvasāneṣu na te gacchanti vikriyām ||320||

tad apasarāgrataḥ, yenāhaṁ svāminaṁ vijñāpayāmi | tathānuṣṭhite dvīpī praṇamya madotkaṭam āha—svāmin ! kriyatām adya mama prāṇaiḥ prāṇa-yātrā | dīyatām akṣayo vāsaḥ svarge | mama vistāryatāṁ kṣiti-tale prabhūtaṁ yaśaḥ | tan nātra vismayaḥ kāryaḥ | uktaṁ ca—

mṛtānāṁ svāminaḥ kārye bhṛtyānām anuvartinām |
bhavet svarge akṣayo vāsaḥ kīrtiś ca dharaṇī-tale ||321||

tac chrutvā krathanakaś cintayāmāsa—etais tāvat sarvair api śobhā-vākyāny uktāni na caiko'pi svāminā vināśitaḥ | tad aham api prāpta-kālaṁ vakṣyāmi citrakaṁ yena mad-vacanam ete trayo'pi samarthayanti | iti niścitya provāca—bhoḥ satyam uktaṁ bhavatā paraṁ bhavān api nakhāyudhaḥ | tat kathaṁ bhavantaṁ svāmī bhakṣayati | uktaṁ ca—

manasāpi svajātyānāṁ yo'niṣṭāni pracintayet |
bhavanti tasya tāny eva iha loke paratra ca ||322||

tad apasarāgrataḥ, yenāhaṁ svāminaṁ vijñāpayāmi | tathānuṣṭhite krathanako'gre sthitvā praṇamyovāca—svāmin ! ete'bhakṣyās tava tan mama prāṇaiḥ prāṇa-yātrā vidhīyatāṁ yena mamobhaya-loka-prāptir bhavati | uktaṁ ca—

na yajvāno'pi gacchanti tāṁ gatiṁ naiva yoginaḥ |
yāṁ yānti projjhita-prāṇāḥ svāmy-arthe sevakottamāḥ ||323||

evam abhihite tābhyāṁ śṛgāla-citrakābhyāṁ vidāritobhaya-kukṣiḥ krathanakaḥ prāṇān atyākṣīt | tataś ca taiḥ kṣudra-paṇḍitaiḥ sarvair bhakṣitaḥ |

ato'haṁ bravīmi—bahavaḥ paṇḍitāḥ kṣudrāḥ iti |

—o)0(o--

tad bhadra, kṣudra-parivāro'yaṁ te rājā mayā samyag jātaḥ | satām asevyaṁ ca | uktaṁ ca—

aśuddha-prakṛtau rājñi janatā nānurajyate |

yathā gṛdhra-samāsannaḥ kalahaṁsaḥ samācaret ||324||

tathā ca—

gṛdhrākāro'pi sevyaḥ syād dhaṁsākāraiḥ sabhāsadaiḥ |

haṁsākāro'pi santyājyo gṛdhrākāraiḥ sa tair nṛpaḥ ||325||

tan nūnaṁ mamopari kenacid durjanenāyaṁ prakopitaḥ, tenaivaṁ vadati | athavā bhavaty etat | uktaṁ ca—

mṛdunā salilena khanyamā

nānyavad dhṛṣyanti girer api sthalāni |

upajāpavidāṁ ca karṇa-jāpaiḥ

kim u cetāṁsi mṛdūni mānavānām ||326||

karṇa-viṣeṇa ca bhagnaḥ kiṁ kiṁ na karoti bāliśo lokaḥ |

kṣapaṇakatām api dhatte pibati surāṁ naraka-pālena ||327||

athavā sādhv idam ucyate—

pādāhato'pi dṛḍha-daṇḍa-samāhato'pi

yaṁ daṁṣṭrayā spṛśati taṁ kila hanti sarpaḥ |

ko'py eṣa eva piśunogra-manuṣya-dharmaḥ

karṇe paraṁ spṛśati hanti paraṁ samūlam ||328||

tathā ca—

aho khala-bhujaṅgasya viparīto vadha-kramaḥ |

karṇe lagati cānyasya prāṇair anyo viyujyate ||329||

tad evaṁ gate'pi kiṁ kartavyam ity ahaṁ tvāṁ suhṛd-bhāvāt pṛcchāmi |

damanaka āha—tad-deśāntara-gamanaṁ yujyate | naivaṁ-vidhasya kusvāminaḥ sevāṁ vidhātum | uktaṁ ca—

guror apy avaliptasya kāryākāryam ajānataḥ |

utpatha-pratipannasya parityāgo vidhīyate ||330||

sañjīvaka āha—asmākam upari svāmini kupite gantuṁ na śakyate, na cānyatra gatānām api nirvṛtir bhavati | uktaṁ ca—

mahatāṁ yo'parādhyena dūrastho'smīti nāśvaset |

dīrghau buddhimato bāhū tābhyāṁ hiṁsati hiṁsakam ||331||

tad yuddhaṁ muktvā me nānyad asit śreyaskaram | uktaṁ ca—

na tān hi tīrthais tapasā ca lokān

svargaiṣiṇo dāna-śataiḥ suvṛttaiḥ |

kṣaṇena yān yānti raṇeṣu dhīrāḥ

prāṇān samujjhanti hi ye suśīlāḥ ||332||

mṛtaiḥ samprāpyate svargo jīvadbhiḥ kīrtir uttamā |

tad ubhāv api śūrāṇāṁ guṇāv etau sudurlabhau ||333||

lalāṭa-deśe rudhiraṁ sravat tu

śūrasya yasya praviśec ca vaktre |

tat somapānena samaṁ bhavec ca

saṅgrāma-yajñe vidhivat pradiṣṭam ||334||

tathā ca—

homārthair vidhivat pradāna-vidhinā sad-vipra-vṛndārcanair

yajñair bhūri-sudakṣiṇaiḥ suvihitaiḥ samprāpyate yat phalam |

sat-tīrthāśrama-vāsa-homa-niyamaiś cāndrāyaṇādyaiḥ kṛtaiḥ

pumbhis tat-phalam āhave vinihitaiḥ samprāpyate tat-kṣaṇāt ||335||

tad ākarṇya damanakaś cintayāmāsa—yuddhāya kṛta-niścayo'yaṁ dṛśyate durātmā | tad yadi kadācit tīkṣṇa-śṛgālābhyāṁ svāminaṁ prahariṣyati tan mahān anarthaḥ sampatsyate | tad enaṁ bhūyo'pi sva-buddhyā prabodhya tathā karomi, yathā deśāntara-gamanaṁ karoti | āha ca—bho mitra ! samyag abhihitaṁ bhavatā | paraṁ kaḥ svāmi-bhṛtyayoḥ saṅgrāmaḥ | uktaṁ ca—

balavantaṁ ripuṁ dṛṣṭvā kilātmānaṁ pragopayet |

balavadbhiś ca kartavyā śarac-candra-prakāśatā ||336||

anyac ca—

śatror vikramam ajñātvā vairam ārabhate hi yaḥ |

sa parābhavam āpnoti samudraṣ ṭiṭṭibhād yathā ||337||

sañjīvaka āha--katham etat ?

so'bravīt—

### kathā 12

## ṭiṭṭibha-dampatī-kathā

kasmiṁścit samudraika-deśe ṭiṭṭibha-dampatī vasataḥ | tato gacchati kāla ṛtu-samayam āsādya ṭiṭṭibhī garbham ādhatta | āsanna-prasavā satī sā ṭiṭṭibham ūce—bhoḥ kānta ! mama prasava-samayo vartate | tad vicintyatāṁ kim api nirupadravaṁ sthānaṁ yena tatrāham aṇḍaka-mokṣaṇaṁ karomi |

ṭiṭṭibhaḥ prāha—bhadre ramyo'yaṁ samudra-pradeśaḥ | tad atraiva prasavaḥ kāryaḥ |

sā prāha—atra pūrṇimā-dine samudra-velā carati | sā matta-gajendrān api samākarṣati | tad dūram anyatra kiṁcit sthānam anviṣyatām |

tac chrutvā vihasya ṭiṭṭibha āha—bhadre na yuktam uktaṁ bhavatyā | kā mātrā samudrasya yā mama dūṣayiṣyati prasūtim | kiṁ na śrutaṁ bhavatyā—

baddhvāmbara-cara-mārgaṁ vyapagata-dhūmaṁ sadā mahad bhayadam |

manda-matiḥ kaḥ praviśati hutāśanaṁ svecchayā manujaḥ ||338||

mattebha-kumbha-vidalana-kṛta-śramaṁ suptam antaka-pratimam |

yama-loka-darśanecchuḥ siṁhaḥ bodhayati ko nāma ||339||

ko gatvā yama-sadanaṁ svayam antakam ādiśaty ajāta-bhayaḥ |

prāṇān apahara matto yadi śaktiḥ kācid asti tava ||340||

prāleya-leśa-miśre maruti prābhātike ca vāti jaḍe |

guṇa-doṣa-jñaḥ puruṣo jalena kaḥ śītam apanayati ||341||

tasmād viśrabdhātraiva garbhaṁ muñca | uktaṁ ca—

yaḥ parābhava-santrastaḥ sva-sthānaṁ santyajen naraḥ |

tena cet putriṇī mātā tad vandhyā kena kathyate ||342||

tac chrutvā samudraś cintayām āsa—aho garvaḥ pakṣi-kīṭasyāsya | atha vā sādhv idam ucyate—

utkṣipya ṭiṭṭibhaḥ pādāv āste bha gabhayād divaḥ |

sva-citta-kalpito garvaḥ kasya nātrāpi vidyate ||343||

tan mayāsya pramāṇaṁ kutūhalād api draṣṭavyam | kiṁ mamaiṣo'ṇḍāpahāre kṛte kariṣyati |
iti cintayitvā sthitaḥ | atha prasavānantaraṁ prāṇayātrārthaṁ gatāyāṣ ṭiṭṭibhyāḥ samudro velāvyājenāṇḍāny apajahāra | athāyātā sā ṭiṭṭibhī prasavasthānaṁ śūnyam avalokya pralapantī ṭiṭṭibham ūce—bho mūrkha ! kathitam āsīn mayā te yat samudravelayā aṇḍānāṁ vināśo bhaviṣyati tad dūrataraṁ vrajāvaḥ paraṁ mūḍhatayāhaṁkāram āśritya mama vacanaṁ na karoṣi | athavā sādhv idam ucyate |

suhṛdāṁ hitakāmānāṁ na karotīha yo vacaḥ |
sa kūrma iva durbuddhiḥ kāṣṭhād bhraṣṭo vinaśyati ||344||

ṭiṭṭibha āha—katham etat ?

sābravīt—

### kathā 13

## kambugrīvākhya-kūrma-kathā

asti kasmiṁścij jalāśaye kambu-grīvo nāma kacchapaḥ | tasya ca saṅkaṭa-vikaṭa-nāmnī mitre haṁsa-jātīye parama-sneha-koṭim āśrite nityam eva saras-tīram āsādya tena sahāneka-devarṣi-maharṣīṇāṁ kathāḥ kṛtvāsta-maya-velāyāṁ sva-nīḍā-saṁśrayaṁ kurutaḥ | atha gacchatā kālenāvṛṣṭi-vaśāt saraḥ śanaiḥ śanaiḥ śoṣam agamat | tatas tad-duḥkha-duḥkhitau tāv ūcatuḥ—bho mitra ! jambāla-śeṣam etat-saraḥ sañjātam | tat kathaṁ bhavān bhaviṣyatīti vyākulatvaṁ no hṛdi vartate |

tac chrutvā kambugrīva āha—bhoḥ, sāmprataṁ nāsty asmākaṁ jīvitavyaṁ jalābhāvāt | tathāpy upāyaś cintyatām iti | uktaṁ ca—

tyājyaṁ na dhairyaṁ vidhure’pi kāle

dhairyāt kadācid gatim āpnuyāt saḥ |

yathā samudre’pi ca pota-bhaṅge

sāṁyātriko vāñchati tartum eva ||345||

aparaṁ ca—

mitrārthe bāndhavārthe ca buddhimān yatate sadā |

jātāsv āpatsu yatnena jagādedaṁ vaco manuḥ ||346||

tad ānīyatāṁ kācid dṛḍha-rajjur laghu-kāṣṭhaṁ vā | anviṣyatāṁ ca prabhūta-jala-sanāthaṁ saraḥ, yena mayā madhya-pradeśe dantair gṛhīte sati yuvāṁ koṭi-bhāgayos tat-kāṣṭhaṁ mayā sahitaṁ saṅgṛhya tat-saro nayathaḥ |

tāv ūcatuḥ—bho mitra ! evaṁ kariṣyāvaḥ | paraṁ bhavatā mauna-vratena sthātavyam | no cet tava kāṣṭhāt pāto bhaviṣyati |

tathānuṣṭhite gacchatā kambugrīveṇādhobhāga-vyavasthitaṁ kiṁcit puram ālokitam | tatra ye paurās te tathā nīyamānaṁ vilokya savismayam idam ūcuḥ—aho cakrākāraṁ kim api pakṣibhyāṁ nīyate | paśyata paśyata |

atha teṣāṁ kolāhalam ākarṇya kambugrīva āha—bhoḥ ! kim eṣa kolāhalaḥ ? iti vaktu-manā ardhokte patitaḥ pauraiḥ khaṇḍaśaḥ kṛtaś ca | ato’haṁ bravīmi—suhṛdāṁ hita-kāmānām iti | tathā ca—

anāgata-vidhātā ca pratyutpanna-matis tathā |

dvāv etau sukham edhete yad-bhaviṣyo vinaśyati ||347||

ṭiṭṭibha āha—katham etat ?

sābravīt—

### kathā 14

## anāgata-vidhātādi-matsya-traya-kathā

kasmiṁścij jalāśaye’nāgata-vidhātā pratyutpanna-matir yad-bhaviṣyaś ceti trayo matsyāḥ santi | atha kadācit taṁ jalāśayaṁ dṛṣṭvā gacchadbhir matsya-jīvibhir uktam—yad aho bahu-matsyo’yaṁ hradaḥ | kadācid api nāsmābhir anveṣitaḥ | tad adya tāvad āhāra-vṛttiḥ sañjātā | sandhyā-samayaś ca saṁvṛttaḥ | tataḥ prabhāte’trāgantavyam iti niścayaḥ |

atas teṣāṁ tat-kuliśa-pātopamaṁ vacaḥ samākarṇyānāgata-vidhātā sarvān matsyān āhūyedam ūce—aho, śrutaṁ bhavadbhir yan matsya-jīvibhir abhihitam | tad rātrāv api gamyatāṁ kiñcin nikaṭaṁ saraḥ | uktaṁ ca—

aśaktair balinaḥ śatroḥ kartavyaṁ prapalāyanam |

saṁśritavyo’thavā durgo nānyā teṣāṁ gatir bhavet ||348||

tan nūnaṁ prabhāta-samaye matsya-jīvino’tra samāgamya matsya-saṅkṣayaṁ kariṣyanti | etan mama manasi vartate | tan na yuktaṁ sāmprataṁ kṣaṇam apy atrāvasthātum | uktaṁ ca—

vidyamānā gatir yeṣām anyatrāpi sukhāvahā |

te na paśyanti vidvāṁso deha-bhaṅgaṁ kula-kṣayam ||349||

tad ākarṇya pratyutpanna-matiḥ prāha—aho satyam abhihitaṁ bhavatā | mamāpy abhīṣṭam etat | tad anyatra gamyatām iti | uktaṁ ca—

para-deśa-bhayāt bhītā bahu-māyā napuṁsakāḥ |

sva-deśe nidhanaṁ yānti kākāḥ kāpuruṣā mṛgāḥ ||350||

yasyāsti sarvatra gatiḥ sa kasmāt

sva-deśa-rāgeṇa hi yāti nāśam |

tātasya kūpo’yam iti bruvāṇāḥ

kṣāra-jalaṁ kāpuruṣāḥ pibanti ||351||

atha tat samākarṇya proccair vihasya yad-bhaviṣyaḥ provāca—aho, na bhavadbhyāṁ mantritaṁ samyag etad iti, yataḥ kiṁ vāṅ-mātreṇāpi teṣāṁ pitṛ-paitāmahikam etat saras tyaktuṁ yujyate | yady āyuḥ-kṣayo’sti tad anyatra gatānām api mṛtyur bhaviṣyaty eva | uktaṁ ca—

arakṣitaṁ tiṣṭhati daiva-rakṣitaṁ

surakṣitaṁ daiva-hataṁ vinaśyati |

jīvaty anātho’pi vane visarjitaḥ

kṛta-prayatno’pi gṛhe na jīvati ||352||

tad ahaṁ na yāsyāmi bhavadbhyāṁ ca yat pratibhāti tat kartavyam |

atha tasya taṁ niścayaṁ jñātvānāgata-vidhātā pratyutpanna-matiś ca niṣkrānau saha parijanena | atha prabhāte tair matsya-jīvibhir jālais taj jalāśayam āloḍya yad-bhaviṣyeṇa saha tat-saro nirmatsyatāṁ nītam | ato’haṁ bravīmi—anāgata-vidhātā ceti |

tac chrutvā ṭiṭṭibha āha—bhadre, kiṁ māṁ yadbhaviṣya-sadṛśaṁ sambhāvayasi | tat paśya me buddhi-prabhāvaṁ yāvad enaṁ duṣṭa-samudraṁ sva-cañcvā śoṣayāmi |

ṭiṭṭibhy āha—aho kas te samudreṇa saha vigrahaḥ | tan na yuktam asyopari kopaṁ kartum | uktaṁ ca—

puṁsām asamarthānām upadravāyātmano bhavet kopaḥ |

piṭharaṁ jvalad-atimātraṁ nija-pārśvān eva dahatitarām ||353||

tathā ca—

aviditvātmanaḥ śaktiṁ parasya na samutsukaḥ |

gacchann abhimukho vahnau nāśaṁ yāti pataṅgavat ||354||

ṭiṭṭibha āha—priye, mā maivaṁ vada | yeṣām utsāha-śaktir bhavati te svalpā api gurūn vikramante | uktaṁ ca—

viśeṣāt paripūrṇasya yāti śatror amarṣaṇaḥ |

ābhimukhyaṁ śaśāṅkasya yathādyāpi vidhuntudaḥ ||355||

tathā ca—

pramāṇād adhikasyāpi gaṇḍa-śyāma-mada-cyuteḥ |
padaṁ mūrdhni samādhatte kesarī matta-dantinaḥ ||356||

tathā ca—

bālasyāpi raveḥ pādāḥ patanty upari bhūbhṛtām |

tejasā saha jātānāṁ vayaḥ kutropayujyate ||357||

hastau sthūlataraḥ sa cāṅkuśa-vaśaḥ kiṁ hasti-mātro’ṅkuśo

dīpe prajvalite praṇaśyati tamaḥ kiṁ dīpa-mātraṁ tamaḥ |

vajreṇāpi hatāḥ patanti girayaḥ kiṁ vajra-mātro giris

tejo yasya virājate sa balavān sthūleṣu kaḥ pratyayaḥ ||358||

tad anayā cañcvāsya sakalaṁ toyaṁ śuṣka-sthalatāṁ nayāmi |

ṭiṭṭibhy āha—bhoḥ kānta ! yatra jāhnavī nava-nadī-śatāni gṛhītvā nityam eva praviśati, tathā sindhuś ca | tat kathaṁ tvam aṣṭādaśa-nadī-śataiḥ pūryamāṇaṁ taṁ vipruṣa-vāhinyā cañcvā śoṣayiṣyasi ? tat kim aśraddho yenoktena |

ṭiṭṭibha āha—priye !

anirvedaḥ śriyo mūlaṁ cañcur me loha-sannibhā |

aho-rātrāṇi dīrghāṇi samudraḥ kiṁ na śuṣyati ||359||

duradhigamaḥ para-bhāgo yāvat puruṣeṇa pauruṣaṁ na kṛtam |

jayati tulām adhirūḍho bhāsvān api jalada-paṭalāni ||360||

ṭiṭṭibhy āha—yadi tvayāvaśyaṁ samudreṇa saha vigrahānuṣṭhānaṁ kāryam | tad anyān api vihaṅgamān āhūya suhṛj-jana-sahita evaṁ samācara | uktaṁ ca—

bahūnām apy asārāṇāṁ samvāyo hi durjayaḥ |

tṛṇair āveṣṭyate rajjur yathā nāgo’pi baddhyate ||361||

tathā ca—

caṭakākāṣṭha-kūṭena makṣikā-dardurais tathā |

mahājana-virodhena kuñjaraḥ pralayaṁ gataḥ ||362||

ṭiṭṭibha āha—katham etat ?

sā prāha—

### kathā 15

## kuñjara-caṭaka-dampatī-kathā

kasmiṁścid vanoddeśe caṭaka-dampatī tamāla-taru-kṛta-nilayau prativasataḥ sma | atha tayor gacchatā kālena santatir abhavat | anyasminn ahani pramatto vana-gajaḥ kaścit taṁ tamāla-vṛkṣaṁ gharmārtaś chāyārthī samāśritaḥ | tato madotkaṛṣāt tāṁ tasya śākhāṁ caṭakāśritāṁ puṣkarāgreṇākṛṣya babhañja | tasyā bhaṅgena caṭakāṇḍāni sarvāṇi viśīrṇāni | āyuḥ-śeṣatayā ca caṭakau katham api prāṇair na viyuktau |

atha caṭakā sāṇḍa-bhaṅgābhibhūtā pralāpān kurvāṇā na kiñcit sukham āsasāda | atrāntare tasyās tān pralāpān śrutvā kāṣṭha-kūṭo nāma pakṣī tasyāḥ parama-suhṛt-tad-duḥkha-duḥkhito’bhyetya tām uvāca—bhagavati ! kiṁ vṛthā pralāpena | uktaṁ ca—

naṣṭaṁ mṛtam atikrāntaṁ nānuśocanti paṇḍitāḥ |

paṇḍitānāṁ ca mūrkhāṇāṁ viśeṣo’yaṁ yataḥ smṛtaḥ ||363||

tathā ca—

aśocyānīha bhūtāni yo mūḍhas tāni śocati |

tad-duḥkhāl labhate duḥkhaṁ dvāv anarthau niṣevate ||364||

anyac ca—

śleṣmāśru bāndhavair muktaṁ preto bhuṅkte yato’vaśaḥ |

tasmān na roditavyaṁ hi kriyāḥ kāryāś ca śaktitaḥ ||365||

caṭakā prāha—astv etat | paraṁ duṣṭa-gajena madān mama santāna-kṣayaḥ kṛtaḥ | tad yadi mama tvaṁ suhṛt-satyas tad asya gajāpasadasya ko’pi vadhopāyaś cintyatām | yasyānuṣṭhānena me santati-nāśa-duḥkham apasarati | uktaṁ ca—

āpadi yenopakṛtaṁ yena ca hasitaṁ daśāsu viṣamāsu |

upakṛtya tayor ubhayoḥ punar api jātaṁ naraṁ manye ||366||

kāṣṭha-kūṭa āha—bhagavati, satyam abhihitaṁ bhavatyā | uktaṁ ca—

sa suhṛd-vyasane yaḥ syād anya-jāty-udbhavo’pi san |

vṛddhau sarvo’pi mitraṁ syāt sarveṣām eva dehinām ||367||

sa suhṛd-vyasane yaḥ syāt sa putro yas tu bhaktimān |

sa bhṛtyo yo vidheyajñaḥ sā bhāryā yatra nirvṛtiḥ ||368||

tat paśya me buddhi-prabhāvam | paraṁ mamāpi suhṛd-bhūtā vīṇāravā nāma makṣikāsti | tat tām āhūyāgacchāmi, yena sa durātmā duṣṭa-gajo badhyate |

athāsau caṭakayā saha makṣikām āsādya provāca—bhadre, mameṣṭeyaṁ caṭakā kenacid duṣṭa-gajena parābhūtāṇḍa-sphoṭanena | tat tasya vadhopāyam anutiṣṭhato me sāhāyyaṁ kartum arhasi |

makṣikāpy āha—bhadra ! kim ucyate’tra viṣaye | uktaṁ ca—

punaḥ pratyupakārāya mitrāṇāṁ kriyate priyam |

yat punar mitra-mitrasya kāryaṁ mitrair na kiṁ kṛtam ||369||

satyam etat | paraṁ mamāpi bheko meghanādo nāma mitraṁ tiṣṭhati | tam apy āhūya yathocitaṁ kurmaḥ | uktaṁ ca—

hitaiḥ sādhu-samācāraiḥ śāstrajñair mati-śālibhiḥ |

kathañcin na vikalpante vidvadbhiś cintitā nayāḥ ||370||

atha te trayo’pi gatvā meghanādasyāgre samastaṁ vṛttāntaṁ nivedya tasthuḥ | atha sa provāca—kiyan mātro’sau varāko gajo mahājanasya kupitasyāgre | tan madīyo mantraḥ kartavyaḥ | makṣike, tvaṁ gatvā madhyāhna-samaye tasya madoddhatasya gajasya karṇe vīṇā-rava-sadṛśaṁ śabdaṁ kuru | yena śravaṇa-sukha-lālaso nimīlita-nayano bhavati | tataś ca kāṣṭha-kūṭa-cañcvā sphoṭita-nayano’ndhībhūtas tṛṣārto mama garta-taṭāśritasya saparikarasya śabdaṁ śrutvā jalāśayaṁ matvā samabhyeti | tato gartam āsādya patiṣyati pañcatvaṁ yāsyati ceti | evaṁ samavāyaḥ kartavyo yathā vaira-sādhanaṁ bhavati |

atha tathānuṣṭhite sa matta-gajo makṣikā-geya-sukhān nimīlita-netraḥ kāṣṭha-kūṭa-hṛta-cakṣur madhyāhna-samaye bhrāmyan maṇḍūka-śabdānusārī gacchan mahatīṁ gartam āsādya patito mṛtaś ca | ato’haṁ bravīmi—caṭakā kāṣṭha-kūṭena iti |

ṭiṭṭibha āha—bhadre, evaṁ bhavatu | suhṛd-varga-samudāyena saha samudraṁ śoṣayiṣyāmi | iti niścitya baka-sārasa-mayūrādīn samāhūya provāca—bhoḥ parābhūto’haṁ samudreṇāṇḍakāpahareṇa | tac cintyatām asya śoṣaṇopāyaḥ |

te sammantrya procuḥ—aśaktā vayaṁ samudra-śoṣaṇe | tat kiṁ vṛthā prayāsena | uktaṁ ca—

abalaḥ pronnataṁ śatruṁ yo yāti mada-mohitaḥ |

yuddhārthaṁ sa nivarteta śīrṇa-danto yathā gajaḥ ||371||

tad asmākaṁ svāmī vainateyo’sti | tasmai sarvam etat-paribhava-sthānaṁ nivedyatām, yena svajāti-paribhava-kupito vairānṛṇyaṁ gacchati | athavātrāvalepaṁ kariṣyati tathāpi nāsti vo duḥkham | uktaṁ ca—

suhṛdi nirantara-racite guṇavati bhṛtye’nuvartini kalatre |

svāmini śakti-samete nivedya duḥkhaṁ sukhī bhavati ||372||

tad yāmo vinateya-sakāśaṁ yato’sāv asmākaṁ svāmī |

tathānuṣṭhite sarve te pakṣiṇo viṣaṇṇa-vadanā bāṣpa-pūrita-dṛśo vainateya-sakāśam āsādya karuṇa-svareṇa phūtkartum ārabdhāḥ—aho ! abrahmaṇyam abrahmaṇyam ! adhunā sadācārasya ṭiṭṭibhasya bhavati nāthe sati samudreṇāṇḍāny apahṛtāni tat-pranaṣṭam adhunā pakṣi-kulam | anye’pi svecchayā samudreṇa vyāpādiṣyante | uktaṁ ca—

kva kasya karma saṁvīkṣya karoty anyo’pi garhitam |

gatānugatiko loko na lokaḥ pāramārthikaḥ ||373||

cāṭu-taskara-durvṛttais tathā sāhasikādibhiḥ |

pīḍyamānāḥ prajā rakṣyāḥ kaṭūcchadmādibhis tathā ||374||

prajānāṁ dharma-ṣaḍ-bhāgo rājño bhavati rakṣituḥ |

adharmād api ṣaḍ-bhāgo jāyate yo na rakṣati ||375||

prajā-pīḍana-santāpāt samudbhūto hutāśanaḥ |

rājñaḥ śriyaṁ kulaṁ prāṇān nādagdhvā vinivartate ||376||

rājā bandhur abandhūnāṁ rājā cakṣur acakṣuṣām |

rājā pitā ca mātā ca sarveṣāṁ nyāya-vartinām ||377||

phalārthī pārthivo lokān pālayed yatnam āsthitaḥ |

dāna-mānādi-toyena mālākāro’ṅkurān iva ||378||

yathā bījāṅkuraḥ sūkṣmaḥ pratnenābhirakṣitaḥ |

phala-prado bhavet kāle tadval lokaḥ surakṣitaḥ ||379||

hiraṇya-dhānya-ratnāni yānāni vividhāni ca |

tathānyad api yat kiñcit prajābhyaḥ syān nṛpasya tat ||380||

athaivaṁ garuḍaḥ samākarṇya tad-duḥkha-duḥkhitaḥ kopāviṣṭaś ca vyacintayat—aho ! satyam uktam etaiḥ pakṣibhiḥ | tad adya gatvā taṁ samudraṁ śoṣayāmaḥ |

evaṁ cintayatas tasya viṣṇu-dūtaḥ samāgatyāha—bho garutman ! bhagavatā nārāyaṇenāhaṁ tava pārśve preṣitaḥ | deva-kāryāya bhagavān amarāvatyāṁ yāsyatīti | tat satvaram āgamyatām |

tac chrutvā garuḍaḥ sābhimānaṁ prāha—bho dūta ! kiṁ mayā kubhṛtyena bhagavān kariṣyati | tad gatvā taṁ vada yad anyo bhṛtyo vāhanāyāsmat-sthāne kriyatām | madīyo namaskāro vācyo bhagavataḥ | uktaṁ ca—

yo na vetti guṇān yasya na taṁ seveta paṇḍitaḥ |

na hi tasmāt phalaṁ kiñcit sukṛṣṭād ūṣarād iva ||381||

dūta āha—bho vainateya ! kadācid api bhagavantaṁ prati tvayā naitad abhihitam īdṛk | tat kathaya, kiṁ te bhagavatāpamāna-sthānaṁ kṛtam ?

garuḍa āha—bhagavad-āśraya-bhūtena samudreṇāsmaṭ ṭiṭṭibhāṇḍāny apahṛtāni | tad yadi nigrahaṁ na karoti tad ahaṁ bhagavato na bhṛtya ity eṣa niścayas tvayā vācyaḥ | tad drutataraṁ gatvā bhavatā bhagavataḥ samīpe vaktavyam |

atha dūta-mukhena praṇaya-kupitaṁ vainateyaṁ vijñāya sammāna-puraḥsaraṁ tam ānayāmi | uktaṁ ca—

bhaktaṁ śaktaṁ kulīnaṁ ca na bhṛtyam avamānayet |

putraval lālayen nityaṁ ya icchec chriyam ātmanaḥ ||382||

anyac ca—

rājā tuṣṭo’pi bhṛtyānām artha-mātraṁ prayacchati |

te tu sammānitās tasya prāṇair apy upakurvate ||383||

ity evaṁ sampradhārya rukma-pure vainateya-sakāśaṁ satvaram agamat | vainateyo’pi gṛhāgataṁ bhagavantam avalokya trapādhomukhaḥ praṇamyovāca—bhagavan ! tvad-āśrayonmattena samudreṇa mama bhṛtyāsyāṇḍāny apahṛtya mamāpamāno vihitaḥ | paraṁ bhagaval-lajjayā mayā vilambitam | no ced enam ahaṁ sthalāntaram adyaiva nayāmi | yataḥ svāmi-bhayāc chravaṇo’pi prahāro na dīyate | uktaṁ ca—

yena syāl laghutā vātha pīḍā citte prabhoḥ kvacit |

prāṇa-tyāge’pi tat karma na kuryāt kula-sevakaḥ ||384||

tac chrutvā bhagavān āha—bho vainateya ! satyam abhihitaṁ bhavatā | uktaṁ ca—

bhṛtyāparādhajo daṇḍaḥ svāmino jāyate yataḥ |

tena lajjāpi tasyotthā na bhṛtyasya tathā punaḥ ||385||

tad āgaccha yenāṇḍāni samudrād ādāya ṭiṭṭibhaṁ sambhāvayāvaḥ | amarāvatīṁ ca gacchāvaḥ |

tathānuṣṭhite samudro bhagavatā nirbhartsyāgneyaṁ śaraṁ sandhyāyābhihitaḥ—bho durātman ! dīyantāṁ ṭiṭṭibhāṇḍāni | no cet sthalatāṁ tvāṁ nayāmi |

tataḥ samudreṇa sa-bhayena ṭiṭṭibhāṇḍāni tāni pradattāni | ṭiṭṭibhenāpi bhāryāyai samarpitāni | ato’haṁ bravīmi—śatror balam avijñāya iti | tasmāt puruṣeṇodyamo na tyājyaḥ |

tad ākarṇya sañjīvakas tam eva bhūyo’pi papraccha—bho mitra ! kathaṁ jñeyo mayāsau duṣṭa-buddhir iti | iyantaṁ kālaṁ yāvad uttarottara-snehena prasādena cāhaṁ dṛṣṭaḥ | na kadācit tad-vikṛtir dṛṣṭā | tat kathyatāṁ yenāham ātma-rakṣārthaṁ tad-vadhāyodyamaṁ karomi |

damanaka āha—bhadra, kim atra jñeyam ? eṣa te pratyayaḥ | yadi rakta-netras triśikhāṁ bhrūkuṭiṁ dadhānaḥ sṛkkaṇī parilelihan tvāṁ dṛṣṭvā bhavati, tad duṣṭa-buddhiḥ | anyathā suprasādaś ceti | tad ājñāpaya mām | svāśrayaṁ prati gacchāmi | tvayā ca yathāyaṁ mantra-bhedo na bhavati tathā kāryam | yadi niśāmukhaṁ prāpya gantuṁ śaknoṣi tad-deśa-tyāgaḥ kāryaḥ | yataḥ—

tyajed ekaṁ kulasyārthe grāmasyārthe kulaṁ tyajet |

grāmaṁ janapadasyārthe svātmārthe pṛthivīṁ tyajet ||386||

āpad-arthe dhanaṁ rakṣed dārān rakṣed dhanair api |

ātmānaṁ satataṁ rakṣed dārair api dhanair api ||387||

balavatābhibhūtasya videśa-gamanaṁ tad-anupraveśo vā nītiḥ | tad-deśa-tyāgaḥ kāryaḥ | athavātmā sāmādibhir upāyair ābharakṣaṇīyaḥ | uktaṁ ca—

 api putra-kalatrair vā prāṇān rakṣeta paṇḍitaḥ |

 vidyamānair yatas taiḥ syāt sarvaṁ bhūyo’pi dehinām ||388||

tathā ca—

yena kenāpy upāyena śubhenāpy aśubhena vā |

uddhared dīnam ātmānaṁ samartho dharmam ācaret ||389||

yo māyāṁ kurute mūḍhaḥ prāṇa-tyāge dhanādiṣu |

tasya prāṇāḥ praṇaśyanti tair naṣṭair naṣṭam eva tat ||390||

evam abhidhāya damanakaḥ karaṭaka-sakāśam agamat | karaṭako’pi tam āyāntaṁ dṛṣṭvā provāca—bhadra ! kiṁ kṛtaṁ tatrabhavatā ?

damanaka āha—mayā tāvan nīti-bīja-nirvāpaṇaṁ kṛtam | parato daiva-vihitāyattam | uktaṁ ca—

parāṅmukhe’pi daive’tra kṛtyaṁ kāryaṁ vipaścitā |

ātma-doṣa-vināśāya sva-citta-stambhanāya ca ||391||

tathā ca—

udyoginaṁ puruṣa-siṁham upaiti lakṣmīr

daivena deyam iti kāpuruṣā vadanti |

daivaṁ nihatya kuru pauruṣam ātma-śaktyā
yatne kṛte yadi na sidhyati ko’tra doṣaḥ ||392||

karaṭaka āha—tat kathaya kīdṛk tvayā nīti-bījaṁ nirvāpitam |

so’bravīt—mayānyonyaṁ tābhyāṁ mithyā-prajalpena bhedas tathā vihito yathā bhūyo’pi mantrayantāv eka-sthāna-sthitau na drakṣyasi |

karaṭaka āha—aho, na yuktaṁ bhavatā vihitaṁ yat parasparaṁ tau snehārdra-hṛdayau sukhāśrayau kopa-sāgare prakṣiptau | uktaṁ ca—

aviruddhaṁ sukha-sthaṁ yo duḥkha-mārge niyojayet |

janma-janmāntare duḥkhī sa naraḥ syād asaṁśayam ||393||

aparaṁ tvaṁ yad bheda-mātreṇāpi hṛṣṭas tad apy ayuktam, yataḥ sarvato’pi jano virūpa-karaṇe samartho bhavati nopakartum | uktaṁ ca—

ghātayitum eva nīcaḥ para-kāryaṁ vetti na prasādayitum |

pātayitum asti śaktir vāyor vṛkṣaṁ na connamitum ||394||

damanaka āha—anabhijño bhavān nīti-śāstrasya, tenaitad bravīṣi | uktaṁ ca yataḥ—

jāta-mātraṁ na yaḥ śatruṁ vyādhiṁ ca praśamaṁ nayet |

mahā-balo’pi tenaiva vṛddhiṁ prāpya sa hanyate ||395||

tac-chatru-bhūto’yam asmākaṁ mantri-padāharaṇāt | uktaṁ ca—

pitṛ-paitāmahaṁ sthānaṁ yo yasyātra jigīṣate |

sa tasya sahajaḥ śatrur ucchedyo’pi priye sthitaḥ ||396||

tan mayā sa udāsīnatayā samānīto’bhaya-pradānena yāvat tāvad aham api tena sācivyāt pracyāvitaḥ | athavā sādhv idam ucyate—

dadyāt sādhur yadi nija-pade durjanāya praveśaṁ

tan-nāśāya prabhavati tato vāñchamānaḥ svayaṁ saḥ |

tasmād deyo vipula-matibhir nāvakāśo’dhamānāṁ

jārāpi syād gṛha-patir iti śrūyate vākyato’tra ||397||

tena mayā tasyopari vadhopāya eva viracyate | deśa-tyāgāya vā bhaviṣyati | tac ca tvāṁ muktvānyo na jñāsyati | tad uktam etat te svārthāyānuṣṭhitam | uktaṁ ca—

nistriṁśaṁ hṛdayaṁ kṛtvā vāṇīm ikṣu-rasopāmām |

vikalpo’tra na kartavyo hanyāt tatrāpakāriṇam ||398||

aparaṁ mṛto’py asmākaṁ bhojyo bhaviṣyati | tad ekaṁ tāvad vara-sādhanam | aparaṁ sācivyaṁ ca bhaviṣyati tṛptiś ceti | tad-guṇa-traye’sminn upasthite kasmān māṁ dūṣayasi tvaṁ jāḍya-bhāvāt | uktaṁ ca—

parasya pīḍanaṁ kurvan svārtha-siddhiṁ ca paṇḍitaḥ |

mūḍha-buddhir na bhakṣeta vane caturako yathā ||399||

karaṭaka āha—katham etat ?

sa āha—

### kathā 16

## vajra-daṁṣṭra-nāma-siṁha-kathā

asti kasmiṁścid vanoddeśe vajra-daṁṣṭro nāma siṁhaḥ | tasya caturaka-kravyamukha-nāmānau śṛgāla-vṛkau bhṛtya-bhūtau sadaivānugatau tatraiva vane prativasataḥ | athānya-dine siṁhena kadācid āsanna-prasavā prasava-vedanayā sva-yūthād bhraṣṭoṣṭry upaviṣṭā kasmiṁścid vana-gahane samāsāditā | atha tāṁ vyāpādya yāvad udaraṁ sphoṭayati, tāvaj jīvan laghu-dāseraka-śiśur niṣkrāntaḥ | siṁho’pi dāserakyāḥ piśitena saparivāraḥ parāṁ tṛptim upāgataḥ | paraṁ snehād bāla-dāsekaṁ tyaktaṁ gṛham ānīyedam uvāca—bhadra, na te’sti mṛtyor bhayaṁ matto nānyasmād api | tataḥ svecchayātra vane bhrāmyatām iti | yatas te śaṅku-sadṛśau karṇau | tataḥ śaṅkukarṇo nāma bhaviṣyati |

evam anuṣṭhite catvāro’pi na eka-sthāne vihāriṇaḥ parasparam aneka-prakāra-goṣṭhī-sukham anubhavantas tiṣṭhanti | śaṅkukarṇo’pi yauvana-padavīm ārūḍhaḥ kṣaṇam api na taṁ siṁhaṁ muñcati |

atha kadācid vajra-daṁṣṭrasya kenacid vanyena matta-gajena saha yuddham abhavat | tena mada-vīryāt sa danta-prahārais tathā kṣata-śarīro vihito yathā pracalituṁ na śaknoti | tadā kṣut-kṣāma-kaṇṭhas tān provāca—bhoḥ ! anviṣyatāṁ kiñcit sattvaṁ yenāham evaṁ sthito’pi taṁ vyāpādyātmano yuṣmākaṁ ca kṣut-praṇāśaṁ karomi |

tac chrutvā te trayo’pi vane sandhyā-kālaṁ yāvad bhrāntāḥ, paraṁ na kiñcit sattvam āsāditam | atha caturakaś cintayāmāsa—yadi śaṅkukarṇo’yaṁ vyāpādyeta tataḥ sarveṣāṁ katicid dināni tṛptir bhavati | paraṁ nainaṁ svāmī mitratvād āśraya-samāśritatvāc ca vināśayiṣyati | athavā buddhi-prabhāveṇa svāminaṁ pratibodhya tathā kariṣye yathā vyāpādayiṣyati | uktaṁ ca—

avadhyaṁ vāthavāgamyam akṛtyaṁ nāsti kiṁcana |

loke buddhimatām atra tasmāt tāṁ yojayāmy aham ||400||

evaṁ vicintya śaṅkukarṇam idam āha—bhoḥ śaṅkukarṇa ! svāmī tāvat pathyaṁ vinā kṣudhayā paripīḍyate | svāmya-bhāvād asmākam api dhruvaṁ vināśa eva | tato vākyaṁ kiñcit svāmy-arthe vadiṣyāmi | tac chrūyatām |

śaṅkukarṇa āha—bhoḥ śīghraṁ nivedyatāṁ, yena te vacanaṁ śīghraṁ nirvikalpaṁ karomi | aparaṁ svāminohite kṛte mayā sukṛta-śataṁ kṛtaṁ bhaviṣyati |

atha caturaka āha—bho bhadra ! ātma-śarīraṁ dviguṇa-lābhena svāmine prayaccha, yena te dviguṇaṁ śarīraṁ bhavati | svāminaḥ punaḥ prāṇa-yātrā bhavati |

tad ākarṇya śaṅkukarṇaḥ prāha—bhadra ! yady evaṁ tan madīya-prayojanam etad ucyatām | svāmy-arthaḥ kriyatām iti | param atra dharmaḥ pratibhūḥ iti |

te vicintya sarve siṁha-sakāśam ājagmuḥ | tataś caturaka āha—deva ! na kiñcit sattvaṁ prāptam | bhagavān ādityo’py astaṁ gataḥ | tad yadi svāmī dviguṇaṁ śarīraṁ prayacchati | tataḥ śaṅkukarṇo’yaṁ dviguṇa-vṛddhyā sva-śarīraṁ prayacchati dharma-pratibhuvā |

siṁha āha—bhoḥ, yady evaṁ tat sundarataram | vyavahārasyāsya dharmaḥ pratibhūḥ kriyatām iti |

atha siṁha-vacanānantaraṁ vṛka-śṛgālābhyāṁ vidāritobhaya-kukṣiḥ śaṅkukarṇaḥ pañcatvam upāgataḥ |

atha vajra-daṁṣṭraś caturakam āha—bhoś caturaka ! yāvad ahaṁ nadīṁ gatvā snānaṁ devatārcana-vidhiṁ kṛtvāgacchāmi, tāvat tvayātrāpamattena bhāvyam ity uktvā nadyāṁ gataḥ |

atha tasmin gate caturakaś cintayāmāsa—kathaṁ mamaikākino bhojyo’yam uṣṭro bhaviṣyati iti vicintya kravyamukham āha—bhoḥ kravyamukha ! kṣudhālur bhavān | tad yāvad asau svāmī nāgacchati, tāvat tvam asyoṣṭrasya māṁsaṁ bhakṣaya | ahaṁ tvāṁ svāmino nirdoṣaṁ pratipādayiṣyāmi |

so’pi tac chrutvā yāvat kiñcin māṁsam āsvādayati tāvac caturakeṇoktam—bhoḥ kravyamukha ! samāgacchati svāmī | tat tyaktvainaṁ dūre tiṣṭha, yenāsya bhakṣaṇaṁ na vikalpayati |

tathānuṣṭhite siṁhaḥ samāyāto yāvad uṣṭraṁ paśyati tāvad riktīkṛta-hṛdayo dāserakaḥ | tato bhṛkuṭiṁ kṛtvā paruṣataram āha—aho kenaiṣa uṣṭra ucchiṣṭatāṁ nīto, yena tam api vyāpādayāmi |

evam abhihite kravyamukhaś caturaka-mukham avalokayati | atha caturako vihasyovāca—bhoḥ ! mām anādṛtya piśitaṁ bhakṣayitvādhunā man-mukham avalokayasi | tad-āsvādayāsya durṇaya-taroḥ phalam iti |

tad ākarṇya kravyamukho jīva-nāśa-bhayād dūra-deśaṁ gataḥ | etasminn antare tena mārgeṇa dāseraka-sārtho bhārākrāntaḥ samāyātaḥ | tasyāgresaroṣṭrasya kaṇṭhe mahatī ghaṇṭā baddhā | tasyāḥ śabdaṁ durato’py ākarṇya siṁho jambukam āha—bhadra, jñāyatāṁ kim eṣa raudraḥ śabdaḥ śrūyate’śruta-pūrvaḥ ?

tac chrutvā, caturakaḥ kiñcid vanāntaraṁ gatvā satvaram abhyupetya provāca—svāmin ! gamyatāṁ gamyatāṁ yadi śaknoṣi gantum |

so’bravīt—bhadra, kim evaṁ māṁ vyākulayasi | tat kathaya kim etat ?

iti caturaka āha—svāmin, eṣa dharmarājas tavopari kupitaḥ | yad anenākāle dāserako’yaṁ madīyo vyāpāditaḥ | tat sahasra-guṇam uṣṭram asya sakāśād grahīṣyāmi | iti niścitya bṛhan-mānam ādāyāgresarasyoṣṭrasya grīvāyāṁ ghaṇṭāṁ baddhvā badhya-dāseraka-saktān api pitṛ-pitāmahān ādāya vaira-niryātanārtham āyāta eva |

siṁho’pi tac chrutvā sarvato dūrād evāvalokya mṛtam uṣṭraṁ parityajya prāṇa-bhayāt praṇaṣṭaḥ | caturako’pi śanaiḥ śanais tasyoṣṭrasya māṁsaṁ bhakṣayāmāsa | ato’haṁ bravīmi—parasaya pīḍanaṁ kurvan (399) iti |

atha damanake gate sañjīvakaś cintayāmāsa—aho kim etan mayā kṛtam ? yac chaṣpādo’pi māṁsāśitas tasyānugaḥ saṁvṛttaḥ | athavā sādhv idam ucyate—

agamyāni pumān yāti yo’sevyāṁś ca niṣevate |

sa mṛtyum upagṛhṇāti garbham aśvatarī yathā ||401||

tat kiṁ karomi ? kva gacchāmi ? kathaṁ me śāntir bhaviṣyati ? athavā tam eva piṅgalakaṁ gacchāmi | kadācin māṁ śaraṇāgataṁ rakṣati | prāṇair na viyojayati | yata uktaṁ ca—

dharmārthaṁ yatatām apīha vipado devād yadi syuḥ kvacit

tat tāsām upaśāntaye sumatibhiḥ kāryo viśeṣān nayaḥ |

loke khyātim upāgatātra sakale lokoktir eṣā yato

dagdhānāṁ kila vahninā hita-karaḥ seko’pi tasyodbhavaḥ ||402||

tathā ca—

loke’thavā tanu-bhṛtāṁ nija-karma-pākaṁ

nityaṁ samāśritavatāṁ suhita-kriyāṇām |

bhāvārjitaṁ śubham athāpy aśubhaṁ nikāmaṁ

yad bhāvi tad bhavati nātra vicāra-hetuḥ ||403||

aparaṁ cānyatra gatasyāpi me kasyacid duṣṭa-sattvasya māṁsāśinaḥ sakāśān mṛtyur bhaviṣyati | tad varaṁ siṁhāt | uktaṁ ca—

mahadbhiḥ spardhamānasya vipad eva garīyasī |

danta-bhaṅge’pi nāgānāṁ ślāghyo giri-vidāraṇe ||404||

tathā ca—

mahato’pi kṣayaṁ labdhvā ślāghyaṁ nīco’pi gacchati |

dānārthī madhupo yadvad gaja-karṇa-samāhataḥ ||405||

evaṁ niścitya sa sthalita-gatiṁ mandaṁ gatvā siṁhāśrayaṁ paśyann apaṭhat—aho, sādhv idam ucyate—

antar-līna-bhujaṅgamaṁ gṛham ivāntaḥsthogra-siṁhaṁ vanaṁ

grāhākīrṇam ivābhirāma-kamala-cchāyā-sanāthaṁ saraḥ |

kālenārya-janāpavāda-piśunaiḥ kṣudrair anāryaiḥ śritaṁ

duḥkhena pravigāhyate sa-cakitaṁ rājñāṁ manaḥ sāmayam ||406||

evaṁ paṭhan damanakoktākāraṁ piṅgalakaṁ dṛṣṭvā pracakitaḥ saṁvṛta-śarīro dūrataraṁ praṇāma-kṛtiṁ vināpy upaviṣṭaḥ | piṅgalako'pi tathāvidhaṁ taṁ vilokya damanaka-vākyaṁ śraddadhānaḥ kopāt tasyopari papāta |

atha sañjīvakaḥ khara-nakha-vikartita-pṛṣṭhaḥ śṛṅgābhyāṁ tad-udaram ullikhya katham api tasmād apetaḥ śṛṅgābhyāṁ hantum icchan yuddhāyāvasthitaḥ | atha dvāv api tau puṣpita-palāśa-pratimau paraspara-vadha-kāṅkṣiṇau dṛṣṭvā karaṭako damanakam āha—bho mūḍha-mate ! anayor virodhaṁ vitanvatā tvayā sādhu na kṛtam | na ca tvaṁ nīti-tattvaṁ vetsi | nītividbhir uktaṁ ca—

kāryāṇy uttama-daṇḍa-sāhasa-phalāny āyāsa-sādhyāni ye
prītyā saṁśamayanti nīti-kuśalāḥ sāmnaiva te mantriṇaḥ |

niḥsārālpa-phalāni ye tv avidhinā vāñchanti daṇḍodyamais

teṣāṁ durnaya-ceṣṭitair narapater āropyate śrīs tulām ||407||

tad yadi svāmy-abhighāto bhaviṣyati tat kiṁ tvadīya-mantra-buddhyā kriyate | atha sañjīvako na badhyate tathāpy abhavyam | yataḥ prāṇa-sandehāt tasya ca vadhaḥ | tan mūḍha ! kathaṁ tvaṁ mantri-padam abhilaṣasi | sāma-siddhiṁ na vetsi | tad vṛthā manoratho'yaṁ te daṇḍaruceḥ | uktaṁ ca—

sāmādi-daṇḍa-paryanto nayaḥ proktaḥ svayambhuvā |

teṣāṁ daṇḍas tu pāpīyāṁs taṁ paścād viniyojayet ||408||

tathā ca—

sāmnaiva yatra siddhir na tatra daṇḍo budhena viniyojyaḥ |

pittaṁ yadi śarkarayā śāmyati ko'rthaḥ paṭolena ||409||

tathā ca—

ādau sāma prayoktavyaṁ puruṣeṇa vijānatā |

sāma-sādhyāni kāryāṇi vikriyāṁ yānti na kvacit ||410||

na candreṇa na cāuṣadhyā na sūryeṇa na vahninā |

sāmnaiva vilayaṁ yāti vidveṣa-prabhavaṁ tamaḥ ||411||

tathā yat tvaṁ mantritvam abhilaṣasi, tad apy ayuktam | yatas tvaṁ mantri-gatiṁ na vetsi | yataḥ pañca-vidho mantraḥ | sa ca karmaṇām ārambhopāyaḥ, puruṣa-dravya-sampat, deśa-kāla-vibhāgaḥ, vinipāta-pratīkāraḥ, kārya-siddhiś ceti | so'yaṁ svāmy-amātyayor ekatamasya kiṁ vā dvayor api vinipātaḥ samutpadyate lagnaḥ | tad yadi kācic chaktir asti tad vicintyatāṁ vinipāta-pratīkāraḥ | bhinna-sandhāne hi mantriṇāṁ buddhi-parīkṣā | tan mūrkha ! tat kartum asamarthatvaṁ yato viparīta-buddhir asi | uktaṁ ca—

mantriṇāṁ bhinna-sandhāne bhiṣajāṁ sāṁnipātike |

karmaṇi vyajyate prajñā susthe ko vā na paṇḍitaḥ ||412||

anyac ca—

ghātayitum eva nīcaḥ para-kāryaṁ vetti na prasādhayitum |

pātayitum eva śaktir nākhoruddhartum anna-piṭakam ||413||

athavā na te doṣo'yam | svāmino doṣaḥ | yas te vākyaṁ śraddadhāti | uktaṁ ca—

narādhipā nīca-janānuvartino

budhopadiṣṭena pathā na yānti ye |

viśanty ato durgama-mārga-nirgamaṁ

samasta-sambādham anartha-pañjaram ||414||

tad yadi tvam asya mantrī bhaviṣyasi tadānyo'pi kaścin nāsya samīpe sādhu-janaḥ sameṣyati | uktaṁ ca—

guṇālayo'py asan mantrī nṛpatir nādhigamyate |

prasanna-svādu-salilo duṣṭa-grāhyo yathā hradaḥ ||415||

tathā ca śiṣṭa-jana-rahitasya svāmino'pi nāśo bhaviṣyati | uktaṁ ca—

citrāsvāda-kathair bhṛtyair anāyāsita-kārmukaiḥ |

ye ramante nṛpās teṣāṁ ramante ripavaḥ śriyā ||416||

tat kiṁ mūrkhopadeśena | kevalaṁ doṣo na guṇaḥ | uktaṁ ca—

nānāmyaṁ namate dāru nāśmani syāt kṣura-kriyā |

sūcī-mukhaṁ vijānīhi nāśiṣyāyopaśyate ||417||

damanaka āha--katham etat ?

so'bravīt—

### kathā 17

## vānara-yūtha-kathā

asti kasmiṁścit parvataika-deśe vānara-yūtham | tac ca kadācid dhemanta-samaye'tikaṭhora-vāta-saṁsparśa-vepamāna-kalevaraṁ tuṣāra-varṣoddhata-pravarṣa-ghana-dhārā-nipāta-samāhataṁ na kathañcic chāntim agamat | atha kecid vānarā vahni-kaṇa-sadṛśāni guñjā-phalāny avacitya vahni-vāñchayā phūtkurvantaḥ samantāt tasthuḥ |

atha sucīmukho nāma pakṣī teṣāṁ taṁ vṛthāyāsamavalokya provāca—bhoḥ, sarve mūrkhā yūyam | naite vahni-kaṇāḥ guñjā-phalāni etāni | tat kiṁ vṛthā śrameṇa | naitasmāc chīta-rakṣā bhaviṣyati | tad anviṣyatāṁ kaścin nirvāto vana-pradeśo guhā giri-kandaraṁ vā | adyāpi sa-ṭopā medhā dṛśyante |

atha teṣām ekatamo vṛddha-vānaras tam uvāca—bho mūrkha ! kiṁ tāvad anena vyāpāreṇa | tad gamyatām | uktaṁ ca—

muhur vighnita-karmāṇaṁ dyūta-kāraṁ parājitam |

nālāpayed viveka-jño yadīcchet siddhim ātmanaḥ ||418||

tathā ca—

ākheṭakaṁ vṛthākleśaṁ mūrkhaṁ vyasanasaṁsthitam |

samālāpena yo yuṅkte sa gacchati parābhavam ||419||

so'pi tam anādṛtya bhūyo'pi vānarān anavaratam āha—bhoḥ ! kiṁ vṛthā kleśena ? atha yāvad asau na kathañcit pralapan viramati tāvad ekena vānareṇa vyartha-śramatvāt kupitena pakṣābhyāṁ gṛhītvā śilāyām āsphālita uparataś ca |

ato'haṁ bravīmi—nānamyaṁ namate dāru ity ādi | tathā ca—

upadeśo hi mūrkhāṇāṁ prakopāya na śāntaye |

payaḥ-pānaṁ bhujaṅgānāṁ kevalaṁ viṣa-vardhanam ||420||

anyac ca—

upadeśo na dātavyo yādṛśe tādṛśe nare |

paśya vānaramūrkheṇa sugṛhī nirgṛhīkṛtā ||421||

damanaka āha—katham etat ?

so’bravīt—

### kathā 18

kasmiṁścid vane śamī-vṛkṣa-śākhālambita-vasathaṁ kṛtvāraṇya-caṭaka-dampatī prativasataḥ sma | atha kadācit tayoḥ sukha-saṁsthayor hemanta-megho mandaṁ mandaṁ varṣitum ārabdhaḥ | atrāntare kaścic chākhā-mṛgo vātāsāra-samāhataḥ proddhūṣita-śarīro dantavīṇāṁ vādayan vepamānas tasyāḥ śamyā mūlam āsādyopaviṣṭaḥ | atha taṁ tādṛṣam avalokya caṭakā prāha—bho bhadra !

hasta-pāda-samopeto dṛśyase puruṣākṛtiḥ |
śītena bhidyase mūḍha kathaṁ na kuruṣe gṛham ||422||

etac chrutvā tāṁ vānaraḥ sakopam āha—adhame kasmān na tvaṁ mauna-vratā bhavasi ? aho dhārṣṭyam asyāḥ | adya mām upahasati—

sūcī-mukhi durācārā raṇḍā paṇḍita-vādinī |

nāśaṅkate prajalpantī tat kim enāṁ na hanmy aham ||423||

evaṁ pralapya tām āha—mugdhe ! kiṁ mama cintayā tava prayojanam ? uktaṁ ca—

vācyaṁ śraddhā-sametasya pṛcchateś ca viśeṣataḥ |

proktaṁ śraddhā-vihīnasya araṇya-ruditopamam ||424||

tat kiṁ bahunā tāvat | kulāya-sthitayā tayā punar apy abhihitaḥ | sa tāvat tāṁ śamīm āruhya tasyāḥ kulāyaṁ śatadhā khaṇḍaśo'karot | ato'haṁ bravīmi—upadeśo na dātavyaḥ iti |

tan mūrkha ! śikṣāpito'pi na śikṣitas tvam | athavā na te doṣo'sti, yataḥ sādhoḥ śikṣā guṇāya sampadyate, nāsādhoḥ | uktaṁ ca—

kiṁ karoty eva pāṇḍityam asthāne viniyojitam |

andhakāra-praticchanne ghaṭe dīpa ivāhitaḥ ||425||

tad-vyartha-pāṇḍityam āśritya mama vacanam aśṛṇvann ātmanaḥ śāntim api vetsi | tan nūnam apajātas tvam | uktaṁ ca—

jātaḥ putro'nujātaś ca atijātas tathaiva ca |

apajātaś ca loke'smin mantavyāḥ śāstra-vedibhiḥ ||426||

mātṛ-tulya-guṇo jātas tv anujātaḥ pituḥ samaḥ |

atijāto'dhikas tasmād apajāto'dhamādhamaḥ ||427||

apy ātmano vināśaṁ gaṇayati na khalaḥ para-vyasana-hṛṣṭaḥ |

prāyo mastaka-nāśe samara-mukhe nṛtyati kabandhaḥ ||428||

aho, sādhv idam ucyate—

dharma-buddhiḥ kubuddhiś ca dvāv etau viditau mama |

putreṇa vyartha-pāṇḍityāt pitā dhūmena ghātitaḥ ||429||

damanaka āha--katham etat ?

so'bravīt—

### kathā 20

## kṛṣṇa-sarpa-kathā

kasmiṁścid deśe dharmabuddhiḥ pāpabuddhiś ca dve mitre prativasataḥ | atha kadācit pāpabuddhinā cintitaṁ yad—ahaṁ tāvan mūrkho dāridryopetaś ca | tad enaṁ dharmabuddhim ādāya deśāntaraṁ gatvā asyāśrayeṇārthopārjanāṁ kṛtvainam api vañcayitvā sukhībhavāmi |

athānyasminn ahani pāpabuddhir dharmabuddhiṁ prāha—bho mitra ! vārdhaka-bhāve kiṁ tv ātma-viceṣṭitaṁ smarasi | deśāntaram adṛṣṭvā kāṁ śiṣṭa-janasya vārttāṁ kathayiṣyasi ? uktaṁ ca—

deśāntareṣu bahu-vidha-bhāṣā-veṣādi yena na jñātam |

bhramatā dharaṇī-pīṭhe tasya phalaṁ janmano vyartham ||430||

tathā ca—

vidyāṁ vittaṁ śilpaṁ tāvan nāpnoti mānavaḥ samyak |

yāvad vrajati na bhūmau deśād deśāntaraṁ hṛṣṭaḥ ||431||

atha tasya tad-vacanam ākarṇya prahṛṣṭa-manās tenaiva saha guru-janānujñātaḥ śubhe'hani deśāntaraṁ prasthitaḥ | tatra ca dharmabuddhi-prabhāveṇa bhramatā pāpabuddhinā prabhūtataraṁ vittam āsāditam | tataś ca tau dvāv api prabhūtopārjita-dravyau prahṛṣṭau sva-gṛhaṁ praty autsukyena prasthitau | uktaṁ ca—

prāpta-vidyārtha-śilpānāṁ deśāntara-nivāsinām |

krośa-mātro'pi bhū-bhāgaḥ śata-yojanavad bhavet ||432||

atha sva-sthāna-samīpa-vartinā pāpabuddhinā dharmabuddhir abhihitaḥ—bhadra ! na sarvam etad dhanaṁ gṛhaṁ prati netuṁ yujyate | yataḥ kuṭumbino bāndhavāś ca prārthayiṣyante | tad atraiva vana-gahane kvāpi bhūmau nikṣipya kiñcin mātram ādāya gṛhaṁ praviśāvaḥ | bhūyo'pi prayojane sañjāte tan-mātraṁ sametyāsmāt sthānān neṣyāvaḥ | uktaṁ ca—

na vittaṁ darśayet prājñaḥ kasyacit svalpam apy aho |

muner api yatas tasya darśanāc calate manaḥ ||433||

tathā ca—

yathāmiṣaṁ jale matsyair bhakṣyate śvāpadair bhuvi |

ākāśe pakṣibhiś caiva tathā sarvatra vittavān ||434||

tad ākarṇya dharmabuddhir āha—bhadra evaṁ kriyatām | tathānuṣṭhite dvāv api tau sva-gṛhaṁ gatvā sukhena saṁsthitavantau | athānyasminn ahani pāpabuddhir niśīthe'ṭavyāṁ gatvā tat sarvaṁ vittaṁ samādāya gartaṁ pūrayitvā sva-bhavanaṁ jagāma |

athānyedyur dharmabuddhiṁ sametya provāca—sakhe bahu-kuṭumbā vayaṁ vittābhāvāt sīdāmaḥ | tad gatvā tatra sthāne kiṁcin mātraṁ dhanam ānayāvaḥ |

so'bravīt—bhadra, evaṁ kriyatām |

atha dvāv api gatvā tat sthānaṁ yāvat khanatas tāvad riktaṁ bhāṇḍaṁ dṛṣṭavantau | atrāntare pāpabuddhiḥ śiras tāḍayan provāca—bho dharmabuddhe ! tvayā hṛtam etad dhanaṁ, nānyena | yato bhūyo'pi gartāpūraṇaṁ kṛtam | tat prayaccha me tasyārdham | anyathāhaṁ rāja-kule nivedayiṣyāmi |

sa āha—bho durātman ! mā maivaṁ vada | dharmabuddhiḥ khalv aham | naitac caura-karma karomi | uktaṁ ca—

mātṛvat para-dārāṇi para-dravyāṇi loṣṭavat |

ātmavat sarva-bhūtāni vīkṣante dharma-buddhayaḥ[[2]](#footnote-3) ||435||

evaṁ dvāv api vivadamānau dharmādhikāriṇaṁ gatau ? procatuś ca parasparaṁ dūṣayantau | atha dharmādhikaraṇādhiṣṭhita-puruṣair divyārthaṁ yāvan niyojitau tāvat pāpabuddhir āha—

aho na samyag-dṛṣṭo nyāyaḥ | uktaṁ ca—

vivāde anviṣyate patraṁ tad-abhāve'pi sākṣiṇaḥ |

sākṣy abhāvāt tato divyaṁ pravadanti manīṣiṇaḥ ||436||

tad atra viṣaye mama vṛkṣa-devatāḥ sākṣi-bhūtās tiṣṭhanti | tā apy āvayor ekataraṁ cauraṁ sādhuṁ vā kariṣyanti | atha taiḥ sarvair abhihitam—bho yuktam uktaṁ bhavatā | uktaṁ ca—

antyajo’pi yadā sākṣī vivāde samprajāyate |

na tatra yujyate divyaṁ kiṁ punar vana-devatāḥ ||437||

tad asmākam apy atra viṣaye mahat kautūhalam vartate | pratyūṣa-samaye yuvābhyām apy asmābhiḥ saha tatra vanoddeśe gantavyam iti | etasminn antare pāpabuddhiḥ sva-gṛhaṁ gatvā sva-janakam uvāca—tāta, prabhūto'yaṁ mayārtho dharmabuddheś coritaḥ | sa ca tava vacanena pariṇatiṁ gacchati | anyathāsmākaṁ prāṇaiḥ saha yāsyati |

sa āha—vatsa, drutaṁ vada yena procya tad dravyaṁ sthiratāṁ nayāmi |

pāpabuddhir āha—tāta, asti tat-pradeśe mahā-śamī | tasyāṁ mahat koṭaram asti | tatra tvaṁ sāṁpratam eva praviśa | tataḥ prabhāte yadāhaṁ satya-śrāvaṇaṁ karomi, tadā tvayā vācyaṁ yad dharmabuddhiś caura iti |

tathānuṣṭhite pratyūṣe snātvā pāpabuddhiḥ dharmabuddhi-puraḥ-saro dharmādhikaraṇakaiḥ[[3]](#footnote-4) saha tāṁ śamīm abhyetya tāra-svareṇa provāca |

ādityacandrāv anilo'nalaś ca

dyaur bhūmir āpo hṛdayaṁ yamaś ca |
ahaś ca rātriś ca ubhe ca sandhye

dharmo hi jānāti narasya vṛttam ||438||

bhagavati vana-devate ! āvayor madhye yaś caura tat kathayata |

atha pāpabuddhi-pitā śamī-koṭara-sthaḥ provāca—bho, dharmabuddhinā hṛtam etad dhanam |

tad ākarṇya sarve te rāja-puruṣā vismayotphulla-locanā yāvad dharmabuddher vitta-haraṇocitaṁ nigrahaṁ śāstra-dṛṣṭyāvalokayanti tāvad dharmabuddhinā tac chamī-koṭaraṁ vahni-bhojya-dravyaiḥ pariveṣṭya vahninā sandīpitam | atha jvalati tasmin śamī-koṭare'rdha-dagdha-śarīraḥ sphuṭitekṣaṇaḥ karuṇaṁ paridevayan pāpabuddhi-pitā niścakrāma | tataś ca taiḥ sarvaiḥ pṛṣṭaḥ—bho kim idam ?

ity ukte idaṁ sarvaṁ kukṛtyaṁ pāpabuddheḥ kāraṇāj jātam ity uktvā mṛtaḥ | tatas te rāja-puruṣāḥ pāpabuddhiṁ śamī-śākhāyāṁ pratilambya dharmabuddhiṁ praśaṁsyedam ūcuḥ—

aho sādhv idam ucyate—

upāyaṁ cintayet prājñas tathāpāyam api cintayet |

paśyato baka-mūrkhasya nakulair bhakṣitāḥ sutāḥ ||439||

dharma-buddhiḥ prāha—katham etat ?

te procuḥ—

### kathā 21

## jīrṇadhana-nāma-vaṇik-putra-kathā

asti kasmiṁścid vanoddeśe bahu-baka-sanātho vaṭa-pādapaḥ | tasya koṭare kṛṣṇa-sarpaḥ prativasati sma | sa ca baka-bālakān ajāta-pakṣān api sadaiva bhakṣayan kālaṁ nayati | athaiko bakas tena bhakṣitāny apatyāni dṛṣṭvā śiśu-vairāgyāt saras-tīram āsādya bāṣpa-pūraita-nayano'dho-mukhas tiṣṭhati | taṁ ca tādṛk-ceṣṭitam avalokya kulīrakaḥ provāca—māma kim evaṁ rudyate bhavatādya ?

sa āha—bhadra kiṁ karomi ? mama manda-bhāgyasya bālakāḥ koṭara-nivāsinā sarpeṇa bhakṣitāḥ | tad-duḥkha-duḥkhito'haṁ rodimi | tat kathaya me yady asti kaścid upāyas tad-vināśāya |

tad ākarṇya kulīrakaś cintayāmāsa—ayaṁ tāvad asmat-sahaja-vairī | tathopadeśaṁ prayacchāmi satyānṛtaṁ yathānye'pi bakāḥ sarve saṅkṣayam āyānti | uktaṁ ca—

navanīta-samāṁ vāṇīṁ kṛtvā cittaṁ tu nirdayam |

tathā prabodhyate śatruḥ sānvayo mriyate yathā ||440||

āha ca—māma, yady evaṁ tan matsya-māṁsa-khaṇḍāni nakulasya bila-dvārāt sarpa-koṭaraṁ yāvat prakṣipa yathā nakulas tan-mārgeṇa gatvā taṁ duṣṭa-sarpaṁ vināśayati |

atha tathānuṣṭhite matsya-māṁsānusāriṇā nakulena taṁ kṛṣṇa-sarpaṁ nihatya te'pi tad-vṛkṣāśrayāḥ sarve bakāś ca śanaiḥ śanair bhakṣitāḥ | ato vayaṁ brūmaḥ—upāyaṁ cintayed iti |

evaṁ mūḍha ! tvayāpy apāyaś cintito nopāyaḥ pāpa-buddhivat | tan na bhavasi tvaṁ sajjanaḥ | kevalaṁ pāpa-buddhir asi | jñāto mayā svāminaḥ prāṇa-sandehānayanāt | prakaṭīkṛtaṁ tvayā svayam evātmano duṣṭatvaṁ kauṭilyaṁ ca | athavā sādhv idam ucyate—

yatnād api kaḥ paśyec chikhinām āhāra-niḥsaraṇa-mārgam |

yadi jalada-dhvani-muditās ta eva mūḍhā na nṛtyeyuḥ ||441||

yadi tvaṁ svāminam enāṁ daśāṁ nayasi tad asmad-vidhasya kā gaṇanā ? tasmān mamāsannena bhavatā na bhāvyam | uktaṁ ca—

tulāṁ loha-sahasrasya yatra khādanti mūṣakāḥ |

rājaṁs tatra harec chyeno bālakaṁ nātra saṁśayaḥ ||442||

damanaka āha--katham etat ?

so'bravīt—

### kathā 22

## jīrṇadhana-nāma-vaṇik-putra-kathā

asti kasmiṁścid adhiṣṭhāne jīrṇadhano nāma vaṇik-putraḥ | sa ca dravya-kṣayād deśāntara-gamana-manā vyacintayat—

yatra deśe atha vā sthāne bhogān bhuktvā svavīryataḥ |

tasmin vibhavahīno yo vaset sa puruṣādhamaḥ ||443||

tathā ca—

yenāhaṁkārayuktena ciraṁ vilasitaṁ purā |

dīnaṁ vadati tatraiva yaḥ pareṣāṁ sa ninditaḥ ||444||

tasya ca gṛhe sahasra-loha-bhāra-ghaṭitā pūrva-puruṣopārjitā tulāsīt | tāṁ ca kasyacid chreṣṭino gṛhe nikṣepa-bhūtāṁ kṛtvā deśāntaraṁ prasthitaḥ | tataḥ suciraṁ kālaṁ deśāntaraṁ yathecchayā bhrāntvā punaḥ sva-puram āgatya taṁ śreṣṭhinam uvāca—bhoḥ śreṣṭhin ! dīyatāṁ me sā nikṣepa-tulā |

sa āha—bho ! nāsti sā tvadīyā tulā | mūṣikair bhakṣitā |

jīrṇadhana āha—bhoḥ śreṣṭhin ! nāsti doṣas te yadi mūṣikair bhakṣiteti | īdṛg evāyaṁ saṁsāraḥ | na kiṁcid atra śāśvatam asti | param ahaṁ nadyāṁ snānārthaṁ gamiṣyāmi | tat tvam ātmīyaṁ śiśum enaṁ dhanadeva-nāmānaṁ mayā saha snānopakaraṇa-hastaṁ preṣayeti |

so'pi caurya-bhayāt tasya śaṅkitaḥ sva-putram uvāca—vatsa, pitṛvyo'yaṁ tava snānārthaṁ nadyāṁ yāsyati | tad gamyatām anena sārdhaṁ snānopakaraṇam ādāyeti | aho sādhv idam ucyate—

na bhaktyā kasyacit ko'pi priyaṁ prakurute naraḥ |

muktvā bhayaṁ pralobhaṁ vā kārya-kāraṇam eva vā ||445||

tathā ca—

atyādaro bhaved yatra kārya-kāraṇa-varjitaḥ |

tatra śaṅkā prakartavyā pariṇāme’sukhāvahā ||446||

athāsau vaṇik-śiśuḥ snānopakaraṇam ādāya prahṛṣṭa-manās tenābhyāgatena saha prasthitaḥ | tathānuṣṭhite vaṇik snātvā taṁ śiśuṁ nadī-guhāyāṁ prakṣipya tad-dvāraṁ bṛhac-chilayācchādya satvaraṁ gṛham āgataḥ | pṛṣṭaś ca tena vaṇijā—bho'bhyāgata tat kathyatāṁ kutra me śiśur yas tvayā saha nadīṁ gataḥ iti |

sa āha—nadī-taṭāt sa śyenena hṛta iti |

śreṣṭhy āha—mithyā-vādin ! kiṁ kvacic chyeno bālaṁ hartuṁ śaknoti ? tat samarpaya me sutam, anyathā rāja-kule nivedayiṣyāmīti |

sa āha—bhoḥ satyavādin ! yathā śyeno bālaṁ na nayati tathā mūṣikā api loha-bhāra-ghaṭitāṁ tulāṁ na bhakṣayanti | tad arpaya me tulāṁ yadi dārakeṇa prayojanam | evaṁ vivadamānau dvāv api rāja-kulaṁ gatau |

tatra śreṣṭhī tāra-svareṇa provāca—bho'brahmaṇyam abrahmaṇyam | mama śiśur anena caureṇāpahṛtaḥ |

atha dharmādhikāriṇas tam ūcuḥ—bhoḥ samarpyatāṁ śreṣṭhi-sutaḥ |

sa āha—kiṁ karomi ? paśyato me nadī-taṭāc chyenenāpahṛtaḥ śiśuḥ |

tac chrutvā te procuḥ—bho na satyam abhihitaṁ bhavatā | kiṁ śyenaḥ śiśuṁ hartuṁ samartho bhavati ?

sa āha—bho bhoḥ śrūyatāṁ mad-vacaḥ |

tulāṁ loha-sahasrasya yatra khādanti mūṣikāḥ |

rājaṁs tatra harec chyeno bālakaṁ nātra saṁśayaḥ ||447||

te procuḥ—katham etat ?

tataḥ śreṣṭhī sabhyānām agre sarvaṁ vṛttāntaṁ nivedayāmāsa | tatas tair vihasya dvāv api tau parasparaṁ sambodhya tulā-śiśu-pradānena santoṣitau |

 --o)0(o--

ato'haṁ bravīmi—tulāṁ loha-sahasrasya iti |

tan mūrkha ! sañjīvaka-prasādam asahamānena tvayaitat kṛtam | aho sādhv idam ucyate—

prāyeṇātra kulānvitaṁ kukulajāḥ śrī-vallabhaṁ durbhagā

dātāraṁ kṛpaṇā ṛjūn anṛjavo vitte sthitaṁ nirdhanāḥ |

vairūpyopahṛtāś ca kānta-vapuṣaṁ dharmāśrayaṁ pāpino

nānā-śāstra-vicakṣaṇaṁ ca puruṣaṁ nindanti mūrkhāḥ sadā ||448||

tathā ca—

mūrkhāṇāṁ paṇḍitā dveṣyā nirdhanānāṁ mahādhanāḥ |

vratinaḥ pāpa-śīlānām asatīnāṁ kula-striyaḥ ||449||

tan mūrkha tvayā hitam apy ahitaṁ kṛtam | uktaṁ ca—

paṇḍito’pi varaṁ śatrur na mūrkho hita-kārakaḥ |

vānareṇa hato rājā viprāś cīreṇa rakṣitāḥ ||450||

damanaka āha--katham etat ?

so'bravīt—

### kathā 23

kasyacid rājño nityaṁ vānaro'tibhakti-paro'ṅga-sevako'ntaḥ-pure apy apratiṣiddha-prasaro'tiviśvāsa-sthānam abhūt | ekadā rājño nidrāṁ gatasya vānare vyajanaṁ nītvā vāyuṁ vidadhati rājño vakṣaḥ-sthalopari makṣikopaviṣṭā | vyajanena muhur muhur niṣidhyamānāpi punaḥ punas tatra evopaviśati | tatas tena svabhāva-capalena mūrkheṇa vānareṇa kruddhena satā tīkṣṇaṁ khaḍgam ādāya tasyā upari prahāro vihitaḥ | tato makṣikoḍḍīya gatā, paraṁ tena śita-dhāreṇāsinā rājño vakṣo dvidhā jātaṁ rājā mṛtaś ca | tasmāc cirāyur icchatā nṛpeṇa mūrkho'nucaro na rakṣaṇīyaḥ |

aparam ekasmin nagare ko'pi vipro mahā-vidvān paraṁ pūrva-janma-yogena cauro vartate | tasmin pure'nya-deśād āgatāṁś caturo viprān bahūni vastūni vikrīṇato dṛṣṭvā cintitavān—aho kenopāyenaiṣāṁ dhanaṁ labhe | iti vicintya teṣāṁ puro'nekāni śāstroktāni subhāṣitāni cātipriyāṇi madhurāṇi vacanāni jalpatā teṣāṁ manasi viśvāsam utpādya sevā kartum ārabdhā | athavā sādhv idam ucyate—

asatī bhavati salajjā kṣāraṁ nīraṁ ca śītalaṁ bhavati |

dambhī bhavati vivekī priyavaktā bhavati dhūrtajanaḥ ||451||

atha tasmin sevāṁ kurvati tair vipraiḥ sarva-vastūni vikrīya bahu-mūlyāni ratnāni krītāni | tatas tāni jaṅghā-madhye tat-samakṣaṁ prakṣipya sva-deśaṁ prati gantum udyamo vihitaḥ | tataḥ sa dhūrta-vipras tān viprān gantum udyatān prekṣya cintā-vyākulita-manāḥ saṁjātaḥ—

aho dhanam etan na kiṁcin mama caṭitam | athaibhiḥ saha yāmi | pathi kvāpi viṣaṁ dattvaitān nihatya sarva-ratnāni gṛhṇāmi | iti vicintya teṣām agre sa-karuṇaṁ vilapyedam āha—bho mitrāṇi ! yūyaṁ mām ekākinaṁ muktvā gantum udyatāḥ | tan me mano bhavadbhiḥ saha sneha-pāśena baddhaṁ bhavad-viraha-nāmnaivākulaṁ sañjātaṁ yathā dhṛtiṁ kvāpi na dhatte | yūyam anugrahaṁ vidhāya sahāya-bhūtaṁ mām api sahaiva nayata |

tad-vacaḥ śrutvā te karuṇārdra-cittās tena samam eva sva-deśaṁ prati prasthitāḥ | athādhvani teṣāṁ pañcānām api pallī-pura-madhye vrajatāṁ dhvāṅkṣāḥ kathayitum ārabdhāḥ—re re kirātāḥ ! dhāvata dhāvata | sa-pāda-lakṣa-dhanino yānti |  etān nihatya dhanaṁ nayata |

tataḥ kirātair dhvāṅkṣa-vacanam ākarṇya satvaraṁ gatvā te viprā laguḍa-prahārair jarjarī-kṛtya vastrāṇi mocayitvā vilokitāḥ, paraṁ dhanaṁ kiṁcin na labdham | tadā taiḥ kirātair abhihitam—bhoḥ pānthāḥ ! purā kadāpi dhvāṅkṣa-vacanam anṛtaṁ nāsīt | tato bhavatāṁ saṁnidhau kvāpi dhanaṁ vidyate tad arpayata | anyathā sarveṣām api vadhaṁ vidhāya carma vidārya pratyaṅgaṁ prekṣya dhanaṁ neṣyāmaḥ |

tadā teṣām īdṛśaṁ vacanam ākarṇya caura-vipreṇa manasi cintitam—yadaiṣāṁ viprāṇāṁ vadhaṁ vidhāyāṅgaṁ vilokya ratnāni neṣyanti, tadāpi māṁ vadhiṣyanti tato'haṁ pūrvam evātmānam aratnaṁ samarpyaitān muñcāmi | uktaṁ ca—

mṛtyor bibheṣi kiṁ bāla na sa bhītaṁ vimuñcati |

adya vābda-śatānte vā mṛtyur vai prāṇināṁ dhruvaḥ ||452||

tathā ca—

gavārthe brāhmaṇārthe ca prāṇa-tyāgaṁ karoti yaḥ |

sūryasya maṇḍalaṁ bhittvā sa yāti paramāṁ gatim ||453||

iti niścityābhihitaṁ—bhoḥ kirātāḥ ! yady evaṁ tato māṁ pūrvaṁ nihatya vilokayata | tatas tais tathānuṣṭhite taṁ dhana-rahitam avalokyāpare catvāro'pi muktāḥ |

 --o)0(o--

ato'haṁ bravīmi—paṇḍito'pi varaṁ śatruḥ iti |

athaivaṁ saṁvadatoḥ sañjīvakaḥ kṣaṇam ekaṁ pīṅgalakena saha yuddhaṁ kṛtvā tasya khara-nakhara-prahārābhihito gatāsur vasundharā-pīṭhe nipapāta | atha taṁ gatāsum avalokya piṅgalakas tad-guṇa-smaraṇārdra-hṛdayaḥ provāca—bhoḥ, ayuktaṁ mayā pāpena kṛtaṁ sañjīvakaṁ vyāpādayatā | yato viśvāsa-ghātād anyan nāsti pāpataraṁ karma | uktaṁ ca—

mitra-drohī kṛtaghnaś ca yaś ca viśvāsa-ghātakaḥ |

te narā narakaṁ yānti yāvac candra-divākarau ||454||

bhūmi-kṣaye rāja-vināśa eva

bhṛtyasya vā buddhimato vināśe |

no yuktam uktaṁ hy anayoḥ samatvaṁ

naṣṭāpi bhūmiḥ sulabhā na bhṛtyāḥ ||455||

tathā mayā sabhā-madhye sa sadaiva praśaṁsitaḥ | tat kiṁ kathayiṣyāmi teṣām agrataḥ | uktaṁ ca—

ukto bhavati yaḥ pūrvaṁ guṇavān iti saṁsadi |

na tasya doṣo vaktavyaḥ pratijñā-bhaṅga-bhīruṇā ||456||

evaṁ-vidhaṁ pralapantaṁ damanakaḥ sametya saharṣam idam āha—deva, kātaratamas tavaiṣa nyāyo yad droha-kāriṇaṁ śaṣpa-bhujaṁ hatvetthaṁ śocasi | tan naitad upapannaṁ bhūbhujām | uktaṁ ca—

pitā vā yadi vā bhrātā putro bhāryāthavā suhṛt |

prāṇa-drohaṁ yadā gacched dhantavyo nāsti pātakam ||457||

tathā ca—

rājā ghṛṇī brāhmaṇaḥ sarva-bhakṣī

strī cātrapā duṣṭamatiḥ sahāyaḥ |

preṣyaḥ pratīpo’dhikṛtaḥ prasādī

tyājyā amī yaś ca kṛtaṁ na vetti ||458||

api ca—

satyānṛtā ca paruṣā priya-vādinī ca

hiṁsrā dayālur api cārtha-parā vadānyā |

bhūri-vyathā pracura-vitta-samāgamā ca

veśyāṅganeva nṛpa-nītir aneka-rūpā ||459||

api ca—

akṛtopadravaḥ kaścin mahān api na pūjyate |

pūjayanti narā nāgān na tārkṣyaṁ nāga-ghātinam ||460||

tathā ca—

aśocyān anvaśocas tvaṁ prajñā-vādāṁś ca bhāṣase |

gatāsūn agatāsūṁś ca nānuśocanti paṇḍitāḥ ||461||

evaṁ tena sambodhitaḥ piṅgalakaḥ sañjīvaka-śokaṁ tyaktvā damanaka-sācivyena rājyam akarot |

iti śrī-viṣṇu-śarma-viracite pañcatantre

mitra-bhedo nāma

prathamaṁ tantram

||1||

 --o)0(o--

# ii.

# atha mitra-samprāptiḥ

athedam ārabhyate mitra-samprāptir nāma dvitīyaṁ tantram | yasyāyam ādyaḥ ślokaḥ—

asādhanā api prājñā buddhimanot bahu-śrutāḥ |

sādhayanty āśu kāryāṇi kākākhu-mṛga-kūrmavat ||1||

tad yathānuśrūyate—

### prastāvanā-kathā

## laghupatanaka-citragrīva-vṛttāntaḥ

asti dākṣiṇātye janapade mahilāropyaṁ nāma nagaram | tasya nātidūrastho mahocchrāyavān nānā-vihaṅgopabhukta-phalaḥ kīṭair āvṛta-koṭaraś chāyāśvāsita-pathika-jana-samūho nyagrodha-pādapo mahān | athavā yuktam—

chāyā-supta-mṛgaḥ śakunta-nivahair viṣvag-vilupta-cchadaḥ

kīṭair āvṛta-koṭaraḥ kapi-kulaiḥ skandhe kṛta-praśrayaḥ |

viśrabdhaṁ madhupair nipīta-kusumaḥ ślāghyaḥ sa eva drumaḥ

sarvāṅgair bahu-sattva-saṅga-sukhado bhū-bhāra-bhūto’paraḥ ||2||

tatra ca laghupatanako nāma vāyasaḥ prativasati sma | sa kadācit prāṇa-yātrārthaṁ puram uddiśya pracalito yāvat paśyati, tāvaj jāla-hasto’tikṛṣṇa-tanuḥ sphuṭita-caraṇa ūrdhva-keśo yama-kiṅkarākāro naraḥ saṁmukho babhūva | atha taṁ dṛṣṭvā śaṅkita-manā vyacintayat—yad ayaṁ durātmādya mamāśraya-vaṭa-pādapa-sammukho’bhyeti | tan na jñāyate kim adya vaṭa-vāsināṁ vihaṅgamānāṁ saṅkṣayo bhaviṣyati na vā |

evaṁ bahuvidhaṁ vicintya tat-kṣaṇān nivṛtya tam eva baṭa-pādapaṁ gatvā sarvān vihaṅgamān provāca—bhoḥ ! ayaṁ durātmā lubdhako jāla-taṇḍula-hastaḥ samabhyeti | tat sarvathā tasya na viśvasanīyam | eṣa jālaṁ prasārya taṇḍulān prakṣepsyati | te taṇḍulā bhavadbhiḥ sarvair api kālakūṭa-sadṛśā draṣṭavyāḥ |

evaṁ vadatas tasya sa lubdhakas tatra baṭa-tala āgatya jālaṁ prasārya sindu-vāra-sadṛśāṁs taṇḍulān prakṣipya nātidūraṁ gatvā nibhṛtaḥ sthitaḥ | atha ye pakṣiṇas tatra sthitās te laghu-patanaka-vākyārgalayā nivāritās tāṁs taṇḍulān hālāhālāṅkurān iva vīkṣamāṇā nibhṛtās tasthuḥ |

atrāntare citragrīvo nāma kapotarājaḥ sahasra-parivāraḥ prāṇa-yātrārtha-paribhramaṁs tāṁs taṇḍulān dūrato’pi paśyan laghupatanakena nivāryamāṇo’pi jihvā-laulyād bhakṣaṇārtham apatat | sa-parivāro nibaddhaś ca | athavā sādhv idam ucyate—

jihvā-laulya-prasaktānāṁ jala-madhya-nivāsinām |

acintito vadho’jñānāṁ mīnānām iva jāyate ||3||

athavā daiva-pratipatikūlatayā bhavaty evam | na tasya doṣo’sti | uktaṁ ca—

paulastyaḥ katham anya-dāra-haraṇe doṣaṁ na vijñātavān

rāmeṇāpi kathaṁ na hema-hariṇasyāsambhavo lakṣitaḥ |

akṣaiś cāpi yudhiṣṭhireṇa sahasā prāpto hy anarthaḥ kathaṁ

pratyāsanna-vipatti-mūḍha-manasāṁ prāyo matiḥ kṣīyate ||4||

tathā ca—

kṛtānta-pāśa-baddhānāṁ daivopahata-cetasām |

buddhayaḥ kubja-gāminyo bhavanti mahatām api ||5||

atrāntare lubdhakas tān baddhān vijñāya prahṛṣṭa-manāḥ prodyata-yaṣṭis tad-vadhārthaṁ pradhāvitaḥ | citragrīvo’py ātmānaṁ sa-parivāraṁ baddhaṁ matvā lubdhakam āyāntaṁ dṛṣṭvā tān kapotān ūce—aho, na bhetavyam | uktaṁ ca—

vyasaneṣv eva sarveṣu yasya buddhir na hīyate |

sa teṣāṁ pāram abhyeti tat-prabhāvād asaṁśayam ||6||

sampattau ca vipattau ca mahatām eka-rūpatā |

udaye savitā rakto raktaś cāsta-maye tathā ||7||

tat sarve vayaṁ helayoḍḍīya sa-pāśa-jālā asyādarśanaṁ gatvā muktiṁ prāpnumaḥ | no ced bhaya-viklavāḥ santo helayā samutpātaṁ na kariṣyatha | tato mṛtyum avāpsyatha | uktaṁ ca—

tantavo’py āyatā nityaṁ tantavo bahulāḥ samāḥ |

bahūn bahutvād āyāsān sahantīty upamā satām ||8||

tathānuṣṭhite lubdhako jālam ādāyākāśe gacchatāṁ teṣāṁ pṛṣṭhato bhūmistho’pi paryadhāvat | tata ūrdhvānanḥ ślokam enam apaṭhat |

jālam ādāya gacchanti saṁhatāḥ pakṣiṇo’py amī |

yāvac ca vivadiṣyante patiṣyanti na saṁśayaḥ ||9||

laghupatanako’pi prāṇa-yātrā-kriyāṁ tyaktvā kim atra bhaviṣyantīti kutūhalāt tat-pṛṣṭhato’nusarati | atha dṛṣṭer agocaratāṁ gatān vijñāya lubdhako nirāśaḥ ślokam apaṭhan nivṛttaś ca—

nahi bhavati yan na bhāvyaṁ bhavati ca bhāvyaṁ vināpi yatnena |

karatala-gatam api naśyati yasya hi bhavitavyatā nāsti ||10||

tathā ca—

parāṅmukhe vidhau cet syāt kathañcid draviṇodayaḥ |

tat so’nyad api saṅgṛhya yāti śaṅkha-nidhir yathā ||11||

tad āstāṁ tāvad vihaṅgāmiṣa-lobho yāvat kuṭumba-vartanopāya-bhūtaṁ jālam api me naṣṭam | citragrīvo’pi lubdhakam adarśanībhūtaṁ jñātvā tān uvāca—bhoḥ ! nivṛttaḥ sa durātmā lubdhakaḥ | tat sarvair api svasthair gamyatāṁ mahilāropyasya prāg-uttara-dig-bhāge | tatra mama suhṛd dhiraṇyako nāma mūṣakaḥ sarveṣāṁ pāśa-cchedaṁ kariṣyati | uktaṁ ca—

sarveṣām eva martyānāṁ vyasane samupasthite |

vāṅ-mātreṇāpi sāhāyyaṁ mitrād anyo na sandadhe ||12||

evaṁ te kapotāś citragrīveṇa sambodhitā mahilāropye nagare hiraṇyaka-bila-durgaṁ prāpuḥ | hiraṇyako’pi sahasra-mukha-bila-durgaṁ praviṣṭaḥ sann akutobhayaḥ sukhenāsta | athavā sādhv idam ucyate—

daṁṣṭrā-virahitaḥ sarpo mada-hīno yathā gajaḥ |

sarveṣāṁ jāyate vaśyo durga-hīnas tathā nṛpaḥ ||13||

tathā ca—

na gajānāṁ sahasreṇa na ca lakṣeṇa vājinām |

tat karma sidhyate rājñāṁ dureṇaikena yad raṇe ||14||

śatam eko’pi sandhatte prākārastho dhanurdharaḥ |

tasmād durgaṁ praśaṁsanti nīti-śāstra-vido janāḥ ||15||

atha citragrīvo bilam āsādya tāra-svareṇa provāca—bho bho mitra hiraṇyaka ! satvaram āgaccha | mahatī me vyasanāvasthā vartate |

tac chrutvā hiraṇyako’pi bila-durgāntargataḥ san provāca—bhoḥ ! ko bhavān ? kim artham āyātaḥ ? kiṁ kāraṇam ? kīdṛk te vyasanāvasthānām ? tat kathyatām iti |

tac chrutvā citragrīva āha—bhoḥ ! citragrīvo nāma kapota-rājo’haṁ te suhṛt | tat satvaram āgaccha | gurutaraṁ prayojanam asti |

tad ākarṇya pulakita-tanuḥ prahṛṣṭātmā sthira-manās tvaramāṇo niṣkrāntaḥ | athavā sādhv idam ucyate—

suhṛdaḥ sneha-sampannā locanānanda-dāyinaḥ |

gṛhe gṛhavatāṁ nityaṁ nāgacchanti mahātmanām ||16||

ādityasyodayaṁ tāta tāmbūlaṁ bhāratī kathā |

iṣṭā bhāryā sumitraṁ ca apūrvāṇi dine dine ||17||

suhṛdo bhavane yasya samāgacchanti nityaśaḥ |

citte ca tasya saukhyasya na kiñcit pratimaṁ sukham ||18||

atha citraṁ grīvaṁ saparivāraṁ pāśa-baddham ālokya hiraṇyakaḥ sa-viṣādam idam āha—bhoḥ, kim etat ?

sa āha—bhoḥ, jānann api kiṁ pṛcchasi ? uktaṁ ca yataḥ—

yasmāc ca yena ca yadā ca yathā ca yac ca

yāvac ca yatra ca śubhāśubham ātma-karma |

tasmāc ca tena ca tadā ca tathā ca tac ca

tāvac ca tatra ca kṛtānta-vaśād upaiti ||19||

tat prāptaṁ mayaitad bandhanaṁ jihvā-laulyāt | sāmprāptaṁ tvaṁ satvaraṁ pāśa-vimokṣaṁ kuru | tad ākarṇya hiraṇyakaḥ prāha—

ardhārdhād yojana-śatād āmiṣaṁ vīkṣate khagaḥ |

so’pi pārśva-sthitaṁ daivād bandhanaṁ na ca paśyati ||20||

tathā ca—

ravi-niśākarayor graha-pīḍanaṁ

gaja-bhujaṅga-vihaṅgama-bandhanam |

matimatāṁ ca nirīkṣya daridratā

vidhir aho balavān iti me matiḥ ||21||

tathā ca—

vyomaikānta-vicāriṇo’pi vihagāḥ samprāpnuvanty āpadaṁ

badhyante nipuṇair agādha-salilān mīnāḥ samudrād api |

durnītaṁ kim ihāsti kiṁ ca sukṛtaṁ kaḥ sthāna-lābhe guṇaḥ

kālaḥ sarva-janān prasārita-karo gṛhṇāti dūrād api ||22||

evam uktvā citragrīvasya pāśaṁ chettum udyataṁ sa tam āha—bhadra, mā maivaṁ kuru | prathamaṁ mama bhṛtyānāṁ pāśa-cchedaṁ kuru | tad anu mamāpi ca |

tac chrutvā kupito hiraṇyakaḥ prāha—bhoḥ ! na yuktam uktaṁ bhavatā | yataḥ svāmino’nantaraṁ bhṛtyāḥ |

sa āha—bhadra, mā maivaṁ vada | mad-āśrayāḥ sarva ete varākāḥ | aparaṁ sva-kuṭumbaṁ parityajya samāgatāḥ | tat katham etāvan-mātram api saṁmānaṁ na karomi | uktaṁ ca—

yaḥ saṁmānaṁ sadā dhatte bhṛtyānāṁ kṣitipo’dhikam |

vittābhāve’pi taṁ dṛṣṭvā te tyajanti na karhicit ||23||

tathā ca—

viśvāsaḥ sampadāṁ mūlaṁ tena yūthapatir gajaḥ |

siṁho mṛgādhipatye’pi na mṛgaiḥ parivāryate ||24||

aparaṁ mama kadācit pāśa-cchede kurvatas te danta-bhaṅgo bhavati | athavā durātmā lubdhakaḥ sambhyeti | tan nūnaṁ naraka-pāta eva | uktaṁ ca—

sadācāreṣu bhṛtyeṣu saṁsīdatsu ca yaḥ prabhuḥ |

sukhī syān narakaṁ yāti paratreha ca sīdati ||25||

tac chrutvā prahṛṣṭo hiraṇyakaḥ prāha—bhoḥ, vedmy ahaṁ rāja-dharmam | paraṁ mayā tava parīkṣā kṛtā | tat sarveṣāṁ pūrvaṁ pāśa-cchedaṁ kariṣyāmi | bhavān apy anena bahu-kapota-parivāreṇa bhaviṣyati | uktaṁ ca—

kāruṇyaṁ saṁvibhāgaś ca yathā bhṛtyeṣu lakṣyate |

cittenānena te śaṅkyā trailokyasyāpi nāthatā ||26||

evam uktvā sarveṣāṁ pāśa-cchedaṁ kṛtvā hiraṇyakaś citragrīvam āha—mitra, gamyatām adhunā svāśrayaṁ prati | bhūyo’pi vyasane prāpte samāgantavyam iti |

tān sampreṣya punar api durgaṁ praviṣṭaḥ | citragrīvo’pi saparivāraḥ svāśrayam agamat | athavā sādhv idam ucyate—

mitravān sādhayaty arthān duḥsādhyān api vai yataḥ |

tasmān mitrāṇi kurvīta samānāny eva cātmanaḥ ||27||

laghupatanako’pi vāyasaḥ sarvaṁ taṁ citragrīva-bandhu-mokṣam avalokya vismitamanā vyacintayat—aho buddhir asya hiraṇyakasya śaktiś ca durga-sāmagrī ca | tad īdṛg eva vidhi-vihaṅgānāṁ bandhana-mokṣātmakaḥ | ahaṁ ca na kasyacid viśvasimi cala-prakṛtiś ca | tadāpy enaṁ mitraṁ karomi | uktaṁ ca—

api sampūrṇatā-yuktaiḥ kartavyāḥ suhṛdo budhaiḥ |

nadīśaḥ paripūrṇo’pi candrodayam apekṣate ||28||

evaṁ sampradhārya pādapād avatīrya bila-dvāram āśritya citragrīvavac chabdena hiraṇyakaṁ samāhūtavān—ehy ehi bho hiraṇyaka, ehi |

tac chabdaṁ śrutvā hiraṇyako vyacintayat—kim anyo’pi kaścit kapoto bandhana-śeṣas tiṣṭhati yena māṁ vyāharati | āha ca—bhoḥ ! ko bhavān ?

sa āha—ahaṁ laghupatanako nāma vāyasaḥ |

tac chrutvā viśeṣād antarlīno hiraṇyaka āha—bhoḥ ! drutaṁ gamyatām asmāt sthānāt |

vāyasa āha—ahaṁ tava pārśve guru-kāryeṇa samāgataḥ | tat kiṁ na kriyate mayā saha darśanam ?

hiraṇyaka āha—na me’sti tvayā saha saṅgamena prayojanam iti |

sa āha—bhoḥ ! citragrīvasya mayā tava sakāśāt pāśa-mokṣaṇaṁ dṛṣṭam | tena mama mahatī prītiḥ sañjātā | tat kadācin mamāpi bandhane jāte tava pārśvān muktair bhaviṣyati | tat kriyatāṁ mayā saha maitrī |

hiraṇyaka āha—aho tvaṁ bhoktā | ahaṁ te bhojya-bhūtaḥ | tat kā tvayā saha mama maitrī ? tad gamyatām | maitrī virodha-bhāvāt katham ? uktaṁ ca—

yayor eva samaṁ vittaṁ yayor eva samaṁ kulam |

tayor maitrī vivāhaś ca na tu puṣṭa-vipuṣṭayoḥ ||29||

tathā ca—

yo mitraṁ kurute mūḍha ātmano’sadṛśaṁ kudhīḥ |

hīnaṁ vāpy adhikaṁ vāpi hāsyatāṁ yāty asau janaḥ ||30||

tad gamyatām iti |

vāyasa āha—bho hiraṇyaka ! eṣo’haṁ tava durga-dvāra upaviṣṭaḥ | yadi tvaṁ maitrī na karoṣi tato’haṁ prāṇa-mokṣaṇaṁ tavāgre kariṣyāmi | athavā prāyopaveśanaṁ me syāt iti |

hiraṇyaka āha—bhoḥ ! tvayā vairiṇā saha kathaṁ maitrīṁ karomi ? uktaṁ ca—

vairiṇā na hi sandadhyāt suśliṣṭenāpi sandhinā |

sutaptam api pānīyaṁ śamayaty eva pāvakam ||31||

vāyasa āha—bhoḥ ! tvayā saha darśanam api nāsti | kuto vairam ? tat kim anucitaṁ vadasi ?

hiraṇyaka āha—dvividhaṁ vairaṁ bhavati | sahajaṁ kṛtrimaṁ ca | tat sahaja-vairī tvam asmākam | uktaṁ ca—

kṛtrimaṁ nāśam abhyeti vairaṁ drāk kṛtrimair guṇaiḥ |

prāṇa-dānaṁ vinā vairaṁ sahajaṁ yāti na kṣayam ||32||

vāyasa āha—bhoḥ ! dvividhasya vairasya lakṣaṇaṁ śrotum icchāmi | tat kathyatām |

hiraṇyaka āha—bhoḥ ! kāraṇena nirvṛtaṁ kṛtrimam | tat-tad-arhopakāra-karaṇād gacchati | svābhāvikaṁ punaḥ katham api na gacchati | tad yathā nakula-sarpāṇāṁ, śaṣpabhuṅ-nakhāyudhānāṁ, jala-vahnyoḥ, deva-daityānāṁ, sārameya-mārjarāṇāṁ, īśvara-daridrāṇāṁ, sapatnīnāṁ, siṁha-gajānāṁ, lubdhaka-hariṇānāṁ, śrotriya-bhraṣṭa-kriyāṇāṁ, mūrka-paṇḍitānāṁ, pativratā-kulaṭānāṁ, sajjana-durjanānām | na kaścit kenāpi vyāpāditaḥ, tathāpi prāṇān santāpayanti |

vāyasa āha—bhoḥ ! akāraṇam etat | śrūyatāṁ me vacanam—

kāraṇān mitratām eti kāraṇād yāti śatrutām |

tasmān mitratvam evātra yojyaṁ vairaṁ na dhīmatā ||33||

tasmāt kuru mayā saha samāgamaṁ mitra-dharmārtham |

hiraṇyaka āha—bhoḥ, śrūyatāṁ nīti-sarvasvam—

sakṛd duṣṭam apīṣṭaṁ yaḥ punaḥ sandhātum icchati |

sa mṛtyum upagṛhṇāti garbham aśvatarī yathā ||34||

 athavā guṇavān ahaṁ, na me kaścid vaira-yātanāṁ kariṣyati | etad api na sambhāvyam | uktaṁ ca—

siṁho vyākaraṇasya kartur aharat prāṇān piryān pāṇiner

mīmāṁsā-kṛtam unmamātha sahasā hastī muniṁ jaiminim |

chando-jñāna-nidhiṁ jaghāna makaro velā-taṭe piṅgalam

ajñānāvṛta-cetasām atiruṣā ko’rthas tiraścāṁ guṇaiḥ ||35||

vāyasa āha—asty etat | yathāpi śrūyatām—

upakārāc ca lokānāṁ nimittān mṛga-pakṣiṇām |

bhayāl lobhāc ca mūrkhāṇāṁ maitrī syād darśanāt satām ||36||

mṛd-ghaṭa iva sukha-bhedyo duḥsandhānaś ca durjano bhavati |

sujanas tu kanaka-ghaṭa iva durbhedaḥ sukara-sandhiś ca ||37||

ikṣor agrāt kramaśaḥ parvaṇi parvaṇi yathā rasa-viśeṣaḥ |

tadvat sajjana-maitrī-viparītānāṁ tu viparītā ||38||

tathā ca—

ārambha-gurvī kṣayiṇī krameṇa
laghvī purā vṛddhimatī ca paścāt |

dinasya pūrvārdha-parārdha-bhinnā
chāyeva maitrī khala-sajjanānām ||39||

tat sādhur aham | aparaṁ tvāṁ śapathādibhir nirbhayaṁ kariṣyāmi |

sa āha—na me’sti te śapathaiḥ pratyayaḥ | uktaṁ ca—

śapathaiḥ sandhitasyāpi na viśvāsaṁ vrajed ripoḥ |

śrūyate śapathaṁ kṛtvā vṛtraḥ śakreṇa sūditaḥ ||40||

na viśvāsaṁ vinā śatrur devānām api sidhyati |

viśvāsāt tridaśendreṇa diter garbho vidāritaḥ ||41||

anyac ca—

bṛhaspater api prājñas tasmān naivātra viśvaset |

ya icched ātmano buddhim āyuṣyaṁ ca sukhāni ca ||42||

tathā ca—

susūkṣmeṇāpi randhreṇa praviśyābhyantaraṁ ripuḥ |

nāśayec ca śanaiḥ paścāt plavaṁ salila-pūravat ||43||

na viśvased aviśvaste viśvaste’pi na viśvaset |

viśvāsād bhayam utpannaṁ mūlāny api nikṛntati ||44||

na badhyate hy aviśvasto durbalo’pi balotkaṭaiḥ |

viśvastāś cāśu badhyante balavanto’pi durbalaiḥ ||45||

sukṛtyaṁ viṣṇu-guptasya mitrāptir bhārgavasya ca |

bṛhaspater aviśvāso nītir-sandhis tridhā sthitaḥ ||46||

tathā ca—

mahatāpy artha-sāreṇa yo viśvasiti śatruṣu |

bhāryāsu suviraktāsu tad-antaṁ tasya jīvitam ||47||

tac chrutvā laghupatanako’pi niruttaraś cintayāmāsa—aho, buddhi-prāgalbhyam asya nīti-viṣaye | athavā sa evāsyopari maitrī-pakṣapātaḥ | sa āha—bho hiraṇyaka !

satāṁ sāptapadaṁ maitram ity āhur vibudhā janāḥ |

tasmāt tvaṁ mitratāṁ prāpto vacanaṁ mama tac chṛṇu ||48||

durgasthenāpi tvayā mayā saha nityam evālāpo guṇa-doṣa-subhāṣita-goṣṭhī-kathāḥ sarvadā kartavyāḥ, yady evaṁ na viśvasiṣi |

tac chrutvā hiraṇyako’pi vyacintayat—vidagdha-vacano’yaṁ dṛśyate laghupatanakaḥ satya-vākyaś ca tad yuktam anena maitrī-karaṇam | paraṁ kadācin mama durge caraṇa-pāto’pi na kāryaḥ | uktaṁ ca—

bhīta-bhītaiḥ purā śatrur mandaṁ mandaṁ visarpati |

bhūmau prahelayā paścāj jāra-hasto’ṅganāsv iva ||49||

tac chrutvā vāyasa āha—bhadra, evaṁ bhavatu | tataḥ-prabhṛti tau dvāv api subhāṣita-goṣṭhī-sukham anubhavantau tiṣṭhataḥ | parasparaṁ kṛtopakārau kālaṁ nayataḥ | laghupatanako’pi māṁsa-śakalāni medhyāni baliśeṣāṇy anyāni vātsalyāhṛtāni pakvānna-viśeṣāṇi hiraṇyakārtham ānayati | hiraṇyako’pi taṇḍulān anyāṁś ca bhakṣya-viśeṣāl laghupatanakārthaṁ rātrāv āhṛtya tat-kālāyātasyārpayati | athavā yujyate dvayor apy etat | uktaṁ ca—

dadāti pratigṛhṇāti guhyam ākhyāti pṛcchati |

bhuṅkte bhojāyate caiva ṣaḍ-vidhaṁ prīti-lakṣaṇam ||50||

nopakāraṁ vinā prītiḥ kathañcit kasyacid bhavet |

upayācita-dānena yato devā abhīṣṭadāḥ ||51||

tāvat prītir bhavel loke yāvad dānaṁ pradīyate |

vatsaḥ kṣīra-kṣayaṁ dṛṣṭvā parityajati mātaram ||52||

paśya dānasya māhātmyaṁ sadyaḥ pratyaya-kārakam |

yat-prabhāvād api dveṣo mitratāṁ yāti tat-kṣaṇāt ||53||

putrād api priyataraṁ khalu tena dānaṁ

manye paśor api viveka-vivarjitasya |

datte khale tu nikhilaṁ khalu yena dugdhaṁ

nityaṁ dadāti mahiṣī sasutāpi paśya ||54||

kiṁ bahunā—

prītiṁ nirantarāṁ kṛtvā durbhedyāṁ nakha-māṁsavat |

mūṣako vāyasaś caiva gatau kṛtrima-mitratām ||55||

evaṁ sa mūṣakas tad-upakāra-rañjitas tathā viśvasto yathā tasya pakṣa-madhye praviṣṭas tena saha sarvadaiva goṣṭhīṁ karoti | athānyasminn ahani vāyaso’śru-pūrṇa-nayanaḥ samabhyetya sagadgadaṁ tam uvāca—bhadra hiraṇyaka, viraktiḥ sañjātā me sāmprataṁ deśasyāsyopari tad anyatra yāsyāmi |

hiraṇyaka āha—bhadra kiṁ virakteḥ kāraṇam |

sa āha—bhadra, śrūyatāṁ | atra deśe mahatyānāvṛṣṭyā durbhikṣaṁ sañjātam | durbhikṣatvāj jano bubhukṣā-pīḍitaḥ ko’pi bali-mātram api na prayacchati | aparaṁ gṛhe gṛhe bubhukṣita-janair vihaṅgānāṁ bandhanāya pāśāḥ praguṇīkṛtāḥ santi | aham apy āyuḥ-śeṣatayā pāśena baddha uddharito’smi | etad virakteḥ kāraṇam ‘| tenāhaṁ videśaṁ calita iti bāṣpa-mokṣaṁ karomi |

hiraṇyaka āha—atha bhavān kva prasthitaḥ ?

sa āha—asti dakṣiṇā-pathe vana-gahana-madhye mahāsaraḥ | tatra tvatto’dhikaḥ parama-suhṛt kūrmo mantharako nāma | sa ca me matsya-māṁsa-khaṇḍāni dāsyati | tad-bhakṣaṇāt tena saha subhāṣita-goṣṭhī-sukham anubhavan sukhena kālaṁ neṣyāmi | nāham atra vihaṅgānāṁ pāśa-bandhanena kṣayaṁ draṣṭum icchāmi | uktaṁ ca—

anāvṛṣṭi-hate deśe sasye ca pralayaṁ gate |

dhanyās tāta na paśyanti deśa-bhaṅgaṁ kula-kṣayam ||56||

ko’tibhāraḥ samarthānāṁ kiṁ dūraṁ vyavasāyinām |

ko videśaḥ savidyānāṁ kaḥ paraḥ priya-vādinām ||57||

vidvattvaṁ ca nṛpatvaṁ ca naiva tulyaṁ kadācana |

sva-deśe pūjyate rājā vidvān sarvatra pūjyate ||58||

hiraṇyaka āha—yady evaṁ tad aham api tvayā saha gamiṣyāmi | mamāpi mahad duḥkhaṁ vartate |

vāyasa āha—bhoḥ ! tava kiṁ duḥkham ? tat kathaya |

hiraṇyaka āha—bhoḥ ! bahu vaktavyam asty atra viṣaye | tatraiva gatvā sarvaṁ savistaraṁ kathayiṣyāmi |

vāyasa āha—ahaṁ tāvad ākāśa-gatiḥ | tat kathaṁ bhavato mayā saha gamanam ?

sa āha—yadi me prāṇān rakṣasi tadā sva-pṛṣṭham āropya māṁ tatra prāpayiṣyasi | nānyathā mama gatir asti |

tac chrutvā sānandaṁ vāyasa āha—yady evaṁ tad dhanyo’haṁ yad bhavatāpi saha tatra kālaṁ nayāmi | ahaṁ sampātādikān aṣāv uḍḍīna-gati-viśeṣān vedmi | tat samāroha mama pṛṣṭhaṁ, yena sukhena tvāṁ tat-saraḥ prāpayāmi |

hiraṇyaka āha—uḍḍīnānāṁ nāmāni śrotum icchāmi |

sa āha—

sampātaṁ vipra-pātaṁ ca mahā-pātaṁ nipātanam |

vakraṁ tiryak tathā cordhvam aṣṭamaṁ laghu-saṁjñakam ||59||

tac chrutvā hiraṇyakas tat-kṣaṇād eva tad upari samārūḍhaḥ | so’pi śanaiḥ śanais tam ādāya sampātoḍḍīna-prasthitaḥ krameṇa tat-saraḥ prāptaḥ | tato laghupatanakaṁ mūṣakādhiṣṭhitaṁ vilokya dūrato’pi deśa-kāla-vida-sāmānya-kāko’yam iti jñātvā satvaraṁ mantharako jale praviṣṭaḥ | laghupatanako’pi tīrastha-taru-koṭare hiraṇyakaṁ muktvā śākhāgram āruhya tāra-svareṇa provāca—bho mantharaka ! āgacchāgaccha | tava mitram ahaṁ laghupatanako nāma vāyasaś cirāt sotkaṇṭhaḥ samāyātaḥ | tad āgatyāliṅgaya mām | uktaṁ ca—

kiṁ candanaiḥ sa-karpūrais tuhinaiḥ kiṁ ca śītalaiḥ |

sarve te mitra-gātrasya kalāṁ nārhanti ṣoḍaśīm ||60||

tathā ca—

kenāmṛtam idaṁ sṛṣṭaṁ mitram ity akṣara-dvayam |

āpadāṁ ca paritrāṇaṁ śoka-santāpa-bheṣajam ||61||

tac chrutvā nipuṇataraṁ parijñāya satvaraṁ salilān niṣkramya pulakita-tanur ānandāśru-pūrita-nayano mantharakaḥ provāca—ehy ehi mitra, āliṅgaya mām | cira-kālān mayā tvaṁ na samyak parijñātaḥ | tenāhaṁ salilāntaḥ-praviṣṭaḥ | uktaṁ ca—

yasya na jñāyate vīryaṁ na kulaṁ na viceṣṭitam |

na tena saṅgatiṁ kuryād ity uvāca bṛhaspatiḥ ||62||

evam ukte laghupatanako vṛkṣād avatīrya tam āliṅgitavān | athavā sādhv idam uktam—

amṛtasya pravāhaiḥ kiṁ kāya-kṣālana-sambhavaiḥ |

cirān mitra-pariṣvaṅgo yo’sau mūlya-vivarjitaḥ ||63||

evaṁ dvāv api tau vihitāliṅgitau parasparaṁ pulakita-śarīrī vṛkṣād adhaḥ samupaviṣṭau procatur ātma-caritra-vṛttāntam | hiraṇyako’pi mantharakasya praṇāmaṁ kṛtvā vāyasābhyāśe samupaviṣṭaḥ | atha taṁ samālokya mantharako laghupatanakam āha—bhoḥ hiraṇyako nāma mūṣako’yam | mama suhṛd-dvitīyam iva jīvitam | tat kiṁ bahunā—

parjanyasya yathā dhārā yathā ca divi tārakāḥ |

sikatā-reṇavo yadvat saṅkhyayā parivarjitā ||64||

guṇāḥ saṅkhyā-parityaktās tadvad asya mahātmanaḥ |

paraṁ nirvedam āpannaḥ samprāpto’yaṁ tavāntikam ||65||

mantharaka āha—kim asya vairāgya-kāraṇam ?

vāyasa āha—pṛṣṭo mayā, param anenābhihitaṁ, yad bahu vaktavyam iti | tat tatraiva gataḥ kathayiṣyāmi | mamāpi na niveditam | tad bhadra hiraṇyaka ! idānīṁ nivedyatām ubhayor apy āvayos tad ātmano vairāgya-kāraṇam |

so’bravīt—

### kathā 1

## hiraṇyaka-tāmracūḍa-kathā

asti dakṣiṇātye janapade mahilāropyaṁ nāma nagaram | tasya nātidūre maṭhāyatanaṁ bhagavataḥ śrī-mahādevasya | tatra ca tāmracūḍo nāma parivrājakaḥ prativasati sma | sa ca nagare bhikṣāṭanaṁ kṛtvā prāṇa-yātrāṁ samācarati | bhikṣā-śeṣaṁ ca tatraiva bhikṣā-pātre nidhāya tad-bhikṣā-pātraṁ nāgadante’valambya paścād rātrau svapiti | pratyūṣe ca tad-annaṁ karmakarāṇāṁ dattvā samyak tatraiva devatāyatane saṁmārjanopalepana-maṇḍanādikaṁ samājñāpayati | anyasminn ahani mama bāndhavair niveditam—svāmin, maṭhāyatane siddham annaṁ mūṣaka-bhayāt tatraiva bhikṣā-pātre nihitaṁ nāgadante’valambitaṁ tiṣṭhati sadaiva | tad vayaṁ bhakṣayituṁ na śaknumaḥ | svāminaḥ punar āgamya kim api nāsti | tat kiṁ vṛthāṭanenānyatra | adya tatra gatvā yathecchaṁ bhuñjāmahe tava prasādāt |

tad ākarṇyāhaṁ sakala-yūtha-parivṛtas tat-kṣaṇād eva tatra gataḥ | utpatya ca tasmin bhikṣā-pātre samārūḍhaḥ | tatra bhakṣya-viśeṣāṇi sevakebhyo dattvā paścāt svayam eva bhakṣayāmi | sarveṣāṁ tṛptau jātāyāṁ bhūyaḥ sva-gṛhaṁ gacchāmi | evaṁ nityam eva tad annaṁ bhakṣayāmi | parivrājako’pi yathā-śakti rakṣati | paraṁ yadaiva nidrāntarito bhavati, tadāhaṁ tatrāruhyātma-kṛtyaṁ karomi | atha kadācit tena mama rakṣaṇārthaṁ mahān yatnaḥ kṛtaḥ | jarjara-vaṁśaḥ samānītaḥ | tena supto’pi mama bhayād bhikṣā-pātraṁ tāḍayati | aham apy abhikṣite’py anne prahāra-bhayād apasarpāmi | evaṁ tena saha sakalāṁ rātriṁ vigraha-parasya kālo vrajati |

athānyasminn ahani tasya maṭhe bṛhatsphiṅ-nāmā parivrājakas tasya suhṛt tīrtha-yātrā-prasaṅgena pānthaḥ prāghuṇikaḥ samāyātaḥ | taṁ dṛṣṭvā pratyutthāna-vidhinā sambhāvya pratipatti-pūrvakam abhyāgata-kriyayā niyojitaḥ | tataś ca rātrāv ekatra kuśa-saṁstare dvāv api prasuptau dharma-kathāṁ kathayitum ārabdhau |

atha bṛhasphik-kathā-goṣṭhīṣu sa tāmracūḍo mūṣaka-trāsārthaṁ vyākṣipta-manā jarjara-vaṁśena bhikṣā-pātraṁ tāḍayaṁs tasya śūnyaṁ prativacanaṁ prayacchati | tan-mayo na kiñcid udāharati | athāsāv abhyāgataḥ paraṁ kopam upāgatas tam uvāca—bhos tāmracūḍa ! parijñātaḥ na tvaṁ samyak suhṛt | tena mayā saha sāhlādaṁ na jalpasi | tad-rātrāv api tvadīyaṁ maṭhaṁ tyaktvānyatra maṭhe yāsyāmi | uktaṁ ca—

ehy āgaccha samāviśāsanam idaṁ kasmāc cirād dṛśyase
kā vārteti sudurbalo’si kuśalaṁ prīto’smi te darśanāt |

evaṁ ye samupāgatān praṇayinaḥ pratyālapanty ādarāt
teṣāṁ yuktam aśaṅkitena manasā harmyāṇi gantuṁ sadā ||66||

gṛhī yatrāgataṁ dṛṣṭvā diśo vīkṣeta vāpy adhaḥ |

tatra ye sadane yānti te śṛṅga-rahitā vṛṣāḥ ||67||

sābhyutthāna-kriyā yatra nālāpā madhurākṣarāḥ |

guṇa-doṣa-kathā naiva tatra harmyaṁ na gamyate ||68||

tad eka-maṭha-prāptyāpi tvaṁ garvitaḥ | tyaktaḥ suhṛt-snehaḥ | naitad vetsi yat tvayā maṭhāśraya-vyājena narakopārjanaṁ kṛtam | uktaṁ ca—

narakāya matis te cet paurohityaṁ samācāra |

varṣaṁ yāvat kim anyena maṭha-cintāṁ dina-trayam ||69||

tan-mukhaṁ, śocitavyas tvaṁ garvaṁ gataḥ | tad ahaṁ tvadīyaṁ maṭhaṁ parityajya yāsyāmi |

atha tac chrutvā bhaya-trasta-manās tāmracūḍas tam uvāca—bho bhagavan ! maivaṁ vada | na tvat-samo’nyo mama suhṛt kaścid asti | paraṁ tac chrūyatāṁ goṣṭhī-śaithilya-kāraṇam | eṣa durātmā mūṣakaḥ pronnata-sthāne dhṛtam api bhikṣā-pātram utplutyārohati, bhikṣā-śeṣaṁca tatrasthaṁ bhakṣayati | tad-abhāvād eva maṭhe mārjana-kriyāpi na bhavati | tan mūṣaka

muhur muhus tāḍayāmi | nānyat kāraṇam iti | aparam etat kutūhalaṁ paśyāsya durtātmano yan mārjāra-markaṭādayo’pi tiraskṛtā asyotpatanena |

bṛhatsphig āha—atha jñāyate tasya bilaṁ kasmiṁścit pradeśe |

tāmracūḍa āha—bhagavan na vedmi samyak |

sa āha—nūnaṁ nidhānasyopari tasya bilam | nidhānoṣmaṇā prakūrdate | uktaṁ ca—

ūṣmāpi vittajo vṛddhiṁ tejo nayati dehinām |

kiṁ punas tasya sambhogas tyāga-dharma-samanvitaḥ ||70||

tathā ca—

nākasmāc chāṇḍilī mātar vikrīṇāti tilais tilān |

luñcitān itarair yena hetur atra bhaviṣyati ||71||

tāmracūḍa āha—katham etat ?

sa āha—

### kathā 2

## tilacūrṇa-vikraya-kathā

yadāhaṁ kasmiṁścit sthāne prāvṛṭ-kāle vrata-grahaṇa-nimittaṁ kañcid brāhmaṇaṁ vāsārthaṁ prārthitavān | tataś ca tad-vacanāt tenāpi śuśrūṣitaḥ sukhena devārcana-paras tiṣṭhāmi | athānyasminn ahani pratyūṣe prabuddho’haṁ brāhmaṇa-brāhmaṇī-saṁvāde dattāvadhānaḥ śṛṇomi | tatra brāhmaṇa āha—brāhmaṇi, prabhāte dakṣiṇāyana-saṅkrāntir ananta-dāna-phaladā bhaviṣyati | tad ahaṁ pratigrahārthaṁ grāmāntaraṁ yāsyāmi | tvayā brāhmaṇasyaikasya bhagavataḥ sūryasyoddeśena kiñcid bhojanaṁ dātavyam iti |

atha tac chrutvā brāhmaṇī paruṣatara-vacanais taṁ bhartsayamānā prāha—kutas te dāridryopahatasya bhojana-prāptiḥ | tat kiṁ lajjasa evaṁ bruvāṇaḥ | api ca na mayā tava hasta-lagnayā kvacid api labdhaṁ sukham | na miṣṭhānnasyāsvādanam | na ca hasta-pāda-kaṇṭhādi-bhūṣaṇam |

tac chrutvā bhaya-trasto’pi vipro mandaṁ mandaṁ prāha—brāhmaṇi ! naitad yujyate vaktum | uktaṁ ca—

grāsād api tad ardhaṁ ca kasmān no dīyate’rthiṣu |

icchānurūpo vibhavaḥ kadā kasya bhaviṣyati ||72||

īśvarā bhūri-dānena yal labhante phalaṁ kila |

daridras tac ca kākiṇyā prāpnuyād iti na śrutiḥ ||73||

dātā laghur api sevyo bhavati na kṛpaṇo mahān api samṛddhyā |

kūpo’ntaḥ-svādu-jalaḥ prītyai lokasya na samudraḥ ||74||

tathā ca—

akṛta-tyāga-mahimnāṁ mithyā kiṁ rāja-rāja-śabdena |

goptāraṁ na nidhīnāṁ mahayanti maheśvaraṁ vibudhāḥ ||75||

api ca—

sadā dāna-parikṣīṇaḥ śasta eva karīśvaraḥ |

adānaḥ pīna-gātro’pi nindya eva hi gardabhaḥ ||76||

suśīlo’pi suvṛtto’pi yāty adānād adho ghaṭaḥ |

punaḥ kubjāpi kāṇāpi dānād upari karkaṭī ||77||

yacchan jalam api jalado vallabhatām eti sakala-lokasya |

nityaṁ prasārita-karo mitro’pi na vīkṣituṁ śakyaḥ ||78||

evaṁ jñātvā daridryābhibhūtair api svalpāt svalpataraṁ kāle pātre ca deyam | uktaṁ ca—

sat-pātraṁ mahatī śraddhā deśe kāle yathocite |

yad dīyate viveka-jñais tad anantāya kalpate ||79||

tathā ca—

atitṛṣṇā na kartavyā tṛṣṇāṁ naiva parityajet |

atitṛṣṇābhibhūtasya śikhā bhavati mastake ||80||

brāhmaṇy āha—katham etat ?

sa āha—

### kathā 3

## śavara-śūkara-kathā

asti kasmiṁścid vanoddeśe kaścit pulindaḥ | sa ca pāparddhiṁ kartuṁ vanaṁ prati prasthitaḥ | atha tena prasarpatā mahān añjana-parvata-śikharākāraḥ kroḍaḥ samāsāditaḥ | taṁ dṛṣṭvā karṇāntākṛṣṭa-niśita-sāyakena samāhataḥ | tenāpi kopāviṣṭena cetasā bālendu-dyutinā daṁṣṭrāgreṇa pāṭitodaraḥ pulindo gatāsur bhūtale’patat |

atha lubdhakaṁ vyāpādya śūkaro’pi śara-prahāra-vedanayā pañcatvaṁ gataḥ | etasminn antare kaścid āsanna-mṛtyuḥ śṛgāla itas tato nirāhāratayā pīḍitaḥ paribhramaṁs taṁ pradeśam ājagāma | yāvad varāha-pulindau dvāv api paśyati tāvat prahṛṣṭo vyacintayat—bhoḥ ! sānukūlo me vidhiḥ | tenaitad apy acintitaṁ bhojanam upasthitam | athavā sādhv idam uktam—

akṛte’py udyame puṁsām anya-janma-kṛtaṁ phalam |

śubhāśubhaṁ samabhyeti vidhinā saṁniyojitam ||81||

tathā ca—

yasmin deśe ca kāle ca vayasā yādṛśena ca |

kṛtaṁ śubhāśubhaṁ karma tat tathā tena bhujyate ||82||

tad ahaṁ tathā bhakṣayāmi yathā bahūny ahāni me prāṇa-yātrā bhavati | tat tāvad enaṁ snāyu-pāśaṁ dhanuṣkoṭi-gataṁ bhakṣayāmi | uktaṁ ca—

śanaiḥ śanaiś ca bhoktavyaṁ svayaṁ vittam upārjitam |

rasāyanam iva prājñair helayā na kadācana ||83||

ity evaṁ manasā niścitya cāpa-ghaṭita-koṭiṁ mukha-madhye prakṣipya snāyuṁ bhakṣituṁ pravṛttaḥ | tataś ca truṭite pāśe tālu-deśaṁ vidārya cāpa-koṭirmastaka-madhyena niṣkrāntā | so’pi tadvad enayā tat-kṣaṇāntan mṛtaḥ | ato’haṁ bravīmi—atitṛṣṇā na kartavyā iti |

--o)0(o--

sa punar apy āha—brāhmaṇi, na śrutaṁ bhavatyā |

āyuḥ karma ca vittaṁ ca vidyā nidhanam eva ca |

pañcaitāni hi sṛjyante garbhasthasyaiva dehinaḥ ||84||

athaivaṁ sā tena prabodhitā brāhmaṇy āha—yady evaṁ tad asti me gṛhe stokas tila-rāśiḥ | tatas tilān luñcitvā tila-cūrṇena brāhmaṇaṁ bhojayiṣyāmi iti |

tatas tad-vacanaṁ śrutvā brāhmaṇo grāmaṁ gataḥ | sāpi tilānuṣṇodakena sammardya kuṭitvā sūryātape dattavatī | atrāntare tasyā gṛha-karma-vyagrāyās tilānāṁ madhye kaścit sārameyo mūtrotsargaṁ cakāra | taṁ dṛṣṭvā sā cintitavatī—aho naipuṇyaṁ paśya parāṅmukhībhūtasya vidheḥ | yad ete tilā abhojyāḥ kṛtāḥ | tad aham etān samādāya kasyacit gṛhaṁ gatvā luñcitair aluñcitān ānayāmi | sarvo’pi jano’nena vidhinā pradāsyati iti |

atha yasmin gṛhe’haṁ bhikṣārthaṁ praviṣṭas tatra gṛhe sāpi tilān ādāya praviṣṭā vikrayaṁ kartum | āha ca—gṛhṇātu kaścid aluñcitair luñcitāṁs tilān |

atha tad-gṛha-gṛhiṇī-gṛhaṁ praviṣṭā yāvad aluñcitair luñcitān gṛhṇāti tāvad asyāḥ putreṇa kāmandakī-śāstraṁ dṛṣṭvā vyāhṛtam—mātaḥ ! agrāhyāḥ khalv ime tilāḥ | nāsyā aluñcitair luñcitā grāhyāḥ | kāraṇaṁ kiñcid bhaviṣyati | tenaiṣāluñcitair luñcitān prayacchati |

tac chrutvā ayā parityaktās te tilāḥ | ato’haṁ bravīmi—nākasmāc chāṇḍilī-mātaḥ iti |

--o)0(o--

etad uktvā sa bhūyo’pi prāha—atha jñāyate tasya kramaṇa-mārgaḥ |

tāmracūḍa āha—bhagavan, jñāyate | yata ekākī na samāgacchati, kintv asaṅkhya-yūtha-parivṛtaḥ paśyato me paribhramann itas tataḥ sarva-janena sahāgacchati yāti ca |

abhyāgata āha—asti kiñcit khanitrakam |

sa āha—bāḍham asti | eṣā sarva-loha-mayī sva-hastikā |

abhyāgata āha—tarhi pratyūṣe tvayā mayā saha sthātavyam | yena dvāv api jana-caraṇa-malināyāṁ bhūmau tat-padānusāreṇa gacchāvaḥ | mayāpi tad-vacanam ākarṇya cintitam—aho vinaṣṭo’smi, yato’sya sābhiprāya-vacāṁsi śrūyante | nūnaṁ, yathā nidhānaṁ jñātaṁ tathā durgam apy asmākaṁ jñāsyati | etad abhiprāyād eva jñāyate | uktaṁ ca—

sakṛd api dṛṣṭvā puruṣaṁ vibudhā jānanti sāratāṁ tasya |

hasta-tulayāpi nipuṇāḥ pala-pramāṇā vijānanti ||85||

vāñchaiva sūcayati pūrvataraṁ bhaviṣyaṁ

puṁsāṁ yad anya-tanujaṁ tv aśubhaṁ śubhaṁ vā |

vijñāyate śiśur ajāta-kalāpa-cihnaḥ

pratyudgatair apasaran saralaḥ kalāpī ||86||

tato’haṁ bhaya-trasta-manāḥ saparivāro durga-mārgaṁ parityajyānya-mārgeṇa gantuṁ pravṛttaḥ | saparijano yāvad agrato gacchāmi tāvat sammukho bṛhatkāyo mārjāraḥ samāyāti | sa ca mūṣaka-vṛndam avalokya tan-madhye sahasotpapāta | atha te mūṣakā māṁ kumārga-gāminam avalokya garhayanto hata-śeṣā rudhira-plāvita-vasundharās tam eva durgaṁ praviṣṭāḥ | athavā sādhv idam ucyate—

chittvā pāśam apāsya kūṭa-racanāṁ bhaṅktvā balād vāgurāṁ

paryantāgni-śikhā-kalāpa-jaṭilān nirgatya dūraṁ vanāt |

vyādhānāṁ śara-gocarād api javenotpatya dhāvan mṛgaḥ

kūpāntaḥ-patitaḥ karotu vidhure kiṁ vā vidhau pauruṣam ||87||

athāham eko’nyatra gataḥ | śeṣā mūḍhatayā tatraiva durge praviṣṭāḥ | atrāntare sa duṣṭa-parivrājako rudhira-bindu-carcitāṁ bhūmim avalokya tenaiva durga-mārgeṇāgatyopasthitaḥ |

yad utsāhī sadā martyaḥ parābhavati yaj janān |

yad uddhataṁ vaded vākyaṁ tat sarvaṁ vittajaṁ balam ||88||

athāhaṁ tac chrutvā kopāviṣṭo bhikṣā-pātram uddiśya viśeṣād utkūrdito’prāpta eva bhūmau nipatitaḥ | tac chrūtvāsau me śatrur vihasya tāmracūḍam uvāca—bhoḥ ! paśya paśya kautūhalam | āha ca—

arthena balavān sarvo’py artha-yuktaḥ sa paṇḍitaḥ |

paśyainaṁ mūṣakaṁ vyarthaṁ sajāteḥ samatāṁ matam ||89||

tat svapihi tvaṁ gata-śaṅkaḥ | yad asyotpatana-kāraṇaṁ tad āvayor hasta-gataṁ jātam | athavā sādhv idam ucyate—

daṁṣṭrā-virahitaḥ sarpo mada-hīno yathā gajaḥ |

tathārthena vihīno'tra puruṣo nāma-dhārakaḥ ||90||

tac chrutvāhaṁ manasā vicintitavān—yato'ṅguli-mātram api kūrdana-śaktir nāsti, tad dhig artha-hīnasya puruṣasya jīvitam | uktaṁ ca—

arthena ca vihīnasya puruṣasyālpa-medhasaḥ |

vyucchidyante kriyāḥ sarvā grīṣme kusarito yathā ||91||

yathā kāka-yavāḥ proktā yathāraṇya-bhavās tilāḥ |

nāma-mātrā na siddhau hi dhana-hīnās tathā narāḥ ||92||

santo'pi na hi rājante daridrasyetare guṇāḥ |

āditya iva bhūtānāṁ śrīr guṇānāṁ prakāśinī ||93||

na tathā bādhyate loke prakṛtyā nirdhano janaḥ |

yathā dravyāṇi samprāpya tair vihīno'sukhe sthitaḥ ||94||

śuṣkasya kīṭa-khātasya vahni-dagdhasya sarvataḥ |

taror apy ūṣarasthasya varaṁ janma na cārthinaḥ ||95||

śaṅkanīyā hi sarvatra niṣpratāpā daridratā |

upakartum api hi prāptaṁ niḥsvaṁ santyajya gacchati ||96||

unnamyonnamya tatraiva daridrāṇāṁ manorathāḥ |

patanti hṛdaye vyarthā vidhavāstrīstanā iva ||97||

vyakte'pi vāsare nityaṁ daurgatya-tamasāvṛtaḥ |

agrato'pi sthito yatnān na kenāpīha dṛśyate ||98||

evaṁ vilapyāhaṁ bhagnotsāhas tan-nidhānaṁ gaṇḍopadhānīkṛtaṁ dṛṣṭvā svaṁ durgaṁ prabhāte gataḥ | tataś ca mad-bhṛtyāḥ prabhāte gacchanto mitho jalpanti—aho, asamartho'yam udara-pūraṇe'smākam | kevalam asya pṛṣṭha-lagnānāṁ viḍālādi-vipattayaḥ tat kim anenārādhitena ? uktaṁ ca—

yat-sakāśān na lābhāḥ syāt kevalāḥ syur vipattayaḥ |

sa svāmī dūratas tyājyo viśeṣād anujīvibhiḥ ||99||

evaṁ teṣāṁ vacāṁsi śrutvā sva-durgaṁ praviṣṭo'ham | yāvan na kaścin mama saṁmukhe'bhyeti tāvan mayā cintitam—dhig iyaṁ daridratā | athavā sādhv idam ucyate—

mṛto daridraḥ puruṣo mṛtaṁ maithunam aprajam |

mṛtam aśrotriyaṁ śrāddhaṁ mṛto yajñas tv adakṣiṇam ||100||

vyathayanti paraṁ ceto manoratha-śatair janāḥ |

nānuṣṭhānair dhanair hīnāḥ kulajāḥ vidhavā iva ||101||

daurgatyaṁ dehināṁ duḥkham apamāna-karaṁ param |

yena svair api manyante jīvanto'pi mṛtā iva ||102||

dainyasya pātratām eti parābhṛteḥ paraṁ padam |

vipadām āśrayaḥ śaśvad daurgatya-kaluṣī-kṛtaḥ ||103||

lajjante bāndhavās tena sambandhaṁ gopayanti ca |

mitrāṇy amitratāṁ yānti yasya na syuḥ kapardakāḥ ||104||

mūrtaṁ lāghavam evaitad apāyānām idaṁ gṛham |

paryāyo maraṇasyāyaṁ nirdhanatvaṁ śarīriṇām ||105||

ajā-dhūlir iva trastair mārjanī-reṇuvaj janaiḥ |

dīpa-khaṭvottha-cchāyeva tyajyate nirdhano janaḥ ||106||

śaucāvaśiṣṭayāpy asti kiñcit kāryaṁ kvacin mṛdā |

nirdhanena janenaiva na tu kiñcit prayojanam ||107||

adhano dātu-kāmo’pi samprāpto dhanināṁ gṛham |

manyate yācako’yaṁ dhig dāridryaṁ khalu dehinām ||108||

sva-vitta-haraṇaṁ dṛṣṭvā yo hi rakṣaty asūn naraḥ |

pitaro'pi na gṛhṇanti tad-dattaṁ saliāñjalim ||109||

tathā ca—

gavārthe brāhmaṇārthe ca strī-vitta-haraṇe tathā |

prāṇāṁs tyajati yo yuddhe tasya lokāḥ sanātanāḥ ||110||

evaṁ niścitya rātrau tatra gatvā nidrāvaśam upāgatasya peṭāyāṁ mayā chidraṁ kṛtaṁ yāvat, tāvat prabuddho duṣṭa-tāpasaḥ | tataś ca jarjara-vaṁśa-prahāreṇa śirasi tāḍitaḥ kathañcid āyuḥ-śeṣatayā nirgato'ham, na mṛtaś ca | uktaṁ ca—

prāptavyam arthaṁ labhate manuṣyo

devo'pi taṁ laṅghayituṁ na śaktaḥ |

tasmān na śocāmi na vismayo me

yad asmadīyaṁ na hi tat pareṣām ||111||

kāka-kūrmau pṛcchataḥ—katham etat ?

hiraṇyaka āha—

### kathā 4

## sāgaradatta-kathā

asti kasmiṁścin nagare sāgaradatto nāma vaṇik | tat-sūnunā rūpaka-śatena vikrīyamāṇaṁ pustakaṁ gṛhītam | tasmiṁś ca likhitam asti—

prāptavyam arthaṁ labhate manuṣyo

devo'pi taṁ laṅghayituṁ na śaktaḥ |

tasmān na śocāmi na vismayo me

yad asmadīyaṁ na hi tat pareṣām ||111||

tad dṛṣṭvā sāgaradattena tanujaḥ pṛṣṭaḥ—putra, kiyatā mūlyenaitat pustakaṁ gṛhītam ?

so'bravīt—rūpaka-śatena |

tac chrutvā sāgaradatto'bravīt—dhiṅ mūrkha ! tvaṁ likhitaika-ślokaṁ rūpaka-śatena yad gṛhṇāsi, etayā buddhyā kathaṁ dravyopārjanaṁ kariṣyasi | tad adya-prabhṛti tvayā me gṛhe na praveṣṭavyam |

evaṁ nirbhartsya gṛhān niḥsāritaḥ | sa ca tena nirvedena viprakṛṣṭaṁ deśāntaraṁ gatvā kim api nagaram āsādyāvasthitaḥ | atha katipaya-divasais tan-nagara-nivāsinā kenacid asau pṛṣṭaḥ—kuto bhavān āgataḥ ? kiṁ nāma-dheyo vā ? iti |

asāv abravīt—prāptavyam arthaṁ labhate manuṣya iti | athānyenāpi pṛṣṭenānena tathaivottaraṁ dattam | evaṁ ca tasya nagarasya madhye prāptavyamartha iti tasya prasiddha-nāma jātam |

atha rāja-kanyā candravatī nāmābhinava-rūpa-yauvana-sampannā sakhī-dvitīyaikasmin mahotsava-divase nagaraṁ nirīkṣamāṇāsti | tatraiva ca kaścid rāja-putro'tīva-rūpa-sampanno manoramaś ca katham api tasyā dṛṣṭi-gocare gataḥ | tad-darśana-sama-kālam eva kusuma-bāṇāhatayā tayā nija-sakhy-abhihitā—sakhi ! yathā kilānena saha samāgamo bhavati tathādya tvayā yatitavyam |

evaṁ ca śrutvā sā sakhī tat-sakāśaṁ gatvā śīghram abravīt—yad ahaṁ candravatyā tavāntikaṁ preṣitā | bhaṇitaṁ ca tvāṁ prati tayā yan mama tvad-darśanān manobhavena paścimāvasthā kṛtā | tad yadi śīghram eva mad-antike na sameṣmasi tadā me maraṇaṁ śaraṇam |

iti śrutvā tenābhihitaṁ—yady avaśyaṁ mayā tatrāgantavyaṁ, tat kathaya kenopāyena praveṣṭavyam ?

atha sakhyābhihitam—rātrau saudhāvalambitayā dṛḍha-varatrayā tvayā tatrāroḍhavyam |

so'bravīt—yady evaṁ niścayo bhavatyās tad aham evaṁ kariṣyāmi |

iti niścitya sakhī candravatī-sakāśaṁ gatā | athāgatāyāṁ rajanyāṁ sa rāja-putraḥ sva-cetasā vyacintayat—aho mahad akṛtyam etat | uktaṁ ca—

guroḥ sutāṁ mitra-bhāryāṁ svāmi-sevaka-gehinīm |

yo gacchati pumāṁl loke tam āhur brahma-ghātinam ||112||

aparaṁ ca—

ayaśaḥ prāpyate yena yena cādho-gatir bhavet |

svārthāc ca bhraśyate yena tat karma na samācaret ||113||

iti samyag vicārya tat-sakāśaṁ na jagāma | atha prāptavyamarthaḥ paryaṭan dhavala-gṛha-pārśve rātrāv avalambita-varatrāṁ dṛṣṭvā kautukāviṣṭa-hṛdayas tām ālambyādhirūḍhaḥ | tayā ca rāja-putryā sa evāyam ity āśvasta-cittayā snāna-khādana-pānācchādanādinā sammānya tena saha śayana-talam āśritayā tad-aṅga-saṁsparśa-sañjāta-harṣa-romāñcita-gātrayoktaṁ—yuṣmad-darśana-mātrānuraktayā mayātmā pradatto'yam | tvad-varjam anyo bhartā manasy api me na bhaviṣyati iti | tat kasmān amyā saha na bravīṣi ?

so'bravīt— prāptavyam arthaṁ labhate manuṣyaḥ |

ity ukte tayānyo'yam iti matvā dhavala-gṛhād uttārya muktaḥ | sa tu khaṇḍa-pāśakaḥ prāptaḥ | tāvad asau khaṇḍa-deva-kule gatvā suptaḥ | atha tatra kayācit svairiṇyā datta-saṅketako yāvad daṇḍa-pāśakaḥ prāptaḥ, tāvad asau pūrva-suptas tena dṛṣṭo rahasya-saṁrakṣaṇārtham abhihitaś ca—ko bhavān ?

so'bravīt—prāptavyam arthaṁ labhate manuṣyaḥ |

iti śrutvā daṇḍa-pāśakenābhihitam—yac chūnyaṁ deva-gṛham idam | tad atra madīya-sthāne gatvā svapihi |

tathā pratipadya sa matir viparyāsād anya-śayane suptaḥ | atha tasya rakṣakasya kanyā vinayavatī nāma rūpa-yauvana-sampannā kasyāpi puruṣasyānuraktā saṅketaṁ dattvā tatra śayane suptāsīt | atha sā tam āyātaṁ dṛṣṭvā sa evāyam asmad-vallabha iti rātrau ghanatarāndhakāra-vyāmohitotthāya bhojanācchādanādi-kriyāṁ kārayitvā gāndharva-vivāhenātmānaṁ vivāhayitvā tena samaṁ śayane sthitā vikasita-vadana-kamalā tam āha—kim adyāpi mayā saha viśrabdhaṁ bhavān na bravīti |

so'bravīt—prāptavyam arthaṁ labhate manuṣyaḥ |

iti śrutvā tayā cintitam—yat kāryam asamīkṣitaṁ kriyate tasyedṛk-phala-vipāko bhavati iti | evaṁ vimṛśya sa-viṣādayā tayā niḥsārito'sau | sa ca yāvad-vīthī-mārgeṇa gacchati tāvad anya-viṣaya-vāsī vara-kīrtir nāma varo mahatā vādya-śabdenāgacchati | prāptavyamartho'pi taiḥ samaṁ gantum ārabdhaḥ |

atha yāvat pratyāsanne lagna-samaye rāja-mārgāsanna-śreṣṭhi-gṛha-dvāre racita-maṇḍapa-vedikāyāṁ kṛta-kautuka-maṅgala-veśā vaṇik-sutāsti, tāvan mada-matto hasty-ārohakaṁ hatvā praṇaśyaj-jana-kolāhalena lokam ākulayaṁs tam evoddeśaṁ prāptaḥ | taṁ ca dṛṣṭvā sarve varānuyāyino vareṇa saha praṇaśya diśo jagmuḥ |

athāsminn avasare bhaya-tarala-locanām ekākinīṁ kanyām avalokya—mā bhaiṣīḥ | ahaṁ paritrāteti sudhīraṁ sthirīkṛtya dakṣiṇa-pāṇau saṅgṛhya mahā-sāhasikatayā prāptavyamarthaḥ puruṣa-vākyair hastinaṁ nirbhartsitavān | tataḥ katham api daiva-yogād apāye hastini sa-suhṛd-bāndhavenātikrānta-lagna-samaye vara-kīrtir nāgatya tāvat tāṁ kanyām anya-hasta-gatāṁ dṛṣṭvābhihitam—bhoḥ śvaśura, viruddham idaṁ tvayānuṣṭhitaṁ yan mahyaṁ pradāya kanyānyasmai pradattā iti |

so'bravīt—bhoḥ ! aham api hasti-bhaya-palāyitobhavadbhiḥ sahāyāto na jāne kim idaṁ vṛtam ity abhidhāya duhitaraṁ praṣṭum ārabdhaḥ—vatse, na tvayā sundaraṁ kṛtam | tat kathyatāṁ ko'yaṁ vṛttāntaḥ |

so'bravīt—yad aham anena prāṇa-saṁśayād rakṣitā, tad enaṁ muktvā mama jīvantyā nānyaḥ pāṇiṁ grahīṣyati iti |

anena vārtā-vyatikareṇa rajanī vyuṣṭā | atha prātas tatra sañjāte mahā-jana-samavāye vārtā-vyatikaraṁ śrutvā rāja-duhitā tam uddeśam āgatā | karṇa-paramparayā śrutvā daṇḍapāśaka-sutāpi tatraivāgatā | atha taṁ mahājana-amavāyaṁ śrutvā rājāpi tatra evājagāma |

prāptavyamarthaṁ prāha—bhoḥ viśrabdhaṁ kathaya | kīdṛśo'sau vṛttāntaḥ ?

atha so'bravīt—prāptavyamarthaṁ labhate manuṣyaḥ iti |

rāja-kanyā smṛtvā prāha—devo'pi taṁ laṅghayituṁ na śakta iti |

tato daṇḍapāśaka-sutābravīt—tasmān na śocāmi na vismayo me iti |

tam akhilaloka-vṛttāntam ākarṇya vaṇik-sutābravīt—yad asmadīyaṁ na hi tat pareṣām iti |

tato'bhaya-dānaṁ dattvā rājā pṛthak pṛthag vṛttāntān jñātvāvagata-tattvas tasmai prāptavyam arthāya sva-duhitaraṁ sa-bahu-mānaṁ grāma-sahasreṇa samaṁ sarvālaṅkāra-parivāra-yutāṁ dattvā tvaṁ me putro'sīti nagara-viditaṁ taṁ yauvarājye'bhiṣiktavān | daṇḍa-pāsakenāpi sva-duhitā sva-śaktyā vastra-dānādinā sambhāvya prāptavyamarthāya pradattā |

atha prāptavyamarthenāpi svīya-pitṛ-mātarau samasta-kuṭumbāvṛtau tasmin nagare sammāna-puraḥsaraṁ samānītau | atha so'pi sva-gotreṇa saha vividha-bhogānupabhuñjānaḥ sukhenāvasthitaḥ | ato'haṁ bravīmi—prāptavyam arthaṁ labhate manuṣyaḥ iti |

tad etat sakalaṁ sukha-duḥkham anubhūya paraṁ viṣādam upāgato'nena mitreṇa tvat-sakāśam ānītaḥ | tad etan me vairāgya-kāraṇam | mantharaka āha—bhadra, bhavati suhṛd ayam asandigdhaṁ yaḥ kṣut-kṣāmo'pi śatru-bhūtaṁ tvāṁ bhakṣya-sthāne sthitam evaṁ pṛṣṭham āropyānayati na mārge'pi bhakṣayati | uktaṁ ca yataḥ—

vikāraṁ yāti no cittaṁ vitte yasya kadācana |

mitraṁ syāt sarva-kāle ca kārayen mitram uttamam ||114||

vidvadbhiḥ suhṛdām atra cihnair etair asaṁśayam |

parīkṣā-karaṇaṁ proktaṁ homāgner iva paṇḍitaiḥ ||115||

tathā ca—

āpat-kāle tu samprāpte yan mitraṁ mitram eva tat |

vṛddhi-kāle tu samprāpte durjano’pi suhṛd bhavet ||116||

tan mamāpy adyāsya viṣaye viśvāsaḥ samutpanno yato nīti-viruddheyaṁ maitrī māṁsāśibhir vāyasaiḥ saha jalacarāṇām | athavā sādhv idam ucyate—

mitraṁ ko'pi na kasyāpi nitāntaṁ na ca vaira-kṛt |

dṛśyate mitra-vidhvastāt kāryād vairī parīkṣitaḥ ||117||

tat svāgataṁ bhavataḥ | sva-gṛha-vadāsyatām atra saras-tīre | yac ca vitt-nāśo videśa-vāsaś ca te sañjātas tatra viṣaye santāpo na kartavyaḥ | uktaṁ ca—

abhrac-chāyā khala-prītiḥ samudrānte ca medinī |

alpenaiva vinaśyanti yauvanāni dhanāni ca ||118||

ata eva vivekino jitātmāno dhana-spṛhāṁ na kurvanti | uktaṁ ca—

susañcitair jīvanavat surakṣitair

nije'pi dehe na viyojitaiḥ kvacit |

puṁso yamāntaṁ vrajato'pi niṣṭhurair

etair dhanaiḥ pañcapadī na dīyate ||119||

anyac ca—

yathāmiṣaṁ jale matsyair bhakṣyate śvāpadair bhuvi |

ākāśe pakṣibhiś caiva tathā sarvatra vittavān ||120||

nirdoṣam api vittāḍhya doṣair yojayate nṛpaḥ |

nidhanaḥ prāpta-doṣo'pi sarvatra nirupadravaḥ ||121||

arthānām arjanaṁ kāryaṁ vardhanaṁ rakṣaṇaṁ tathā |

bhakṣyamāṇo nirādāyaḥ sumerurapi hīyate ||122||

arthārthī yāni kaṣṭāni mūḍho’yaṁ sahate janaḥ |

śatāṁśenāpi mokṣārthī tāni cen mokṣam āpnuyāt ||123||

ko dhīrasya manasvinaḥ sva-viṣayaḥ ko vā videśaḥ smṛto

yaṁ deśaṁ śrayate tam eva kurute bāhu-pratāpārjitam |

yad daṁṣṭrānakhalāṅgula-praharaṇaiḥ siṁho vanaṁ gāhate

tasmin eva hata-dvipendra-rudhirais tṛṣṇāṁ chinatty ātmanaḥ ||124||

artha-hīnaḥ pare deśe gato'pi yaḥ prajñāvān bhavati sa kathañcid api na sīdati | uktaṁ ca—

ko'tibhāraḥ samarthānāṁ kiṁ dūraṁ vyavasāyinām |

ko videśaḥ suvidyānāṁ kaḥ paraḥ priya-vādinām ||125||

tat prajñā-nidhir bhavān na prākṛta-puruṣa-tulyaḥ | athavā—

utsāha-sampannam adīrgha-sūtraṁ
kriyā-vidhijñaṁ vyasaneṣv asaktam |

śūraṁ kṛtajñaṁ dṛḍha-sauhṛdaṁ ca-
lakṣmīḥ svayaṁ vāñchati vāsa-hetoḥ ||126||

aparaṁ prāpto'py arthaḥ karma-prāptyā naśyati | tad etāvanti dināni tvadīyam āsīt | muhūrtam apy anātmīyaṁ bhoktuṁ na labhyate | svayam āgatam api vidhināpahriyate |

arthasyopārjanaṁ kṛtvā naivābhāgyaḥ samaśnute |

araṇyaṁ mahadāsādya mūḍhaḥ somilako yathā ||127||

hiraṇyaka āha--katham etat ?

sa āha—

### kathā 5

## somilaka-kathā

asti kasmiṁścid adhiṣṭhāne somilako nāma kauliko vasati sma | so'neka-vidha-paṭṭa-racanārañjitāni pārthivocitāni sadaiva vastrāṇy utpādayati | paraṁ tasya cāneka-vidha-paṭṭa-racana-nipuṇasyāpi na bhojanācchādanābhyadhikaṁ katham apy artha-mātraṁ sampadyate | athānye tatra sāmānya-kaulikāḥ sthūla-vastra-sampādana-vijñānino mahardhi-sampannāḥ | tān avalokya sa sva-bhāryām āha—priye ! paśyaitān sthūla-paṭṭa-kārakān dhana-kanaka-samṛddhān | tad adhāraṇakaṁ mamaitat sthānam | tad anyatropārjanāya gacchāmi |

sā prāha—bhoḥ priyatama ! mithyā pralapitam etad yad anyatra-gatānāṁ dhanaṁ bhavati, sva-sthāne na bhavati | uktaṁ ca—

utpatanti yad ākāśe nipatanti mahītale |

pakṣiṇāṁ tad api prāptyā nādattam upatiṣṭhati ||128||

tathā ca—

na hi bhavati yan na bhāvyaṁ

bhavati ca bhāvyaṁ vināpi yatnena |

kara-tala-gatam api naśyati

yasya tu bhavitavyatā nāsti ||129||

yathā dhenu-sahasreṣu vatso vindati mātaraṁ |

tathā pūrva-kṛtaṁ karma kartāram anugacchati ||130||

śete saha śayānena gacchantam anugacchati |

narāṇāṁ prāktanaṁ karma tiṣṭhati tu sahātmanā ||131||

yathā chāyā-tapau nityaṁ susambaddhau parasparaṁ |

evaṁ karma ca kartā ca saṁśliṣṭāv itaretaram ||132||

kaulika āha—priye ! na samyag abhihitaṁ bhavatyā | vyavasāyaṁ vinā na karma phalati | uktaṁ ca—

yathaikena na hastena tālikā saṁprapadyate |

tathodyama-parityaktaṁ na phalaṁ karmaṇaḥ smṛtam ||133||

paśya karma-vaśāt prāptaṁ bhojyakāle'pi bhojanam |

hastodyamaṁ vinā vaktre praviśen na kathañcana ||134||

tathā ca—

udyoginaṁ puruṣa-siṁham upaiti lakṣmīr

daivena deyam iti kāpuruṣā vadanti |

daivaṁ nihatya kuru pauruṣam ātma-śaktyā
yatne kṛte yadi na sidhyati ko’tra doṣaḥ ||135||

tathā ca—

udyamena hi sidhyanti kāryāṇi na manorathaiḥ |

na hi suptasya siṁhasya viśanti vadane mṛgāḥ ||136||
udyamena vinā rājan na sidhyanti manorathāḥ |

kātarā iti jalpanti yad bhāvyaṁ tad bhaviṣyati ||137||

sva-śaktyā kurvataḥ karma na cet siddhiṁ prayacchati |

nopālabhyaḥ pumāṁs tatra daivāntarita-pauruṣaḥ ||138||

tan mayāvaśyaṁ deśāntaraṁ gantavyam |

iti niścitya vardhamāna-puraṁ gatvā tatra varṣa-trayaṁ sthitvā suvarṇa-śata-trayopārjanaṁ kṛtvā bhūyaḥ sva-gṛhaṁ prasthitaḥ | athārdha-pathe gacchatas tasya kadācid aṭavyāṁ paryaṭato bhagavān ravir astam upāgataḥ | tatra ca vyāla-bhayāt sthūlatara-vaṭa-skandha ārūhya prasupto yāvat tiṣṭhati tāvan niśīthe dvau puruṣau raudrākārau parasparaṁ jalpantāv aśṛṇot |

tatraika āha—bhoḥ kartaḥ tvaṁ kiṁ samyaṅ na vetsi yad asya somilakasya bhojanācchādanād ṛte'dhikā samṛddhir nāsti | tat kiṁ tvayāsya suvarṇa-śata-trayaṁ dattam |

sa āha—bhoḥ karman mayāvaśyaṁ dātavyaṁ vyavasāyināṁ tatra ca tasya pariṇatis tvad āyatteti | atha yāvad asau kaulikaḥ prabuddhaḥ suvarṇa-granthim avalokayati tāvad riktaṁ paśyati |

tataḥ sākṣepaṁ cintayāmāsa | aho kim etat ? mahatā kaṣṭenopārjitaṁ vittaṁ helayā kvāpi gatam | yad vyartha-śramo'kiñcanaḥ kathaṁ sva-patnyā mitrāṇāṁ ca mukhaṁ darśayiṣyāmi | iti niścitya tad eva pattanaṁ gataḥ | tatra ca varṣa-mātreṇāpi suvarṇa-śata-pañcakam upārjya bhūyo'pi sva-sthānaṁ prati prasthitaḥ | yāvad ardha-pathe bhūyo'ṭavī-gatasya bhagavān bhānur astaṁjagāmātha suvarṇa-nāśa-bhayāt suśrānto'pi na viśrāmyati kevalaṁ kṛta-gṛhotkaṇṭhaḥ satvaraṁ vrajati |

atrāntare dvau puruṣau tādṛṣau dṛṣṭi-deśe samāgacchantau jalpantau ca śṛṇoti | tatraikaḥ prāha—bhoḥ kartaḥ ! kiṁ tvayaitasya suvarṇa-śata-pañcakaṁ dattam ? tat kiṁ na vetsi yad bhojanācchādanābhyadhikam asya kiṁcin nāsti |

sa āha—bhoḥ karman ! mayāvaśyaṁ deyaṁ vyavasāyinām | tasya pariṇāmas tvad-āyattaḥ | tat kiṁ mām upālambhayasi ?

tac chrutvā somilako yāvad granthim avalokayati tāvat suvarṇaṁ nāsti | tataḥ paraṁ duḥkham āpanno vyacintayat—aho kiṁ mama dhana-rahitasya jīvitena ? tad atra vaṭa-vṛkṣa ātmānam udbadhya prāṇāṁs tyajāmi |

evaṁ niścitya darbha-mayīṁ rajjuṁ vidhāya sva-kaṇṭhe pāśaṁ niyojya śākhāyām ātmānaṁ nibadhya yāvat prakṣipati tāvad ekaḥ pumān ākāśa-stha evedam āha—bho bhoḥ somilaka ! maivaṁ sāhasaṁ kuru | ahaṁ te vittāpahārako na te bhojanācchādanābhyadhikaṁ varāṭikām api sahāmi | tad gaccha sva-gṛhaṁ prati | anyac ca bhavadīya-sāhasenāhaṁ tuṣṭaḥ | tathā me na syād vyarthaṁ darśanam | tat prārthyatām abhīṣṭo varaḥ kaścit |

somilaka āha—yady evaṁ tad dehi me prabhūtaṁ dhanam |

sa āha—bhoḥ ! kiṁ kariṣyasi bhoga-rahitena dhanena yatas tava bhojanācchādanābhyadhikā prāptir api nāsti ? uktaṁ ca—

kiṁ tayā kriyate lakṣmyā yā vadhūr iva kevalā |

yā na veśyeva sāmānyā pathikair upabhujyate ||139||

somilaka āha—yady api bhogo nāsti tathāpi bhavatu me dhanam | uktaṁ ca—

kṛpaṇo'py akulīno'pi sadā saṁśrita-mānuṣaiḥ |

sevyate sa naro loke yasya syād vitta-sañcayaḥ ||140||

tathā ca—

śithilau ca subaddhau ca patataḥ patato na vā |

nirīkṣitau mayā bhadre daśa varṣāṇi pañca ca ||141||

puruṣa āha—kim etat ?

so'bravīt—

### kathā 6

## tīkṣṇa-viṣāṇa-śṛgāla-kathā

kasmiṁścid adhiṣṭhāne tīkṣṇaviṣāṇo nāma mahā-vṛṣabho vasati | sa ca madātirekāt parityakta-nija-yūṭhaḥ śṛṅgābhyāṁ nadī-taṭāni vidārayan svecchayā marakata-sadṛśāni śaṣpāṇi bhakṣayann araṇya-caro babhūva | atha tatraiva vane pralobhako nāma śṛgālaḥ prativasati sma | sa kadācit sva-bhāryayā saha nadī-tīre sukhopaviṣṭas tiṣṭhati | atrāntare sa tīkṣṇaviṣāṇo jalārthaṁ tad eva pulinam avatīrṇaḥ | tataś ca tasya lambamānau vṛṣaṇāv ālokya śṛgālyā śṛgālo'bhihitaḥ—svāmin ! paśyāsya vṛṣabhasya māṁsa-piṇḍau lambamānau yathā sthitau | tataḥ kṣaṇena prahareṇa vā patiṣyataḥ | evaṁ jñātvā bhavatā pṛṣṭha-yāyinā bhāvyaṁ |

śṛgāla āha—priye ! na jñāyate kadācid etayoḥ patanaṁ bhaviṣyati vā na vā | tat kiṁ vṛthā śramāya māṁ niyojayasi ? atra-sthas tāvaj jalārtham āgatān mūṣakān bhakṣayiṣyāmi samaṁ tvayā | mārgo'yaṁ yatas teṣām | atha yadā tvāṁ muktvāsya tīkṣṇaviṣāṇasya vṛṣabhasya pṛṣṭhe gamiṣyāmi tadāgatyānyaḥ kaścid etat sthānaṁ samāśrayiṣyati | naitad yujyate kartum | uktaṁ ca—

yo dhruvāṇi parityajyādhruvāṇi niṣevate |

dhruvāṇi tasya naśyanti adhruvaṁ naṣṭam eva ca ||142||

śṛgāly āha—bhoḥ kāpuruṣas tvaṁ yat kiṁcit prāptaṁ tenāpi santoṣaṁ karoṣi | uktaṁ ca—

supūrā syāt kunadikā supūro mūṣikāñjaliḥ |

susantuṣṭaḥ kāpuruṣaḥ svalpakenāpi tuṣyati ||143||

tasmāt puruṣeṇa sadaivotsāhavatā bhāvyam | uktaṁ ca—

yatrotsāha-samārambho yatrālasya-vinigrahaḥ |

naya-vikrama-saṁyogas tatra śrīr acalā dhruvaṁ ||144||

tad daivam iti sañcintya tyajen nodyogam ātmanaḥ |

anuyogaṁ vinā tailaṁ tilānāṁ nopajāyate ||145||

anyac ca—

yaḥ stokenāpi santoṣaṁ kurute mandadhīr janaḥ |

tasya bhāgya-vihīnasya dattā śrīr api mārjyate ||146||

yac ca tvaṁ vadasi | etau patiṣyato na veti | tad apy ayuktam | uktaṁ ca—

kṛta-niścayino vandyās tuṅgimā nopabhujyate |

cātakaḥ ko varāko'yaṁ yasyendro vārivāhakaḥ ||147||

aparaṁ mūṣaka-māṁsasya nirviṇṇāham | etau ca māṁsa-piṇḍau patana-prāyau dṛśyete | tat sarvathā nānyathā kartavyam iti | athāsau tad ākarṇya mūṣaka-prāpti-sthānaṁ parityajya tīkṣṇaviṣāṇasya pṛṣṭham anvagacchat | atha vā sādhv idam ucyate—

tāvat syāt sarva-kṛtyeṣu puruṣo'tra svayaṁ prabhuḥ |

strī-vākyāṅkuśa-vikṣuṇṇo yāvan no dhriyate balāt ||148||

akṛtyaṁ manyate kṛtyaṁ agamyaṁ manyate sugam |

abhakṣyaṁ manyate bhakṣyaṁ strī-vākya-prerito naraḥ ||149||

evaṁ sa tasya pṛṣṭhataḥ sa-bhāryaḥ paribhramaṁś cira-kālam anayat | na ca tayoḥ patanam abhūt | tataś ca nirvedāt pañcadaśe varṣe śṛgālaḥ svabhāryām āha—śithilau ca subaddhau ca (141) ityādi |

tayos tat-paścād api pāto na bhaviṣyati | tat tad eva sva-sthānaṁ gacchāvaḥ | ato'haṁ bravīmi—śithilau ca subaddhau ca (141) iti |

 --o)0(o--

puruṣa āha—yady evaṁ tad gaccha bhūyo'pi vardhamāna-puram | tatra dvau vaṇik-putrau vasataḥ | eko gupta-dhanaḥ | dvitīya upabhukta-dhanaḥ | tatas tayoḥ svarūpaṁ buddhvaikasya varaḥ prārthanīyaḥ | yadi te dhanena prayojanam abhakṣitena tatas tvām api gupta-dhanaṁ karomi | athavā datta-bhogyena dhanena te prayojanaṁ tad upabhukta-dhanaṁ karomīti | evam uktvādarśanaṁ gataḥ |

somilako'pi vismita-manā bhūyo'pi vardhamāna-puraṁ gataḥ | atha sandhyā-samaye śrāntaḥ katham api tat-puraṁ prāpto guptadhana-gṛhaṁ pṛcchan kṛcchrāl labdhvāstamita-sūrye praviṣṭaḥ | athāsau bhāryā-putra-sametena guptadhanena nirbhartsyamāno haṭhād gṛhaṁ praviśyopaviṣṭaḥ | tataś ca bhojana-velāyāṁ tasyāpi bhakti-varjitaṁ kiṁcid aśanaṁ dattam | tataś ca bhuktvā tatraiva yāvat supto niśīthe paśyati tāvat tāv api dvau puruṣau parasparaṁ mantrayataḥ | tatraika āha—bhoḥ kartaḥ ! kiṁ tvayāsya guptadhanasyānyo'dhiko vyayo nirmito yat somilakasyānena bhojanaṁ dattam | tad ayuktaṁ tvayā kṛtam |

sa āha—bhoḥ karman ! na mamātra doṣaḥ | mayā puruṣasya lābha-prāptir dātavyā | tat-pariṇatiḥ punas tvad-āyatteti | athāsau yāvad uttiṣṭhati tāvad guptadhano visūcikayā khidyamāno rujābhibhūtaḥ kṣaṇaṁ tiṣṭhati | tato dvitīye'hni tad-doṣeṇa kṛtopavāsaḥ sañjātaḥ |

somilako'pi prabhāte tad-gṛhān niṣkramya upabhuktadhana-gṛhaṁ gataḥ | tenāpi cābhyutthādinā sat-kṛto vihita-bhojanācchādana-saṁmānas tasyaiva gṛhe bhavya-śayyām āruhya suṣvāpa | tataś ca niśīthe yāvat paśyati tāvat tāv eva dvau puruṣau mitho mantrayataḥ | atra tayor eka āha—bhoḥ kartaḥ ! anena somilakasyopakāraṁ kurvatā prabhūto vyayaḥ kṛtaḥ | tat kathaya katham asyoddhāraka-vidhir bhaviṣyati | anena sarvam etad vyavahāraka-gṛhāt samānītam |

sa āha—bhoḥ karman ! mama kṛtyam etat | pariṇatis tvad-āyatteti | atha prabhāta-samaye rāja-puruṣo rāja-prasādajaṁ vittam ādāya samāyāta upabhukta-dhanāya samarpayām āsa |

tad dṛṣṭvā somilakaś cintayāmāsa | sañcaya-rahito'pi varam eṣa upabhuktadhano nāsau kadaryo guptadhanaḥ | uktaṁ ca—

agnihotra-phalā vedāḥ śīla-vṛtta-phalaṁ śrutam |

rati-putra-phalā dārā datta-bhukta-phalaṁ dhanam ||150||

tad vidhātā māṁ datta-bhukta-dhanaṁ karotu | na kāryaṁ me guptadhanena | tataḥ somilako dattabhuktadhanaḥ saṁjātaḥ | ato'haṁ bravīmi—arthasyopārjanaṁ kṛtvā iti |

gṛha-madhya-nikhātena dhanena dhanino yadi |

bhavāmaḥ kiṁ na tenaiva dhanena dhanino vayaṁ ||151||

tad bhadra ! hiraṇyakaivaṁ jñātvā dhana-viṣaye santāpo na kāryaḥ | atha vidyamānam api dhanaṁ bhojya-bandhyatayā tad-avidyamānaṁ mantavyam | uktaṁ ca—

upārjitānām arthānāṁ tyāga eva hi rakṣaṇam |

taḍāgodara-saṁsthānāṁ parīvāha ivāmbhasām ||152||

tathā ca—

upārjitānām arthānāṁ tyāga eva hi rakṣaṇam |

taḍāgodara-saṁsthānāṁ parivāha ivāmbhasām ||153||

anyac ca—

dānaṁ bhogo nāśas tisro gatayo bhavanti vittasya |
yo na dadāti na bhuṅkte tasya tṛtīyā gatir bhavati ||154||

evaṁ jñātvā vivekinā na sthity-arthaṁ vittopārjanaṁ kartavyaṁ yato duḥkhāya tat | uktaṁ ca—

dhanādikeṣu vidyante ye'tra mūrkhāḥ sukhāśayāḥ |

tapta-grīṣmeṇa sevante śaityārthaṁ te hutāśanam ||155||

sarpāḥ pibanti pavanaṁ na ca durbalās te

śuṣkais tṛṇair vana-gajā balino bhavanti |

kandaiḥ phalair muni-varā gamayanti kālaṁ

santoṣa eva puruṣasya paraṁ nidhānam ||156||

santoṣāmṛta-tṛptānāṁ yat sukhaṁ śānta-cetasām |

kutas tad-dhana-lubdhānām itaś cetaś ca dhāvatām ||157||

pīyūṣam iva saṁtoṣaṁ pibatāṁ nirvṛtiḥ parā |

duḥkhaṁ nirantaraṁ puṁsām asaṁtoṣavatāṁ punaḥ ||158||

nirodhāc cetaso'kṣāṇi niruddhāny akhilāny api |

ācchādite ravau meghaiḥ sañchannāḥ syur gabhastayaḥ ||159||

vāñchā-vicchedanaṁ prāhuḥ svāsthyaṁ śāntā maha-rṣayaḥ |

vāñchā nivartate nārthaiḥ pipāsevāgni-sevanaiḥ ||160||
anindyam api nindanti stuvanty astutyam uccakaiḥ |

svāpateya-kṛte martyāḥ kiṁ kiṁ nāma na kurvate ||161||

dharmārthaṁ yasya vittehā tasyāpi na śubhāvahā |

prakṣālanādd hi paṅkasya dūrād asparśanaṁ varam ||162||

dānena tulyo nidhir asti nānyo

lobhāc ca nānyo'sti paraḥ pṛthivyām |

vibhūṣaṇaṁ śīla-samaṁ na cānyat

santoṣa-tulyaṁ dhanam asti nānyat ||163||

dāridryasya parā mūrtir yan māna-draviṇālpatā |

jarad-gava-dhanaḥ śarvas tathāpi parameśvaraḥ ||164||

evaṁ jñātvā bhadra tvayā santoṣaḥ kārya iti | mantharakavacanam ākarṇya vāyasa āha—bhadra mantharako yad evaṁ vadati tat tvayā citte kartavyam | athavā sādhv idam ucyate—

sulabhāḥ puruṣā rājan satataṁ priya-vādinaḥ |

apriyasya ca pathyasya vaktā śrotā ca durlabhaḥ ||166||

apriyāṇy api pathyāni ye vadanti nṛṇām iha |

ta eva suhṛdaḥ proktā anye syur nāma-dhārakāḥ ||167||

athaivaṁ jalpatāṁ teṣāṁ citrāṅgo nāma hariṇo lubdhaka-trāsitas tasminn eva sarasi praviṣṭaḥ | athāyāntaṁ sa-sambhramam avalokya laghupatanako vṛkṣam ārūḍhaḥ | hiraṇyakaḥ śarastambaṁ praviṣṭaḥ | mantharakaḥ salilāśayam āsthitaḥ | atha laghupatanako mṛgaṁ samyak parijñāya mantharakam uvāca—ehy ehi sakhe mantharaka ! mṛgo'yaṁ tṛṣārto'tra samāyātaḥ sarasi praviṣṭaḥ | tasya śabdo'yaṁ na mānuṣa-sambhava iti |

tac chrutvā mantharako deśa-kālocitam āha—bho laghupatanaka ! yathāyaṁ mṛgo dṛśyate prabhūtam ucchvāsam udvahann udbhrānta-dṛṣṭyā pṛṣṭhato'valokayati tan na tṛṣārta eṣa nūnaṁ lubdhaka-trāsitaḥ | taj jñāyatām asya pṛṣṭhe lubdhakā āgacchanti na veti | uktaṁ ca—

bhaya-trasto naraḥ śvāsaṁ prabhūtaṁ kurute muhuḥ |

diśo'valokayaty eva na svāsthyaṁ vrajati kvacit ||168||

tac chrutvā citrāṅga āha—bho mantharaka ! jñātaṁ tvayā samyaṅ me trāsa-kāraṇam | ahaṁ lubdhaka-śara-prahārād uddhāritaḥ kṛcchreṇātra samāyātaḥ | mama yūthaṁ tair lubdhakair vyāpāditaṁ bhaviṣyati | tac charaṇāgatasya me darśaya kiṁcid agamyaṁ sthānaṁ lubdhakānām |

tad ākarṇya mantharaka āha—bhoś citrāṅga ! śrūyatāṁ nīti-śāstram |

dvāv upāyāv iha proktau vimuktau śatru-darśane |

hastayoś cālanād eko dvitīyaḥ pāda-vega-jaḥ ||169||

tad gamyatāṁ śīghraṁ ghanaṁ vanaṁ yāvad adyāpi nāgacchanti te durātmāno lubdhakāḥ |

atrāntare laghupatanakaḥ satvaram abhyupetyovāca—bho mantharaka ! gatās te lubdhakāḥ sva-gṛhonmukhāḥ pracura-māṁsa-piṇḍa-dhāriṇaḥ | tac citrāṅga ! tvaṁ viśrabdho jalād bahir bhava |

tatas te catvāro'pi mitra-bhāvam āśritās tasmin sarasi madhyāhna-samaye vṛkṣa-cchāyādhastāt subhāṣita-goṣṭhī-sukham anubhavantaḥ sukhena kālaṁ nayanti | athavā yuktam etad ucyate—

subhāṣita-rasāsvāda-baddha-romāñca-kañcukaṁ |

vināpi saṁgamaṁ strīṇāṁ kavīnāṁ sukham edhate ||170||

subhāṣita-maya-dravya-saṅgrahaṁ na karoti yaḥ |

sa tu prastāva-yajñeṣu kāṁ pradāsyati dakṣiṇām ||171||

tathā ca—

sakṛd uktaṁ na gṛhṇāti svayaṁ vā na karoti yaḥ |

yasya saṁpuṭikā nāsti kutas tasya subhāṣitam ||172||

athaikasminn ahani goṣṭhī-samaye mṛgo nāyātaḥ | atha te vyākulībhūtāḥ parasparaṁ jalpitum ārabdhāḥ | aho kim adya suhṛn na samāyātaḥ | kiṁ siṁhādibhiḥ kvacid vyāpādita uta lubdhakair atha vānale prapatito gartā-viṣame vā nava-tṛṇa-laulyād iti | athavā sādhv idam ucyate—

sva-gṛhodyāna-gate'pi snigdhaiḥ pāpaṁ viśaṅkyate mohāt |

kim u dṛṣṭa-bahv-apāya-pratibhaya-kāntāra-madhya-sthe ||173||

atha mantharako vāyasam āha—bho laghupatanakāhaṁ hiraṇyakaś ca tāvad dvāv apy aśaktau tasyānveṣaṇaṁ kartuṁ mandagatitvāt | tad gatvā tvam araṇyaṁ śodhaya yadi kutracit taṁ jīvantaṁ paśyasīti |

tad ākarṇya laghupatanako nātidūre yāvad gacchati tāvat palvala-tīre citrāṅgaḥ kūṭa-pāśa-niyantritas tiṣṭhati | taṁ dṛṣṭvā śoka-vyākulita-manās tam avocat | bhadra kim idam ?
citrāṅgo'pi vāyasam avalokya viśeṣeṇa duḥkhita-manā babhūva | athavā yuktam etat—

api mandatvam āpanno naṣṭo vāpīṣṭa-darśanāt |

prāyeṇa prāṇināṁ bhūyo duḥkhāvego'dhiko bhavet ||174||

tataś ca vāṣpāvasāne citrāṅgo laghupatanakam āha—bho mitra saṁjāto'yaṁ tāvan mama mṛtyuḥ | tad yuktaṁ sampannaṁ yad bhavatā saha me darśanaṁ sañjātam | uktaṁ ca—

prāṇātyaye samutpanne yadi syān mitra-darśanaṁ |

tad dvābhyāṁ sukha-daṁ paścāj jīvato'pi mṛtasya ca ||175||

tat kṣantavyaṁ yan mayā praṇayāt subhāṣita-goṣṭhīṣv abhihitaṁ | tathā hiraṇyaka-mantharakau mama vākyād vācyau |

ajñānāj jñānato vāpi duruktaṁ yad udāhṛtam |

mayā tat kṣamyatām adya dvābhyām api prasādataḥ ||176||

tac chrutvā laghupatanaka āha—bhadra na bhetavyam asmad-vidhair mitrair vidyamānaiḥ | yāvad ahaṁ drutataraṁ hiraṇyakaṁ gṛhītvāgacchāmi | aparaṁ ye sat-puruṣā bhavanti te vyasane na vyākulatvam upayānti | uktaṁ ca—

sampadi yasya na harṣo vipadi viṣādo raṇe na bhīrutvaṁ |
taṁ bhuvana-traya-tilakaṁ janayati jananī sutaṁ viralaṁ ||177||

evam uktvā laghupatanakaś citrāṅgam āśvāsya yatra hiraṇyaka-mantharakau tiṣṭhatas tatra gatvā sarvaṁ citrāṅga-pāśa-patanaṁ kathitavān | hiraṇyakaṁ ca citrāṅga-pāśa-mokṣaṇaṁ prati kṛta-niścayaṁ pṛṣṭham āropya bhūyo'pi satvaraṁ citrāṅga-samīpe gataḥ | so'pi mūṣakam avalokya kiṁcij jīvitāśayā saṁśliṣṭa āha—

āpan-nāśāya vibudhaiḥ kartavyāḥ suhṛdo’malāḥ |

na taraty āpadaṁ kaścid yo’tra mitra-vivarjitaḥ ||178||

hiraṇyaka āha—bhadra tvaṁ tāvan nīti-śāstra-jño dakṣa iti | tat katham atra kūṭa-pāśe patitaḥ ?

sa āha—bho na kālo'yaṁ vivādasya | tan na yāvat sa pāpātmā lubdhakaḥ samabhyeti tāvad drutataraṁ kartayemaṁ mat-pāda-pāśaṁ |

tad ākarṇya vihasyāha hiraṇyakaḥ—kiṁ mayy api samāyāte lubdhakād bibheṣi tataḥ śāstraṁ prati mahatī me viraktiḥ sampannā yad bhavad-vidhā api nīti-śāstra-vida etām avasthāṁ prāpnuvanti | tena tvāṁ pṛcchāmi |

sa āha—bhadra karmaṇā buddhir api hanyate | uktaṁ ca—

kṛtānta-pāśa-baddhānāṁ daivopahata-cetasāṁ |

buddhayaḥ kubja-gāminyo bhavanti mahatām api ||179||

vidhātrā racitā yā sā lalāṭe'kṣara-mālikā |

na tāṁ mārjayituṁ śaktāḥ sva-śaktyāpy atipaṇḍitāḥ ||180||

evaṁ tayoḥ pravadatoḥ suhṛd-vyasana-santapta-hṛdayo mantharakaḥ śanaiḥ śanais taṁ pradeśam ājagāma | taṁ dṛṣṭvā laghupatanako hiraṇyakam āha—aho na śobhanam āpatitam |

hiraṇyaka āha—kiṁ sa lubdhakaḥ samāyāti ?

sa āha—āstāṁ tāval lubdhaka-vārtā | eṣa mantharakaḥ samāgacchati | tad anītir anuṣṭhitānena yato vayam apy asya kāraṇān nūnaṁ vyāpādanaṁ yāsyāmo yadi sa pāpātmā lubdhakaḥ samāgamiṣyati | tad ahaṁ tāvat kham utpatiṣyāmi | tvaṁ punar bilaṁ praviṣyātmānaṁ rakṣayiṣyasi | citrāṅgo'pi vegena dig-antaraṁ yāsyati | eṣa punar jalacaraḥ sthale kathaṁ bhaviṣyatīti vyākulo'smi | atrāntare prāpto'yaṁ mantharakaḥ |

hiraṇyaka āha—bhadra, na yuktam anuṣṭhitaṁ bhavatā yad atra samāyātaḥ | tad bhūyo'pi drutataraṁ gamyatāṁ yāvad asau lubdhako na samāyāti |

mantharaka āha—bhadra, kiṁ karomi ? na śaknomi tatra-stho mitra-vyasanāgni-dāghaṁ soḍhum | tenāham atrāgataḥ | athavā sādhv idam ucyate—

dayita-jana-viprayogo vitta-viyogaś ca sahyāḥ syuḥ |

yadi sumahauṣadha-kalpo vayasya-jana-saṁgamo na syāt ||181||

varaṁ prāṇa-parityāgo na viyogo bhavādṛśaiḥ |

prāṇā janmāntare bhūyo na bhavanti bhavad-vidhāḥ ||182||

evaṁ tasya pravadata ākarṇa-pūrita-śarāsano lubdhako'py upāgataḥ | taṁ dṛṣṭvā mūṣakeṇa tasya snāyu-pāśas tat-kṣaṇāt khaṇḍitaḥ | atrāntare citrāṅgaḥ satvaraṁ pṛṣṭham avalokayan pradhāvitaḥ | laghupatanako vṛkṣam ārūḍhaḥ | hiraṇyakaś ca samīpa-varti bilaṁ praviṣṭaḥ | athāsau lubdhako mṛga-gamanād viṣaṇṇa-vadano vyartha-śramas taṁ mantharakaṁ mandaṁ mandaṁ sthala-madhye gacchantaṁ dṛṣṭavān | acintayac ca—yady api kuraṅgo dhātrāpahṛtas tathāpy ayaṁ kūrma āhārārthaṁ sampāditaḥ | tad adyāsyāmiṣeṇa me kuṭumbasyāhāra-nirvṛttir bhaviṣyati |

evaṁ vicintya taṁ darbhaiḥ sañchādya dhanuṣu samāropya skandhe kṛtvā gṛhaṁ prati prasthitaḥ | atrāntare taṁ nīyamānam avalokya hiraṇyako duḥkhākulaḥ paryadevayat—kaṣṭaṁ bhoḥ kaṣṭam āpatitam |

ekasya duḥkhasya na yāvad antaṁ

gacchāmy ahaṁ pāram ivārṇavasya |

tāvad dvitīyaṁ samupasthitaṁ me
chidreṣv anarthā bahulī-bhavanti ||183||

tāvad askhalitaṁ yāvat sukhaṁ yāti same pathi |

skhalite ca samutpanne viṣame ca pade pade ||184||

yan namraṁ saralaṁ cāpi yac cāpatsu na sīdati |

dhanur mitraṁ kalatraṁ ca durlabhaṁ śuddha-vaṁśajam ||185||

na mātari na dāreṣu na sodarye na cātmaje |

viśrambhas tādṛśaḥ puṁsāṁ yādṛṅ mitre nirantare ||186||

yadi tāvat kṛtāntena me dhana-nāśo vihitas tan-mārga-śrāntasya me viśrāma-bhūtaṁ mitraṁ kasmād apahṛtaṁ |  aparam api mitraṁ paraṁ mantharaka-samaṁ na syāt | uktaṁ ca—

asampattau paro lābho guhyasya kathanaṁ tathā |

āpad-vimokṣaṇaṁ caiva mitrasyaitat phala-trayam ||187||

tad asya paścān nānyaḥ suhṛn me | tat kiṁ mamopary anavarataṁ vyasana-śarair varṣati hanta vidhiḥ | yata ādau tāvad vitta-nāśas tataḥ parivāra-bhraṁśas tato deśa-tyāgas tato mitra-viyoga iti | athavā svarūpam etat sarveṣām eva jantūnāṁ jīvita-dharmasya | uktaṁ ca—

kāyaḥ saṁnihitāpāyaḥ sampadaḥ padam āpadām |

samāgamāḥ sāpagamāḥ sarvam utpādi bhaṅguram ||188||

tathā ca—

kṣate prahārā nipatanty abhīkṣṇaṁ

dhana-kṣaye vardhati jāṭharāgniḥ |

āpatsu vairāṇi samudbhavanti

cchidreṣv anarthā bahulī-bhavanti ||189||

aho sādhūktaṁ kenāpi |

prāpte bhaye paritrāṇaṁ prīti-viśrambha-bhājanaṁ |

kena ratnam idaṁ sṛṣṭaṁ mitram ity akṣara-dvayaṁ ||190||

atrāntare ākranda-parau citrāṅga-laghupatanakau tatraiva samāyātau | atha hiraṇyaka āha—aho kiṁ vṛthā-pralapitena | tad yāvad eṣa mantharako dṛṣṭi-gocarān na nīyate tāvad asya mokṣopāyaś cintyatām iti | uktaṁ ca—

vyasanaṁ prāpya yo mohāt kevalaṁ paridevayet |

krandanaṁ vardhayaty eva tasyāntaṁ nādhigacchati ||191||

kevalaṁ vyasanasyoktaṁ bheṣajaṁ naya-paṇḍitaiḥ |

tasyoccheda-samārambho viṣāda-parivarjanaṁ ||192||

anyac ca—

atīta-lābhasya surakṣaṇārthaṁ

bhaviṣya-lābhasya ca saṅgamārtham |

āpat-prapannasya ca mokṣaṇārthaṁ

yan mantryate’sau paramo hi mantraḥ ||193||

tac chrutvā vāyasa āha—bho yady evaṁ tat kriyatāṁ mad-vacaḥ | eṣa citrāṅgo'sya mārge gatvā kiṁcit palvalam āsādya tasya tīre niścetano bhūtvā patatu | aham apy asya śirasi samāruhya mandaiś cañcu-prahāraiḥ śira ullekhiṣyāmi yenāsau lubdhako'muṁ mṛtaṁ matvā mama cañcu-prahāra-pratyayena mantharakaṁ bhūmau kṣiptvā mṛgārthe dhāvati | atrāntare tvayā darbha-maya-bandhana-veṣṭanāni khaṇḍanīyāni yenāsau mantharako drutataraṁ palvalaṁ praviśati |

citrāṅgaḥ prāha—bho bhadro'yaṁ dṛṣṭo mantras tvayā | nūnaṁ mantharako mukto mantavyaḥ | uktaṁ ca—

siddhiṁ vā yadi vāsiddhiṁ cittotsāho nivedayet |

prathamaṁ sarva-jantūnāṁ prājño vetti na cetaraḥ ||194||

tat tad evaṁ kriyatām | tathānuṣṭhite sa lubdhakas tathaiva mārgāsanna-palvala-tīrasthaṁ citrāṅgaṁ vāyasa-sanātham adrākṣīt | taṁ dṛṣṭvā harṣita-manā vyacintayat | nūnaṁ pāśa-vedanayā varāko'yaṁ mṛgo gatvāyuḥ-śeṣa-jīvitaḥ pāśaṁ troṭayitvā katham apy etad vanāntaraṁ praviṣṭo yāvan mṛtaḥ | tad vaśyo'yaṁ me kacchapaḥ suyantritatvāt | tad enam api tāvad gṛhṇāmīty avardhāya kacchapaṁ bhū-tale prakṣipya mṛgam upādravat |

atrāntare hiraṇyakena vajropama-daṁṣṭrā-prahāreṇa tad darbha-veṣṭanaṁ tat-kṣaṇāt khaṇḍaśaḥ kṛtaṁ | mantharako'pi tṛṇa-madhyān niṣkramya palvalaṁ praviṣṭaḥ | citrāṅgo'py aprāptasyāpi tasyotthāya vāyasena saha drutaṁ pranaṣṭaḥ | atrāntare vilakṣo viṣāda-paro nivṛtto lubdhako yāvat paśyati tāvat kacchapo'pi gataḥ | tataś ca tatropaviśyemaṁ ślokam apaṭhat—

prāpto bandhanam apy ayaṁ guru-mṛgas tāvat tvayā me hṛtaḥ

samprāptaḥ kamaṭhaḥ sa cāpi niyataṁ naṣṭas tavādeśataḥ |

kṣut-kṣāmo'tra vane bhramāmi śiśukais tyaktaḥ samaṁ bhāryayā

yac cānyan na kṛtaṁ kṛtānta kurute tac cāpi sahyaṁ mayā ||195||

evaṁ bahu-vidhaṁ vilapya sva-gṛhaṁ gataḥ | atha tasmin dūrī-bhūte sarve'pi te kāka-kūrma-mṛgākhavaḥ paramānanda-bhājo militvā parasparam āliṅgya punar jātān ivātmano manyamānas tad eva saraḥ prāpya mahā-sukhena subhāṣita-goṣṭhī-vinodaṁ kurvantaḥ kālaṁ nayanti sma | evaṁ jñātvā vivekinā mitra-saṅgrahaḥ kāryaḥ | tathā mitreṇa sahāvyājena vartitavyam | uktaṁ ca—

yo mitrāṇi karoty atra na kauṭilyena vartate |

taiḥ samaṁ na parābhūtiṁ samprāpnoti kathañcana ||196||

iti śrī-viṣṇu-śarma-viracite pañcatantre mitra-samprāptir nāma

dvitīyaṁ tantraṁ samāptam

||2||

 --o)0(o--

### iii.

## tṛtīyaṁ tantram

# atha kākolūkīyam

### prastāvanā kathā

## meghavarṇārimardana-vṛttāntaḥ

athedam ārabhyate kākolūkīyaṁ nāma tṛtīyaṁ tantram | yasyāyam ādyaḥ ślokaḥ—

na viśvaset pūrva-virodhitasya

śatroś ca mitratvam upāgatasya |

dagdhāṁ guhāṁ paśya ulūka-pūrṇāṁ

kāka-praṇītena hutāśanena ||1||

tad yathānuśruyate—asti dakṣiṇātye janapade mahilāropyaṁ nāma nagaram | tasya samīpastho’neka-śākhāsanātho’tighanatara-patra-cchanno nyagrodha-pādapo’sti | tatra ca megha-varṇo nāma vāyasa-rājo’neka-kāka-parivāraḥ prativasati sma | sa tatra vihita-durga-racanaḥ saparijanaḥ kālaṁ nayati | tathānyo’ri-mardano nāmolūka-rājo’saṅkhyolūka-parivāro giri-guhā-durgāśrayaḥ prativasati sma | sa ca rātrāv abhyetya sadaiva tasya nyagrodhasya samantāt paribhramati | atholūkarājaḥ pūrva-virodha-vaśādyaṁ kañcid vāyasa-samāsādayati | taṁ vyāpādya gacchati | evaṁ nityābhigamanāc chanaiḥ śanais tan nyagrodha-pādapad-durgaṁ tena samantān nirvāyasaṁ kṛtam | athavā bhavaty evam | uktaṁ ca—

ya upekṣeta śatruṁ svaṁ prasarantaṁ yadṛcchayā |

rogaṁ cālasya-saṁyuktaḥ sa śanais tena hanyate ||2||

tathā ca—

jāta-mātraṁ na yaḥ śatruṁ vyādhiṁ ca praśamaṁ nayet |

mahābalo’pi tenaiva vṛddhiṁ prāpya sa hanyate ||3||

athānyedyuḥ sa vāyasa-rājaḥ sarvān sacivān āhūya provāca—bhoḥ ! utkaṭas tāvad asmākaṁ śatrur udyama-sampannaś ca kālavic ca nityam eva niśāgame sametyāsmat-pakṣa-kadanaṁ karoti | tat katham asya prativighātavyam ? vayaṁ tāvad rātrau na paśyāmaḥ | na ca divā durgaṁ vijānīmo yena gatvā praharāmaḥ | tad atra kiṁ yujyate sandhi-vigraha-yānāsana-saṁśraya-dvaidhī-bhāvānāṁ madhyāt | atha te procuḥ—yuktam abhihitaṁ devena yad eṣa praśnaḥ kṛtaḥ | uktaṁ ca—

apṛṣṭenāpi vaktavyaṁ sacivenātra kiṁcana |

pṛṣṭena tu viśeṣeṇa vācyaṁ pathyaṁ mahīpateḥ ||4||

yo na pṛṣṭo hitaṁ brūte pariṇāme sukhāvaham |

mantro na priya-vaktā ca kevalaṁ sa ripuḥ smṛtam ||5||

tasmād ekāntam āsādya kāryo mantro mahīpate |

yena tasya vayaṁ kurmo niyamaṁ kāraṇaṁ tathā ||6||

uktaṁ ca—

balīyasi praṇamatāṁ kāle praharatām api |

sampado nāvagacchanti pratīpam iva nimnagāḥ ||7||

satyāḍhyo dhārmikaś cāryo bhrātṛ-saṅghātavān balī |

aneka-vijayī caiva sandheyaḥ sa ripur bhavet ||8||

sandhiḥ kāryo’py anāryeṇa vijñāya prāṇa-saṁśayam |

prāṇaiḥ saṁrakṣitaiḥ sarvaṁ yato bhavati rakṣitam ||9||

aneka-yuddha-vijayī sandhānaṁ yasya gacchati |

tat-prabhāveṇa tasyāśu vaśaṁ gacchanty arātayaḥ ||10||

sandhim icchet samenāpi sandigdho vijayī yudhi |

na hi sāṁśayikaṁ kuryād ity uvāca bṛhaspatiḥ ||11||

sandigdho vijayo yuddhe janānām iha yuddhyatām |

upāya-tritayād ūrdhvaṁ tasmād yuddhaṁ samācaret ||12||

asandadhāno mānāndhaḥ samenāpi hato bhṛśam |

āmakumbham ivābhittvā nāvatiṣṭheta śaktimān ||13||

samaṁ śaktimatā yuddham aśaktasya hi mṛtyave |

vṛṣatkumbhaṁ yathā bhittvā tāvat tiṣṭhati śaktimān ||14||

anyac ca—

bhūmir mitraṁ hiraṇyaṁ vā vigrahasya phala-trayam |

nāsty ekam api yady eṣāṁ vigrahaṁ na samācaret ||15||

khanann ākhu-bilaṁ siṁhaḥ pāṣāṇa-śakalākulam |

prāpnoti nakha-bhaṅgaṁ hi phalaṁ vā mūṣako bhavet ||16||

tasmān na syāt phalaṁ yatra puṣṭaṁ yuddhaṁ tu kevalam |

na hi tat svayam utpādyaṁ kartavyaṁ na kathañcana ||17||

balīyasā samākrānto vaitasīṁ vṛttim āśrayet |

vāñchann abhraṁśinīṁ lakṣmīṁ na bhaujaṅgī kadācana ||18||

kurvan hi vaitasīṁ vṛttiṁ prāpnoti mahatīṁ śriyam |

bhujaṅga-vṛttim āpanno vadham arhati kevalam ||19||

kaurmaṁ saṅkocam āsthāya prahārān api marṣayet |

kāle kāle ca matimān uttiṣṭhet kṛṣṇa-sarpavat ||20||

āgataṁ vigrahaṁ vidvān upāyaiḥ praśamaṁ nayet |

vijayasya hy anityatvād rabhasena na sampatet ||21||

balinā saha yoddhavyam iti nāsti nidarśanam |

prativātaṁ na hi ghanaḥ kadācid upasarpati ||22||

śatruṇā na hi sandadhyāt suśliṣṭenāpi sandhinā |

sutaptam api pānīyaṁ śamayaty eva pāvakam ||23||

uktaṁ ca—

satya-dharma-vihīnena na sandadhyāt kathañcana |

sugandhito’py asādhutvād acirād yāti vikriyām ||24||

tasmāt tena yoddhavyam iti me matiḥ | uktaṁ ca yataḥ—

krūro lubdho’laso’satyaḥ pramādī bhīrur asthiraḥ |

mūḍho yodhāvamantā ca sukhocchedyo bhaved ripuḥ ||25||

aparaṁ tena parābhūtā vayam | tad yadi sandhāna-kīrtanaṁ kariṣyāmas tad bhūyo’tyantaṁ kopaṁ kariṣyati | uktaṁ ca—

caturthopāya-sādhye tu ripau sāntvam apakriyā |

svedyam āma-jvaraṁ prājñaḥ ko’mbhasā pariṣiñcati ||26||

sāmavādāḥ sakopasya śatroḥ pratyuta dīpikāḥ |

prataptasyeva sahasā sarpiṣas toya-bindavaḥ ||27||

pramāṇābhyadhikasyāpi mahat-sattvam adhiṣṭhitaḥ |

padaṁ mūrdhni samādhatte kesarī matta-dantinaḥ ||28||

utsāha-śakti-sampanno hanyāc chatruṁ laghur gurum |

yathā kaṇṭhīravo nāgaṁ bhāradvājaḥ pracakṣate ||29||

māyayā śatravo vadhyā avadhyāḥ syur balena ye |

yathā strī-rūpam āsthāya hato bhīmena kīcakaḥ ||30||

tathā ca—

mṛtyor ivogra-daṇḍasya rājño yānti vaśaṁ dviṣaḥ |

sarvaṁsahaṁ tu manyante tṛṇāya ripavaś ca tam ||31||

na jātu śamanaṁ yasya tejas tejasvi-tejasām |

vṛthā jātena kiṁ tena mātur yauvana-hāriṇā ||32||

yā lakṣmīr nānuliptāṅgī vair-śoṇita-kuṅkumaiḥ |

kāntāpi manasaḥ prītiṁ na sā dhatte manasvinām ||33||

ripu-raktena saṁsiktā tat-strī-netrāmbubhis tathā |

na bhūmir yasya bhūpasya kā ślāghā tasya jīvite ||34||

balotkaṭena duṣṭena maryādā-rahitena ca |

na sandhi-vigrahau naiva vinā yānaṁ praśasyate ||35||

dvidhākāraṁ bhaved yānaṁ bhavet prāṇārtha-rakṣaṇam |

ekam anyaj jigīṣoś ca yātrālakṣaṇam ucyate ||36||

kārttike vātha caitre vā vijigīṣoḥ praśasyate |

yānam utkṛṣṭa-vīryasya śatru-deśe na cānyadā ||37||

avaskanda-pradānasya sarve kālāḥ prakīrtitāḥ |

vyasane vartamānasya śatrocchidrānvitasya ca ||38||

svasthānaṁ sudṛḍhaṁ kṛtvā śūraiś cātair mahābalaiḥ |

para-deśaṁ tato gacchet praṇidhi-vyāptam agrataḥ ||39||

ajñātavī-vadhāsāra-toya-śasyo vrajet tu yaḥ |

para-rāṣṭraṁ na bhūyaḥ sa sva-rāṣṭram adhigacchati ||40||

tat te yuktaṁ kartum apasaraṇam | anyac ca—

tan na yuktaṁ prabho kartuṁ dvitīyaṁ yānam eva ca |

na vigraho na sandhānaṁ balinā tena pāpinā ||41||

aparaṁ kāraṇāpekṣayāpasaraṇaṁ kriyate budhaiḥ | uktaṁ ca—

yad apasarati meṣaḥ kāraṇaṁ tat prahartuṁ

mṛga-patir api kopāt saṅkucaty utpatiṣṇuḥ |

hṛdaya-nihita-bhāvā gūḍha-mantra-pracārāḥ

kim api vigaṇayanto buddhimantaḥ sahante ||42||

anyac ca—

balavantaṁ ripuṁ dṛṣṭvā deśa-tyāgaṁ karoti yaḥ |

yudhiṣṭhira ivāpnoti punar jīvan sa medinīm ||43||

yudhyate'haṅkṛtiṁ kṛtvā durbalo yo balīyasā |

sa tasya vāñchitaṁ kuryād ātmanaś ca kula-kṣayam ||44||

tad balavatābhiyuktasyāpasaraṇa-samayo'yaṁ na sandher vigrahasya ca | evam anujīvi-mantro'pasaraṇasya |

atha tasya vacanam ākarṇya prajīvanam āha—bhadra ! tvam apy ātmano'bhiprāyaṁ vada |

so'bravīt—deva ! mama sandhi-vigraha-yānāni trīṇy api na pratibhānti | viśeṣataś cāsanaṁ pratibhāti | uktaṁ ca—

nakraḥ sva-sthānam āsādya gajendram api karṣati |

sa eva pracyutaḥ sthānāc chunāpi paribhūyate ||45||

tathā—

abhiyukto balavatā tiṣṭhan durge prayatnavān |

tatrasthaḥ suhṛdāhvānaṁ kurvītātma-vimuktaye ||46||

yo ripor āgamaṁ śrutvā bhaya-santrasta-mānasaḥ |

sva-sthānaṁ hi tyajet tatra na tu bhūyo viśec ca saḥ ||47||

daṁṣṭrā-virahitaḥ sarpo mada-hīno yathā gajaḥ |

sthāna-hīnas tathā rājā gamyaḥ syāt sarva-jantuṣu ||48||

nija-sthāna-sthito'py ekaḥ śataṁ yoddhuṁ sahen naraḥ |

śaktānām api śatrūṇāṁ tasmāt sthānaṁ na santyajet ||49||

tasmād durgaṁ dṛḍhaṁ kṛtvā subhaṭāsāra-saṁyutam |

prākāra-parikhā-yuktaṁ śastrādibhir alaṅkṛtam ||50||

tiṣṭhen madhya-gato nityaṁ yuddhāya kṛta-niścayaḥ |

jīvan samprāpsyati rājyaṁ mṛto vā svargam eṣyati ||51|| (yugmakam)

anyac ca—

balināpi na bādhyante laghavo'py eka-saṁśrayāḥ |

vipakṣeṇāpi marutā yathaika-sthāna-vīrudhāḥ ||52||

mahān apy ekajo vṛkṣaḥ balavān supratiṣṭhitaḥ |

prasahya iva vātena śakyo dharṣayituṁ yataḥ ||53||

atha ye saṁhatā vṛkṣā sarvataḥ supratiṣṭhitāḥ |

te na raudrānilenāpi hanyante hy eka-saṁśrayāt ||54||

evaṁ manuṣyam apy ekaṁ śauryeṇāpi samanvitam |

śakyaṁ dviṣanto manyante hiṁsanti ca tataḥ param ||55||

evaṁ prajīva-mantraḥ | idam āsana-saṁjñakam |

etat samākarṇya cirañjīvinaṁ prāha—bhadra ! tvam api svābhiprāyaṁ vada |

so'bravīt—deva ! ṣāḍguṇya-madhye mama saṁśrayaḥ samyak pratibhāti | tat tasyānuṣṭhānaṁ kāryam | uktaṁ ca—

asahāyaḥ samartho’pi tejasvī kiṁ kariṣyati |

nirvāte jvalito vahniḥ svayam eva praśāmyati ||56||

saṅgatiḥ śreyasī puṁsāṁ sva-pakṣe ca viśeṣataḥ |

tuṣair api paribhraṣṭā na prarohanti taṇḍulāḥ ||57||

tad atraiva sthitena tvayā kaścit samarthaḥ samāśrayaṇīyaḥ, yo vipat-pratikāraṁ karoti | yadi punas tvaṁ sva-sthānaṁ tyaktvānyatra yāsyasi | tat ko'pi te vāṅ-mātreṇāpi sahāyatvaṁ na kariṣyati | uktaṁ ca, yataḥ—

vanāni dahato vahneḥ sakhī bhavati mārutaḥ |

sa eva dīpa-nāśāya kṛśe kasyāsti sauhṛdam ||58||

athavā naitad ekāntaṁ yad balinam ekaṁ samāśrayet | laghūnām api saṁśrayo rakṣāyai eva bhavati | uktaṁ ca, yataḥ—

saṅghātavān yathā veṇur niviḍair veṇubhir vṛtaḥ |

na śakyeta samucchettuṁ durbalo'pi yathā nṛpaḥ ||59||

yadi punar uttama-saṁśrayo bhavati tat kim ucyate ? uktaṁ ca—

mahājanasya samparkaḥ kasya nonnati-kārakaḥ |

padma-patra-sthitaṁ toyaṁ dhatte muktā-phala-śriyam ||60||

tad evaṁ saṁśrayaṁ vinā na kaścit pratīkāro bhavati iti me'bhiprāyaḥ | evaṁ cirañjīvi-mantraḥ |

athaivam abhihite sa meghavarṇo rājā cirantanaṁ pitṛ-sacivaṁ dīrghāyuṣaṁ sakala-nīti-śāstra-pāraṅgataṁ sthirajīvi-nāmānaṁ praṇamya provāca—tāta ! yad ete mayā pṛṣṭāḥ sacivās tāvad atra-sthitasyāpi tava tat-parīkṣārtham, yena tvaṁ sakalaṁ śrutvā yad ucitaṁ tan me samādiśasi | tad yady uktaṁ bhavati tas samādeśyam |

sa āha—vatsa ! sarvair apy etair nīti-śāstrāśrayam uktaṁ sacivaiḥ | tad upayujyate sva-kālocitaṁ sarvam eva | param eṣa dvaidhībhāvasya kālaḥ | uktaṁ ca—

aviśvāsaṁ sadā tiṣṭhet sandhinā vigraheṇa ca |

dvaidhī-bhāvaṁ samāśritya pāpe śatrau balīyasi ||61||

tac chatruṁ viśvāsyāviśvastair lobhaṁ darśayadbhiḥ sukhenocchidyate ripuḥ | uktaṁ ca—

ucchedyam api vidvāṁso vardhayanty arim ekadā |

guḍena vardhitaḥ śleṣmā yato niḥśeṣatāṁ vrajet ||62||

tathā ca—

strīṇāṁ śatroḥ kumitrasya paṇya-strīṇāṁ viśeṣataḥ |

yo bhaved eka-bhāvo'tra na sa jīvati mānavaḥ ||63||

kṛtyaṁ deva-dvijātīnām ātmanaś ca guros tathā |

eka-bhāvena kartavyaṁ śeṣaṁ dvaidha-samāśritam ||64||

eko bhāvaḥ sadā śasto yatīnāṁ bhāvitātmanām |

śrī-lubdhānāṁ na lokānāṁ viśeṣeṇa mahī-bhujām ||65||

tad dvaidhībhāvaṁ saṁśritasya tava sva-sthāne vāso bhaviṣyati, lobhāśrayāc ca śatrum uccāṭayiṣyasi aparaṁ—yadi kiñcic chidraṁ tasya paśyasi, tad gatvā vyāpādayiṣyasi |

meghavarṇa āha—tāta mayā so'vidita saṁśrayaḥ | tat kathaṁ tasya chidraṁ jñāsyāmi ?

sthirajīvy āha—vatsa ! na kevalaṁ sthānaṁ, chidrāṇy api tasya prakaṭīkariṣyāmi praṇadhibhiḥ | uktaṁ ca—

gāvo gandhena paśyanti vedaiḥ paśyanti vai dvijāḥ |

cārai paśyanti rājānaś cakṣurbhyām itare janāḥ ||66||

uktaṁ cātra viṣaye—

yas tīrthāni nije pakṣe para-pakṣe viśeṣataḥ |

guptaiś cārair nṛpo vetti na sa durgatim āpnuyāt ||67||

meghavarṇa āha—tāta, kāni tīrthāny ucyante ? kati saṅkhyāni ca ? kīdṛśā guptacarāḥ ? tat sarvaṁ nivedyatām iti |

sa āha—atra viṣaye bhagavatā nāradena yudhiṣṭhiraḥ proktaḥ | yac chatru-pakṣe'ṣṭādaśa-tīrthāni, sva-pakṣe pañcadaśa | tribhis tribhir guptacarais tāni jñeyāni | tair jñātaiḥ sva-pakṣaḥ para-pakṣaś ca vaśyo bhavati | uktaṁ ca nāradena yudhiṣṭhiraṁ prati—

kaccid aṣṭadaśāny eṣu sva-pakṣe daśa pañca ca |

tribhis tribhir avijñātair vetsi tīrthāni cārakaiḥ ||68||

tīrtha-śabdenāyukta-karmābhidhīyate | tad yadi teṣāṁ kutsitaṁ bhavati tat svāmino'bhighātāya, yadi pradhānaṁ bhavati tad-vṛddhaye syād iti | tad yathā—mantrī, purohitaḥ, senāpatiḥ, yuvarājaḥ, dauvārikaḥ, antarvāsikaḥ, praśāsakaḥ, samāhartṛ-sannidhātṛ-pradeṣṭṛ-jñāpakāḥ, sādhanādhyakṣaḥ, gajādhyakṣaḥ, kośādhyakṣaḥ, durgapāla-karapāla-sīmāpāla-protkaṭa-bhṛtyāḥ | eṣāṁ bhedena drāg ripuḥ sādhyate | sva-pakṣe ca devī, jananī, kañcukī, mālikaḥ, śayyā-pālakaḥ, spaśādhyakṣaḥ, sāṁvatsarikaḥ, bhiṣag, tāmbūla-vāhakaḥ, ācāryaḥ, aṅga-rakṣakaḥ, sthāna-cintakaḥ, chatradharaḥ, vilāsinī | eṣāṁ vaira-dvāreṇa sva-pakṣe vighātaḥ | tathā ca—

vaidya-sāṁvatsarācāryāḥ sva-pakṣe'dhikṛtāś carāḥ |

tathāhi-tuṇḍikonmattāḥ sarvaṁ jānanti śatruṣu ||69||

tathā ca—

kṛtvā kṛtya-vidas tīrtheṣv antaḥ praṇidhayaḥ padam |

vidāṅkurvantu mahatas talaṁ vidviṣad-ambhasaḥ ||70||

evaṁ mantri-vākyam ākarṇyātrāntare meghavarṇa āha—tāta ! atha kiṁ nimittam evaṁvidhaṁ prāṇāntikaṁ sadaiva vāyasolūkānāṁ vairam ?

sa āha—vatsa ! kadācid dhaṁsa-śuka-kokila-cātaka-ulūka-mayūra-kapāta-pārāvata-viṣkira-prabhṛtayaḥ sarve'pi pakṣiṇaḥ sametya sodvegaṁ mantrayitum ārabdhāḥ | aho asmākaṁ tāvad vainateyo rājā, sa ca vāsudeva-bhakto na kām api cintām asmākaṁ karoti | tat kiṁ tena vṛthāsvāminā ? yo lubdhaka-pāśair nityaṁ nibadhyamānānāṁ na rakṣāṁ vidhatte | uktaṁ ca—

yo na rakṣati vitrastān pīḍyamānān paraiḥ sadā |

jantūn pārthiva-rūpeṇa sa kṛtānto na saṁśayaḥ ||71||

yadi na syān narapatiḥ samyaṅ netāḥ tataḥ prajāḥ |

akarṇadhārā jaladhau viplaveteha naur iva ||72||

ṣaḍ imān puruṣo jahyād bhinnāṁ nāvam ivārṇave |

apravaktāram ācāryam anadhīyānam ṛtvijam ||73||

arakṣitāraṁ rājānaṁ bhāryāṁ cāpirya-vādinīm |

grāma-kāmaṁ ca gopālaṁ vana-kāmaṁ ca nāpitam ||74|| (yugmam)

tat, sañcityānyaḥ kaścid rājā vihaṅgamānāṁ kriyatām iti | atha tair bhadrākāram ulūkam avalokya sarvair abhihitam—yad eṣa ulūko rājāsmākaṁ bhaviṣyati, tad ānīyantāṁ nṛpābhiṣeka-sambandhinaḥ sambhārāḥ iti |

atha sādhite vividha-tīrthodake, praguṇīkṛte'ṣṭottara-śata-mūlikā-saṅghāte pradatte siṁhāsane, vartite saptadvīpa-samudra-bhūdhara-vicitre dharitrī-maṇḍale, prastārite vyāghra-carmaṇi āpūriteṣu hema-kumbheṣu dīpeṣu vādyeṣu ca sajjīkṛteṣu darpaṇādiṣu māṅgalya-vastuṣu, paṭhatsu vandi-mukhyeṣu, vedoccāraṇa-pareṣu samudita-mukheṣu brāhmaṇeṣu, gīta-pare yuvati-jane, ānītāyām agra-mahiṣyāṁ kṛkālikāyām, ulūko'bhiṣekārthaṁ yāvat siṁhāsane upaviśati tāvat kuto'pi vāyasaḥ samāyātaḥ so'cintayat—aho ! kim eṣa sakala-pakṣi-samāgamo mahotsavaś ca ? atha te pakṣiṇas taṁ dṛṣṭvā mithaḥ procuḥ | pakṣiṇāṁ madhye vāyasaś caturaḥ śrūyate | uktaṁ ca—

narāṇāṁ nāpito dhūrtaḥ pakṣiṇāṁ caiva vāyasaḥ |

daṁṣṭriṇāṁ ca śṛgālas tu śvebhikṣus tapasvinām ||75||

tad asyāpi vacanaṁ grāhyam | uktaṁ ca—

bahudhā bahubhiḥ sārdhaṁ cintitāḥ sunirūpitāḥ |

kathañcin na vilīyante vidvadbhiś cintitā nayāḥ ||76||

atha vāyasaḥ sametya tān āha—aho ! kiṁ mahājana-samāgamo'yaṁ parama-mahotsavaś ca |

te procuḥ—bhoḥ ! nāsti kaścid vihaṅgamānāṁ rājā, tad asyolūkasya vihaṅga-rājyābhiṣeko nirūpitas tiṣṭhati samasta-pakṣibhiḥ | tattvam api sva-mataṁ dehi | prastāve samāgato'si |

athāsau kāko vihasyāha—aho ! na yuktam etat | yan mayūra-haṁsa-kokila-cakravāka-śuka-kāraṇḍava-hārīta-sārasādiṣu pakṣi-pradhāneṣu vidyamāneṣu divāndhasyāsya karāla-vaktrasyābhiṣekaḥ kriyate | tatraitan mama matam | yataḥ—

vakra-nāsaṁ sujihmākṣaṁ krūram apriya-darśanam |

akruddhasyedṛśaṁ vaktraṁ bhavet kruddhasya kīdṛśam ||77||

svabhāva-raudram atyugraṁ krūram apriya-vādinam |

ulūkaṁ nṛpatiṁ kṛtvā kā naḥ siddhir bhaviṣyati ||78||

aparaṁ vainateye svāmini sthite kim eṣa divāndhaḥ kriyate rājā ? tad yadyapi guṇavān bhavati, tathāpy ekasmin svāmini sthite nānyo bhūpaḥ praśasyate |

eka eva hitārthāya tejasvī pārthivo bhuvaḥ |

yugānta iva bhāsvanto bahavo’tra vipattaye ||79||

tat tasya nāmnāpi yūyaṁ pareṣām agamyā bhaviṣyatha | uktaṁ ca—

gurūṇāṁ nāma-mātre'pi gṛhīte svāmi-sambhave |

duṣṭānāṁ purataḥ kṣemaṁ tat-kṣaṇād eva jāyate ||80||

tathā ca—

vyapadeśena mahatāṁ siddiḥ sañjāyate parā |

śaśino vyapadeśena vasanti śaśakāḥ sukham ||81||

pakṣiṇa ūcuḥ—katham etat ?

sa āha—

### kathā 1

## caturdanta-nāma-mahā-gaja-kathā

kasmiṁścid vane caturdanto nāma mahā-gajo yūthādhipaḥ prativasati sma | tatra kadācin mahaty anāvṛṣṭiḥ sañjātā prabhūta-varṣāṇi yāvat | tayā taḍāga-hrada-palvala-sarāṁsi śoṣam upagatāni | atha taiḥ samasta-gajaiḥ sa gajarājaḥ proktaḥ—deva ! pipāsākulā gaja-kalabhā mṛta-prāyā apare mṛtāś ca | tad anviṣyatāṁ kaścij jalāśayo yatra jala-pānena svasthatāṁ vrajanti |

tataś ciraṁ dhyātvā tenābhihitam—asti mahā-hrado vivikte pradeśe sthala-madhya-gataḥ pātāla-gaṅgā-jalena sadaiva pūrṇaḥ | tat tatra gamyatāṁ iti |

tathānuṣṭḥite pañcarātram upasarpadbhiḥ samāsāditas taiḥ sa hradaḥ | tatra svecchayā jalam avagāhyās tam anavelāyāṁ niṣkrāntāḥ | tasya ca hradasya samantāc chaśaka-bilāni asaṅkhyāni sukomala-bhūmau tiṣṭhanti | tāny api samastair api tair gajair itas tato bhramadbhiḥ paribhagnāni | bahavaḥ śaśakāḥ bhagna-pāda-śiro-grīvā vihitāḥ | kecin mṛtāḥ kecij jīva-śeṣā jātāḥ |

atha gate tasmin gaja-yūthe śaśakāḥ sodvegā gajapāda-kṣuṇṇa-samāvāsāḥ kecid bhagna-pādāḥ | anye jarjarita-kalevarā rudhira-plutāḥ | anye hata-śiśavo bāṣpa-pihita-locanāḥ sametya mitho mantraṁ cakruḥ—aho vinaṣṭā vayam | nityam evaitad gaja-yūtham āgamiṣyati yato nānyatra jalam asti | tat sarveṣāṁ nāśo bhaviṣyati | uktaṁ ca—

spṛśann api gajo hanti jighrann api bhujaṅgamaḥ |

hasann api nṛpo hanti mānayann api durjanaḥ ||82||

tac cintyatāṁ kaścid upāyaḥ | tatraikaḥ provāca—gamyatāṁ deśa-tyāgena | kim anyat ? uktaṁ ca manunā vyāsena ca—

tyajed ekaṁ kulasyārthe grāmasyārthe kulaṁ tyajet |

grāmaṁ janapadasyārthe ātmārthe pṛthivīṁ tyajet ||83||

kṣemyāṁ śasya-pradāṁ nityaṁ paśu-vṛddhi-karīm api |

parityajen nṛpo bhūmim ātmārtham avicārayan ||84||

āpad-arthe dhanaṁ rakṣed dārān rakṣed dhanair api |

ātmānaṁ satataṁ rakṣed dārair api dhanair api ||85||

tataś cānye procuḥ—bhoḥ ! pitṛ-paitāmahaṁ sthānaṁ na śakyate sahasā tyaktum | tat kriyatāṁ teṣāṁ kṛte kācid vibhīṣikā | yat katham api daivān na samāyānti | uktaṁ ca—

nirviṣeṇāpi sarpeṇa kartavyā mahatī phaṭā |

viṣaṁ bhavatu mā vāstu phaṭāṭopo bhayaṅkaraḥ ||86||

athānye procuḥ—yady evaṁ tatas teṣāṁ mahad-vibhīṣikā-sthānam asti yena nāgamiṣyanti | sā ca catura-dūtāyattā vibhīṣikā | yato vijayadatto nāmāsmat-svāmī śaśakaś candra-maṇḍale nivasati | tat preṣyatāṁ kaścin mithyā-dūto yūthādhipa-sakāśaṁ yac candras tvām atra hrada āgacchantaṁ niṣedhayati, yato'smat-parigraho'sya samantād vasati | evam abhihite śraddheya-vacanāt kadāpi nivartate | athānye procuḥ—yady evaṁ tad asti lambakarṇo nāma śaśakaḥ | sa ca vacana-racanā-caturo dūta-karmajñaḥ | sa tatra preṣyatām iti | uktaṁ ca—

sākāro niḥspṛho vāgmī nānā-śāstra-vicakṣaṇaḥ |

para-cittāvagantā ca rājño dūtaḥ sa iṣyate ||87||

anyac ca—

yo mūrkhaṁ laulya-sampannaṁ rāja-dvārikam ācaret |

mithyā-vādaṁ viśeṣeṇa tasya kāryaṁ na sidhyati ||88||

tad anviṣyatāṁ yady asmād vyasanād ātmanāṁ sunirmuktiḥ |

athānye procuḥ—aho yuktam etat | nānyaḥ kaścid upāyo'smākaṁ jīvitasya | tathaiva kriyatām |

atha lambakarṇo gaja-yūthādhipa-samīpe nirūpito gataś ca | tathānuṣṭhite lambakarṇo'pi gaja-mārgam āsādyāgamyaṁ sthalam āruhya taṁ gajam uvāca—bhoḥ bhoḥ duṣṭa-gaja ! kim evaṁ līlayā niḥśaṅkayātra candra-hrada āgacchasi ? tan nāgantavyaṁ nivartyatām iti |

tad ākarṇya vismita-manā gaja āha—bhoḥ ! kas tvam ?

sa āha—ahaṁ lambakarṇo nāma śaśakaś candra-maṇḍale vasāmi | sāmprataṁ bhagavatā candramasā tava pārśve prahito dūtaḥ | jānāty eva bhavān | yathārtha-vādino dūtasya na doṣaḥ karaṇīyaḥ | dūta-mukhā hi rājānaḥ sarva eva | uktaṁ ca—

udyateṣv api śastreṣu bandhu-varga-vadheṣv api |

puruṣāṇy api jalpanto vadhyā dūtā na bhūbhujā ||89||

tac chrutvā sa āha—bhoḥ śaśaka ! tat kathaya bhagavataś candramasaḥ sandeśam | yena satvaraṁ kriyate |

sa āha—bhavatātīta-divase yūthena sahāgacchatā prabhūtāḥ śaśakā nipātitāḥ | tat kiṁ na vetti bhavān | yan mama parigraho'yam | tad yadi jīvitena te prayojanaṁ tadā kenāpi prayojanenāpy atra hrade nāgantavyam iti sandeśaḥ |

gaja āha—atha kva vartate bhagavān svāmī candraḥ |

sa āha—atra hrade sāmprataṁ śaśakānāṁ bhavad-yūtha-mathitānāṁ hata-śeṣāṇāṁ samāśvāsanāya samāyātas tiṣṭhati | ahaṁ punas tavāntikaṁ preṣitaḥ |

gaja āha—yady evaṁ tad darśaya me taṁ svāminaṁ yena praṇamyānyatra gacchāmi |

śaśaka āha—āgaccha mayā sahaikakī yena darśayāmi |

tathānuṣṭhite śaśako niśā-samaye taṁ hrada-tīre nītvā jala-madhye sthitaṁ candra-bimbam adarśayat | āha ca—bhoḥ eṣa naḥ svāmī jala-madhye samādhisthas tiṣṭhati tan-nibhṛtaṁ praṇamya vrajeti | no cet, samādhi-bhaṅga-bhayād bhūyo'pi prabhūtaṁ kopaṁ kariṣyati |

atha gajo'pi trasta-manās taṁ praṇamya punar gamanāya prasthitaḥ | śaśakaś ca tad-dinād ārabhya sa-parivārāḥ sukhena sveṣu sthāneṣu tiṣṭhanti sma |

 —o)0(o—

ato'haṁ bravīmi vyapadeśena mahatām iti | api ca—

kṣudram alasaṁ kāpuruṣaṁ vyasaninam akṛtajñaṁ jīvita-kāmaḥ |

pṛṣṭha-pralapana-śīlaṁ svāmitve nābhiyojayet ||90||

tathā ca—

kṣudram arthapatiṁ prāpya nyāyānveṣaṇa-tat-parau |

ubhāv api kṣayaṁ prāptau purā śaśaka-piñjalau ||91||

te procuḥ—katham etat ?

sa āha—

### kathā 2

## śaśa-kapiñjala-kathā

kasmiṁścid vṛkṣe purāham avasam | tatrādhastāt koṭare kapiñjalo nāma caṭakaḥ prativasati sma | atha sadaivāstam anavelāyām āgatayor dvayor aneka-subhāṣita-goṣṭhyā devarṣi-brahmarṣi-rājarṣi-purāṇa-carita-kīrtanena ca paryaṭana-dṛṣṭāneka-kautūhala-prakathanena ca parama-sukham anubhavatoḥ kālo vrajati | atha kadācit kapiñjalaḥ prāṇa-yātrārtham anyaiś caṭakaiḥ sahānyaṁ pakva-śāli-prāñaṁ deśaṁ gataḥ | tato yāvan niśā-samaye'pi nāyātas tāvad ahaṁ sodvega-manās tad-viprayoga-duḥkhitaś cintitavān—aho kim adya kapiñjalo nāyātaḥ | kiṁ kenāpi pāśena baddhaḥ ? āho svit kenāpi vyāpāditaḥ ? sarvathā yadi kuśalo bhavati, yan māṁ vinā na tiṣṭhati |

evaṁ me cintayato bahūny anyāni vyatikrāntāni | tataś ca tatra koṭare kadācic chīghrago nāma śaśako'stam anavelāyām āgatya praviṣṭaḥ | mayāpi kapiñjala-nirāśatvena na nivāritaḥ | athānyasminn ahani kapiñjalaḥ śāli-bhakṣaṇād atīva pīvara-tanuḥ svāśrayaṁ smṛtvā bhūyo'py atraiva samāyātaḥ | athavā sādhv idam ucyate—

na tādṛg jāyate saukhyam api svarge śarīriṇām |

dāridrye'pi hi yādṛk syāt sva-deśe sva-pure gṛhe ||92||

athāsau koṭarāntargataṁ śaśakaṁ dṛṣṭvā sākṣepam āha—bhoḥ śaśaka ! na tvayā sundaraṁ kṛtaṁ, yan mamāvasatha-sthāne praviṣṭo'si | tac chīghraṁ niṣkramyatām |

śaśaka āha—na tavedaṁ gṛham, kintu mamaiva | tat kiṁ mithyā paruṣāṇi jalpasi ? uktaṁ ca—

vāpī-kūpa-taḍāgānāṁ devālaya-kujanmanām |

utsargāt parataḥ svāmyam api kartuṁ na śakyate ||93||

tathā ca—

pratyakṣaṁ yasya yad bhuktaṁ kṣetrādyaṁ daśa vatsarān |

tatra bhuktiḥ pramāṇaṁ syād na sākṣī nākṣarāṇi vā ||94||

mānuṣāṇām ayaṁ nyāyo munibhiḥ parikīrtitaḥ |

tiraścāṁ ca vihaṅgānāṁ yāvad eva samāśrayaḥ ||95||

tan mamaitad gṛham, na taveti |

kapiñjala āha—bhoḥ ! yadi smṛtiṁ pramāṇīkaroṣi, tad āgaccha mayā saha yena smṛti-pāṭhakaṁ pṛṣṭvā sa yasya dadāti sa gṛhṇātu |

tathānuṣṭhite mayāpi cintitaṁ—kim atra bhaviṣyati ? mayā draṣṭavyo'yaṁ nyāyaḥ | tataḥ kautukād aham api tāv anuprasthitaḥ | atrāntare tīkṣṇadaṁṣṭro nāmāraṇya-mārjāras tayor vivādaṁ śrutvā mārgāsannaṁ nadī-taṭam āsādya kṛta-kuśopagraho nimīlita-nayana ūrdhva-bāhur ardha-pāda-spṛṣṭa-bhūmiḥ śrī-sūryābhimukha imāṁ dharmopadeśanām akarot—aho ! asāro'yaṁ saṁsāraḥ | kṣaṇa-bhaṅgurāḥ prāṇāḥ | svapna-sadṛśaḥ priya-samāgamaḥ | indra-jālavat kuṭumba-parigraho'yam | tad dharmaṁ muktvā nānyā gatir asti | uktaṁ ca—

anityāni śarīrāṇi vibhavo naiva śāśvataḥ |

nityaṁ saṁnihito mṛtyuḥ kartavyo dharma-saṁgrahaḥ ||96||

yasya dharma-vihīnāni dināny āyānti yānti ca |

sa lohakāra-bhastreva śvasann api na jīvati ||97||

nācchādayati kaupīnaṁ na daṁśa-maśakāpaham |

śunaḥ-puccham iva vyarthaṁ pāṇḍityaṁ dharma-varjitam ||98||

anyac ca—

pulākā iva dhānyeṣu pūtikā iv pakṣiṣu |

maśakā iva martyeṣu yeṣāṁ dharmo na kāraṇam ||99||

śreyaḥ puṣpa-phalaṁ vṛkṣād dadhnaḥ śreyo ghṛtaṁ smṛtam |

śreyas tailaṁ ca puṇyākāc chreyān dharmas tu mānuṣāt ||100||

sṛṣṭā mūtra-purīṣārtham āhārāya ca kevalam |

dharma-hīnāḥ parārthāya puruṣāḥ paśavo yathā ||101||

sthairyaṁ sarveṣu kṛtyeṣu śaṁsanti naya-paṇḍitāḥ |

bahv-antarāya-yuktasya dharmasya tvaritā gatiḥ ||102||

saṅkṣepāt kathyate dharmo janāḥ kiṁ vistareṇa vaḥ |

paropakāraḥ puṇyāya pāpāya para-pīḍanam ||103||

śrūyatāṁ dharma-sarvasvaṁ śrutvā caivāvadhāryatām |

ātmanaḥ pratikūlāni pareṣāṁ na samācaret ||104||

atha tasya tāṁ dharmopadeśanāṁ śrutvā śaśaka āha—bhoḥ bhoḥ kapiñjala ! eṣa nadī-tīre tapasvī dharma-vādī tiṣṭhati | tad enaṁ pṛcchāvaḥ |

kapiñjala āha—nanu svabhāvato'yam asmākaṁ śatru-bhūtaḥ | tad dūre sthitvā pṛcchāvaḥ | kadācid asya vrata-vaikalyaṁ sampadyeta | tato dūrastho tāv ūcatuḥ—bhos tapasvin ! dharmopadeśaka ! āvayor vivādo vartate | tad dharma-śāstra-dvāreṇāsmākaṁ nirṇayaṁ kuru | yo hīnavādī sa te bhakṣya iti |

sa āha—bhadrau ! mā maivaṁ vadatam | nivṛtto'haṁ naraka-mārgād dhiṁsā-karmaṇaḥ | ahiṁsaiva dharma-mārgaḥ | uktaṁ ca—

ahiṁsā-pūrvako dharmo yasmāt sarva-hite rataḥ |

yūkā-mat-kuṇa-daṁśādīṁs tasmāt tān api rakṣayet ||105||

hiṁsakāny api bhūtāni yo hiṁsati sa nirghṛṇaḥ |

sa yāti narakaṁ ghoraṁ kiṁ punar yaḥ śubhāni ca ||106||

ete'pi ye yājñikā yajña-karmaṇi paśūn vyāpādayanti, te mūrkhāḥ | paramārthaṁ śruter na jānanti | tatra kilaitad uktam—ajayaiṣṭavyam | ajā vrīhayas tāvat sapta-vārṣikāḥ kathyante na punaḥ paśu-viśeṣaḥ | uktaṁ ca—

vṛkṣāṁś chittvā paśūn hatvā kṛtvā rudhira-kardamam |

yady evaṁ gamyate svargaṁ narakaṁ kena gamyate ||107||

tan nāhaṁ bhakṣayāmi | paraṁ jaya-parājaya-nirṇayaṁ kariṣyāmi | kintv ahaṁ vṛddho dūrān na yathāvac chṛṇomi | evaṁ jñātvā mama samīpa-vartino bhūtvā mamāgre nyāyaṁ vadataṁ, yena vijñāya, vivāda-paramārthaṁ vaco vadato me para-loka-bādhā na bhavati | uktaṁ ca—

mānād vā yadi vā lobhāt krodhād vā yadi vā bhayāt |

yo nyāyam anyathā brūte sa yāti narakaṁ naraḥ ||108||

pañca paśv-anṛte hanti daśa hanti gavānṛte |

śataṁ kanyānṛte hanti sahasraṁ puruṣānṛte ||109||

upaviṣṭaḥ sabhā-madhye yo na vakti sphuṭaṁ vacaḥ |

tasmād dūreṇa sa tyājyo na yo vā kīrtayed ṛtam ||110||

tasmād viśrabdhau mama karṇopāntike sphuṭaṁ nivedayatam | kiṁ bahunā, tena kṣudreṇa tathā tau pūrṇaṁ viśvāsitau yathā tasyotsaṅga-vartinau jātau | tataś ca tenāpi sama-kālam evaikaḥ pādāntenākrānto'nyo daṁṣṭrākrakacena ca tato gata-prāṇau bhakṣitāv iti | ato'haṁ bravīmi—kṣudram artha-patiṁ prāpya (91) iti |

bhavanto'py enaṁ divāndhaṁ kṣudram artha-patim āsādya rātry-andhāḥ santaḥ śaśaka-piñjala-mārgeṇa yāsyanti | evaṁ jñātvā yad ucitaṁ tad vidheyam | atha tasya tad-vacanam ākarṇya sādhv anenābhihitam ity uktā, bhūyo'pi pārthivāthaṁ sametya mantrayiṣyāmahe iti bruvāṇāḥ sarve pakṣiṇo yathābhimataṁ jagmuḥ | kevalam avaśiṣṭo bhadrāsanopaviṣṭo'bhiṣekābhimukho divāndhaḥ kṛkālikayā sahāste | āha ca—kaḥ ko'tra bhoḥ ! kim adyāpi na kriyate mamābhiṣekaḥ ?

iti śrutvā kṛkālikayābhihitam—bhadra ! kuto'yaṁ vighnas te kākena ? gatāś ca sarve'pi vihagā yathepsitāsu dikṣu kevalam eko'yaṁ vāyaso'vaśiṣṭas tiṣṭhati kenāpi kāraṇena | tat tvaritam uttiṣṭha, yena tvāṁ svāśrayaṁ prāpayāmi |

tac chrutvā sa-viṣādam ulūko vāyasam āha—bho bho duṣṭātman ! kiṁ mayā te'pakṛtaṁ yad rājyābhiṣeko me vighnitaḥ ? tad adya-prabhṛti sānvayam āvayor vairaṁ sañjātam | uktaṁ ca—

rohate sāyakair viddhaṁ chinnaṁ rohati cāsinā |

vaco duruktaṁ bībhatsaṁ na prarohati vāk-kṣatam ||111||

ity evam abhidhāya kṛkālikayā saha svāśramaṁ gataḥ | atha bhaya-vyākulo vāyaso vyacintayat—aho ! akāraṇaṁ vairam āsāditaṁ mayā | kim idaṁ vyāhṛtam ? uktaṁ ca—

adeśa-kālajñam anāyati-kṣamaṁ

yad apriyaṁ lāghava-kāri cātmanaḥ |

yo’trābravīt kāraṇa-varjitaṁ vaco

na tad vacaḥ syād viṣam eva tad bhavet ||112||

balopapanno'pi hi buddhimān naraḥ

pare nayen na svayam eva vairitām |

bhiṣaṅ mamāstīti vicintya bhakṣayed

akāraṇāt ko hi vicakṣaṇo viṣam ||113||

parivādaḥ pariṣadi na kathañcit paṇḍitena vaktavyaḥ |

satyam api tan na vācyaṁ yad uktam asukhāvahaṁ bhavati ||114||

suhṛdbhir āptair asakṛd-vicāritaṁ

svayaṁ hi buddhyā pravicāritāśrayam |

karoti kāryaṁ khalu yaḥ sa buddhimān

sa eva lakṣmyā yaśasāṁ ca bhājanam ||115||

evaṁ vicintya kāko'pi prayātaḥ | tadā-prabhṛty asmābhiḥ saha kauśikānām anvayā-gataṁ vairam asti |

meghavarṇa āha—tāta ! evaṁ gate'smābhiḥ kiṁ kriyate ?

sa āha—vatsa ! evaṁ gate'pi ṣāḍguṇyād aparaḥ sthūlo'bhiprāyo'sti | tam aṅgīkṛtya svayam evāhaṁ tad-vijayāya yāsyāmi | ripūn vañcayitvā vadhiṣyāmi | uktaṁ ca—

bahu-buddhi-samāyuktāḥ suvijñānā balotkaṭān |

śaktā vañcayituṁ dhūrtā brāhmaṇaṁ chāgalad iva ||116||

meghavarṇa āha—katham etat ?

so'bravīt—

### kathā 3

## mitra-śarma-brāhmaṇa-kathā

kasmiṁścid adhiṣṭhāne mitraśarmā nāma brāhmaṇaḥ kṛtāgnihotra-parigrahaḥ prativasati sma | tena kadācin māgha-māse saumyānile pravāti, meghācchādite gagane mandaṁ mandaṁ pravarṣati parjanye, paśu-prārthanārthaṁ kiñcid grāmāntaraṁ gatvā, kaścid yajamāno yācitaḥ—bho yajamāna ! āgāminyām amāvāsyāyām ahaṁ yakṣyāmi yajñam | tad dehi me paśum ekam |

atha tena yasya śāstroktaḥ pīvara-tanuḥ paśuḥ pradattaḥ | so'pi taṁ samartham itaś cetaś ca gacchantaṁ vijñāya skandhe kṛtvā satvaraṁ sva-purābhimukhaḥ pratasthe |

atha tasya gacchato mārge trayo dhūrtāḥ kṣut-kṣāma-kaṇṭhāḥ saṁmukhā babhūvuḥ | taiś ca tādṛśaṁ pīvara-tanuṁ skandha ārūḍham ālokya, mitho'bhihitaṁ—aho ! asya paśor bhakṣaṇād adyatanīyo hima-pāto vyarthatāṁ nīyate | tad enaṁ vañcayitvā paśum ādāya śīta-trāṇaṁ kurmaḥ |

atha teṣām ekatamo veśa-parivartanaṁ vidhāya saṁmukho bhūtvāpamārgeṇa tam āhitāgnim ūce—bho bhoḥ ! bālāgnihotrin ! kim evaṁ jana-viruddhaṁ hāsya-kāryam anuṣṭhīyate ? yad eṣa sārameyo'pavitraḥ skandhādhirūḍho nīyate | uktaṁ ca yataḥ |

śvāna-kukkuṭa-cāṇḍālāḥ sama-sparśāḥ prakīrtitāḥ |

rāsabhoṣṭrau viśeṣeṇa tasmāt tān naiva saṁspṛśet ||117||

tataś ca tena kopābhibhūtenābhihitam—aho ! kim andho bhavān ? yat paśuṁ sārameyatvena pratipādayasi ?

so'bravīt—brahman ! kopas tvayā na kāryaḥ | yathecchaṁ gamyatām |

atha yāvat kiñcid adhvano'ntaraṁ gacchati, tāvad dvitīyo dhūrtaḥ sammukham abhyupetya tam uvāca—bhoḥ brahman ! kaṣṭaṁ kaṣṭam ! yadyapi vallabho'yaṁ te mṛta-vatsas tathāpi skandham āropayitum ayuktam | uktaṁ ca yataḥ—

tiryañcaṁ mānuṣaṁ vāpi yo mṛtaṁ saṁspṛśet kudhīḥ |

pañca-gavyena śuddhiḥ syāt tasya cāndrāyaṇena vā ||118||

athāsau sa-kopam idam āha—bhoḥ ! kim andho bhavān ? yat paśuṁ mṛta-vatsaṁ vadati |

so'bravīt—bhagavan ! mā kopaṁ kuru | ajñānān mayābhihitam | tat tvam ātma-ruciṁ samācara iti |

atha yāvat stokaṁ vanāntaraṁ gacchati tāvat tṛtīyo'nya-veśa-dhārī dhūrtaḥ sammukhaḥ samupetya tam uvāca—bhoḥ ! ayuktam etat, yad rāsabhaṁ skandhādhirūḍhaṁ nayasi | tat tyajyatām eṣaḥ | uktaṁ ca—

yaḥ spṛśed rāsabhaṁ martyo jñānād ajñānato'pi vā |

sa-cailaṁ snānam uddiṣṭaṁ tasya pāpa-praśāntaye ||119||

tat tyajainaṁ yāvad anyaḥ kaścin na paśyati |

athāsau taṁ paśuṁ rāsabhaṁ manyamāno bhayād bhūmau prakṣipya sva-gṛham uddiśya palāyituṁ prārabdhaḥ | tatas te'pi trayo militvā paśum ādāya yathecchaṁ bhakṣitum ārabdhāḥ |

 —o)0(o—

ato'haṁ bravīmi—bahu-buddhi-samāyuktāḥ (116) iti | athavā sādhv idam ucyate—

abhinava-sevaka-vinayaiḥ prāghuṇakoktair vilāsinīr uditaiḥ |

dhūrta-jana-vacana-nikarair iha kaścid avañcito nāsti ||120||

kiṁ ca—durbalair api bahubhiḥ saha virodho na yuktaḥ | uktaṁ ca—

bahavo na viroddhavyā durjayā hi mahājanāḥ |

sphurantam api nāgendraṁ bhakṣayanti pipīlikāḥ ||121||

meghavarṇa āha—katham etat ?

sthirajīvī kathayati—

### kathā 4

## atidarpa-nāma-sarpa-kathā

asti kasmiṁścid valmīke mahā-kāyaḥ kṛṣṇa-sarpo'tidarpo nāma | sa kadācid vilānusāri-mārgam utsṛjyānyena laghu-dvāreṇa niṣkramitum ārabdhaḥ | niṣkrāmataś ca tasya mahā-kāyatvād daiva-vaśatayā laghu-vivaratvāc ca śarīre vraṇaḥ samutpannaḥ | atha vraṇa-śoṇita-gandhānusāriṇībhiḥ pipīlikābhiḥ sarvato vyāpto vyākulīkṛtaś ca | kati vyāpādayati kati vā tāḍayati ? atha prabhūtatvād vistārita-bahu-vraṇaḥ kṣata-sarvāṅgo'tidarpaḥ pañcatvam upāgataḥ |

 —o)0(o—

ato'haṁ bravīmi—bahavo na viroddhavyā (121) iti | tad atrāsti me kiñcid vaktavyam eva | tad avadhārya yathoktam anuṣṭhīyatām |

meghavarṇa āha—tat samādeśaya | tavādeśo nānyathā kartavyaḥ |

sthirajīvī prāha—vatsa ! samākarṇaya tarhi | sāmādīn atikramya yo mayā pañcama upāyo nirūpitaḥ | tan māṁ vipakṣa-bhūtaṁ kṛtvāni niṣṭhura-vacanair nirbhartsya | yathā vipakṣa-praṇidhīnāṁ pratyayo bhavati, tathā samāhṛta-rudhirair ālipyāsyaiva nyagrodhasyādhastāt prakṣipya māṁ gamyatāṁ parvatam ṛṣyamūkaṁ prati | tatra sa-parivāras tiṣṭha, yāvad ahaṁ samastān sapatnān supraṇītena vidhinā viśvāsyābhimukhān kṛtvā kṛtārtho jñāta-durga-madhyo divase tān andhatāṁ prāptāṁs tvāṁ nītvā vyāpādayāmi | jñātaṁ mayā samyak nānyathāsmākaṁ siddhir asti | yato durgam etad apasāra-rahitaṁ kevalaṁ vadhāya bhaviṣyati | uktaṁ ca—

apasāra-samāyuktaṁ na yajñair durgam ucyate |

apasāra-parityaktaṁ durga-vyājena bandhanam ||122||

na ca tvayā mad-arthaṁ kṛpā kāryā | uktaṁ ca—

api prāṇa-samān iṣṭān pālitān lālitān api |

bhṛtyān yuddhe samutpanne paśyec chuṣkam ivendhanam ||123||

tathā ca—

prāṇavad rakṣayed bhṛtyān svakāyam iva poṣayet |

sadaika-divasasyārthe yatra syād ripu-saṅgamaḥ ||124||

tat tvayāhaṁ nātra viṣaye pratiṣedhanīyaḥ | ity uktvā tena saha śuṣka-kalahaṁ kartum ārabdhaḥ | athānye tasya bhṛtyāḥ sthirajīvinam ucchṛṅkhala-vacanair jalpantam avalokya tasya vadhāyodyatā meghavarṇenābhihitāḥ—aho ! nivartadhvaṁ yūyam | aham evāsya śatru-pakṣapātino durātmanaḥ svayaṁ nigrahaṁ kariṣyāṁi | ity abhidhāya tasyopari samāruhya, laghubhiś cañcu-prahārais taṁ nihatyāhṛta-rudhireṇa plāvayitvā tad-upadiṣṭam ṛṣyamūka-parvataṁ sa-parivāro gataḥ |

etasminn antare kṛkālikayā dviṣat-praṇidhī-bhūtayā tat sarvaṁ tad-amātya-vyasanaṁ kvacit pracalitaḥ sa-parivāra iti |

atholūkādhipas tad ākarṇyāstam anavelāyāṁ sāmātyaḥ sa-parijano vāyasa-vadhārthaṁ pracalitaḥ | prāha ca—tvaryatāṁ tvaryatāṁ bhītaḥ śatruḥ palāyana-paraḥ puṇyair labhyate | uktaṁ ca—

śatroḥ pracalane chidram ekam anyaṁ ca saṁśrayam |

kurvāṇo jāyate vaśyo vyagratve rāja-sevinām ||125||

evaṁ bruvāṇaḥ samantān nyagrodha-pādapam adhaḥ pariveṣṭya vyavasthitaḥ | yāvan na kaścid vāyaso dṛśyate, tāvac chākhāgram adhirūḍho hṛṣṭa-manā vandibhir abhiṣṭūyamāno'rimardanas tān parijanān provāca—aho ! jñāyatāṁ teṣāṁ mārgaḥ | katamena mārgeṇa pranaṣṭāḥ kākāḥ ? tad yāvan na durgaṁ samāśrayanti, tāvad eva pṛṣṭhato gatvā vyāpādyā bhavanti | uktaṁ ca—

vṛttim apy āśritaḥ śatrur avadhyaḥ syāj jigīṣuṇā |

kiṁ punaḥ saṁśrito durgaṁ sāmagryā parayā yutam ||126||

athaitasmin prastāve sthirajīvī cintayāmāsa—yad ete'smac chatravo'nulabdhāsmad-vṛttāntā yathāgatam eva yānti tato mayā na kiñcit kṛtaṁ bhavati | uktaṁ ca—

anārambho hi kāryāṇāṁ prathamaṁ buddhi-lakṣaṇam |

ārabdhasyānta-gamanaṁ dvitīyaṁ buddhi-lakṣaṇam ||127||

tad varam anārambho na cārambha-vighātaḥ | tad aham etān śabdaṁ saṁśrāvya ātmānaṁ darśayāmi iti vicārya mandaṁ mandaṁ śabdam akarot | tac chrutvā te sakalā apy ulūkās tad-vadhāya prajagmuḥ | atha tenoktaṁ—aho ! ahaṁ sthirajīvī nāma meghavarṇasya mantrī | meghavarṇenaivedṛśīm avasthāṁ nītaḥ | tan nivedayatātma-svāmine | tena saha bahu vaktavyam asti |

atha tair niveditaḥ sa ulūka-rājo vismayāviṣṭas tat-kṣaṇāt tasya sakāśaṁ gatvā provāca—bhoḥ bhoḥ ! kim etāṁ daśāṁ gatas tvam, tat kathyatām |

sthirajīvī prāha—deva ! śrūyatāṁ tad-avasthā-kāraṇam | atīta-dine sa durātmā meghavarṇo yuṣmad-vyāpādita-prabhūta-vāyasānāṁ pīḍayā yuṣmākam upari kopa-śoka-grasto yuddhārthaṁ pracalita āsīt | tato mayābhihitaṁ—svāmin ! na yuktaṁ bhavatas tad-upari gantum | balavanta ete, bala-hīnāś ca vayam | uktaṁ ca—

balīyasā hīna-balo virodhaṁ

na bhūti-kāmo manasāpi vāñchet |

na vadhyate vetasa-vṛttir atra

vyaktaṁ praṇāśo'sti pataṅga-vṛtteḥ ||128||

tat tasyoāyana-pradānena sandhir eva yuktaḥ | uktaṁ ca—

balavantaṁ ripuṁ dṛṣṭvā sarvasvam api buddhimān |

dattvā hi rakṣayet prāṇān rakṣitais tair dhanaṁ punaḥ ||129||

tac chrutvā durjana-kopitena tvat-pakṣa-pātinaṁ mām āśaṅkamānenemāṁ daśāṁ nītaḥ | tat tava pādau sāmprataṁ me śaraṇaṁ | kiṁ bahunā vijñaptena ? yāvad ahaṁ pracalituṁ śaknomi tāvat tvāṁ tasyāvāsaṁ nītvā sarva-vāyasa-kṣayaṁ vidhāsyāmi iti |

athārimardanas tad ākarṇya pitṛ-pitāmaha-kramāgata-mantribhiḥ sārdhaṁ mantrayāṁcakre | tasya ca pañca mantriṇaḥ | tad yathā—raktākṣaḥ, krūrākṣaḥ, dīptākṣaḥ, vakranāsaḥ, prākārakarṇaś ceti | tatrādau raktākṣam apṛcchat—bhadra ! eṣa tāvat tasya ripor mantrī mama hasta-gataḥ | tat kiṁ kriyatām ? iti |

raktākṣa āha—deva ! kim atra cintyate ? avicāritam ayaṁ hantavyaḥ, yataḥ—

hīnaḥ śatrur nihantavyo yāvan na balavān bhavet |

prāpta-sva-pauruṣa-balaḥ paścād bhavati durjayaḥ ||130||

kiṁ ca svayam upāgatā śrīs tyajyamānā śapatīti loke pravādaḥ | uktaṁ ca—

kālo hi sakṛd abhyeti yan naraṁ kāla-kāṅkṣiṇam |

durlabhaḥ sa punas tena kāla-karmācikīrṣatā ||131||

śrūyate ca yathā—

kaścit kṣudra-samācāraḥ prāṇināṁ kāla-sannibhaḥ |

vicacāra mahāraṇye ghoraḥ śuni-lubdhakaḥ ||132||

arimardanaḥ prāha—katham etat ?

raktākṣaḥ kathayati—

### kathā 5

## brāhmaṇa-sarpa-kathā

asti kasmiṁścid adhiṣṭhāne haridatto nāma brāhmaṇaḥ | tasya ca kṛṣiṁ kurvataḥ sadaiva niṣphalaḥ kālo'tivartate | athaikasmin divase sa brāhmaṇa uṣṇa-kālāvasāne gharmārtaḥ sva-kṣetra-madhye vṛkṣa-cchāyāyāṁ prasupto'natidūre valmīkopari prasāritaṁ bṛhat-phaṭā-yuktaṁ bhīṣaṇaṁ bhujaṅgaṁ dṛṣṭvā cintayāmāsa—nūnam eṣā kṣetra-devatā mayā kadācid api na pūjitā | tenedaṁ me kṛṣi-karma viphalībhavati | tad asyā ahaṁ pūjām adya kariṣyāmi | ity avadhārya kuto'pi kṣīraṁ yācitvā śarāve nikṣipya valmīkāntikam upagatyovāca—bhoḥ kṣetra-pāla ! mayaitvāvantaṁ kālaṁ na jñātaṁ yat tvam atra vasasi | tena pūjā na kṛtā | tat sāmprataṁ kṣamasveti |

evam uktvā dugdhaṁ ca nivedya gṛhābhimukhaṁ prāyāt | atha prātar yāvad āgatya paśyati, tāvad dīnāram ekaṁ śarāve dṛṣṭavān | evaṁ ca pratidinam ekākī samāgatya tasmai kṣīraṁ dadāti, ekaikaṁ ca dīnāraṁ gṛhṇāti | athaikasmin divase kṣīra-nayanāya putraṁ nirūpya brāhmaṇo grāmāntaraṁ jagāma | putro'pi kṣīraṁ tatra nītvā saṁsthāpya ca punar gṛhaṁ samāyātaḥ | dināntare tatra gatvā dīnārakaṁ dṛṣṭvā gṛhītvā ca cintitavān—nūnaṁ sauvarṇa-dīnāra-pūrṇo valmīkaḥ | tad enaṁ hatvā sarvam eka-vāraṁ grahīṣyāmi ity evaṁ sampradhāryānyedyuḥ kṣīraṁ dadatā brāhmaṇa-putreṇa sarpo laguḍena tāḍitaḥ | tataḥ katham api daiva-vaśād amukta-jīvit eva roṣāt tam eva tīvra-viṣada-śanais tathādaśat, yathā sadyaḥ pañcatvam upāgataḥ | svajanaiś ca nātidūre kṣetrasya kāṣṭha-sañcayaiḥ saṁskṛtaḥ |

atha dvitīya-dine tasya pitā samāyātaḥ | svajanebhyaḥ suta-vināśa-kāraṇaṁ śrutvā tathaiva samarthitavān | abravīc ca—

bhūtān yo nānugṛhṇāti hy ātmanaḥ śaraṇāgatān |

bhūtārthās tasya naśyanti haṁsāḥ padma-vane yathā ||133||

puruṣair uktaṁ—katham etat ?

brāhmaṇaḥ kathayati—

### kathā 6

## haima-haṁsa-kathā

asti kasmiṁścid adhiṣṭhāne citraratho nāma rājā | tasya yodhaiḥ surakṣyamāṇaṁ padmasaro nāma saras tiṣṭhati tatra ca prabhūtā jāmbūnada-mayā haṁsās tiṣṭhanti | ṣaṇmāse ṣaṇmāse piccham ekaikaṁ parityajanti | atha tatra sarasi sauvarṇo bṛhat-pakṣī samāyātaḥ | taiś coktaḥ—asmākaṁ madhye tvayā na vastavyam | yena kāraṇenāsmābhiḥ ṣaṇmāsānte picchaikaika-dānaṁ kṛtvā gṛhītam etat saraḥ | evaṁ ca kiṁ bahunā, parasparaṁ dvaidham utpannam | sa ca rājñaḥ śaraṇaṁ gato'bravīt—deva ! ete pakṣiṇa evaṁ vadanti, yad asmākaṁ rājā kiṁ kariṣyati ? na kasyāpy āvāsaṁ dadmaḥ |

mayā coktaṁ—na śobhanaṁ yuṣmābhir abhihitam | ahaṁ gatvā rājñe nivedayiṣyāmi | evaṁ sthite devaḥ pramāṇam |

tato rājā bhṛtyān abravīt—bho bhoḥ gacchata | sarvān pakṣiṇo gatāsūn kṛtvā śīghram ānayata | rājādeśānantaram eva pracelus te |

atha laguḍa-hastān rāja-puruṣān dṛṣṭvā tatraikena pakṣiṇā vṛddhenoktam—bhoḥ svajanāḥ ! na śobhanam āpatitam | tataḥ sarvair eka-matī-bhūyotpatitavyam | taiś ca tathānuṣṭhitam |

 —o)0(o—

ato'haṁ bravīmi—bhūtān yo nānugṛhṇāti (133) iti |

ity uktvā punar api brāhmaṇaḥ pratyūṣe kṣīraṁ gṛhītvā tatra gatvā tāra-svareṇa sarpam astaut | tadā sarpaś ciraṁ valmīka-dvārāntar-līna eva brāhmaṇaṁ pratyuvāca—tvaṁ lobhād atrāgataḥ putra-śokam api vihāya | ataḥ paraṁ tava mama ca prītir nocitā | tava putreṇa yauvanonmādenāhaṁ tāḍito mayā sa dṛṣṭaḥ | kathaṁ mayā laguḍa-prahāro vismartavyaḥ | tvayā ca putra-śoka-duḥkhaṁ kathaṁ vismartavyam iti punar uktvā vivarāntar-gataḥ | brāhmaṇaś ca maṇiṁ gṛhītvā putra-buddhiṁ nindan sva-gṛham āgataḥ | ato'haṁ bravīmi—citikāṁ dīpitāṁ paśya iti | tad asmin hate'yatnād eva rājyam akaṇṭakaṁ bhavato bhavati |

tasyaitad-vacanaṁ śrutvā krūrākṣaṁ papraccha—bhadra ! tvaṁ tu kiṁ manyase ?

so'bravīt—deva ! nirdayam etad yad anenābhihitam | yat kāraṇaṁ śaraṇāgato na vadhyate suṣṭhu | khalv idam ākhyānam—

śrūyate hi kapotena śatruḥ śaraṇam āgataḥ |

pūjitaś ca yathā-nyāyaṁ svaiś ca māṁsair nimantritaḥ ||134||

arimardano'bravīt—katham etat ?

krūrākṣaḥ kathayati—

### kathā 7

## kapota-lubdhaka-kathā

kaścid kṣudra-samācāraḥ prāṇināṁ kāla-sannibhaḥ |

vicacāra mahāraṇye ghoraḥ śakuni-lubdhakaḥ ||135||

naiva kaścit suhṛt tasya na sambandhī na bāndhavaḥ |

sa taiḥ sarvaiḥ parityaktas tena raudreṇa karmaṇā ||136||

athavā—

ye nṛśaṁsā durātmanaḥ prāṇināṁ prāṇa-nāśakāḥ |

udvejanīyā bhūtānāṁ vyālā iva bhavanti te ||137||

sa pañjarakam ādāya pāśaṁ ca laguḍaṁ tathā |

nityam eva vanaṁ yāti sarva-prāṇi-vihiṁsakaḥ ||138||

anyedyur bhramatas tasya vane kāpi kapotikā |

jātā hasta-gatā tāṁ sa prākṣipat pañjarāntare ||139||

atha kṛṣṇā diśaḥ sarvā vanasthasyābhavan ghanaiḥ

vāta-vṛṣṭiś ca mahato kṣaya-kāla ivābhavat ||140||

tataḥ sa trasta-hṛdayaḥ kampamāno muhur muhuḥ |

anveṣayan paritrāṇam āsasāda vanaspatim ||141||

muhūrtaṁ paśyate yāvad viyad vimala-tārakam |

prāpya vṛkṣaṁ vadaty evaṁ yo'tra tiṣṭhati kaścana ||142||

tasyāhaṁ śaraṇaṁ prāptaḥ sa paritrātu mām iti |

śītena bhidyamānaṁ ca kṣudhayā gata-cetanam ||143||

atha tasya taroḥ skandhe kapotaḥ suciroṣitaḥ |

bhāryā-virahitas tiṣṭhan vilalāpa suduḥkhitaḥ ||144||

vāta-varṣo mahān āsīn na cāgacchati me priyā |

tayā virahitaṁ hy etac chūnyam adya gṛhaṁ mama ||145||

pativratā pati-prāṇā patyuḥ priya-hite ratā |

yasya syād īdṛśī bhāryā dhanyaḥ sa puruṣo bhuvi ||146||

na gṛhaṁ gṛham ity āhur gṛhiṇī gṛham ucyate |

gṛhaṁ tu gṛhiṇī-hīnam araṇya-sadṛśaṁ matam ||147||

pañjara-sthā tataḥ śrutvā bhartur duḥkhānvitaṁ vacaḥ |

kapotikā susantuṣṭā vākyaṁ cedam athāha sā ||148||

na sā strīty abhimantavyā yasyāṁ bhartā na tuṣyati |

tuṣṭe bhartari nārīṇāṁ tuṣṭāḥ syuḥ sarva-devatāḥ ||149||

dāvāgninā vidagdheva sa-puṣpa-stavakā latā |

bhasmībhavatu sā nārī yasyāṁ bhartā na tuṣyati ||150||

mitaṁ dadāti hi pitā mitaṁ bhrātā mitaṁ sutaḥ |

amitasya hi dātāraṁ bhartāraṁ kā na pūjayet ||151||

punaś cābravīt—

śṛṇuṣvāvahitaḥ kānta yat te vakṣyāmy ahaṁ hitam |

prāṇair api tvayā nityaṁ saṁrakṣyaḥ śaraṇāgataḥ ||152||

eṣa śākunikaḥ śete tavāvāsaṁ samāśritaḥ |

śītārtaś ca kṣudhārtaś ca pūjām asmai samācara ||153||

śrūyate ca—

yaḥ sāyam atithiṁ prāptaṁ yathā-śakti na pūjayet |

tasyāsau duṣkṛtaṁ dattvā sukṛtaṁ cāpakarṣati ||154||

mā cāsmai tvaṁ kṛthā dvaiṣaṁ baddhāneneti mat-priyā |

sva-kṛtair eva baddhāhaṁ prāktanaiḥ karma-bandhanaiḥ ||155||

dāridrya-roga-duḥkhāni bandhana-vyasanāni ca |

ātmāparādha-vṛkṣasya phalāny etāni dehinām ||156||

tasmāt tvaṁ dveṣam utsṛjya mad-bandhana-samudbhavam |

dharme manaḥ samādhāya pūjayainaṁ yathā-vidhi ||157||

tasyās tad-vacanaṁ śrutvā dharma-yukti-samanvitam |

upagamya tato'dhṛṣṭaḥ kapotaḥ prāha lubdhakam ||158||

bhadra susvāgataṁ te'stu brūhi kiṁ karavāṇi te |

santāpaś ca na kartavyaḥ sva-gṛhe vartate bhavān ||159||

tasya tad-vacanaṁ śrutvā pratyuvāca vihaṅgamam |

kapota khalu śītaṁ me hima-trāṇaṁ vidhīyatām ||160||

sa gatvāṅgārakaṁ nītvā pātayāmāsa pāvakam |

tataḥ śuṣkeṣu parṇeṣu tam āśu samadīpayat ||161||

susandīptaṁ tataḥ kṛtvā tam āha śaraṇāgatam |

pratāpayasva viśrabdhaṁ sva-gātrāṇy atra nirbhayaḥ ||162||

udgatena ca jīvāmo vayaṁ sarve vanaukasaḥ |

na cāsti vibhavaḥ kaścin nāśaye yena te kṣudham ||163||

sahasraṁ bharate kaścic chatamanyo daśāparaḥ |

mama tv akṛta-puṇyasya kṣudrasyātmāpi durbharaḥ ||164||

ekasyāpy atither annaṁ yaḥ pradātuṁ na śaktimān |

tasyāneka-parikleśe gṛhe kiṁ vasataḥ phalam ||165||

tat tathā sādhayāmy etac charīraṁ duḥkha-jīvitam |

yathā bhūyo na vakṣyāmi nāstīty arthi-samāgame ||166||

sa ninindi kilātmānaṁ na tu taṁ lubdhakaṁ punaḥ |

uvāca tarpayiṣye tvāṁ muhūrtaṁ pratipālaya ||167||

evam uktvā sa dharmātmā prahṛṣṭenāntarātmanā |

tam agniṁ samparikramya praviveśa sva-veśmavat ||168||

tatas taṁ lubdhako dṛṣṭvā kṛpayā pīḍito bhṛśam |

kapotam agnau patitaṁ vākyam etad abhāṣata ||169||

yaḥ karoti naraḥ pāpaṁ na tasyātmā dhruvaṁ priyaḥ |

ātmanā hi kṛtaṁ pāpam ātmanaiva hi bhujyate ||170||

so'haṁ pāpa-matiś caiva pāpa-karma-rataḥ sadā |

patiṣyāmi mahā-ghore narake nātra saṁśayaḥ ||171||

nūnaṁ mama nṛśaṁsasya pratyādarśaḥ sudarśitaḥ |

prayacchatā sva-māṁsāni kapotena mahātmanā ||172||

adya-prabhṛti dehaṁ svaṁ sarva-bhoga-vivarjitam |

toyaṁ svalpaṁ yathā grīṣmaḥ śoṣayiṣyāmy ahaṁ punaḥ ||173||

śīta-vātātapa-sahaḥ kṛśāṅgo malinas tathā |

upavāsair bahuvidhaiś cariṣye dharmam uttamam ||174||
tato yaṣṭiṁ śalākāṁ ca jālakaṁ pañjaraṁ tathā |

babhañja lubdhako dīnāṁ kāpotīṁ ca mumoca tām ||175||

lubdhakena tato muktā dṛṣṭvāgnau patitaṁ patim |

kapotī vilalāpārtā śoka-santapta-mānasā ||176||

na kāryam adya me nātha jīvitena tvayā vinā |

dīnāyāḥ pati-hīnāyāḥ kiṁ nāryā jīvite phalam ||177||

māno darpas tv ahaṅkāraḥ kulaṁ pūjā ca bandhuṣu |

dāsa-bhṛtya-janeṣv ājñā vaidhavyena praṇaśyati ||178||

evaṁ vilapya bahuśaḥ kṛpaṇaṁ bhṛśa-duḥkhitā |

pativratā susandīptaṁ tam evāgniṁ viveśa sā ||179||

tato divyāmbara-dharā divyābharaṇa-bhūṣitā |

bhartāraṁ sā vimānasthaṁ dadarśa svaṁ kapotikā ||180||

so'pi divya-tanur bhūtvā yathārtham idam abravīt |

aho mām anugacchantyā kṛtaṁ sādhu śubhe tvayā ||181||

tisraḥ koṭyo'rdha-koṭī ca yāni romāṇi mānuṣe |

tāvat kālaṁ vaset svarge bhartāraṁ yānugacchati ||182||

kapota-dehaḥ sūryāste pratyahaṁ sukham anvabhūt |

kapota-dehavatsāsīt prāk puṇya-prabhavaṁ hitam ||183||

harṣāviṣṭas tato vyādho viveśa ca vanaṁ dhanam |

prāṇi-hiṁsāṁ parityajya bahu-nirvedavān bhṛśam ||184||

tatra dāvānalaṁ dṛṣṭvā viveśa viratāśayaḥ |

nirdagdha-kalmaṣo bhūtvā svarga-saukhyam avāptavān ||185||

 --o)0(o--

ato'haṁ bravīmi—śrūyate hi kapotena (134) ity ādi |

tac chrutvārimardano dīptākṣaṁ pṛṣṭavān—evam avasthite kiṁ bhavān manyate ?

so'bravīt—deva ! na hantavya evāyam | yataḥ—

yā mamodvijate nityaṁ sā mamādyāvagūhate |

priya-kāraka bhadraṁ te yan mamāsti harasva tat ||186||

coreṇa cāpy uktam—

hartavyaṁ te na paśyāmi hartavyaṁ ced bhaviṣyati |

punar apy āgamiṣyāmi yadīyaṁ nāvagūhate ||187||

arimardanaḥ pṛṣṭavān—kā ca nāvagūhate ? kaś cāyaṁ cauraḥ ? iti vistarataḥ śrotum icchāmi |

dīptākṣaḥ kathayati—

### kathā 8

## kāmātura-vaṇik-kathā

asti kasmiṁścid adhiṣṭhāne kāmāturo nāma vṛddha-vaṇik | tena ca kāmopahṛta-cetasā, mṛta-bhāryeṇa kācin nirdhana-vaṇik-sutā, prabhūtaṁ dhanaṁ dattvodvāhitā | atha sā duḥkhābhibhūtā taṁ vṛddha-vaṇijaṁ draṣṭum api na śaśāka | yuktaṁ caitat—

śvetaṁ padaṁ śirasi yat tu śiroruhāṇāṁ

sthānaṁ paraṁ paribhavasya tad eva puṁsām |

āropitāsthi-śakalaṁ parihṛtya yānti

cāṇḍāla-kūpam iva dūrataraṁ taruṇyaḥ ||188||

tathā ca—

gātraṁ saṅkucitaṁ gatir vigalitā dantāś ca nāśaṅgatā

dṛṣṭir bhrāmyati rūpam apy upahataṁ vaktraṁ ca lālāyate |

vākyaṁ naiva karoti bāndhava-janaḥ patnī na śuśrūṣate

dhik kaṣṭaṁ jarayābhibhūta-pūruṣaṁ putro'py avajñāyate ||189||

atha kadācit sā tena sahaikaśayane parāṅmukhī yāvat tiṣṭhati tāvad gṛhe cauraḥ praviṣṭaḥ | sāpi taṁ cauraṁ dṛṣṭvā bhaya-vyākulitā vṛddham api taṁ patiṁ gāḍhaṁ samāliliṅga | so'pi vismayāt pulakāñcita-sarva-gātraś cintayāmāsa—aho kim eṣā mām adyāvagūhate ? yāvan nipuṇatayā paśyati tāvat gṛha-koṇaika-deśe cauraṁ dṛṣṭvā vyacintayat—nūnam eṣāsya bhayān mām āliṅgati iti jñātvā taṁ cauram āha—yā mamodvijate (186) ity ādi |

tac chrutvā cauro'py āha—hartavyaṁ te na paśyāmi (187) ity ādi | tasmāc caurasyāpy upakāraḥ śreyaś cintyate kiṁ punaḥ śaraṇāgatasya | api cāyaṁ tair viprakṛto'smākam eva puṣṭaye bhaviṣyati tadīya-randhra-darśanāya ceti anena kāraṇenāyam avadhya iti |

etad ākarṇyārimardano'nyaṁ sacivaṁ vakranāsaṁ papraccha—bhadra ! sāmpratam evaṁ sthite kiṁ karaṇīyam iti ?

so'bravīt—deva ! avadhyo'yam | yataḥ—

śatravo’pi hitārthaiva vivadantaḥ parasparam |

caureṇa jīvitaṁ dattaṁ rākṣasena tu go-yugam ||190||

arimardanaḥ prāha—katham etat ?

vakranāsaḥ kathayati—

### kathā 10

## droṇākhya-brāhmaṇa-kathā

asti kasmiṁścid adhiṣṭhāne daridro droṇa-nāmā brāhmaṇaḥ, pratigraha-dhanaḥ satataṁ viśiṣṭa-vastrānulepana-gandha-mālyālaṅkāra-tāmbūlādi-bhoga-parivarjitaḥ, prarūḍha-keśa-śmaśru-nakha-romopacitaḥ, śītoṣṇa-vāta-varṣādibhiḥ pariśoṣita-śarīraḥ, tasya ca kenāpi yajamānenānukampayā śiśu-go-yugaṁ dattam | brāhmaṇena ca bāla-bhāvād ārabhya yācita-ghṛta-taila-yavasādibhiḥ saṁvardhya supuṣṭaṁ kṛtam | tac ca dṛṣṭvā sahasaiva kaścic cauraś cintitavān—aham asya brāhmaṇasya go-yugam idam apahariṣyāmi | iti niścitya niśāyāṁ bandhana-pāśaṁ gṛhītvā, yāvat prasthitas tāvad ardha-mārge pravirala-tīkṣṇa-danta-paṅktir unnata-nāsā-vaṁśaḥ, prakaṭa-raktānta-nayanaḥ upacita-snāyu-santatanata-gātraḥ śuṣka-kapolaḥ suhuta-hutavaha-piṅgala-śmaśru-keśa-śarīraḥ kaścid dṛṣṭaḥ | dṛṣṭvā ca taṁ tīvra-bhaya-trasto cauro’bravīt—ko bhavān ? iti |

so’bravīt—ahaṁ krūra-karmā cauro daridra-brāhmaṇasya go-yugaṁ hartuṁ prasthito’smi |

atha jāta-pratyayo rākṣaso’bravīt—bhadra ! ṣaṣṭhāhna-kāliko’ham | atas tam eva brāhmaṇam adya bhakṣayiṣyāmi |

atha tau tatra gatvaikānte kālam anveṣayantau sthitau | prasupte ca brāhmaṇe tad-bhakṣaṇārthaṁ prasthitaṁ rākṣasaṁ dṛṣṭvā cauro’bravīt—bhadra ! naiṣanyāyo yato go-yuge mayāpahṛte paścāt tvam enaṁ brāhmaṇaṁ bhakṣaya |

so’bravīt—kadācid ayaṁ brāhmaṇo go-śabdena budhyeta tadānarthako’yaṁ mamārambhaḥ syāt |

cauro’py abravīt—tavāpi yadi bhakṣaṇāyopasthitasya eko’py antarāyaḥ syāt | tadāham api na śaknomi go-yugam apahartum | ataḥ prathamaṁ mayāpahṛte go-yuge paścāt tvayā brāhmaṇo bhakṣitavyaḥ | itthaṁ cāham ahamikayā tayor vivadatoḥ samutpanne dvaidhe pratirava-vaśād brāhmaṇo jajāgāra |

atha taṁ cauro’bravīt—brāhmaṇa ! tvām evāyaṁ rākṣaso bhakṣayitum icchati iti |

rākṣaso’py āha—brāhmaṇa ! cauro’yaṁ go-yugaṁ te’pahartum icchati |

evaṁ śrutvotthāya brāhmaṇaḥ sāvadhāno bhūtveṣṭa-devatā-mantra-dhyānenātmānaṁ rākṣasād udgūrṇa-laguḍena caurād go-yugaṁ rarakṣa |

—o)0(o—

ato’haṁ bravīmi—śatravo’pi hitārthaiva (190) iti |

atha tasya vacanam avadhāryārimardanaḥ punar api prākārakarṇam apṛcchat—kathaya, kim atra manyate bhavān ?

so’bravīt—deva ! avadhya evāyam, yato rakṣitenānena kadācit paraspara-prītyā kālaḥ sukhena gacchati | uktaṁ ca—

parasparasya marmāṇi ye na rakṣanti jantavaḥ |

ta eva nidhanaṁ yānti valmīkodara-sarpavat ||191||

arimardano’bravīt—katham etat ?

prākārakarṇaḥ kathayati—

### kathā 10

## valmīkodara-gata-sarpa-kathā[[4]](#footnote-5)

asti kasmiṁścin nagare devaśaktir nāma rājā | tasya ca putro jaṭhara-valmīkāśrayeṇorageṇa pratidinaṁ pratyaṅgaṁ kṣīyate | anekopacāraiḥ sad-vaidyaiḥ sac-chāstropadiṣṭauṣadha-yuktyāpi cikitsyamāno na svāsthyam eti | athāsau rājaputro nirvedād deśāntaraṁ gataḥ |

kasmiṁścin nagare bhikṣāṭanaṁ kṛtvā mahati devālaye kālaṁ yāpayati | atha tatra nagare balir nāma rājāste | tasya ca dve duhitarau yauvana-sthe tiṣṭhataḥ | te ca pratidivasam ādityodaye pituḥ pādāntikam āgatya namaskāraṁ cakratuḥ | tatra caikābravīt—vijayasva mahārāja ! yasya prasādāt sarvaṁ sukhaṁ labhyate |

dvitīyā tu—vihitaṁ bhuṅkṣva mahārāja ! iti bravīti |

tac chrutvā prakupito rājābravīt—bho mantriṇaḥ ! enāṁ duṣṭa-bhāṣiṇīṁ kumārikāṁ kasyacid vaideśikasya prayacchata tena nija-vihitam iyam eva bhuṅkte |

atha tatheti pratipadyālpa-parivārā sā kumārikā mantribhis tasya deva-kulāśrita-rāja-putrasya pratipāditā | sāpi prahṛṣṭa-manasā taṁ patiṁ devavat pratipadyādāya cānya-viṣayaṁ gatā |

tataḥ kasmiṁścid dūratara-nagara-pradeśe taḍāga-taṭe rāja-putram āvāsa-rakṣāyai nirūpya svayaṁ ca ghṛta-taila-lavaṇa-taṇḍulādi-kraya-nimittaṁ sa-parivārā gatā | kṛtvā ca kraya-vikrayaṁ yāvad āgacchati tāvat sa rāja-putro valmīkopari kṛta-mūrdhā prasuptaḥ | tasya ca mukhād bhujagaḥ phaṇāṁ niṣkāsya vāyum aśnāti | tatraiva ca valmīke’paraḥ sarpo niṣkramya tathaivāsīt |

atha tayoḥ paraspara-darśanena krodha-saṁrakta-locanayor madhyād valmīkasthena sarpeṇoktam—bho bho durātman ! kathaṁ sundara-sarvāṅgaṁ rāja-putram itthaṁ kadarthayasi ?

mukhastho’rir abravīt—bho bhoḥ ! tvayāpi durātmanāsya valmīkasya madhye katham idaṁ dūṣitaṁ hāṭaka-pūrṇaṁ kalaśa-yugalam ity evaṁ parasparasya marmāṇy udghāṭitavantau |

punar valmīkastho’hir abravīt—bho durātman ! bheṣajam idaṁ te kiṁ ko’pi na jānāti yaj jīrṇotkālita-kāñjikā-rājikā-pānena bhavān vināśam upayāti |

athodarastho’hir abravīt—tavāpy etad bheṣajaṁ kiṁ kaścid api na vetti yad uṣṇa-tailena mahoṣṇodakena vā tava vināśaḥ syād iti | evaṁ ca sā rāja-kanyā viṭapāntaritā tayoḥ parasparālāpān marma-mayān ākarṇya tathaivānuṣṭhitavatī |

vidhāya vyaṅgaṁ nīrogaṁ bhartāraṁ nidhiṁ ca paramam āsādya svadeśābhimukhaṁ prāyāt | pitṛ-mātṛ-svajanaiḥ pratipūjitā vihitopabhogaṁ prāpya sukhenāvasthitā | ato’haṁ bravīmi—parasparasya marmāṇi iti |

—o)0(o—

tac ca śrutvā svayam arirdano’py evaṁ samarthitavān | tathā cānuṣṭhitam | dṛṣṭvāntar-līnaṁ vihasya raktākṣaḥ punar abravīt—kaṣṭam | vināśito’yaṁ bhavadbhir anyāyena svāmī | uktaṁ ca—

apūjyā yatra pūjyante pūjyānāṁ tu vimānanā |

trīṇi tatra pravartante durbhikṣaṁ maraṇaṁ bhayam ||192||

tathā ca—

pratyakṣe’pi kṛte pāpe mūrkhaḥ sāmnā praśāmyati |

ratha-kāraḥ svakāṁ bhāryāṁ sajārāṁ śirasāvahat ||193||

mantriṇaḥ prāhuḥ—katham etat ?

raktākṣaḥ kathayati—

### kathā 11

## vīravara-rathakāra-tat-patnī-kathā

asti kasmiṁścid adhiṣṭhāne vīravaro nāma rathakāraḥ | tasya bhāryā kāmadamanī | sā puṁścalī janāpavāda-saṁyuktā | so’pi tasyāḥ parīkṣaṇārthaṁ vyacintayat—atha mayāsyāḥ parīkṣaṇaṁ kartavyam | uktaṁ ca—

yadi syāt pāvakaḥ śītaḥ proṣṇī vā śaśa-lāñchanaḥ |

strīṇāṁ tadā satītvaṁ syād yadi syād durjano hitaḥ ||194||

jānāmi caināṁ loka-vacanād asatīm | uktaṁ ca—

yac ca vedeṣu śāstreṣu na dṛṣṭaṁ na ca saṁśrutam |

tat sarvaṁ vetti loko’yaṁ yat syād brahmāṇḍa-madhyagam ||195||

evaṁ sampradhārya bhāryām avocat—priye ! prabhāte’haṁ grāmāntaraṁ yāsyāmi | tatra katicid dināni lagiṣyanti | tat tvayā kim api pātheyaṁ mama yogyaṁ vidheyam |

sāpi tad-vacanaṁ śrutvā harṣita-cittā | autsukyāt sarva-kāryāṇi santyajya siddham annaṁ ghṛta-śarkarā-prāyam akarot | athavā sādhv idam ucyate—

durdivase ghana-timire varṣati jalade mahāṭavī-prabhṛtau |

patyur videśa-gamane parama-sukhaṁ jaghana-capalāyāḥ ||196||

athāsau pratyūṣe utthāya sva-gṛhān nirgataḥ sāpi taṁ prasthitaṁ vijñāya prahasita-vadanāṅga-saṁskāraṁ kurvāṇā kathañcit taṁ divasam atyavāhayat | atha pūrva-paricita-viṭa-gṛhe gatvā taṁ pratyuktavatī—sa durātmā me patir grāmāntaraṁ gataḥ | tat tvayāsmad-gṛhe prasupte jane samāgantavyam |

tathānuṣṭhite sa rathakāro’raṇye dinam ativāhya pradoṣe sva-gṛhe’padvāreṇa praviśya śayyādhas-tale nibhṛto bhūtvā sthitaḥ | etasminn antare sa devadattaḥ samāgatya tatra śayane upaviṣṭaḥ | dṛṣṭvā roṣāviṣṭa-citto rathakāro vyacintayat—kim enam utthāya hanmi ? athavā helayaiva prasuptau dvāv apy etau vyāpādayāmi ? paraṁ paśyāmi tāvad asyāś ceṣṭitam | śṛṇomi cānena sahālāpam |

atrāntare sā gṛha-dvāraṁ nibhṛtaṁ pidhāya śayana-talam ārūḍhā | tasyās tatrārohayantyā rathakāra-śarīre pādo vilagnaḥ | tataḥ sā vyacintayat—nūnam etena durātmanā rathakāreṇa mat-parīkṣaṇārthaṁ bhāvyam | tataḥ strī-caritra-vijñānaṁ kim api karomi |

evaṁ tasyāś cintayanyā sa devadattaḥ sparśotsuko babhūva | atha tayā kṛtāñjali-puṭayābhihitaṁ—bhoḥ mahānubhāva ! na me śarīraṁ tvayā sparśanīyaṁ yato’haṁ pativratā mahāsatī ca | no cec chāpaṁ dattvā tvāṁ bhasmasātkariṣyāmi |

sa āha—yady evaṁ tarhi tvayā kim aham āhūtaḥ ?

sābravīt—bhoḥ śṛṇuṣvaikāgra-manāḥ | aham adya pratyūṣe devatā-darśanārthaṁ caṇḍikāyatanaṁ gatā tatrākasmāt khe vāṇī sañjātā—putri kiṁ karomi ? bhaktāsi me tvaṁ, paraṁ ṣaṇmāsābhyantare vidhi-niyogād vidhavā bhaviṣyasi |

tato mayābhihitaṁ—bhagavati ! yathā tvam āpadaṁ vetsi, tathā tat-pratīkāram api jānāsi | tad asti kaścid upāyo yena me patiḥ śata-saṁvatsara-jīvī bhavati ?

tatas tayābhihitam—vatse, sann api nāsti, yatas tavāyattaḥ sa pratīkāraḥ |

tac chrutvā mayābhihitam—devi ! yadi tan mama prāṇair bhavati tad ādeśaya yena karomi |

atha devyābhihitam—yady adya para-puruṣeṇa sahaikasmin śayane samāruhyāliṅganaṁ karoṣi tat tava bhartṛ-sakto'pamṛtyus tasya sañcarati | bhartāpi tena punar varṣa-śataṁ jīvati | tena tvaṁ mayābhyarthitaḥ | tad yat kiñcit kartu-manās tat kuruṣva | na hi devatā-vacanam anyathā bhaviṣyatīti niścayaḥ | tato'ntarhāsa-vikāsa-mukhaḥ sa tad-ucitam ācacāra |

so'pi rathakāro mūrkhas tasyās tad-vacanam ākarṇya pulakāñcita-tanuḥ śayyādhastalān niṣkramya tām uvāca—sādhu pativrate ! sādhu kula-nandini ! ahaṁ durjana-vacana-śaṅkita-hṛdayas tvat-parīkṣā-nimittaṁ grāmāntara-vyājaṁ kṛtvā khaṭvādhas-tale nibhṛtaṁ līnaḥ | tad ehi, āliṅga mām | tvaṁ sva-bhartṛ-bhaktānāṁ mukhyā nārīṇāṁ, yad evaṁ brahma-vrataṁ para-saṅge'pi pālitavatī | yad āyur buddhi-kṛte'pamṛtyu-vināśārthaṁ catvam evaṁ kṛtavatī | tām evam uktvā sasneham āliṅgitavān |

sva-skandhe tām āropya tām api devadattam uvāca—bho mahānubhāva ! mat-puṇyais tvam ihāgataḥ | tvat-prasādān mayā prāptaṁ varṣa-śata-pramāṇam āyuḥ | tat tvam api mām āliṅgya mat-skandhe samāroha iti jalpann anicchantam api devadattam āliṅgya balāt svakīya-skandhe āropitavān |

tataś ca nṛtyaṁ kṛtvā—he brahma-vrata-dharāṇāṁ dhurīṇa ! tvayāpi mayy upakṛtam ity ādy uktvā skandhād uttārya yatra yatra svajana-gṛha-dvārādiṣu babhrāma tatra tatra tayor ubhayor api tad-guṇa-varṇanam akarot |

ato'haṁ bravīmi—pratyakṣe'pi kṛte pāpe (193) iti |

tat sarvathā mūlotkhātā vayaṁ vinaṣṭāḥ smaḥ | suṣṭhu khalv idam ucyate—

mitra-rūpā hi ripavaḥ sambhāvyante vicakṣaṇaiḥ |

ye hitaṁ vākyam utsṛjya viparītopasevinaḥ ||197||

tathā ca—

santo’py arthā vinaśyanti deśa-kāla-virodhinaḥ |

aprājñān mantriṇaḥ prāpya tamaḥ sūryodaye yathā ||198||

tatas tad-vaco'nādṛtya sarve te sthirajīvinam utkṣipya sva-durgam ānetum ārabdhāḥ | athānīyamānaḥ sthirajīvy āha—deva ! adyākiñcitkareṇaitad avasthena kiṁ mayopasaṅgṛhītena ? yat kāraṇam icchāmi dīptaṁ vahnim anupraveṣṭum | tad arhasi mām agni-pradānena samuddhartum |

atha raktākṣasyāntargata-bhāvaṁ jñātvāha—kim-artham agni-patanam icchasi ?

so'bravīt—ahaṁ tāvad yuṣmad-artham imām āpadaṁ meghavarṇena prāpitaḥ | tad icchāmi teṣāṁ vaira-yātanārtham ulūkatvam iti |

tac ca śrutvā rājanīti-kuśalo raktākṣaḥ prāha—bhadra ! kuṭilas tvaṁ kṛtaka-vacana-caturaś ca | tāvad ulūka-yoni-gato'pi svakīyām eva vāyasa-yoniṁ bahu manyase | śrūyate caitad ākhyānakam |

sūryaṁ bhartāram utsṛjya parjanyaṁ mārutaṁ girim |

sva-jātiṁ mūṣikā prāptā svajātir duratikramā ||199||

mantriṇaḥ procuḥ--katham etat ?

raktākṣaḥ kathayati—

### kathā 11

## śālaṅkāyana-rakṣita-mūṣikā-kathā

asti kasmiṁścid adhiṣṭhāne śālaṅkāyano nāma tapodhano jāhnavyāṁ snānārthaṁ gataḥ | tasya ca sūryopasthānaṁ kurvatas tatra pradeśe mūṣikā kācit kharatara-nakhāgra-puṭena śyenena gṛhītā | dṛṣṭvā sa muniḥ karuṇārdra-hṛdayo muñca muñceti kurvāṇas tasyopari pāṣāṇa-khaṇḍaṁ prākṣipat | so'pi pāṣāṇa-khaṇḍa-prahāra-vyākulendriyo bhraṣṭa-mūṣiko bhūmau nipapāta mūṣikāpi bhaya-trastā kartavyam ajānantī rakṣa rakṣeti jalpantī muni-caraṇāntikam upāviśat | śyenenāpi cetanaṁ labdhvā munir ukto, yad—bho mune ! na yuktam anuṣṭhitaṁ bhavatā yad ahaṁ pāṣāṇena tāḍitaḥ | kiṁ tvam adharmān na bibheṣi ? tat samarpaya mām enām mūṣikām | no cet prabhūtaṁ pātakam avāpsyasi |

iti bruvāṇaṁ śyenaṁ provāca saḥ—bho vihaṅgādhama ! rakṣaṇīyāḥ prāṇināṁ prāṇāḥ | daṇḍanīyā duṣṭāḥ | sammānanīyāḥ sādhavaḥ | pūjanīyā guravaḥ | stutyā devāḥ | tat kim asambaddhaṁ prajalpasi ?

śyena āha—mune ! na tvaṁ sūkṣma-dharmaṁ vetsi | iha hi sarveṣāṁ prāṇināṁ vidhinā sṛṣṭiṁ kurvatāhāro'pi vinirmitaḥ | tato yathā bhavatām annaṁ tathāsmākaṁ mūṣikādayo vihitāḥ | tat svāhāra-kāṅkṣiṇaṁ māṁ kiṁ dūṣayasi ? uktaṁ ca—

yady asya vihitaṁ bhojyaṁ na tat tasya praduṣyati |

abhakṣye bahu-doṣaḥ syāt tasmāt kāryo na vyatyayaḥ ||200||

bhakṣyaṁ yathā dvijātīnāṁ madyapānāṁ yathā haviḥ |

abhakṣyaṁ bhakṣyatām eti tathānyeṣām api dvija ||201||

bhakṣyaṁ bhakṣyatāṁ śreya abhakṣyaṁ tu mahad agham |

tat kathaṁ māṁ vṛthācāra tvaṁ daṇḍayitum arhasi ||202||

aparaṁ munīnāṁ na caiṣa dharmo yatas tair dṛṣṭaṁ śrutam aśrutam alaulyatvam aśatrutvaṁ praśasyate | uktaṁ ca—

samaḥ śatrau ca mitre ca sama-loṣṭāśma-kāñcanaḥ |

suhṛn-mitre hy udāsīno madhyastho dveṣya-bandhuṣu |

sādhuṣv api ca pāpeṣu sama-buddhir viśiṣyate ||203||

sādhūnāṁ niravadyānāṁ sadācāra-vicāriṇām |

yogī yuñjīta satataṁ satatam ātmānaṁ rahasi sthitaḥ ||204|

tat tvam anena karmaṇā bhraṣṭa-tapāḥ sañjātaḥ | uktaṁ ca—

muñca muñca pataty eko mā muñceti dvitīyakaḥ |

ubhayoḥ patanaṁ dṛṣṭvā maunaṁ sarvārtha-sādhanam ||205||

śālaṅkāyana āha--katham etat ?

śyena āha—

### kathā 12

## ?

kasmiṁścid nadī-taṭa ekata-dvita-tritābhidhānās trayo'pi bhrātaro munayas tapaḥ kurvanti | teṣāṁ ca tapaḥ-prabhāvād ākāśasthā dhauta-potikā nirālambā jalārdrā bhū-sparśana-bhayena snāna-samaye tiṣṭhanti | athānye-dyur mamaiva kācin maṇḍūkikā kenāpi gṛdhreṇa balena nītā | atha tāṁ gṛhītā vilokya teṣāṁ jyeṣṭhena karuṇārdra-hṛdayena bhavateva vyāhṛtaṁ—muñca muñceti | atrāntare tasya dhauta-potikākāśād bhūmau patitā | tāṁ patitāṁ dṛṣṭvā dvitīyena tad-bhayārtena mā muñcety abhihitaṁ yāvat tasyāpi papāta | tatas tṛtīyo dvayor api dhauta-potikāṁ bhūmau patitāṁ dṛṣṭvā tūṣṇīṁ babhūva |

--o)0(o--

ato'haṁ bravīmi—muñca muñca pataty eka ity ādi |

tac chrutvā munir vihasyāha—bho mūrkha vihaṅgama ! kṛta-yuge dharmaḥ sa āsīt, yataḥ kṛta-yuge pāpālāpato’pi pāpaṁ jāyate tena dhauta-potike patite aśiṣṭālāpena na sad-apavacana-doṣataḥ | eṣa punaḥ kali-yugaḥ | atra sarvo’pi pāpātmā | tat karma kṛtaṁ vinā pāpaṁ na lagati | uktaṁ ca—

sañcarantīha pāpāni yugeṣv anyeṣu dehinām |

kalau tu pāpa-saṁyukte yaḥ karoti sa lipyate ||206||

uktaṁ ca—

āsanāc chayanād yānāt saṁgateś cāpi bhojanāt |

kṛte sañcarate pāpaṁ taila-bindur ivāmbhasi ||207||

tat kiṁ vṛthā pralapitena ? gaccha tvam | no cec chāpayiṣyāmi | atha gate śyene mūṣikayā sa munir abhihitaḥ—bhagavan ! naya māṁ svāśrayam | no ced anyo duṣṭa-pakṣī māṁ vyāpādayiṣyati | tad ahaṁ tatraivāśrame tvad-dattānnāhāra-muṣṭyā kālaṁ neṣyāmi |

so’pi dākṣiṇyavān sa-karuṇo vyacintayat—kathaṁ mayā mūṣikā haste dhṛtvā neyā jana-hāsya-kāriṇī | tad enāṁ kumārikāṁ kṛtvā nayāmi | evaṁ sā kanyakā kṛtā | tathānuṣṭhite kanyā-sahitaṁ munim avalokya patnī papraccha—bhagavan ! kuta iyaṁ kanyā ?

sa āha—eṣā mūṣikā śyena-bhayāc charaṇārthinī kanyā-rūpeṇa tava gṛham ānītā | tat tvayā yatnena rakṣaṇīyā | bhūyo’py enāṁ mūṣikāṁ kariṣyāmi |

sā prāha—bhagavan ! maivaṁ kārṣīḥ | asyās tvaṁ dharma-pitā | uktaṁ ca—

janitā copanetā ca yas tu vidyāṁ prayacchati |

anna-dātā bhaya-trātā pañcaite pitaraḥ smṛtāḥ ||208||

tat tvayāsyāḥ prāṇa-pradattā | aparaṁ mamāpy apatyaṁ nāsti | tasmād eṣā mama sutā bhaviṣyati |

tathānuṣṭhite sā kanyā śukla-pakṣa-candra-kalikeva nityaṁ vṛddhiṁ prāpnoti | sāpi tasya muneḥ śuśrūṣāṁ kurvatī sapatnīkasya yauvanam āśv ayāt | atha tāṁ yauvanonmukhīm avalokya śālaṅkāyanaḥ sva-patnīm uvāca—priye ! yauvanonmukhī vartata iyaṁ kanyā | anarhā sa sāmprataṁ mad-gṛha-vāsasya | uktaṁ ca—

anūḍhā mandire yasya rajaḥ prāpnoti kanyakā |

patanti pitaras tasya svarga-sthā api tair guṇaiḥ ||209||

varaṁ varayate kanyā mātā vittaṁ pitā śrutam |

bāndhavāḥ kulam icchanti miṣṭānnam itare janāḥ ||210||

tathā ca—

yāvan na lajjate kanyā yāvat krīḍati pāṁsunā |

yāvat tiṣṭhati go-mārge tāvat kanyāṁ vivāhayet ||211||

mātā caiva pitā caiva jyeṣṭha-bhrātā tathaiva ca |

trayas te narakaṁ yānti dṛṣṭvā kanyāṁ rajasvalām ||212||

kulaṁ ca śīlaṁ ca sanāthatāṁ ca

vidyāṁ ca vittaṁ ca vapur vayaś ca |

etān guṇān saptān sapta parīkṣya deyā

kanyā budhaiḥ śeṣam acintanīyam ||213||

tad yad yasyā rocate tad bhagavantaṁ ādityam ākārya tasmai prayacchāmi | uktaṁ ca—

aniṣṭaḥ kanyakāyā yo varo rūpānvito’pi yaḥ |

yadi syāt tasya no deyā kanyā śreyo’bhivāñchatā ||214||

sā prāha—ko doṣo’tra viṣaye ? evaṁ kriyatām |

atha muninā ravir āhūtaḥ | veda-mantrāmantraṇa-prabhāvāt tat-kṣaṇād evābhyupagamyādityaḥ provāca—bhagavan ! vada drutaṁ kim-artham āhūtaḥ ?

sa āha—eṣā madīyā kanyakā tiṣṭhati | yady eṣā tvāṁ vṛṇoti tarhy udvahasva tām iti | evam uktvā bhagavāṁs tasyā darśitaḥ | provāca—putri ! kiṁ tava rocata eṣa bhagavāṁs trailokya-dīpaḥ ?

sā prāha—tāta ! atidahanātmako’yam | nāham enam abhilaṣāmi | asmād api ya utkṛṣṭataraḥ sa āhūyatām |

atha tasyās tad-vacanam ākarṇya bhāsvaro’pi tāṁ mūṣikāṁ viditvā niḥspṛhas tam uvāca—bhagavan ! asti mamāpy adhiko megho yenācchāditasya me nāmāi na jñāyate ?

atha muninā megham apy āhūya kanyābhihitā—eṣa te rocate ?

sā prāha—kṛṣṇa-varṇo’yaṁ jaḍātmā ca | tad asmād anyasya kasyacit pradhānasya māṁ prayaccha |

atha muninā megho’pi pṛṣṭaḥ—bhoḥ ! tvatto’py adhikaḥ ko’py asti ?

sa āha—matto’py adhiko’sti vāyuḥ | vāyunā hato’haṁ sahasradhā yāmi |

tac chrutvā muninā vāyur āhūtaḥ, āha ca—putrike kim eṣa vāyus te vivāhāya uttamaḥ pratibhāti ?

sā āha—prabalo’py ayaṁ cañcalaḥ | tad abhyadhikaḥ kaścid āhūyatām |

munir āha—bho vāyo ! tvatto’py adhiko’sti kaścit ?

sa āha—matto’py adhiko’sti parvato yena saṁstabhya balavān apy ahaṁ dhriye |

atha muniḥ parvatam āhūya kanyāyā adarśayat—putrike ! tvām asmai prayacchāmi ?

sā āha—tāta ! kaṭhinātmako’yaṁ stabdhaś ca | tad anyasmai dehi mām |

atha sa muninā pṛṣṭaḥ, yad—bhoḥ parvata-rāja ! tvatto’py adhiko’sti kaścit ?

sa āha—santi matto’py adhikā mūṣikāḥ, ye mad-dehaṁ balāt sarvato bhedayanti |

tad ākarṇya munir mūṣakam āhūya tasyā adarśayat—putrike ! eṣa te pratibhāti mūṣaka-rājo yena yathocitam anuṣṭhīyate | sāpi taṁ dṛṣṭvā sva-jātīya eṣa iti manyamānā pulakodbhūṣita-śarīrā provāca—tāta ! māṁ mūṣikāṁ kṛtvāsmai prayaccha yena svajāti-vihitaṁ gṛha-dharmam anutiṣṭhāmi |

tac chrutvā tena strī-dharma-vicakṣaṇena tāṁ mūṣikāṁ kṛtvā mūṣakāya pradattā |

--o)0(o--

ato’haṁ bravīmi—sūryaṁ bhartāram utsṛjya ityādi |

atha raktākṣa-vacanam anādṛtya taiḥ sva-vaṁśa-vināśāya sa sva-durgam upanītaḥ | nīyamānaś cāntar-līnam avahasya sthirajīvy acintayat—

hanyatām iti yenoktaṁ svāmino hita-vādinā |

sa evaiko’tra sarveṣāṁ nīti-śāstrārtha-tattva-vit ||215||

tad yadi tasya vacanam acariṣyann ete, tato na svalpo’py anartho’bhaviṣyad eteṣām |

atha durga-dvāraṁ prāpyārimardano’bravīt—bho bho hitaiṣiṇo’sya sthirajīvino yathā-samīhitaṁ sthānaṁ prayacchata |

tac ca śrutvā sthirajīvī vyacintayat—mayā tāvad eteṣāṁ vadhopāyaś cintanīyaḥ | sa mayā madhyasthena na sādhyate | yato madīyam iṅgitādikaṁ vicārayantas te’pi sāvadhānā bhaviṣyanti | tad durga-dvāram adhiśrito’bhipretaṁ sādhayāmi | iti niścityolūka-patim āha—deva ! yuktam idaṁ yat svāminā proktam | param aham api nītijñas te’hitaś ca | yadyapy anuraktaḥ śucis tathāpi durga-madhye āvāso nārhaḥ | tad ahaṁ atraiva durga-dvāra-sthaḥ pratyahaṁ bhavat-pāda-padma-rajaḥ pavitrī-kṛta-tanuḥ sevāṁ kariṣyāmi |

tatheti pratipanne pratidinam ulūka-pati-sevakās te prakāmam āhāraṁ kṛtvolūka-rājādeśāt prakṛṣṭa-māṁsāhāraṁ sthirajīvine prayacchanti | atha katipayair evāhobhir mayūra iva sa balavān saṁvṛttaḥ | atha raktākṣaḥ sthirajīvinaṁ poṣyamāṇaṁ dṛṣṭvā sa-vismayo mantri-janaṁ rājānaṁ ca praty āha—aho mūrkho’yaṁ mantri-jano bhavāṁś cety evam aham avagacchāmi | uktaṁ ca—

pūrvaṁ tāvad ahaṁ mūrkho dvitīyaḥ paśu-bandhakaḥ |

tato rājā ca mantrī ca sarvaṁ vai mūrkha-maṇḍalam ||216||

te prāhuḥ—katham etat ?

raktākṣaḥ kathayati—

### kathā 13

## svarṇa-ṣṭhīvī-sindhuka-pakṣī-kathā

asti kasmiṁścit parvataika-deśe mahān vṛkṣaḥ | tatra ca sindhuka-nāmā ko’pi pakṣī prativasati sma | tasya purīṣe suvarṇam utpadyate | atha kadācit tam uddiśya vyādhaḥ ko’pi samāyayau | sa ca pakṣī tad-agrata eva purīṣam utsasarja | atha pāta-sama-kālam eva tat-suvarṇībhūtaṁ dṛṣṭvā vyādho vismayam agamat—aho mama śiśu-kālād ārabhya śakuni-bandha-vyasanino’śīti-varṣāṇi samabhūvan,na ca kadācit pakṣi-purīṣe suvarṇaṁ dṛṣṭam iti vicintya tatra vṛkṣe pāśaṁ babandha | athāsāv api pakṣī mūrkhas tatraiva viśvasta-citto yathā-pūrvam upaviṣṭas tat-kālam eva pāśena baddhaḥ | vyādhas tu taṁ pāśād unmucya pañjarake saṁsthāpya nijāvāsaṁ nītavān | atha cintayāmāsa—kim anena sāpāyena pakṣiṇāhaṁ kariṣyāmi ? yadi kadācit ko’py amum īdṛśaṁ jñātvā rājñe nivedayiṣyati tan nūnaṁ prāṇa-saṁśayo me bhavet | ataḥ svayam eva pakṣiṇaṁ rājñe nivedayāmi | iti vicārya tathaivānuṣṭhitavān |

atha rājāpi taṁ pakṣiṇaṁ dṛṣṭvā vikasita-nayana-vadana-kamalaḥ parāṁ tuṣṭim upagataḥ | prāha caivaṁ—haṁho rakṣā-puruṣāḥ ! enaṁ pakṣiṇaṁ yatnena rakṣata | aśana-pānādikaṁ cāsya yathecchaṁ prayacchata |

atha mantriṇābhihitam—kim anenāśraddheya-vyādha-vacana-mātra-parigṛhītenāṇḍajena ? kiṁ kadācit pakṣī-purīṣe suvarṇaṁ sambhavati ? tan mucyatāṁ pañjara-bandhanād ayaṁ pakṣī | iti mantri-vacanād rājñā mocito’sau pakṣy unnata-dvāra-toraṇe samupaviśya suvarṇa-mayīṁ viṣṭhāṁ vidhāya—pūrvaṁ tāvad ahaṁ mūrkhaḥ iti ślokaṁ paṭhitvā yathā-sukham ākāśa-mārgeṇa prāyāt |

--o)0(o--

ato’haṁ bravīmi—pūrvaṁ tāvad ahaṁ mūrkhaḥ iti |

atha te punar api pratikūla-daivatayā hitam api raktākṣa-vacanam anādṛtya bhūyas taṁ prabhūta-māṁsādi-vividhāhāreṇa poṣayāmāsuḥ | atha raktākṣaḥ sva-vargam āhūya rahaḥ provāca—aho ! etāvad evāsmad-bhūpateḥ kuśalaṁ durgaṁ ca | tad upadiṣṭaṁ mayā yat kula-kramāgataḥ sacivo’bhidhatte | tad vayam anyat parvata-durgaṁ samprati samāśrayāmaḥ | uktaṁ ca yataḥ—

anāgataṁ yaḥ kurute sa śobhate

sa śocate yo na karoty anāgatam |

vane vasann eva jarām upāgato

bilasya vācā na kadāpi hi śrutā ||217||

te procuḥ—katham etat ?

raktākṣaḥ kathayati—

### kathā 14

## kharanakhara-siṁha-kathā

kasmiṁścid vanoddeśe kharanakharo nāma siṁhaḥ prativasati sma | sa kadācid itaś cetaś ca paribhraman kṣutkṣāma-kaṇṭho na kiñcid api sattvam āsasāda | tataś cāstam anasamaye mahatīṁ giri-guhām āsādya praviṣṭaś cintayāmāsa—nūnam etasyāṁ guhāyāṁ rātrau kenāpi sattvenāgantavyam | tan nibhṛto bhūtvā tiṣṭhāmi |

etasminn antare tat-svāmī dadhipuccho nāma śṛgālaḥ samāyātaḥ | sa ca yāvat paśyati tāvat siṁha-pada-paddhatir guhāyāṁ praviṣṭaḥ, na ca niṣkrāntā iti dṛṣṭavān | tataś cācintayat—aho vinaṣṭo’smi, nūnam asyāntargatena siṁhena bhāvyam | tat kiṁ karomi ? kathaṁ jñāsyāmi ? evaṁ vicintya dvārasthaḥ phūtkartum ārabdhaḥ—aho bila ! aho bila ! ity uktvā tūṣṇīṁbhūya bhūyo’pi tathaiva pratyabhāṣata—bhoḥ ! kiṁ na smarasi yan mayā tvayā saha samayaḥ kṛto’sti ? yan mayā bāhyāt samāgatena tvaṁ vaktavyaḥ, tvayā cāham ākaraṇīyaḥ iti | tad yadi māṁ nāhvayasi tato’haṁ dvitīyaṁ bilaṁ yāsyāmi |

atha tac chrutvā siṁhaś cintitavān—nūnam eṣā guhāsya samāgatasya sadā samāhvānaṁ karoti | param adya mad-bhayān na kiṁcid brūte | athavā sādhv idam ucyate—

bhaya-santrasta-manasāṁ hasta-pādādikāḥ kriyāḥ |

pravartante na vāṇī ca vepathuś cādhiko bhavet ||218||

tad aham asyāhvānaṁ karomi yena tad-anusāreṇa praviṣṭo’yaṁ me bhojyatāṁ yāsyati | evaṁ sampradhārya siṁhas tasyāhvānam akarot | atha siṁha-śabdena sā guhā pratirava-sampūrṇā anyān api dūra-sthān araṇya-jīvāṁs trāsayāmāsa | śṛgālo’pi palāyamāna imaṁ ślokam apaṭhat—anāgataṁ yaḥ kurute sa śobhate ity ādi |

tad evaṁ matvā yuṣmābhir mayā saha gantavyam iti | evam abhidhāyātmānuyāyi-parivārānugato dūra-deśāntaraṁ raktākṣo jagāma |

atha raktākṣe gate sthirajīvy atihṛṣṭa-manā vyacintayat—aho ! kalyāṇam asmākam upasthitam, yad raktāṁśo gataḥ sa dīrghadarśī ete ca mūḍha-manasaḥ | tato mama sukha-ghātyāḥ sañjātāḥ | uktaṁ ca yataḥ—

na dīrgha-darśino yasya mantriṇaḥ syur mahīpateḥ |

kramāyātā dhruvaṁ tasya na cirāt syāt parikṣayaḥ ||219||

athavā sādhv idam ucyate—

mantri-rūpā hi ripavaḥ sambhāvyās te vicakṣaṇaiḥ |

ye santaṁ nayam utsṛjya sevante pratilomataḥ ||220||

evaṁ vicintya sva-kulāya ekaikāṁ vana-kāṣṭhikāṁ guhā-pradīpanārthaṁ dine dine prakṣipati | na ca te mūrkhā ulūkā vijānanti, yad eṣa kulāyam asmad-dāhāya vṛddhiṁ nayati | athavā sādhv idam ucyate—

amitraṁ kurute mitraṁ mitraṁ dveṣṭi hinasti ca |

śubhaṁ vetty aśubhaṁ pāpaṁ bhadraṁ daiva-hato naraḥ ||221||

atha kulāya-vyājena durga-dvāre kṛte kāṣṭha-nicaye, sañjāte sūryodaye, andhatāṁ prāpteṣūlūkeṣu satsu sthirajīvī śīghram ṛṣyamūkaṁ gatvā meghavarṇam āha—svāmin ! dāha-sādhyā kṛtā ripu-guhāḥ | tat saparivāraḥ sametyaikaikā vana-kāṣṭhikāṁ jvalantī gṛhītvā guhā-dvāre’smat-kulāye prakṣipa yena sarve śatravaḥ kumbhīpāka-naraka-prāyeṇa duḥkhena mriyante |

tac chrutvā prahṛṣṭo meghavarṇa āha—tāta ! kathayātma-vṛttāntam | cirād adya dṛṣṭo’si |

sa āha—vatsa ! nāyaṁ kathanasya kālaḥ | yataḥ kadācit tasya ripo kaścit praṇidhir mamehāgamanaṁ nivedayiṣyati | yaj jñānād andho’nyatrāpasaraṇaṁ kariṣyati | tat tvaryatām | uktaṁ ca—

śīghra-kṛtyeṣu kāryeṣu vilambayati yo naraḥ |

tat kṛtyaṁ devatās tasya kopād vighnanty asaṁśayam ||222||

tathā ca—

yasya yasya hi kāryasya phalitasya viśeṣataḥ |

kṣipram akriyamāṇasya kālaḥ pibati tat-phalam ||223||

tad-guhāyām āyātasya te hata-śatroḥ sarvaṁ savistaraṁ nirvyākulatayā kathayiṣyāmi athāsau tad-vacanam ākarṇya sa-parijana ekaikāṁ jvalantīṁ vana-kāṣṭhikāṁ cañcv-agreṇa gṛhītvā tad-guhā-dvāraṁ prāpya sthirajīvi-kulāye prākṣipat | tataḥ sarve te divāndhā raktākṣa-vākyāni smaranto dvārasyāvṛtatvād aniḥsaranto guhā-madhye kumbhīpāka-nyāyam āpannā mṛtāś ca | evaṁ śatrūn niḥśeṣatāṁ nītvā bhūyo’pi meghavarṇas tad eva nyagrodha-pādapa-durgaṁ jagāma | tataḥ siṁhāsana-stho bhūtvā sabhā-madhye pramudita-manāḥ sthirajīvinam apṛcchat—tāta ! kathaṁ tvayā śatru-madhye gatena etāvat-paryantaṁ kālo nītaḥ ? tad atra kautukam asmākaṁ vartate, tat kathyatām | yataḥ—

vara-magnau pradīpte tu prapātaḥ puṇya-karmaṇām |

na cārijana-saṁsargo muhūrtam api sevitaḥ ||224||

tad ākarṇya sthirajīvy āha—bhadra ! āgāmi-phala-vāñchayā kaṣṭam api sevako na jānāti | uktaṁ ca yataḥ—

kāryasyāpekṣayā bhuktaṁ viṣam apy amṛtāyate |

sarveṣāṁ prāṇināṁ yatra nātra kāryā vicāraṇā ||225||

upanata-bhaye yo yo mārgo hitārtha-karo bhavet-
sa sa nipuṇayā buddhyā sevyo mahān kṛpaṇo’pi vā |

karikara-nibhau jyāghātā kau mahāstra-viśāradau
valaya-racitau strīvad bāhū kṛtau na kirīṭinā ||226||

śaktenāpi satā janena viduṣā kālāntarāpekṣiṇā

vastavyaṁ khalu vākya-vajra-viṣame kṣudre’pi pāpe jane |

darvī-vyagra-kareṇa dhūma-malinenāyāsa-yukte ca

bhīmenātibalena matsya-bhavane kiṁ noṣitaṁ sūdavat ||227||

yad vā tad vā viṣama-patitaḥ sādhu vā garhitaṁ vā

kālāpekṣī hṛdaya-nihitaṁ buddhimān karma kuryāt |

kiṁ gāṇḍīva-sphurad-uru-guṇāsphālana-krūra-pāṇir

nāsīl līlā-naṭana-vilasan mekhalī savyasācī ||228||

siddhiṁ prārthayatā janena viduṣā tejo nigṛhya svakaṁ

sattvotsāhavatāpi daiva-vidhiṣu sthairyaṁ prakārya kramāt |

devendra-draviṇeśvarāntaka-samair apy anvito bhrātṛbhiḥ

kiṁ kliṣṭaḥ suciraṁ virāṭa-bhavane śrīmān na dharmātmajaḥ ||229||

rūpābhijana-sampanno mādrī-putrau balānvitau |

gokarma-rakṣā-vyāpāre virāṭa-preṣyatāṁ gatau ||230||

rūpeṇāpratimena yauvana-guṇaiḥ śreṣṭhe kule janmanā

kāntyā śrīr iva yātra sāpi vidaśāṁ kāla-kramād āgatā |

sairandhrīti sa-garvitaṁ yuvatibhiḥ sākṣepam ākhyātayā

draupadyā nanu matsya-rāja-bhavane dhṛṣṭaṁ na kiṁ candanam ||231||

meghavarṇa āha—tāta ! asi-dhārā-vratam idaṁ manye yad ariṇā saha saṁvāsaḥ |

so’bravīt—deva ! evam etat | paraṁ na tādṛṅ-mūrkha-samāgamaḥ kvāpi mayā dṛṣṭaḥ | na ca mahāprajñam aneka-śāstreṣv apratima-buddhiṁ raktākṣaṁ vinā dhīmān | yat-kāraṇaṁ tena madīyaṁ yathāvasthitaṁ cittaṁ jñātam | ye punar anye mantriṇas te mahā-mūrkhā mantri-mātra-vyapadeśopajīvino’tattva-kuśalā, yair idam api na jñātam | yataḥ—

arito’bhyāgato bhṛtyo duṣṭas tat-saṅga-tat-paraḥ |

apasarpa-sadharmatvān nityodvegī ca dūṣitaḥ ||232||

āsane śayane yāne pāna-bhojana-vastuṣu |

dṛṣṭvāntaraṁ pramatteṣu praharanty arayo’riṣu ||233||

tasmāt sarva-prayatnena trivarga-nilayaṁ budhaḥ |

ātmānam ādṛto rakṣet pramādād dhi vinaśyati ||234||

sādhu cedam ucyate—

santāpayanti kam apathya-bhujaṁ na rogā

durmantriṇaṁ kam upayānti na nīti-doṣāḥ |

kaṁ śrīr na darpayati kaṁ na nihanti mṛtyuḥ

kaṁ svīkṛtā na viṣayā paripīḍayanti ||235||

lubdhasya naśyati yaśaḥ piśunasya maitrī

naṣṭa-kriyasya kula artha-parasya dharmaḥ |

vidyā-phalaṁ vyasaninaḥ kṛpaṇasya saukhyaṁ

rājyaṁ pramatta-sacivasya narādhipasya ||236||

tad rājan ! asi-dhārā-vrataṁ mayācaritam aritam ari-saṁsargād iti yad bhavatoktaṁ, tan mayā sākṣād evānubhūtam | uktaṁ ca—

apamānaṁ puraskṛtya mānaṁ kṛtvā tu pṛṣṭhataḥ |

svārtham abhyuddharet prājñaḥ kārya-dhvaṁso hi mūrkhatā ||237||

skandhenāpi vahec chatruṁ kālam āsādya buddhimān |

mahatā kṛṣṇa-sarpeṇa maṇḍūkā bahavo hatāḥ ||238||

meghavarṇa āha—katham etat ?

sthirajīvī kathayati—

### kathā 15

## mandaviṣa-sarpa-kathā

asti varuṇādri-samīpa ekasmin pradeśe pariṇata-vayā manda-viṣo nāma kṛṣṇa-sarpaḥ | sa evaṁ citte sañcintitavān—kathaṁ nāma mayā sukhopāya-vṛttyā vartitavyam iti | tato bahu-maṇḍūkaṁ hradam upagamya dhṛti-parītam ivātmānaṁ darśitavān |

atha tathā sthite saudaka-prānta-gatenaikena maṇḍūkena pṛṣṭaḥ—māma ! kim adya yathā-pūrvam āhārārthaṁ na viharasi |

so’bravīt—bhadra ! kuto me manda-bhāgyasyāhārābhilāṣaḥ ? yat kāraṇam adya rātrau pradoṣa eva mayāhārārthaṁ viharamāṇena dṛṣṭa eko maṇḍūkaḥ | tad-grahaṇārthaṁ mayā kramaḥ sajjitaḥ | so’pi māṁ dṛṣṭvā mṛtyu-bhayena svādhyāya-prasaktānāṁ brāhmaṇānām antaram apakrānto na vibhāvito mayā kvāpi gataḥ | tat-sādṛśya-mohita-cittena mayā kasyacid brāhmaṇasya sūnor hrada-taṭa-jalāntaḥ-stho’ṅguṣṭho daṣṭaḥ | tato’sau sapadi pañcatvam upāgataḥ |

atha tasya pitrā duḥkhitenāhaṁ śapto yathā—durātman ! tvayā niraparādho mat-suto daṣṭaḥ | tad anena doṣeṇa tvaṁ maṇḍūkānāṁ vāhanaṁ bhaviṣyasi, tat-prasāda-labdha-jīvikayā vartiṣye iti | tato’haṁ yuṣmākaṁ vāhanārtham āgato’smi |

tena ca sarva-maṇḍūkānām idam āveditam | tatas taiḥ prahṛṣṭa-manobhiḥ sarvair eva gatvā jala-pāda-nāmno dardura-rājasya vijñaptam | athāsāv api mantri-parivṛto’tyadbhutam idam iti manyamāno sa-sambhramaṁ hradād uttīrya manda-viṣasya phaṇinaḥ phaṇā-pradeśam adhirūḍhaḥ | śeṣā api yathā-jyeṣṭhaṁ tat-pṛṣṭhopari samāruruhuḥ | kiṁ bahunā, uparita-sthānam aprāptavantas tasyānupadaṁ dhāvanti | mandaviṣo’pi teṣāṁ tuṣṭy-artham aneka-prakārān gati-viśeṣān adarśayat | atha jalapādo labdha-sukhas tam āha—

na tathā kariṇā yānaṁ turageṇa rathena vā |

nara-yānena vā yānaṁ yathā mandaviṣeṇa me ||239||

athānyedyur manda-viṣaś chadmanā mandaṁ mandaṁ visarpati | tac ca dṛṣṭvā jalapādo’bravīt—bhadra ! mandaviṣa ! yathā-pūrvaṁ kim adya sādhu nohyate ?

mandaviṣo’bravīt—deva adyāhāra-vaikalyān na me voḍhuṁ śaktir asti |

athāsāv abravīt—bhadra ! bhakṣaya kṣudra-maṇḍūkān |

tac chrutvā praharṣita-sarva-gātro mandaviṣaḥ sa-sambhramam abravīt—mamāyam eva vipra-śāpo’sti | tat tavānenānujñā-vacanena prīto’smi |

tato’sau nairantaryeṇa maṇḍūkān bhakṣayan katipayair evāhobhir balavān saṁvṛttaḥ | prahṛṣṭaś cāntar-līnam avahasyedam abravīt—

maṇḍūkā vividhā hy ete chala-pūrvopasādhitāḥ |

kiyantaṁ kālam akṣīṇā bhaveyuḥ khāditā mama ||240||

jala-pādo’pi mandaviṣeṇa kṛta-kavaca-navyāmohita-cittaḥ kim api nāvabudhyate | atrāntare’nyo mahākāyaḥ kṛṣṇa-sarpas tam uddeśaṁ samāyātaḥ | taṁ ca maṇḍūkair vāhyamānaṁ dṛṣṭvā vismaya-gatam | āha ca—vayasya ! yad asmākam aśanaṁ taiḥ kathaṁ vāhyase | viruddham etat |

mandaviṣo’bravīt—

sarvam etad vijānāmi yathā vāhyo’smi darduraiḥ |

kiñcit kālaṁ pratīkṣe’haṁ ghṛtāndho brāhmaṇo yathā ||241||

so’bravīt—katham etat ?

mandaviṣaḥ kathayati—

### kathā 16

## ghṛtāndha-brāhmaṇa-kathā

asti kasmiṁścid adhiṣṭhāne yajñadatto nāma brāhmaṇaḥ | tasya bhāryā puṁścaly anyāsakta-manā ajasraṁ viṭāyasa-khaṇḍa-ghṛtān ghṛta-pūrān kṛtvā bhartuś caurikayā prayacchati | atha kadācid bhartā dṛṣṭvābravīt—bhadre ! kim etat paripacyate ? kutra vājasraṁ nayasīdam ? tat kathaya satyam |

sā cotpanna-pratibhā kṛtaka-vacanair bhartāram abravīt—asty atra nātidūre bhagavatyā devyā āyatanam | tatrāham upoṣitā satī baliṁ bhakṣya-viśeṣāṁś cāpūrvān nayāmi |

atha tat paśyatā gṛhītvā tat sakalaṁ devyāyatanābhimukhī pratasthe | yat kāraṇaṁ devyā niveditenānena madīyo bhartaivaṁ maṁsyate yat mama brāhmaṇī bhagavatyāḥ kṛte nadyām avatīrya yāvat snānaṁ karoti tāvat tad bhartāpi mārgāntareṇāgatya devyāḥ pṛṣṭhato'dṛśyo'vatasthe |

atha sā brāhmaṇī snātvā devy-āyatanam āgatya snānānulepana-mālya-dhūpa-bali-kriyādikaṁ kṛtvā devīṁ praṇamya vyajijñapat—bhagavati ! kena prakāreṇa mama bhartāndho bhaviṣyati ?

tac chrutvā svara-bhedena devī-pṛṣṭha-sthito brāhmaṇo jagāda—yadi tvam ajasraṁ ghṛta-pūrādi-bhakṣyaṁ tasmai bhartre prayacchasi, tataḥ śīghram andho bhaviṣyati |

sā tu bandhakī kṛtaka-vacana-vañcita-mānasā tasmai brāhmaṇāya tad eva nityaṁ pradadau | athānyedyur brāhmaṇenābhihitam—bhadre, nāhaṁ sutarāṁ paśyāmi |

tac chrutvā cintitam anayā—devyāḥ prasādo'yaṁ prāpta iti | atha tasyā hṛdaya-vallabho viṭas tat-sakāśam—andhībhūto'yaṁ brāhmaṇaḥ kiṁ mama kariṣyatīti niḥśaṅkaṁ pratidinam abhyeti | athānyedyus taṁ praviśantam abhyāśa-gataṁ dṛṣṭvā keśair gṛhītvā laguḍa-pārṣṇi-prabhṛti-prahārais tāvad atāḍayat yāvad asau pañcatvam āpa | tām api puṣṭa-patnīṁ vicchanna-nāsikāṁ kṛtvā visasarja |

 --o)0(o--

ato'haṁ bravīmi—skandhenāpi vahec chatrum (238) ity ādi |

atha rājan ! yathā mandaviṣeṇa buddhi-balena maṇḍūkā nihatās tathā mayāpi sarve vairiṇaḥ | sādhu cedam ucyate—

vane prajvalito vahnir dahan mūlāni rakṣati |

samūlonmūlanaṁ kuryād vāyur yo mṛdu-śītalaḥ ||242||

meghavarṇa āha—tāta ! satyam evaitat | ye mahātmāno bhavanti te mahā-sattvā āpad-gatā api prārabdhaṁ na tyajanti | uktaṁ ca yataḥ—

mahattvam etan mahatāṁ nayālaṅkāra-dhāriṇām |

na muñcanti yad ārabdhaṁ kṛcchre’pi vyasanodaye ||243||

tathā ca—

prārabhyate na khalu vighna-bhayena nīcaiḥ

prārabhya vighna-vihatā viramanti madhyāḥ |

vighnaiḥ sahasra-guṇitair api hanyamānāḥ

prārabdham uttama-guṇā na parityajanti ||244||

tat kṛtaṁ niṣkaṇṭakaṁ mama rājyaṁ śatrūn niḥśeṣatāṁ nayatā tvayā | athavā yuktam etan naya-vedinām | uktaṁ ca yataḥ—

ṛṇa-śeṣaṁ cāgni-śeṣaṁ ca śatru-śeṣaṁ tathaiva ca |

vyādhi-śeṣaṁ ca niḥśeṣaṁ kṛtvā prājño na sīdati ||245||

so'bravīt—deva ! bhāgyavān tvam evāsi, yasyārabdhaṁ sarvam eva saṁsiddhyati | tan na kevalaṁ śauryaṁ kṛtyaṁ sādhayati, kintu prajñayā yat kriyate tad eva vijayāya bhavati | uktaṁ ca—

śastrair hatā na hi hatā ripavo bhavanti

prajñā-hatās tu ripavaḥ suhatā bhavanti |

śastaṁ nihanti puruṣasya śarīram ekaṁ

prajñā kulaṁ ca vibhavaś ca yaśaś ca hanti ||246||

tad evaṁ prajñā-puruṣakārābhyāṁ yuktasyāyatnena kārya-siddhayaḥ sambhavanti | uktaṁ ca—

prasarati matiḥ kāryārambhe dṛḍhībhavati smṛtiḥ

svayam upanayann arthān mantro na gacchati viplavam |

sphurati saphalas tarkaś cittaṁ samunnatim aśnute

bhavati ca ratiḥ ślāghye kṛtye narasya bhaviṣyataḥ ||247||

tathā ca naya-tyāga-śaurya-sampanne puruṣe rājyam iti | uktaṁ ca—

tyāgini śūre viduṣi ca saṁsarga-rucir jano guṇī bhavati |

guṇavati dhanaṁ dhanāc chrīḥ śrīmaty ājñā tato rājyam ||248||

meghavarṇa āha—nūnaṁ sadyaḥ-phalāni nīti-śāstrāṇi yat tvayānukṛtyenānupraviśyāri-mardanaḥ saparijano niḥśeṣitaḥ |

sthirajīvy āha—

tīkṣṇopāya-prāpti-gamyo’pi yo’rthas

tasyāpy ādau saṁśrayaḥ sādhu yuktaḥ |

uttuṅgāgraḥ sāra-bhūto vanānāṁ

mānyābhyarcya cchidyate pādapendraḥ ||249||

athavā svāmin ! kiṁ tenābhihitena ? yad anantara-jāle kriyā-rahitam asukha-sādhyaṁ vā bhavati | sādhu cedam ucyate—

aniścitair adhyavasāya-bhīrubhir

yatheṣṭa-saṁlāpa-rati-prayojanaiḥ |

phale visaṁvādam upāgatā giraḥ

prayānti loke parihāsa-vastutām ||250||

na ca laghuṣv api kartavyeṣu dhīmadbhir anādaraḥ kartavyaḥ | yataḥ—

śakṣyāmi kartum idam alpam ayatna-sādhyam

anādaraḥ ka iti kṛtyam upekṣamāṇāḥ |

kecit pramatta-manasaḥ paritāpa-duḥkham

āpat-prasaṅga-sulabhaṁ puruṣā prayānti ||251||

tad adya jitārer mad-vibhor yathā-pūrvaṁ nidrā-lābho bhaviṣyati | ucyate caitat—

niḥsarpe baddha-sarpe vā bhavane suṣyate sukham |

sadā dṛṣṭa-bhujaṅge tu nidrā duḥkhena labhyate ||252||

tathā ca—

vistīrṇa-vyavasāya-sādhya-mahatāṁ snigdhopayuktāśiṣāṁ

kāryāṇāṁ naya-sāhasonnati-matām icchāpad-ārohiṇām |

mānotseka-parākrama-vyasaninaḥ pāraṁ na yāvad-gatāḥ

sāmarṣe hṛdaye'vakāśa-viṣayā tāvat kathaṁ nirvṛtiḥ ||253||

tad avasita-kāryārambhasya viśrāmyatīva me hṛdayam | tad idam adhunā nihata-kaṇṭakaṁ rājyaṁ prajā-pālana-tatparo bhūtvā putra-pautrādi-krameṇācala-cchatrāsana-śrīḥ ciraṁ bhuṅkṣva | api ca—

prajā na rañjayed yas tu rājā rakṣādibhir guṇaiḥ |

ajāgala-stanasyeva tasya rājyaṁ nirarthakam ||254||

guṇeṣu rāgo vyasaneṣv anādaro

ratiḥ subhṛtyeṣu ca yasya bhūpateḥ |

ciraṁ sa bhuṅkte cala-cāmarāṁśukāṁ

sitātapatrābharaṇāṁ nṛpa-śriyam ||255||

na ca tvayā prāpta-rājyo'ham iti matvā śrī-madenātmā vyasayitavyaḥ | yat kāraṇam—calā hi rājño vibhūtayaḥ vaṁśārohaṇavad rājya-lakṣmī-durārohā, kṣaṇa-vinipāta-ratā, prayatna-śatair api dhāryamāṇā durdharā, praśastārādhitāpy ante vipralambhinī, vānara-jātir iva vidrutāneka-cittā, padma-patram ivāghaṭita-saṁśleṣā, pavana-gatir ivāticapalā, anārya-saṅgatir ivāsthirā, āśīviṣa iva durupacārā, sandhyābhra-lekheva muhūrta-rāgā, jala-budbudāvalīva svabhāva-bhaṅgurā, śarīra-prakṛtir iva kṛtaghnā, svapna-labdha-dravya-rāśir iva kṣaṇa-dṛṣṭa-naṣṭā | api ca—

yadaiva rājye kriyate'bhiṣekas

tadaiva buddhir vyasaneṣu yojyā |

ghaṭā hi rājñām abhiṣeka-kāle

sahāmbhasaivāpadam udgiranti ||256||

na ca kaścid anadhigamanīyo nāmāsty āpadām | uktaṁ ca—

rāmasya vrajanaṁ vane nivasanaṁ pāṇḍoḥ sutānāṁ vane

vṛṣṇīnāṁ nidhanaṁ nalasya nṛpate rājyāt paribhraṁśanam |

nāṭyācāryakam arjunasya patanaṁ sañcintya laṅkeśvare

sarve kāla-vaśāj jano'tra sahate kaḥ kaṁ paritrāyate ||257||

kva sa daśarathaḥ svarge bhūtvā mahendra-suhṛd gataḥ

kva sa jalanidher velāṁ baddhvā nṛpaḥ sagaras tathā |

kva sa karatalāj jāto vainyaḥ kva sūrya-tanur manuḥ

nanu balavatā kālenaite prabodhya nimīlitāḥ ||258||

māndhātā kva gatas triloka-vijayī rājā kva satyavrataḥ

devānāṁ nṛpatir gataḥ kva nahuṣaḥ sac-chāstravān keśavaḥ |

manyante sarathāḥ sa-kuñjara-varāḥ śakrāsanādhyāsinaḥ

kālenaiva mahātmanā tv anukṛtāḥ kālena nirvāsitāḥ ||259||

api ca—

sa ca nṛpatis te sacivās tāḥ pramadās tāni kānana-vanāni |

sa ca te ca tāś ca tāni ca kṛtānta-dṛṣṭāni naṣṭāni ||260||

evaṁ matta-kari-karṇa-cañcalāṁ rājya-lakṣmīm avāpya nyāyaika-niṣṭho bhūtvopabhuṅkṣva |

iti śrī-viṣṇu-śarma-viracite pañcatantre kākolūkīyaṁ nāma

tṛtīyaṁ tantraṁ samāptam

||3||

# iv.

### caturtha-tantram

**atha labdha-praṇāśam**

athedam ārabhate labdha-praṇāśaṁ nāma caturthaṁ tantram | yasyāyam ādimaḥ ślokaḥ—

samutpanneṣu kāryeṣu buddhir yasya na hīyate |

sa eva durgaṁ tarati jalastho vānaro yathā ||1||

tad yathānuśrūyate—

### prastāvanā-kathā

## vānara-makara-vṛttāntaḥ

asti kasmiṁścit samudropakaṇṭhe mahān jambū-pādapaḥ sadā-phalaḥ | tatra ca raktamukho nāma vānaraḥ prativasati sma | tatra ca tasya taror adhaḥ kadācit karālamukho nāma makaraḥ samudra-salilān niṣkramya sukomala-bālukā-sanāthe tīropānte nyaviśata | tataś ca raktamukhena sa proktaḥ—bhoḥ ! bhavān samabhyāgato’tithiḥ | tad bhakṣayatu mayā dattāny amṛta-tulyāni jambū-phalāni | uktaṁ ca—

priyo vā yadi vā dveṣyo mūrkho vā yadi paṇḍitaḥ |

vaiśvadevāntam āpannaḥ so’tithiḥ svarga-saṅkramaḥ ||2||

na pṛcchec caraṇaṁ gotraṁ na ca vidyāṁ kulaṁ na ca |

atithiṁ vaiśvadevānte śrāddhe ca manur abravīt ||3||

dūra-mārga-śrama-śrāntaṁ vaiśvadevāntam āgatam |

atithiṁ pūjayed yas tu sa yāti paramāṁ gatim ||4||

apūjito’tithir yasya gṛhād yāti viniḥśvasan |

gacchanti pitaras tasya vimukhāḥ saha daivataiḥ ||5||

evam uktvā tasmai jambū-phalāni dadau | so’pi tāni bhakṣayitvā tena saha ciraṁ goṣṭhī-sukham anubhūya bhūyo’pi sva-bhavanam agāt | evaṁ nityam eva tau vānara-makarau jambū-cchāyā-sthitau vividha-śāstra-goṣṭhyā kālaṁ nayantau sukhena tiṣṭhataḥ | so’pi makaro bhakṣita-śeṣāṇi jambū-phalāni gṛhaṁ gatvā sva-patnyai prayacchati | athānyatame divase tayā sa pṛṣṭaḥ—nātha ! kvaivaṁvidhāny amṛta-phalāni prāpnoṣi ?

sa āha—bhadre ! mamāsti parama-suhṛd raktamukho nāma vānaraḥ | sa prīti-pūrvakam imāni phalāni prayacchati |

atha tayābhihitam—yaḥ sarvadaivāmṛta-prāyāṇīdṛśāni phalāni bhakṣayati, tasya hṛdayam amṛta-mayaṁ bhaviṣyati | tad yadi bhāryayā te prayojanaṁ, tatas tasya hṛdayaṁ mahyaṁ prayaccha | yena tad bhakṣayitvā jarā-maraṇa-rahitā tvayā saha bhogān bhunajmi |

sa āha—bhadre ! mā maivaṁ vada | yataḥ sa pratipanno’smākaṁ bhrātā | aparaṁ phala-dātā | tato vyāpādayituṁ na śakyate | tat tyajainaṁ mithāgrahaṇam | uktaṁ ca—

ekaṁ prasūyate mātā dvitīyaṁ vāk prasūyate |

vāg-jātam adhikaṁ procuḥ sodaryād api bāndhavāt ||6||

atha makary āha—tvayā kadācid api mama vacanaṁ nānyathā kṛtam | tan nūnaṁ sā vānarī bhaviṣyati, yatas tasyā anurāgataḥ sakalam api dinaṁ tatra gamayasi | tat tvaṁ jñāto mayā samyak | yataḥ—

sāhlādaṁ vacanaṁ prayacchati na me no vāñchitaṁ kiñcana

prāyaḥ procchvasiṣi drutaṁ hutavaha-jvālā samaṁ rātriṣu |

kaṇṭhāśleṣa-parigrahe śithilatā yan nādarāc cumbase

tat te dhūrta hṛdi sthitā priyatamā kācin mamevāparā ||7||

so’pi patnyāḥ pādopasaṅgrahaṁ kṛtvāṅkopari nidhāya tasyāḥ kopa-koṭim āpannāyāḥ sudīnam uvāca—

mayi te pāda-patite kiṅkaratvam upāgate |

tvaṁ prāṇa-vallabhe kasmāt kopane kopam eṣyasi ||8||

sāpi tad-vacanam ākarṇyāśru-pluta-mukhī tam uvāca—

sārdhaṁ manoratha-śatais tava dhūrta kāntā

saiva sthitā manasi kṛtrima-bhāva-ramyā |

asmākam asti na kathañcid ihāvakāśaṁ

tasmāt kṛtaṁ caraṇa-pāta-viḍambanābhiḥ ||9||

aparaṁ sā yadi tava vallabhā na bhavati, tat kiṁ mayā bhaṇito’pi tāṁ na vyāpādayasi | atha yadi sa vānaras tat kas tena saha tava snehaḥ ? tat kiṁ bahunā ? yadi tasya hṛdayaṁ na bhakṣayāmi, tan mayā prāyopaveśanaṁ kṛtaṁ viddhi |

evaṁ tasyās tan niścayaṁ jñātvā cintā-vyākulita-hṛdayaḥ sa provāca—athavā sādhv idam ucyate—

vajra-lepasya mūrkhasya nārīṇāṁ karkaṭasya ca |

eko grahas tu mīnānāṁ nīlī-madya-payos tathā ||10||

tat kiṁ karomi ? kathaṁ sa me vadhyo bhavati | iti vicintya vānara-pārśvam agamat | vānaro’pi cirād āyāntaṁ taṁ sodvegam avalokya provāca—bho mitra ! kim adya cira-velāyāṁ samāyāto’si ? kasmāt sāhlādaṁ nālapasi ? na subhāṣitāni paṭhasi |

sa āha—mitra ! ahaṁ tava bhrātṛ-jāyayā niṣṭhuratarair vākyair abhihitaḥ—bhoḥ kṛtaghna ! mā me tvaṁ svamukhaṁ darśaya, yatas tvaṁ pratidinaṁ mitram upajīvasi | na ca tasya punaḥ pratyupakāraṁ gṛha-darśana-mātreṇāpi karoṣi | tat te prāyaścittam api nāsti | uktaṁ ca—

brahmaghne ca surāpe ca caure bhagna-vrate śaṭhe |

niṣkṛtir vihitā sadbhiḥ kṛtaghne nāsti niṣkṛtiḥ ||11||

tat tvaṁ mama devaraṁ gṛhītvādya pratyupakārārthaṁ gṛham ānaya | no cet tvayā saha me para-loke darśanam iti | tad ahaṁ tayaivaṁ proktas tava sakāśam āgataḥ | tad adya tayā saha tvad-arthe kalahāyato mameyatī velā vilagnā | tad āgaccha me gṛham | tava bhrātṛ-patnī racita-catuṣkā praguṇita-vastra-maṇi-māṇikyādy-ucitābharaṇā dvāra-deśa-baddha-vandana-mālā sotkaṇṭhā tiṣṭhati | markaṭa āha—bho mitra ! yuktam abhihitaṁ mad-bhrātṛ-patnyā | uktaṁ ca—

varjayet kaulikākāraṁ mitraṁ prājñataro naraḥ |

ātmanaḥ sammukhaṁ nityaṁ ya ākarṣati lolupaḥ ||12||

tathā ca—

dadāti pratigṛhṇāti guhyam ākhyāti pṛcchati |

bhuṅkte bhojayate caiva ṣaḍ-vidhaṁ prīti-lakṣaṇam ||13||

paraṁ vayaṁ vanacarāḥ yuṣmadīyaṁ ca jalānte gṛham | tat kathaṁ śakyate tatra gantum | tasmāt tām api me bhrātṛ-patnīm atrānaya yena praṇamya tasyā āśīrvādaṁ gṛhṇāmi |

sa āha—bho mitra ! asti samudrāntare suramye pulina-pradeśe’smad-gṛham ‘ tan mama pṛṣṭham ārūdhaḥ sukhenākṛta-bhayo gaccha |

so’pi tac chrutvā sānandam āha—bhadra ! yady evaṁ tat kiṁ vilambyate | tvaryatām | eṣo’haṁ tava pṛṣṭhām ārūḍhaḥ |

tathānuṣṭhite’gādhe jaladhau gacchantaṁ marakam ālokya bhaya-trasta-manā vānaraḥ provāca—bhrātaḥ ! śanaiḥ śanair gamyatām | jala-kallolaiḥ plāvyate me śarīram |

tad ākarṇya makaraś cintayāmāsa—asāv agādhaṁ jalaṁ prāpto me vaśaḥ sañjātaḥ | mat-pṛṣṭha-gatas tila-mātram api calituṁ na śaknoti | tasmāt kathayāmy asya nijābhiprāyam, yenābhīṣṭa-devatā-smaraṇaṁ karoti | āha ca—mitra, tvaṁ mayā vadhāya samānīto bhāryā-vākyena viśvāsya | tat smaryatām abhīṣṭa-devatā |

sa āha—bhrātaḥ ! kiṁ mayā tasyās tavāpi cāpakṛtaṁ yena me vadhopāyaś cintitaḥ ?

makara āha—bhoḥ ! tasyās tāvat tava hṛdayasyāmṛtamaya-phala-rasāsvādana-mṛṣṭasya bhakṣaṇe dohadaḥ sañjātaḥ | tenaitad anuṣṭhitam |

pratyutpanna-matir vānara āha—bhadra ! yady evaṁ tat kiṁ tvayā mama tatraiva na vyāhṛtam ? yena sva-hṛdayaṁ jambū-koṭare sadaiva mayā suguptaṁ kṛtam | tad bhrātṛ-patnyā arpayāmi | tvayāhaṁ śūnya-hṛdayo’tra kasmād ānītaḥ ?

tad ākarṇya makaraḥ sānandam āha—bhadra ! yady evaṁ tad arpaya me hṛdayam | yena sā duṣṭa-patnī tad bhakṣayitvānaśanād utthiṣṭhati | ahaṁ tvāṁ tam eva jambū-pādapaṁ prāpayāmi | evam uktvā nivartya jambū-talam agāt | vānaro’pi katham api jalpita-vividha-devatopacāra-pūjas tīram āsāditavān | tataś ca dīrghatara-caṅkramaṇena tam eva jambū-pādapam ārūḍhaś cintayāmāsa—aho ! labdhās tāvat prāṇāḥ | athavā sādhv idam ucyate—

na viśvased aviśvaste viśvaste’pi na viśvaset |

viśvāsād bhayam utpannaṁ mūlāny api nikṛntati ||14||

tan mamaitad adya punar janma-dinam iva sañjātam |

iti cintayamānaṁ makara āha—bho mitra ! arpaya tad dhṛdayaṁ yathā te bhrātṛ-patnī bhakṣayitvānaśanād uttiṣṭhati |

atha vihasya nirbhartsayan vānaras tam āha—dhig dhiṅ mūrkha viśvāsa-ghātaka ! kiṁ kasyacid dhṛdaya-dvayaṁ bhavati ? tad āśu gamyatāṁ jambū-vṛkṣasyādhastān na bhūyo’pi tvayātrāgantavyam | uktaṁ ca yataḥ—

sakṛd duṣṭaṁ ca yo mitraṁ punaḥ sandhātum icchati |

sa mṛtyum upagṛhṇāti garbham aśvatarī yathā ||15||

tac chrutvā makaraḥ saṁvilakṣaṁ cintitavān—aho ! mayātimūḍhena kim asya sva-cittābhiprāyo niveditaḥ | tad yady asau punar api kathañcid viśvāsaṁ gacchati, tad bhūyo’pi viśvāsayāmi | āha ca—mitra ! hāsyena mayā te’bhiprāyo labdhaḥ | tasyā na kiñcit tava hṛdayena prayojanam | tad āgaccha prāghuṇika-nyāyenāsmad-gṛham |

vānara āha—bho duṣṭa ! gamyatām | adhunā nāham āgamiṣyāmi | uktaṁ ca—

bubhukṣitaḥ kiṁ na karoti pāpaṁ

kṣīṇā janā niṣkaruṇā bhavanti |

ākhyāhi bhadre priya-darśanasya

na gaṅgadattaḥ punar eti kūpam ||16||

makara āha—katham etat ?

sa āha—

### kathā 1

## gaṅgadatta-priyadarśana-kathā

kasmiṁścit kūpe gaṅgadatto nāma maṇḍūka-rājaḥ prativasati sma | sa kadācid dāyādair udvejito’raghaṭṭa-ghaṭīm āruhya niṣkrāntaḥ | atha tena cintitam—yat kathaṁ tesāṁ dāyādānāṁ mayā pratyapakāraḥ kartavyaḥ | uktaṁ ca—

āpadi yenāpakṛtaṁ yena ca hasitaṁ daśāsu viṣamāsu |

apakṛtya tayor ubhayoḥ punar api jātaṁ naraṁ manye ||17||

evaṁ cintayan bile praviśantaṁ kṛṣṇasarpam apaśyat | taṁ dṛṣṭvā bhūyo’py acintayat—yad enaṁ tatra kūpe nītvā sakala-dāyādānām ucchedaṁ karomi | uktaṁ ca—

śatrubhir yojayec chatruṁ balinā balavattaram |

sva-kāryāya yato na syāt kācit pīḍātra tat-kṣaye ||18||

tathā ca—

śatrum unmūlayet prājñas tīkṣṇaṁ tīkṣṇena śatruṇā |

vyathā-karaṁ sukhārthāya kaṇṭakenaiva kaṇṭakam ||19||

evaṁ sa vibhāvya bila-dvāraṁ gatvā tam āhūtavān—ehy ehi priya-darśana ! ehi !

tac chrutvā sarpaś cintayāmāsa—ya evaṁ mām āhvayati | svajātīyo na bhavati | yato naiṣā sarpa-vāṇī | anyena kenāpi saha mama martya-loke sandhānaṁ nāsti | tad atraiva durge sthitas tāvad vedmi ko'yaṁ bhaviṣyati | uktaṁ ca—

yasya na jāyate śīlaṁ na kulaṁ na ca saṁśrayaḥ |

na tena saṅgatiṁ kuryād ity uvāca bṛhaspatiḥ ||20||

kadācitko'pi mantravādy auṣadha-caturo vā mām āhūya bandhane kṣipati | athavā kaścit puruṣo vairam āśritya kasyacid bhakṣaṇārthe mām āhvayati | āha ca—bhoḥ ! ko bhavān ?

sa āha—ahaṁ gaṅgadatto nāma maṇḍūkādhipatis tvat-sakāśe maitry-artham abhyāgataḥ |

tac chrutvā sarpa āha—bho ! aśraddheyam etat yat-tṛṇānāṁ vahninā saha saṅgamaḥ | uktaṁ ca—

yo yasya jāyate vadhyaḥ sa svapne'pi kathañcana |

na tat-samīpam abhyeti tat kim evaṁ prajalpasi ||21||

gaṅgadatta āha—bhoḥ ! satyam etat | svabhāva-vairī tvam asmākam | paraṁ para-paribhavāt prāpto'haṁ te sakāśam | uktaṁ ca—

sarva-nāśe ca sañjāte prāṇānām api saṁśaye |

api śatruṁ praṇamyāpi rakṣet prāṇāndhanāni ca ||22||

sarpa āha—kathaya kasmāt te paribhavaḥ |

sa āha—dāyādebhyaḥ |

so'py āha—kva te āśrayo vāpyāṁ kūpe taḍāge hrade vā | tat kathaya svāśrayam |

tenoktam—pāṣāṇa-caya-nibaddhe kūpe |

sarpa āha—aho apadā vayam | tatrāsti tatra me praveśaḥ | praviṣṭasya ca sthānaṁ nāsti | yatra sthitas tava dāyādān vyāpādayāmi | tad gamyatām | uktaṁ ca—

yac chakyaṁ grasituṁ yasya grastaṁ pariṇamec ca yat |

hitaṁ ca pariṇāme yat tad ādyaṁ bhūtim icchatā ||23||

gaṅgadatta āha—bhoḥ ! samāgaccha tvam | ahaṁ sukhopāyena tatra tava praveśaṁ kārayiṣyāmi | tathā tasya madhye jalopānte ramyataraṁ koṭaram asti | tatra sthitas tvaṁ līlayā dāyādān vyāpādayiṣyasi |

tac chrutvā sarpo vyacintayat—ahaṁ tāvat pariṇata-vayāḥ | kadācit kathañcin mūṣakam ekaṁ prāpnomi | tat sukhāvaho jīvanopāyo'yam anena kulāṅgāreṇa darśitaḥ | tad gatvā tān maṇḍūkān bhakṣayāmi iti | athavā sādhv idam ucyate—

yo hi prāṇa-parikṣīṇaḥ sahāya-parivarjitaḥ |

sa hi sarva-sukhopāyāṁ vṛttim āracayed budhaḥ ||24||

evaṁ vicintya tam āha—bho gaṅgadatta ! yady evaṁ tad-agre bhava | yena tatra gacchāvaḥ |

gaṅgadatta āha—bhoḥ priyadarśana ! ahaṁ tvāṁ sukhopāyena tatra neṣyāmi, sthānaṁ ca darśayiṣyāmi ta eva bhakṣaṇīyāḥ iti |

sarpa āha—sāmprataṁ tvaṁ me mitraṁ jātam | tan na bhetavyam | tava vacanena bhakṣaṇyās te dāyādāḥ |

evam uktvā bilān niṣkramya tam āliṅgya ca tenaiva saha prasthitaḥ | atha kūpam āsādyāra-ghaṭṭa-ghaṭikā-mārgeṇa sarpas tenātmanā svālayaṁ nītaḥ |

gaṅgadatta āha—bhadra ! kutaḥ tvayā mitra-kṛtyam | tat sāmpratam anenaiva ghaṭikā-yantra-mārgeṇa gamyatām iti |

sarpa āha—bho gaṅgadatta ! na samyag abhihitaṁ tvayā | katham ahaṁ tatra gacchāmi ? madīya-bila-durgam anyena ruddhaṁ bhaviṣyati | tasmād atra-sthasya me maṇḍūkam ekaikaṁ sva-vargīyaṁ prayaccha | no cet sarvān api bhakṣayiṣyāmi iti |

tac chrutvā gaṅgadatto vyākula-manā vyācintayat—aho kim etan mayā kṛtaṁ sarpam ānayatā | tad yadi niṣedhayiṣyāmi tat sarvān api bhakṣayiṣyati | athavā yuktam ucyate—

yo'mitraṁ kurute mitraṁ vīryābhyadhikam ātmanaḥ |

sa karoti na sandehaḥ svayaṁ hi viṣa-bhakṣaṇam ||25||

tat prayacchāmy asyaikaikaṁ pratidinaṁ suhṛdam | uktaṁ ca—

sarvasva-haraṇe yuktaṁ śatruṁ buddhi-yutā narāḥ |

toṣayanty alpa-dānena bāḍavaṁ sāgaro yathā ||26||

tathā ca—

yo durbalo'ṇūn api yācyamāno

balīyasā yacchati naiva sāmnā |

prayacchate naiva ca darśyamānaṁ

khārīṁ sa cūrṇasya punar dadāti ||27||

tathā ca—

sarva-nāśe samutpanne ardhaṁ tyajati paṇḍitaḥ |

ardhena kurute kāryaṁ sarva-nāśo hi dustaraḥ ||28||

na svalpasya kṛte bhūri nāśayen matimān naraḥ |

etad eva hi pāṇḍityaṁ yat svalpād bhūri-rakṣaṇam ||29||

evaṁ niścintya nityam ekaikam ādiśati | so'pi taṁ bhakṣayitvā tasya parokṣe'nyān api bhakṣayati | athavā sādhv idam ucyate—

yathā hi malinair vastrair yatra tatropaviśyate |

evaṁ calita-vittas tu vitta-śeṣaṁ na rakṣati ||30||

athānya-dine tenāparān maṇḍūkān bhakṣayitvā gaṅgadatta-suto yamunādatto bhakṣitaḥ | taṁ bhakṣitaṁ matvā gaṅgadattas tāra-svareṇa dhig dhik pralāpa-paraḥ kathañcid api na virarāma | tataḥ sva-patnyābhihitaḥ—

kiṁ krandasi durākranda sva-pakṣa-kṣaya-kāraka |

sva-pakṣasya kṣaye jāte ko nas trātā bhaviṣyati ||31||

tad adyāpi vicintyatām ātmano niṣkramaṇam asya vadhopāyaś ca | atha gacchatā kālena sakalam api kavalitaṁ maṇḍūka-kulam | kevalam eko gaṅgadattas tiṣṭhati | tataḥ priyadarśanena bhaṇitam—bhoḥ gaṅgadatta ! bubhukṣito'ham | niḥśeṣitāḥ sarve maṇḍūkāḥ | tad dīyatāṁ me kiñcid bhojanaṁ yato'haṁ tvayātrānītaḥ |

sa āha—bho mitra ! na tvayātra viṣaye mayāvasthitena kāpi cintā kāryā | tad yadi māṁ preṣayati tato'nya-kūpa-sthān api maṇḍūkān viśvāsyātrānayāmi |

sa āha—mama tāvat tvam abhakṣyo bhrātṛ-sthāne | tad yady evaṁ karoṣi tat sāmprataṁ pitṛ-sthāne bhavasi | tad evaṁ kriyatām iti |

so'pi tad ākarṇyāra-ghaṭṭa-ghaṭikām āśritya vividha-devatopakalpita-pūjopayācitas tat-kūpād viniṣkrāntaḥ | priyadarśano'pi tad-ākāṅkṣayā tatrasthaḥ pratīkṣamāṇas tiṣṭhati | atha cirād anāgate gaṅgadatte priyadarśano'nya-koṭara-nivāsinīṁ godhām uvāca—bhadre ! kriyatāṁ stokaṁ sāhāyyam | yataś cira-paricitas te gaṅgadattaḥ | tad gatvā tat-sakāśaṁ kutracij jalāśaye'nviṣya mama sandeśaṁ kathaya | yenāgamyatām ekākināpi bhavatā drutataraṁ yady anye maṇḍūkā nāgacchanti | ahaṁ tvayā vinā nātra vastuṁ śaknomi | tathā yady ahaṁ tava viruddham ācarāmi tat sukṛtam antare mayā vidhṛtam |

godhāpi tad-vacanād gaṅgadattaṁ drutataram anviṣyāha—bhadra gaṅgadatta ! sa tava suhṛt-priyadarśanas tava mārgaṁ samīkṣamāṇas tiṣṭhati | tac chīghram āgamyatām iti |

aparaṁ ca tena tava virūpa-karaṇe sukṛtam antare dhṛtam | tan-niḥśaṅena manasā samāgamyatām | tad ākarṇya gaṅgadatta āha—

bubhukṣitaḥ kiṁ na karoti pāpaṁ

kṣīṇā narā niṣkaruṇā bhavanti |

ākhyāhi bhadre priya-darśanasya

na gaṅgadattaḥ punar eti kūpam ||32||

evam uktvā sa tāṁ visarjayāmāsa |

 --o)0(o--

tad bho duṣṭa-jalacara ! aham api gaṅgadatta iva tvad-gṛhe na kathañcid api yāsyāmi |

tac chrutvā makara āha—bho mitra ! athavātrāham anaśanāt prāṇa-tyāgaṁ tavopari kariṣyāmi |

vānara āha—mūḍha ! kim ahaṁ lambakarṇo mūrkhaḥ ? dṛṣṭvāpāyo'pi svayam eva tatra gatvātmānaṁ vyāpādayāmi |

āgataś ca gataś caiva gatvā yaḥ punar āgataḥ |

akarṇa-hṛdayo mūrkhas tatraiva nidhanaṁ gataḥ ||33||

makara āha—bhadra ! sa ko lambha-karṇaḥ | kathaṁ dṛṣṭāpāyo'pi mṛtaḥ ? tan me nivedyatām |

vānara āha—

### kathā 2

## karāla-kesara-kathā

kasmiṁścid vanoddeśe karāla-kesaro nāma siṁhaḥ prativasati sma | tasya ca dhūsarako nāma śṛgālaḥ sadaivānuyāyī paricārako'sti | atha kadācit tasya hastinā saha yudhyamānasya śarīre gurutarāḥ prahārāḥ sañjātāḥ | yaiḥ padam ekam api calituṁ na śaknoti | tasyācalanāc ca dhūsarakaḥ kṣutkṣāma-kaṇṭho daurbalyaṁ gataḥ | anyasminn ahani tam avocat—svāmin ! bubhukṣaya pīḍito'ham | padāt padam api calituṁ na śaknomi | tat kathaṁ te śuśrūṣāṁ karomi ?

siṁha āha—bhoḥ ! gaccha anveṣaya kiñcit sattvam | yenemām avasthāṁ gato'pi vyāpādayāmi |

tad ākarṇya śṛgālo'nveṣayan kañcit samīpa-vartinaṁ grāmam āsāditavān | tatra lambakarṇo nāma gardabhas taḍāgopānte pravirala-dūrvāṅkurān kṛcchrād āsvādayan dṛṣṭaḥ | tataś ca samīpa-vartinā bhūtvā tenābhihitaḥ—māma ! namaskāro'yaṁ madīyaḥ sambhāvyatām | cirād dṛṣṭo'si | tat kathaya kim evaṁ durbalatāṁ gataḥ |

sa āha—bho bhaginī-putra ! kiṁ kathayāmi | rajako'tinirdayātibhāreṇa māṁ pīḍayati | ghāsa-muṣṭim api na prayacchati | kevalaṁ dūrvāṅkurān dhūi-miśritān bhakṣayāmi | tat kuto me śarīre puṣṭiḥ ?

śṛgāla āha—māma ! yady evaṁ tad asti marakata-sadṛśa-śaṣpa-prāyo nadī-sanātho ramaṇīyataraḥ pradeśaḥ | tatrāgatya mayā saha subhāṣita-goṣṭhī-sukham anubhavaṁs tiṣṭha |

lambakarṇa āha—bho bhaginī-suta ! yuktam uktaṁ bhavatā | paraṁ vayaṁ grāmyāḥ paśavo'raṇya-cāriṇāṁ vadhyāḥ | tat kiṁ tena bhavya-pradeśena |

śṛgāla āha— māma ! maivaṁ vada | mad-bhuja-pañjara-parirakṣitaḥ sa deśaḥ | tatrāsti na kaścid aparasya tatra praveśaḥ | paramam anenaiva doṣeṇa rajaka-kadarthitās tatra tisro rāsabhyo'nāthāḥ santi | tāś ca puṣṭim āpannā yauvanotkaṭā idaṁ mām ūcuḥ—yadi tvam asmākaṁ satyo mātulas tadā kaṁcid grāmāntaraṁ gatvāsmad-yogyaṁ kaścit patim ānaya | tad-arthe tvām ahaṁ tatra nayāmi |

atha śṛgāla-vacanāni śrutvā kāma-pīḍitāṅgas tam avocat—bhadra ! yady evaṁ tad-agre bhava yenāgacchāmi | athavā sādhv idam ucyate—

nāmṛtaṁ na viṣaṁ kiñcid ekāṁ muktvā nitambinīm |

yasyāḥ saṅgena jīvyeta mriyate ca viyogataḥ ||34||

tathā ca—

yāsāṁ nāmnāpi kāmaḥ syāt saṅgamaṁ darśanaṁ vinā |

tāsāṁ dṛk-saṅgamaṁ prāpya yan na dravati kautukam ||35||

tatrānuṣṭhite śṛgālena saha siṁhāntikam āgataḥ | siṁho'pi vyathākulitas taṁ dṛṣṭvā yāvat samuttiṣṭhati tāvad rāsabhaḥ palāyitum ārabdhavān | atha tasya palāyamānasya siṁhena tala-prahāro dattaḥ | sa ca manda-bhāgyasya vyavasāya iva vyarthatāṁ gataḥ | atrāntare śṛgālaḥ kopāviṣṭas tam uvāca—bhoḥ ! kim evaṁvidhaḥ prahāras te | yad gardabho'pi tava purato balād gacchati | tat kathaṁ gajena saha yuddhaṁ kariṣyasi ? tad dṛṣṭaṁ te balam |

atha savilakṣa-smitaṁ siṁha āha—bhoḥ ! kim ahaṁ karomi | mayā na kramaḥ sajjīkṛta āsīt | anyathā gajo'pi mat-kramākrāntā na gacchati |

śṛgāla āha—adyāpy eka-vāraṁ tavāntike tam āneṣyāmi | paraṁ tvayā sajjīkṛta-krameṇa sthātavyam |

siṁha āha—bhadra ! yo māṁ pratyakṣaṁ dṛṣṭvā gataḥ sa punaḥ katham atrāgamiṣyati ? tad anyat kim api sattvam anviṣyatām |

śṛgāla āha—kiṁ tavānena vyāpāreṇa ? tvaṁ kevalaṁ sajjita-kramas tiṣṭha |

tathānuṣṭhite śṛgālo’pi yāvad rāsabha-mārgeṇa gacchati, tāvat tatraiva sthāne caran dṛṣṭaḥ | atha śṛgālaṁ dṛṣṭvā rāsabhaḥ prāha—bho bhaginī-suta ! śobhana-sthāne tvayāhaṁ nītaḥ | drāṅ mṛtyu-vaśaṁ gataḥ | tat kathaya kiṁ tat sattvaṁ yasyātiraudra-vajra-sadṛśa-kara-prahārād ahaṁ muktaḥ |

tac chrutvā prahasan śṛgāla āha—bhadra ! rāsabhī tvām āyāntaṁ dṛṣṭvā sānurāgam āliṅgituṁ samutthitā | tvaṁ ca kātaratvān naṣṭaḥ | sā punar na śaktā tvāṁ vinā sthātum | tayā tu naśatas te’valambanārthaṁ hastaḥ kṣiptaḥ | nānya-kāraṇena | tad āgaccha | sā tvat-kṛte prāyopaveśanopaviṣṭā tiṣṭhati | etad vadati—yal lambakarṇo yadi me bhartā na bhavati tad aham agnau jalaṁ vā praviśāmi | punas tasya viyogaṁ soḍhuṁ na śaknomi iti | tat prasādaṁ kṛtvā tatrāgamyatām | no cet tava strī-hatyā bhaviṣyati | aparaṁ bhagavān kāma-kopaṁ tavopari kariṣyati | uktaṁ ca—

strī-mudrāṁ makaradhvajasya jayinīṁ sarvārdha-sampat-karīṁ

te mūḍhāḥ pravihāya yānti kudhiyo mithyā-phalānveṣiṇaḥ |

te tenaiva nihatya nirdayataraṁ nagnīkṛtā muṇḍitāḥ

kecid rakta-paṭīkṛtāś ca jaṭilāḥ kāpālikāś cāpare ||36||

athāsau tad-vacanaṁ śraddheyatayā śrutvā bhūyo'pi tena saha prasthitaḥ | athavā sādhv idam ucyate—

jānann api naro daivāt prakaroti vigarhitam |

karma kiṁ kasyacil loke garhitaṁ rocate katham ||37||

atrāntare sajjita-krameṇa siṁhena sa lambakarṇo vyāpāditaḥ | tatas taṁ hatvā śṛgālaṁ rakṣakaṁ nirūpya svayaṁ snānārthaṁ nadyāṁ gataḥ | śṛgālenāpi laulyotsukyāt tasya karṇa-hṛdayaṁ bhakṣitam | atrāntare siṁho yāvat snātvā kṛte devārcanaḥ pratarpita-pitṛ-gaṇaḥ samāyāti tāvat karṇa-hṛdaya-rahito rāsabhas tiṣṭhati | taṁ dṛṣṭvā kopa-parītātmā siṁhaḥ śṛgālam āha—pāpa ! kim idam anucitaṁ karma samācaritam ? yat karṇa-hṛdaya-bhakṣaṇenāyam ucchiṣṭatāṁ nītaḥ |

śṛgālaḥ sa-vinayam āha—svāmin ! mā maivaṁ vada | yat karṇa-hṛdaya-rahito’yaṁ rāsabha āsīt, tenehāgatya tvām avalokya bhūyo’py āgataḥ |

atha tvad-vacanaṁ śraddheyaṁ matvā siṁhas tenaiva saṁvibhajya niḥśaṅkita-manās taṁ bhakṣitavān |

--o)0(o--

ato’haṁ bravīmi—āgataś ca gataś caiva iti | tan mūrkha ! kapaṭaṁ kṛtaṁ tvayā | paraṁ yudhiṣṭhireṇeva satya-vacanena vināśitam | athavā sādhv idam ucyate—

svārtham utsṛjya yo dambhī satyaṁ brūte sumanda-dhīḥ |

sa svārthād bhraśyate nūnaṁ yudhiṣṭhira ivāparaḥ ||38||

makara āha—katham etat ?

sa āha—

### kathā 3

## yudhiṣṭhirākhya-kumbhakāra-kathā

kasmiṁścit adhiṣṭhāne kumbhakāraḥ prativasati sma | sa kadācit pramādād ardha-magna-kharpara-tīkṣṇāgrasyopari mahatā vegena dhāvan patitaḥ | tataḥ kharpara-koṭyā pāṭita-lalā¸oo rudhira-plāvita-tanuḥ kṛcchrād utthāya svāśrayaṁ gataḥ | tataś cāpathya-sevanāt sa prahāras tasya karālatāṁ gataḥ kṛcchreṇa nīrogatāṁ nītaḥ |

atha kadācid durbhikṣa-pīḍite deśe ca kumbhakāraḥ kṣutkṣāma-kaṇṭhaḥ kaiścid rāja-sevakaiḥ saha deśāntaraṁ gatvā kasyāpi rājñaḥ sevako babhūva | so’pi rājā tasya lalāṭe vikarālaṁ prahāra-kṣataṁ dṛṣṭvā cintayāmāsa, yad—vīraḥ puruṣaḥ kaścid ayam | nūnaṁ tena lalāṭa-paṭṭe sammukha-prahāraḥ |

atas taṁ samānādibhiḥ sarveṣāṁ rāja-putrāṇāṁ madhye viśeṣa-prasādena paśyati sma | te’pi rāja-putrās tasya taṁ prasādātirekaṁ paśyantaṁ paramerṣyā-dharmaṁ vahanto rāja-bhayān na kiñcid ūcuḥ |

athānyasminn ahani tasya bhūpater vīra-sambhāvanāyāṁ kriyamāṇāyāṁ vigrahe samupasthite prakalpyamāneṣu gajeṣu saṁnahyamāneṣu vājiṣu yodheṣu | praguṇīkriyamāṇeṣu tena bhūbhujā sa kumbhakāraḥ prastāvānugataṁ pṛṣṭo nirjane—bho rāja-putra ! kiṁ te nāma ? kā ca jātiḥ ? kasmin saṅgrāme prahāro’yaṁ te lalāṭe lagnaḥ ?

sa āha—deva ! nāyaṁ śastra-prahāraḥ | yudhiṣṭhirābhidhaḥ kulālo’haṁ prakṛtyā | mad-gehe’neka-kharparāṇy āsan | atha kadācin madya-pānaṁ kṛtvā nirgataḥ pradhāvan kharparopari patitaḥ | tasya prahāra-vikāro’yaṁ me lalāṭe evaṁ vikarālatāṁ gataḥ |

tad ākarṇya rājā sa-vrīḍam āha—aho vañcito’haṁ rājāputrānukāriṇānena kulālena | tad dīyatāṁ drāg etasya candrārdhaḥ |

tathānuṣṭhite kumbhakāra āha—mā maivaṁ kuru | paśya me raṇe hasta-lāghavam |

rājā prāha—sarva-guṇa-sampanno bhavān | tathāpi gamyatām | uktaṁ ca—

śūdraś ca kṛta-vighnaś ca darśanīyo’si putraka |

yasmin kule tvam utpanno gajas tatra na hanyate ||39||

kulāla āha—katham etat ?

rājā kathayati—

### kathā 4

## siṁha-dampatī-kathā

kasmiṁścid uddeśe siṁha-dampatī prativasataḥ sma | atha siṁhī putra-dvayam ajījanat | siṁho’pi nityam eva mṛgān vyāpādya siṁhyai dadāti | athānyasmin ahani tena kim api nāsāditam | yena bhramato’pi tasya ravir astaṁ gataḥ | atha tena sva-gṛham āgacchatā śṛgāla-śiśuḥ prāptaḥ | sa ca bālako’yam ity avadhārya yatnena daṁṣṭrāmadhya-gataṁ kṛtvā siṁhyā jīvantam eva samarpitavān | tataḥ siṁhyābhihitam—bhoḥ kānta ! tvayānītaṁ kiñcid asmākaṁ bhojanam ?

siṁha āha—priye ! mayādyainaṁ śṛgāla-śiśuṁ parityajya na kiñcit sattvam āsāditam | sa ca mayā bālo’yam iti matvā na vyāpādito viśeṣāt svajātīyaś ca | uktaṁ ca—

strī-vipraliṅgi-bāleṣu prahartavyaṁ na karhicit |

prāṇa-tyāge’pi sañjāte viśvasteṣu viśeṣataḥ ||40||

idānīṁ tvam enaṁ bhakṣayitvā pathyaṁ kuru | prabhāte’nyat kiñcid upārjayiṣyāmi | sā prāha—bhoḥ kānta ! tvayā bālako’yam iti vicintya na hataḥ | tat katham enam ahaṁ svodarārthe vināśayāmi | uktaṁ ca—

akṛtyaṁ naiva kartavyaṁ prāṇa-tyāge’py upasthite |

na ca kṛtyaṁ parityājyam eṣa dharmaḥ sanātanaḥ ||41||

tasmān mamāyaṁ tṛtīyaḥ putro bhaviṣyati | ity evam uktvā tam api svastana-kṣīreṇa parāṁ puṣṭim anayat | evaṁ te trayo’pi śiśavaḥ parasparam ajñāta-jāti-viśeṣā ekācāra-vihārā bālya-samayaṁ nirvāhayanti | atha kadācit tatra vane bhramann araṇya-gajaḥ samāyātaḥ | taṁ dṛṣṭvā tau siṁha-sutau dvāv api kupitānanau taṁ prati pracalitau yāvat tāvat tena śṛgāla-sutenābhihitam—aho ! gajo’yaṁ yuṣmat-kula-śatruḥ | tan na gantavyam etasyābhimukham |

evam uktvā gṛhaṁ pradhāvitaḥ | tāv api jyeṣṭha-bāndhava-bhaṅgān nirutsāhatāṁ gatau | athavā sādhv idam ucyate—

ekenāpi sudhīreṇa sotsāhena raṇaṁ prati |

sotsāhaṁ jāyate sainyaṁ bhagne bhaṅgam avāpnuyāt ||42||

tathā ca—

ata eva vāñchanti bhūpā yodhān mahābalān |

śūrān vīrān kṛtotsāhān varjayanti ca kātarān ||43||

atha tau dvāv api gṛhaṁ prāpya pitror agrato jyeṣṭha-bhrātṛ-ceṣṭitam ūcatuḥ—yathā gajaṁ dṛṣṭvā dūrato’pi naṣṭaḥ |

so’pi tad ākarṇya kopāviṣṭa-manāḥ prasphuritādhara-pallavas tāmralocanas triśikhāṁ bhrukuṭiṁ kṛtvā tau nirbhartsayan paruṣatara-vacanāny uvāca—tataḥ siṁhyai kānte nītvā prabodhito’sau—vatsa ! maivaṁ kadācij jalpa | bhavadīya-laghu-bhrātarāv etau |

athāsau prabhūta-kopāviṣṭas tām uvāca—kim aham etābhyāṁ śauryeṇa rūpeṇa vidyābhyāsena kauśalena vā hīnaḥ ? yena mām upahasataḥ | tan mayāvaśyam etau vyāpādanīyau |

tad ākarṇya siṁhī tasya jīvitam icchanty antar vihasya prāha—tat samyak śṛṇu | tvaṁ śṛgālī-sutaḥ | kṛpayā mayā svastana-kṣīreṇa puṣṭiṁ nītaḥ | tad yāvad etau mat-putrau śiśutvāt tvāṁ śṛgālaṁ na jānītaḥ, tāvad drutataraṁ gatvā svajātīyānāṁ madhye bhava | no ced ābhyāṁ hato mṛtyu-pathaṁ sameṣyasi | so’pi tad-vacanaṁ śrutvā bhaya-vyākula-manāḥ śanaiḥ śanair apasṛtya sva-jātyā militaḥ | tasmāt tvaṁ api yāvad ete rāja-putrās tvāṁ kulālaṁ najānanti, tāvad drutataram apasara | no ced eteṣāṁ sakāśād viḍambanāṁ prāpya mariṣyāmi | kulālo’pi tad ākarṇya satvaraṁ praṇaṣṭaḥ |

--o)0(o--

ato’haṁ bravīmi—svārtham utsṛjya yo dambhī (38) iti |

dhiṅ mūrkha ! yat tvayā striyo’rtha etat-kāryam anuṣṭhātum ārabdham | na hi strīṇāṁ kathañcid viśvāsam upagacchet | uktaṁ ca—

yad-arthe sva-kulaṁ tyaktaṁ jīvitārdhaṁ ca hāritam |

sā māṁ tyajati niḥsnehā kaḥ strīṇāṁ viśvasen naraḥ ||44||

makara āha—katham etat ?

vānara āha—

### kathā 5

## brāhmaṇa-kathā

asti kasmiṁścid adhiṣṭhāne ko’pi brāhmaṇaḥ | tasya ca bhāryā prāṇebhyo’py atipriyāsīt | so’pi pratidinaṁ kuṭumbena saha kalahaṁ kurvāṇā na viśrāmyati | so’pi brāhmaṇaḥ kalaham asahamāno bhāryā-vātsalyāt sva-kuṭumbaṁ parityajya brāhmaṇyā saha viprakṛṣṭaṁ deśāntaraṁ gataḥ | atha mahāṭavī-madhye brāhmaṇyābhihitaḥ—ārya-putra ! tṛṣṇā māṁ bādhate | tad udakaṁ kvāpy anveṣaya |

athāsau tad-vacanānantaraṁ yāvad-udakaṁ gṛhītvā samāgacchati tāvat tāṁ mṛtām apaśyat | ativallabhatayā viṣādaṁ kurvan yāvad vilapati tāvad ākāśe vācaṁ śṛṇoti | yathā hi—yadi brāhmaṇa tvaṁ svakīya-jīvitasyārdhaṁ dadāsi tatas te jīvati brāhmaṇī |

tac chrutvā brāhmaṇena śucībhūya tisṛbhir vācobhiḥ svajīvitārdhaṁ dattam | vāk-samam eva ca brāhmaṇī jīvitā sā | atha tau jalaṁ pītvā vana-phalāni bhakṣayitvā gantum ārabdhau | tataḥ krameṇa kasyacin nagarasya pradeśe puṣpa-vāṭikāṁ praviśya brāhmaṇo bhāryām abhihitavān—bhadre, yāvad ahaṁ bhojanaṁ gṛhītvā samāgacchāmi tāvad atra tvayā sthātavyam |

ity abhidhāya brāhmaṇo nagara-madhye jagāma | atha tasyāṁ puṣpa-vāṭikāyāṁ paṅgura ara-ghaṭṭaṁ khelayan divya-girā gītam udgirati | tac ca śrutvā kusumeṣuṇārditā brāhmaṇyā tat-sakāśaṁ gatvābhihitam—bhadra ! yarhi māṁ na kāmayase, tan mat-saktā strī-hatyā tava bhaviṣyati |

paṅgur abravīt—kiṁ vyādhi-grastena mayā kariṣyasi ?

sābravīt—kim anenoktena ? avaśyaṁ tvayā saha mayā saṅgamaḥ kartavyaḥ |

tac chrutvā tathā kṛtavān | suratānantaraṁ sābravīt—itaḥ-prabhṛti yāvaj-jīvaṁ mayātmā bhavate dattaḥ | iti jñātvā bhavān apy asmābhiḥ sahāgacchatu |

so’bravīt—evam astu |

atha brāhmaṇo bhojanaṁ gṛhītvā samāgatya tayā sahabhoktum ārabdhaḥ sābravīt—eṣa paṅgur bubhukṣitaḥ | tad etasyāpi kiyantam api grāsaṁ dehi iti |

tathānuṣṭhite brāhmaṇyābhihitaṁ—brāhmaṇa, sahāya-hīnas tvaṁ yadā grāmāntaraṁ gacchasi, tadā mama vacana-sahāyo’pi nāsti | tad enaṁ paṅguṁ gṛhītvā gacchāvaḥ |

so’bravīt—na śaknomy ātmānam apy ātmanāṁ voḍhum | kiṁ punar enaṁ paṅgum ?

sābravīt—peṭābhyantara-stham enam ahaṁ neṣyāmi |

atha tat-kṛtaka-vacana-vyāmohita-cittena tena pratipannam | tathānuṣṭhite’nyasmin dine kūpopakaṇṭhe viśrānto brāhmaṇas tayā ca paṅgu-puruṣāsaktayā samprerya kūpāntaḥ pātitaḥ | sāpi paṅguṁ gṛhītvā kasmiṁścin nagare praviṣṭā | tatra śulka-caurya-rakṣā-nimittaṁ rāja-puruṣair itas tato bhramadbhis tan-mastaka-sthā peṭī dṛṣṭā balād ācchidya rājāgre nītā | rājā ca yāvat tām udghāṭayati tāvat taṁ paṅguṁ dadarśa | tataḥ sā brāhmaṇī vilāpaṁ kurvatī rāja-puruṣānupadam eva tatrāgatā | rājñā pṛṣṭā—ko vṛttāntaḥ ? iti |

sābravīt—mamaiṣa bhartā vyādhi-bādhito dāyāda-samūhair udvejito mayā sneha-vyākulita-mānasayā śirasi kṛtvā bhavadīya-nagara ānītaḥ |

tac chrutvā rājābravīt—brāhmaṇi ! tvaṁ me bhaginī | grāma-dvayaṁ gṛhītvā bhartā saha bhogān bhuñjānā sukhena tiṣṭha |

atha sa brāhmaṇo daiva-vaśāt kenāpi sādhunā kūpād uttāritaḥ paribhramaṁs tad eva nagaram āyātaḥ | tayā duṣṭa-bhāryayā dṛṣṭā rājñe niveditaḥ—rājan ! ayaṁ mama bhartur vairī samāyātaḥ |

rājñāpi vadha ādiṣṭaḥ | sābravīt—deva, anayā mama saktaṁ kiñcit gṛhītam asti | yadi tvaṁ dharma-vatsalaḥ, tad dāpaya |

rājābravīt—bhadre ! yat tvayāsya saktaṁ kiñcit gṛhītam asti tat samarpaya |

sā prāha—deva, mayā na kiñcid gṛhītam |

brāhmaṇa āha—yan mayā trivācikaṁ sva-jīvitārdhaṁ dattam, tad dehi |

atha sā rāja-bhayāt tatraiva trivācikam eva jīvitārdham anena dattam iti jalpantī prāṇair vimuktā | tataḥ sa-vismayaṁ rājābravīt—kim etat iti | brāhmaṇenāpi pūrva-vṛttāntaḥ sakalo’pi tasmai niveditaḥ |

 --o)0(o--

ato’haṁ bravīmi—yad-arthe sva-kulaṁ tyaktam (44) iti |

vānaraḥ punar āha—sādhu cedam upākhyānakaṁ śrūyate—

na kiṁ dadyān na kiṁ kuryāt strībhir abhyarthito naraḥ |

anaśvā yatra hreṣante śiraḥ parvaṇi muṇḍitam ||45||

makara āha—katham etat ?

vānaraḥ kathayati—

### kathā 6

atiprakhyāta-bala-pauruṣo’neka-narendra-mukuṭa-marīci-jāla-jaṭilī-kṛta-pāda-pīṭhaḥ śarac-chaśāṅka-kiraṇa-nirmala-yaśāḥ samudra-paryantāyāḥ pṛthivyā bhartā nando nāma rājā | yasya sarva-śāstrādhigata-samasta-tattvaḥ sacivo vararucir nāma | tasya ca praṇaya-kalahena jāyā kupitā | sā cātīva vallabhāneka-prakāraṁ paritoṣyamāṇāpi na prasīdati | bravīti ca bhartā—bhadre ! yena prakāreṇa tuṣyati taṁ vada | niścitaṁ karomi |

tataḥ kathañcit tayoktaṁ—yadi śiro muṇḍayitvā mama pādayor nipatasi, tadā prasādābhimukhī bhavāmi |

tathānuṣṭhite prasannāsīt | atha nandasya bhāryāpi tathaiva ruṣṭā prasādyamānāpi na tuṣyati | tenoktam—bhadre ! tvayā vinā muhūrtam api na jīvāmi | pādayoḥ patitvā tvāṁ prasādayāmi |

sābravīt—yadi khalīnaṁ mukhe prakṣityāhaṁ tava pṛṣṭhe samāruhya tvāṁ dhāvayāmi | dhāvitas tu yady aśvavad dhreṣase, tadā prasannā bhavāmi |

rājñāpi tathaivānuṣṭhitam | atha prabhāta-samaye sabhāyām upaviṣṭasya rājñaḥ samīpe vararucir āyātaḥ | taṁ ca dṛṣṭvā rājā papraccha—bho vararuce ! kiṁ parvaṇi muṇḍitaṁ śiras tvayā ?

so’bravīt—na kiṁ dadyāt (45) ity ādi | tad bho duṣṭa makara ! tvam api nanda-vararuci-vat strī-vaśyaḥ | tato bhadra āgatena tvayā māṁ prati vadhopāya-prayāsaḥ prārabdhaḥ | paraṁ sva-vāg-doṣeṇaiva prakaṭībhūtaḥ | athavā sādhv idam ucyate—

ātmano mukha-doṣeṇa badhyante śuka-sārikāḥ |

bakās tatra na badhyante maunaṁ sarvārtha-sādhanam ||46||

tathā ca—

suguptaṁ rakṣyamāṇo’pi darśayan dāruṇaṁ vapuḥ |

vyāghra-carma-praticchanno vāk-kṛte rāsabho hataḥ ||47||

makara āha—katham etat ?

vānaraḥ kathayati—

### kathā 8

## śuddhapaṭa-nāma-rajaka-kathā

kasmiṁścid adhiṣṭhāne śuddhapaṭo nāma rajakaḥ prativasati sma | tasya ca gardabha eko’sti | so’pi ghāsābhāvād atidurbalatāṁ gataḥ | atha tena rajakenāṭavyāṁ paribhramatā mṛta-vyāghro dṛṣṭaḥ | cintitaṁ ca—aho ! śobhanam āpatitam | anena vyāghra-carmaṇā praticchādya rāsabhaṁ rātrau yava-kṣetreṣūtsrakṣyāmi | yena vyāghraṁ matvā samīpa-vartinaḥ kṣetra-pālā enaṁ na niṣkāsayiṣyanti |

tathānuṣṭhite rāsabho yathecchayā yava-bhakṣaṇaṁ karoti | pratyūṣe bhūyo’pi rajakaḥ svāśrayaṁ nayati | evaṁ gacchatā kālena sa rāsabhaḥ pīvara-tanur jātaḥ | kṛcchrād bandhana-sthānam api nīyate | athānyasminn ahani sa madhoddhato dūrād rāsabhī-śabdam aśṛṇot | tac-chravaṇa-mātreṇaiva svayaṁ śabdayitum ārabdhaḥ |

atha te kṣetra-pālā rāsabho’yaṁ vyāghra-carma-praticchanna iti jñātvā laguḍa-śara-pāṣāṇa-prahārais taṁ vyāpāditavantaḥ |

 --o)0(o--

ato’haṁ bravīmi—suguptaṁ rakṣyamāṇo’pi (47) iti | tat kiṁ śyāmalakavad atyapamāna-sahanād ardha-candra-dānena yāsyasi |

makara āha—katham etat ?

vānara āha—

### kathā 9

## mahādhana-īśvara-nāma-bhāṇḍapati-kathā

asty atra dharā-pīṭhe vikaṇṭakaṁ nāma puram | tatra mahā-dhana īśvaro nāma bhāṇḍa-patiḥ | tasya catvāro jāmātṛkā avantī-pīṭhāt prāghūrṇikā vikaṇṭaka-pure samāyātāḥ | te ca yena mahatā gauraveṇābhyarcitā bhojānācchādanādibhiḥ | evaṁ teṣāṁ tatra vasatāṁ māsa-ṣaṭkaṁ sañjātam | tata īśvareṇa svabhāryoktā yad ete jāmātaraḥ parama-gauraveṇāvarjitāḥ svāmi gṛhāṇi na gacchanti, tat kiṁ kathyate ? vināpamānaṁ na yāsyanti | tad adya bhojana-velāyāṁ pāda-prakṣālanārthaṁ jalaṁ na deyaṁ yenāpamānaṁ jñātvā parityajya gacchantīti |

tathānuṣṭhite gargaḥ pāda-prakṣālanāpamānāt, somo laghv-āsana-dānāt, dattaḥ kadaśanato yātaḥ | evaṁ te trayo’pi parityajya gatāḥ | caturthaḥ śyāmalako yāvan na yāti tāvad ardha-candra-pradānena niṣkāsitaḥ |

 --o)0(o--

ato’haṁ bravīmi—

gargo hi pāda-śaucāl laghv-āsana-dānato gataḥ somaḥ |

dattaḥ kadaśana-bhojyāc chyāmalakaś cārdha-candreṇa ||48||

tat kim ahaṁ rathakāravan mūrkho yataḥ svayam api dṛṣṭvā te vikāra-paścād viśvasimi | uktaṁ ca—

pratyakṣe’pi kṛte pāpe mūrkhaḥ sāmnā praśāmyati |

rathakāraḥ svakāṁ bhāryāṁ sajārāṁ śirasāvahat ||49||

makara āha—katham etat ?

vānaraḥ kathayati—

### kathā 10

## rathakāra-kathā

kasmiṁścid adhiṣṭhāne kaścid rathakāraḥ prativasati sma | tasya bhāryā puṁśalīti janāpavāda-saṁyuktā | so’pi tasyāḥ parīkṣārthaṁ vyacintayat—kathaṁ mayāsyāḥ parīkṣaṇaṁ kartavyam | na caitad yujyate kartuṁ, yataḥ—

nadīnāṁ ca kulānāṁ ca munīnāṁ ca mahātmanām |

parīkṣā na prakartavyā strīṇāṁ duścaritasya ca ||49||

vasor vīryotpannām abhajata munir matsya-tanayāṁ

tathā jāto vyāso śata-guṇa-nivāsaḥ kim aparam |

svayaṁ vedān vyasyan śamita-kuru-vaṁśa-prasavitā

sa evābhūc chrīmān ahaha viṣamā karma-gatayaḥ ||50||

kulānām iti pāṇḍavānām api mahātmanāṁ notpattir adhigantavyā yataḥ te kṣetrajā iti | strī-duścaritaṁ sandhukṣyamāṇam aneka-doṣān prakaṭayati strīṇām iti | tathā ca—

yadi syāt pāvakaḥ śītaḥ proṣṇo vā śaśa-lāñchanaḥ |

strīṇāṁ tadā satītvaṁ syād yadi syād durjano hitaḥ ||51||

yathāpi śuddhām aśuddhāṁ vāpi jānāmi loka-vacanāt | uktaṁ ca—

yan na vedeṣu śāstreṣu na dṛṣṭaṁ na ca saṁśrutam |

tat sarvaṁ vetti loko’yaṁ yat syād brahmāṇḍa-madhyagam ||52||

evaṁ sampradhārya tām avocata—priye, ahaṁ prātar grāmāntaraṁ yāsyāmi tatra dināni katicil lagiṣyanti | tat tvayā kiñcit pātheyaṁ mama yogyaṁ kāryam |

sāpi tad ākarṇya harṣita-cittautsukyena sarva-kāryāṇi santyajya siddham annaṁ ghṛta-śarkarā-prāyam akarot | athavā sādhv idam ucyate—

durdivase ghana-timire duḥkha-cārāsu nagara-vīthīṣu |

patyau videśa-yāte parama-sukhaṁ jaghana-capalāyāḥ ||53||

athāsau pratyūṣe utthāya sva-gṛhān nirgataḥ | sāpi taṁ prasthitaṁ vijñāya prahasita-vadanāṅga-satkāraṁ kurvāṇā kathañcit taṁ divasam atyavāhayat | tataś ca pūrva-paricitaṁ viṭa-gṛhaṁ gatvā tam abhyarthoktavatī yad—grāmāntaraṁ gataḥ sa durātmā me patiḥ | tad adya tvayāsmad-gṛhe prasupte jane samāgantavyam |

tathānuṣṭhite sa rathakāro'py araṇye dinam ativāhya pradoṣe sva-gṛham apara-dvāreṇa praviṣṭaḥ śayyā-tale nibhṛto bhūtvā sthitaḥ | atrāntare sa devadattaḥ śayana āgatyopaviṣṭaḥ | taṁ dṛṣṭvā rathakāro roṣāviṣṭa-citto vyacintayat—kim enam utthāya vināśayāmy athavā dvāv apy etau suptau helayā hanmi | paraṁ paśyāmi tāvac ceṣṭitam asyāḥ śṛṇomi cānena sahālāpān | atrāntare sā gṛha-dvāraṁ nibhṛtaṁ pidhāya śayana-talam ārūḍhā | tasyās tac-chayanam ārohantyā rathakāra-śarīre pādo lagnaḥ | tato vyacintayat—nūnam etena durātmanā rathakāreṇa mat-parīkṣārthaṁ bhāvyam | tat-strī-carita-vijñānaṁ kim api karomi | evaṁ tasyāś cintayantyāḥ sa devadattaḥ sparśotsukyo babhūva | tataś ca tayākṛtāūjali-puṭayābhihitaṁ—bho mahānubhava ! na me gātraṁ tvayā spraṣṭavyam, yato'haṁ pativratā mahā-satī ca | no cec chāpaṁ dattvā tvāṁ bhasmasāt kariṣyāmi |

sa āha—yady evaṁ tarhi kim arthaṁ tvayāhūtaḥ ?

sā prāha—bhoḥ ! śṛṇuṣvaikāgra-manāḥ | aham adya pratyūṣe devatā-darśanārthaṁ caṇḍikāyatanaṁ gatā | tatrākasmāt khe vāṇī sañjātā—putri, kiṁ karomi | bhaktāsi me tvam | paraṁ ṣaṇmāsābhyantare vidhi-niyogād vidhavā bhaviṣyasi | tato mayābhihitaṁ—bhagavati ! yayā tvam āpadaṁ vetsi tathā tat-partīkāram api jānāsi | tad asti kaścid upāyo yena me patiḥ śata-saṁvatsara-jīvī bhavati | tatas tayābhihitaṁ—vatse, sann api nāsti yatas tavāyattaḥ sa pratīkāraḥ | tac chrutvā mayābhihitaṁ—devi ! yan mat-prāṇair bhavati tad ādeśaya yena karomi | tato devyābhihitaṁ—yady adya dine para-puruṣeṇa sahaikasmiñ chayane samāruhyāliṅganaṁ karoṣi, tadā tava bhartṛ-sakto'pamṛtyus tasya sañcarita, tvad-bhartā punar varṣa-śataṁ jīvati | tena mayā tvam abhyarthitaḥ | tayo yat kiñcit kartum anās tat kuruṣva, nahi devatā-vacanam anyathā bhaviṣyatīti niścayaḥ | tato'ntarhāsa-vikāsa-mukhaḥ sa tad-ucitam ācacāra |

so'pi rathakāro mūrkhas tasyās tad-vacanam ākarṇya pulakāṅkita-tanuḥ śayyā-talān niṣkramya tām uvāca—sādhu pativrate ! sādhu kula-nandini ! sādhu ! ahaṁ durjana-vacana-śaṅkita-hṛdayas tvat-parīkṣārthaṁ grāmāntara-vyājaṁ kṛtvātra nibhṛtaṁ khaṭvā-tale līnaḥ sthitaḥ | tad ehi, āliṅgaya mām | tvaṁ sva-bhartṛ-bhaktānāṁ mukhyā nārīṇāṁ, yad evaṁ brahma-vrataṁ para-saṅge'pi pālitavatī | mad-āyur-vṛddhi-kṛte'pamṛtyu-vināśārthaṁ ca tvam evaṁ kṛtavatī | tām evam uktvā sa-sneham āliṅgitavān | sva-skandhe tām āropya tam api devadattam uvāca—bhoḥ mahānubhāva ! mat-puṇyais tvam ihāgataḥ | tvat-prasādāt prāptām adya mayā varṣa-śata-pramāṇam āyuḥ | tatas tvam api māṁ samāliṅgaya skandhaṁ me samāroha | iti jalpann anicchantam api devadattaṁ balād āliṅgya skandhe samāropitavān | tataś ca tūrya-dhvani-cchandena nṛtyan sakala-gṛha-dvāreṣu babhrāma |

 --o)0(o--

ato'haṁ bravīmi—pratyakṣe’pi kṛte pāpe (49) | tan mūḍha ! dṛṣṭa-vikāras tvam, tat kathaṁ tatra gṛhaṁ gacchāmi | athavā yan māṁ tvaṁ viśvāsayasi tat te doṣo nāsti, yat īdṛśī svabhāva-duṣṭā yuṣmaj-jātir yā śiṣṭa-saṅgād api saumyatvaṁ na yāti | athavā svabhāvo'yaṁ duṣṭānām | uktaṁ ca—

sadbhiḥ sambodhyamāno'pi durātmā pāpa-pauruṣaḥ |

ghṛṣyamāṇa ivāṅgāro nirmalatvaṁ na gacchati ||54||

tan mūrkha ! strī-lubdha ! strī-jita ! anye'pi ye tvad-vidhā bhavanti te sva-kāryaṁ vibhavaṁ mitraṁ ca parityajanti tat-kṛte | uktaṁ ca—

yā mamodvijate nityaṁ sādya mām avagūhate |

priya-kāraka bhadraṁ te yan mamāsti harasva tat ||55||

makara āha—katham etat ?

vānaro’bravīt—

### kathā 11

## kāmātura-kathā

asti kasmiṁścid adhiṣṭhāne kāmāturo nāma mahādhano vṛddha-vaṇik | tena mṛta-bhāryeṇa kāmopahata-cetasā kācin nirdhana-vaṇik-sutā prabhūtaṁ vittaṁ dattvodvāhitā | atha sā duḥkhābhibhūtā taṁ vṛddha-vaṇijaṁ draṣṭum api na śaśāka | athavā sādhv idam ucyate—

śvetaṁ padaṁ śirasi yat tu śiroruhāṇāṁ

sthānaṁ paraṁ paribhavasya tad eva puṁsām |

āropitāsthi-śakalaṁ parihṛtya yānti

cāṇḍāla-kūpam iva dūrataraṁ taruṇyaḥ ||56||

tathā ca—

gātraṁ saṅkucitaṁ gati-vigalitā dantāś ca nāśaṁ gatāh

dṛṣṭir bhrāmyati rūpam eva hrasate vaktraṁ ca lālāyate |

vākyaṁ naiva karoti bāndhava-janaḥ patnī na śuśrūṣate

hā kaṣṭaṁ jarayābhibhūta-puruṣaḥ putrair avajñāyate ||57||

atha kadācit sā tena sahaika-śayane parāṅ-mukhī yāvat tiṣṭhati tāvat tasya gṛhe cauraḥ praviṣṭaḥ | sāpi taṁ cauram avalokya bhaya-vyākulā vṛddham api patiṁ gāḍhaṁ samāliliṅga | so'pi vismayāt pulakāṅkita-sarva-gātraś cintayāmāsa—aho ! kim eṣā mām adyāvagūhate | aho citram etat ! tataś ca yāvan nipuṇatayāvalokayati tāvat cauraḥ praviṣṭaḥ koṇaika-deśe tiṣṭhati | punar apy acintayat—nūnam eṣā caurasya bhayān mām āliṅgati | taj jñātvā cauram āha—yā mamodvijate nityaṁ sādya (55) iti | bhūyo'pi nirgacchantam avādīt—bho cora ! nityam eva tvayā rātrāv āgantavyaṁ madīyo'yaṁ vibhavas tvadīya iti |

 --o)0(o--

ato'haṁ bravīmi—yā mamodvijate ity ādi | kiṁ bahunā, tena ca strī-lubdhena svaṁ sarvaṁ caurasya samarpitam | tvayāpi tathānuṣṭhitam |

athaiva tena saha vadato makarasya jalacareṇaikenāgatyābhihitam—bho makara ! tvadīyā bhāryānaśanopaviṣṭā tvayi cirayati praṇayābhibhavād vipannā | evaṁ tad-vajra-pāta-sadṛśa-vacanam ākarṇyātīvra-vyākulita-hṛdayaḥ pralapitam evaṁ cakāra—aho kim idaṁ sañjātaṁ me manda-bhāgasya | uktaṁ ca—

na gṛhaṁ gṛham ity āhur gṛhiṇī gṛham ucyate |

gṛhaṁ tu gṛhiṇī-hīnaṁ kāntārān nātiricyate ||58||

anyac ca—

vṛkṣa-mūle'pi dayitā yatra tiṣṭhati tad gṛham |

prāsādo'pi tayā hīno'raṇya-sadṛśaḥ smṛtaḥ ||59||

mātā yasya gṛhe nāsti bhāryā ca priya-vādinī |

araṇyaṁ tena gantavyaṁ yathāraṇyaṁ tathā gṛham ||60||

tan mitra ! kṣamyatām | mayā te'parādhaḥ kṛtaḥ | sampraty ahaṁ tu strī-viyogād vaiśvānara-praveśaṁ kariṣyāmi | tan mūḍha ! ānande'pi jāte tvaṁ viṣādaṁ gataḥ | tādṛg-bhāryāyāṁ mṛtāyām utsavaḥ kartuṁ yujyate | uktaṁ ca yataḥ—

yā bhāryā duṣṭa-caritrā satataṁ kalaha-priyā |

bhāryā-rūpeṇa sā jñeyā vidagdhair dāruṇā jarā ||61||

tasmāt sarva-prayatnena nāmāpi parivarjayet |

strīṇām iha hi sarvāsāṁ ya icchet sukham ātmanaḥ ||62||

yad-antas tan na jihvāyāṁ yaj jihvāyāṁ na tad-bahiḥ |

yad-bahis tan na kurvanti vicitra-caritāḥ striyaḥ ||63||

ke nāma na vinaśyanti mithyā-jñānān nitambinīm |

ramyāṁ te upasarpanti dīpābhāṁ śalabhā yathā ||64||

antar-viṣa-mayā hy etā bahiś caiva manoramāḥ |

guñjā-phala-samākārā yoṣitaḥ kena nirmitāḥ ||65||

tāḍitā api daṇḍena śastrair api vikhaṇḍitāḥ |

na vaśaṁ yoṣito yānti na dānair na ca saṁstavaiḥ ||66||

āstāṁ tāvat kim anyena daurātmyeneha yoṣitām |

vidhṛtaṁ svodareṇāpi ghnanti putram api svakam ||67||

rūkṣāyāṁ sneha-sad-bhāvaṁ kaṭhorāyāṁ sumārdavam |

nīrasāyāṁ rasaṁ bālo bālikāyāṁ vikalpayet ||68||

makara āha—bho mitra ! astv etat | paraṁ kiṁ karomi ? mamānartha-dvayam etat sañjātam | ekas tāvad gṛha-bhaṅgaḥ | aparas tvad-vidhena mitreṇa saha citta-viśleṣaḥ | athavā bhavaty evaṁ daiva-yogāt | uktaṁ ca yataḥ—

yādṛśaṁ mama pāṇḍityaṁ tādṛśaṁ dviguṇaṁ tava |

nābhūj jāro na bhartā ca kiṁ nirīkṣasi nagnike ||69||

vānara āha—katham etat ?

makaro’bravīt—

### kathā 12

## hālika-dampatī-kathā

kasmiṁścid adhiṣṭhāne hālika-dampatī prativasataḥ sma | sā ca hālika-bhāryā patyur vṛddha-bhāvāt sadaivānya-cittā na kathañcid gṛhe sthairyam ālambate | kevalaṁ para-puruṣān anveṣamāṇā paribhramati | atha kenacit para-vittāpahārakeṇa dhūrtena sā lakṣitā vijane proktā ca—subhage ! mṛta-bhāryo’ham | tvad-darśanena smara-pīḍitaś ca | tad dīyatāṁ me rati-dakṣiṇā |

tatas tayābhihitam—bhoḥ subhaga ! yady evaṁ tad asti me patyuḥ prabhūtaṁ dhanam | sa ca vṛddhatvāt pracalitum apy asamarthaḥ | tatas tad-dhanam ādāyāham āgacchāmi | yena tvayā sahānyatra gatvā yathecchayā rati-sukham anubhaviṣyāmi |

so’bravīt—rocate mahyam apy etat | tat pratyūṣe’tra sthāne śīghram eva samāgantavyam, yena śubhataraṁ kiñcin nagaraṁ gatvā tvayā saha jīva-lokaḥ saphalīkriyate |

sāpi tatheti pratijñāya prahasita-vadanā sva-gṛhaṁ gatvā rātrau prasupte bhartari sarvaṁ vittam ādāya pratyūṣa-samaye tat-kathita-sthānam upādravat | dhūrto’pi tām agre vidhāya dakṣiṇāṁ diśam āśritya satvara-gatiḥ prasthitaḥ |

evaṁ tayor vrajator yojana-dvaya-mātreṇāgrataḥ kācin nadī samupasthitā | tāṁ dṛṣṭvā dhūrtaś cintayāmāsa—kim aham anayā yauvana-prānte vartamānayā kariṣyāmi | kiṁ ca kadāpy asyāḥ pṛṣṭhataḥ ko’pi sameṣyati | tan me mahān anarthaḥ syāt | tat kevalam asyā vittam ādāya gacchāmi |

iti niścitya tām uvāca—priye ! sudustareyaṁ mahānadā | tad ahaṁ dravya-mātrāṁ pāre dhṛtvā samāgacchāmi | tatas tvām ekākinīṁ sva-pṛṣṭham āropya sukhenottārayiṣyāmi |

sā prāha—subhaga ! evaṁ kriyatām | ity uktvāśiṣaṁ vittaṁ tasmai samarpayāmāsa |

atha tenābhihitaṁ—bhadre ! paridhānācchādana-vastram api samarpaya | yena jala-madhye niḥśaṅkaṁ vrajasi | tathānuṣṭhite dhūrto vittaṁ vastra-yugalaṁ cādāya yathācintita-viṣayaṁ gataḥ |

sāpi kaṇṭha-niveśita-hasta-yugalā sodvegā nadī-pulina-deśa upaviṣṭā yāvat tiṣṭhati tāvad etasminn antare kācic chṛgālikā māṁsa-piṇḍa-gṛhīta-vadanā tatrājagāma | āgatya ca yāvat paśyati, tāvan nadī mahān matsyaḥ salilān niṣkramya bahiḥ sthita āste | evaṁ ca dṛṣṭvā sā māṁsa-piṇḍaṁ samutsṛjya taṁ matsyaṁ pratyupādravat | atrāntaraṁ ākāśād āvatīrthaṁ ko’pi pratyupādravat | atrāntaram ākāśād avatīrya ko’pi gṛdhras taṁ māṁsa-piṇḍam ādāya punaḥ kham utpatāta | matsyo’pi śṛgālikāṁ dṛṣṭvā nadyāṁ praviveśa | sā śṛgālikāṁ dṛṣṭvā nadyāṁ praviveśa | sā śṛgālikā vyartha-śramā gṛdhram avalokayantī tayā nagnikayā sa-smitam abhihitā—

gṛdhreṇāpahṛtaṁ māṁsaṁ matsyo'pi salilaṁ gataḥ |

matsya-māṁsa-paribhraṣṭe kiṁ nirīkṣyasi jambuke ||70||

mitraṁ hy amitratāṁ yātam aparaṁ me priyā mitrā |

gṛham anyena ca vyāptaṁ kim adyāpi bhaviṣyati ||71||

athavā yuktam idam ucyate—

kṣate prahārā nipatanty abhīkṣṇam anna-kṣaye vardhati jāṭharāgniḥ |

āpatsu vairāṇi samudbhavanti vāme vidhau sarvam idaṁ narāṇām ||72||

tat kiṁ karomi ? kim anena saha yuddhaṁ karomi ? kiṁ vā sāmnaiva sambodhya gṛhān niḥsārayāmi ? kiṁ vā bhedaṁ dānaṁ vā karomi ? athavāmum eva vānara-mitraṁ pṛcchāmi ? uktaṁ ca—

yaḥ pṛṣṭvā kurute kāryaṁ praṣṭavyān sva-hitān gurūn |

na tasya jāyate vighnaḥ kasmiṁścid api karmaṇi ||73||

evaṁ sampradhārya bhūyo'pi tam eva jambū-vṛkṣam ārūḍhaṁ kapim apṛcchat—bho mitra ! paśya me manda-bhāgyatām | tat samprati gṛham api me balavattareṇa makareṇa ruddham | tad ahaṁ tvāṁ praṣṭum abhyāgataḥ | kathaya kiṁ karomi ? sāmādīnām upāyānāṁ madhye kasyātra viṣayaḥ ?

sa āha—bhoḥ kṛtaghna pāpa-cārin ! mayā niṣiddho'pi kiṁ bhūyo mām anusarasi | nāhaṁ tava mūrkhasyopadeśam api dāsyāmi |

tac chrutvā makaraḥ prāha—bho mitra ! sāparādhasya me pūrva-sneham anusmṛtya hitopadeśaṁ dehi |

vānara āha—nāhaṁ te kathayiṣyāmi | yad bhāryā-vākyena bhavatāhaṁ samudre prakṣiptuṁ nītaḥ | tad evaṁ na yuktam | yadyapi bhāryā sarva-lokād api vallabhā bhavati, tathāpi na mitrāṇi bāndhavāś ca bhāryā-vākyena samudre prakṣipyante | tan mūrkha ! mūḍhatvena nāśas tava mayā prāg eva nivedita āsīt, yataḥ—

satāṁ vacanam ādiṣṭaṁ madena na karoti yaḥ |

sa vināśam avāpnoti ghaṇṭoṣṭra iva satvaram ||74||

makara āha—katham etat ?

so’bravīt—

### kathā 13

## ujjvalaka-rathakāra-kathā

kasmiṁścid adhiṣṭhāne ujjvalako nāma rathakāraḥ prativasati sma | sa cātīva dāridryopahataś cintitavān—aho ! dhig iyaṁ daridratāsmad-gṛhe | yataḥ sarvo’pi janaḥ sva-karmaṇaiva ratas tiṣṭhati | asmadīyaḥ punar vyāpāro nātrādhiṣṭhāne’rhati | yataḥ sarva-lokānāṁ cirantanāś caturbhūmikā gṛhāḥ santi | mama ca nātra | tat kiṁ madīyena rathakāratvena prayojanam ? iti cintayitvā deśān niṣkrāntaḥ |

yāvat kiñcid vanaṁ gacchati tāvad gahvarākāra-vana-gahana-madhye sūryāstam anavelāyāṁ sva-yūthād bhraṣṭāṁ prasava-vedanayā pīḍyamānām uṣṭrīm apaśyat | sa ca dāseraka-yuktām uṣṭrīṁ gṛhītvā sva-sthānābhimukhaḥ prasthitaḥ | gṛham āsādya rajjuṁ gṛhītvā tām uṣṭrikāṁ babandha | tataś ca tīkṣṇaṁ paraśum ādāya tasyāḥ pallavānayanārthaṁ parvataika-deśe gataḥ | tatra ca nūtanāni komalāni bahūni pallavāni cchittvā śirasi samāropya tasyāgre nicikṣepa | tayā ca tāni śanaiḥ śanair bhakṣitāni | paścāt pallava-bhakṣaṇa-prabhāvād aharniśaṁ pīvara-tanur uṣṭrī sañjātā | so’pi dāserako mahān uṣṭraḥ sañjātaḥ | tataḥ sa nityam eva dugdhaṁ gṛhītvā sva-kuṭumbaṁ paripālayati |

atha rathakāreṇa vallabhatvād dāseraka-grīvāyāṁ mahatī ghaṇṭā pratibaddhā | paścād rathakāro vyacintayat—aho ! kim anyair duṣkṛta-karmabhiḥ | yāvan mamaitasmād evoṣṭrāparipālanād asya kuṭumbasya bhavyaṁ sañjātam | tat kim anyena vyāpāreṇa ?

evaṁ vicintya gṛham āgatya priyām āha—bhadre ! samīcīno’yaṁ vyāpāraḥ | tava sammatiś cet kuto’pi dhanikāt kiñcid dravyam ādāya mayā gurjara-deśe gantavyaṁ kalabha-grahaṇāya | tāvat tvayaitau yatnena rakṣaṇīyau | yāvad aham aparām uṣṭrīṁ nītvā samāgacchāmi |

tataś ca gurjara-deśaṁ gatvoṣṭrīṁ gṛhītvā sva-gṛham āgataḥ | kiṁ bahunā ? tena tathā kṛtaṁ yathā tasya pracurā uṣṭrāḥ karabhāś ca sammilitāḥ | tatas tena mahad uṣṭra-yūthaṁ kṛtvā rakṣā-puruṣo dhṛtaḥ | tasya prativarṣaṁ vṛttyā karabham ekaṁ prayacchati | prativarṣam anyac cāharniśaṁ dugdha-pānaṁ tasya nirūpitam | evaṁ rathakāro’pi nityam evoṣṭrī-karabha-vyāpāraṁ kurvan sukhena tiṣṭhati |

atha te dāserakā adhiṣṭhānopavanāhārthaṁ gacchanti | komala-vallīr yathecchayā bhakṣayitvā mahati sarasi pānīyaṁ pītvā sāyantana-samaye mandaṁ mandaṁ līlayā gṛham āgacchanti | sa ca pūrva-dāserako madātirekāt pṛṣṭha āgatya milati | tatas taiḥ kalabhair abhihitam—aho ! manda-matir ayaṁ dāserako yathā yūthād bhraṣṭaḥ pṛṣṭhe sthitvā ghaṇṭāṁ vādayann āgacchati | yadi kasyāpi duṣṭa-sattvasya mukhe patiṣyati, tan nūnaṁ mṛtyum avāpsyati |

atha tasya tad-vanaṁ gāhamānasya kaścit siṁho ghaṇṭā-ravam ākarṇya samāyātaḥ | yāvad avalokayati, tāvad uṣṭrī-dāserakāṇāṁ yūthaṁ gacchati | ekas tu punaḥ pṛṣṭhe krīḍāṁ kurvan vallarīś caran yāvat tiṣṭhati, tāvad anye dāserakāḥ pānīyaṁ pītvā sva-gṛhe gatāḥ | so’pi vanān niṣkramya yāvad diśo’valokayati, tāvan na kañcin mārgaṁ paśyati vetti ca | yūthād bhraṣṭo mandaṁ mandaṁ bṛhac-chabdaṁ kurvan yāvat kiyad-dūraṁ gacchati, tāvat tac-chabdānusārī siṁho’pi kramaṁ kṛtvā nibhṛto’yaṁ vyavasthitaḥ | tato yāvad uṣṭraḥ samīpam āgataḥ, tāvat siṁhena lambhayitvā grīvāyāṁ gṛhīto māritaś ca |

--o)0(o--

ato’haṁ bravīmi—satāṁ vacanam ādiṣṭam (74) iti |

atha tac chrutvā makaraḥ prāha—

upadeśa-pradātṝṇāṁ narāṇāṁ hitam icchatām |

parasminn iha loke ca vyasanaṁ nopapadyate ||75||

tata sarvathā kṛtaghnasyāpi me kuru prasādam upadeśa-pradānena | uktaṁ ca—

upakāriṣu yaḥ sādhuḥ sādhutve tasya ko guṇaḥ |

apakāriṣu yaḥ sādhuḥ sa sādhuḥ sadbhir ucyate ||76||

tad ākarṇya vānaraḥ prāha—bhadra ! yady evaṁ tarhi tatra gatvā tena saha yuddhaṁ kuru | uktaṁ ca—

hatas tvaṁ prāpsyasi svargaṁ jīvan gṛham atho yaśaḥ |

yudhyamānasya te bhāvi guṇa-dvayam anuttamam ||77||

uttamaṁ praṇipātena śūraṁ bhedena yojayet |

nīcam alpa-pradānena sama-śaktiṁ parākramaiḥ ||78||

makara āha—katham etat ?

so’bravīt—

### kathā 14

## mahācaturakākhya-śṛgāla-kathā

āsīt kasmiṁścid deśe mahā-caturako nāma śṛgālaḥ | tena kadācid araṇye svayaṁ mṛto gajaḥ samāsāditaḥ | tasya samantāt paribhramati, paraṁ kaṭhināṁ tvacaṁ bhettuṁ na śaknoti | athātrāvasara itaś cetaś ca vicaran kaścit siṁhas tatraiva pradeśe samāyayau |

atha siṁhaṁ samāgataṁ dṛṣṭvā sa kṣiti-tala-vinyasta-mauli-maṇḍalaḥ saṁyojita-kara-yugalaḥ sa-vinayam uvāca—svāmin ! tvadīyo’haṁ lāguḍikaḥ sthitas tvad-arthe gajam imaṁ rakṣāmi | tad enaṁ bhakṣayatu svāmī |

taṁ praṇataṁ dṛṣṭvā siṁhaḥ prāha—bhoḥ ! nāham anyena hataṁ sattvaṁ kadācid api bhakṣayāmi | tat tavaiva gajo’yaṁ mayā prasādīkṛtaḥ |

tac chrutvā śṛgālaḥ sānandam āha—yuktam idaṁ svāmino nija-bhṛtyeṣu | uktaṁ ca yataḥ—

antyāvastho’pi mahān svāmi-guṇān na jahāti śuddhatayā |

na śveta-bhāvam ujjhati śaṅkhaḥ śikhi-bhukta-mukto’pi ||79||

atha siṁhe gate kaścid vyāghraḥ samāyayau | tam api dṛṣṭvāsau vyacintayat—aho ! ekas tāvad durātmā praṇipātenāpavāhitaḥ | tat katham idānīm enam apavāhayiṣyāmi ? nūnaṁ śūro’yam | na khalu bhedaṁ vinā sādhyo bhaviṣyati | uktaṁ ca yataḥ—

na yatra śakyate kartuṁ sāma dānam athāpi vā |

bhedas tatra prayoktavyo yataḥ sa vaśa-kārakaḥ ||80||

kiṁ ca sarva-guṇa-sampanno’pi bhedena badhyate | uktaṁ ca yataḥ—

antaḥ-sthenāviruddhena suvṛttenāticāruṇā |

antar-bhinnena samprāptaṁ mauktikenāpi bandhanam ||81||

evaṁ sampradhārya tasyābhimukho bhūtvā garvād unnata-kandharaḥ sa-sambhramam uvāca—māma ! katham atra bhavān mṛtyu-mukhe praviṣṭaḥ | yenaiṣa gajaḥ siṁhena vyāpāditaḥ | sa ca mām etad rakṣaṇaṁ niyujya nadyāṁ snānārthaṁ gataḥ | tena ca gacchatā mama samādiṣṭam—yadi kaścid iha vyāghraḥ samāyāti, tvayā suguptaṁ mām āvedanīyam | yena vanam idaṁ mayā nirvyāghraṁ kartavyam | yataḥ pūrvaṁ vyāghreṇaikena mayā vyāpādito gajaḥ śūnye bhakṣayitvocchiṣṭatāṁ nītaḥ | tad-dinād ārabhya vyāghrān prati prakupito’smi |

tac chrutvā vyāghraḥ santrastam āha—bho bhāgineya ! dehi me prāṇa-dakṣiṇām | tvayā tasyātra cirāyāyātasyāpi madīyā kāpi vārtā nākhyeyā | evam abhidhāya satvaraṁ palāyāñcakre |

atha gate vyāghre tatra kaścid dvīpī samāyātaḥ | tam api dṛṣṭvāsau vyacintayat—dṛḍha-daṁṣṭro’yaṁ citrakaḥ | tad asya pārśvād asya gajasya yathā carma-cchedo bhavati tathā karomi | evaṁ niścitya tam apy uvāca—bho bhaginī-suta ! kim iti cirād dṛṣṭo’si | kathaṁ ca bubhukṣita iva lakṣyase ? tad atithir asi me | eṣa gajaḥ siṁhena hatas tiṣṭhati | ahaṁ cāsya tad-ādiṣṭo rakṣā-pālaḥ | paraṁ tathāpi yāvat siṁho na samāyāti, tāvad asya gajasya māṁsaṁ bhakṣayitvā tṛptiṁ kṛtvā drutataraṁ vraja |

sa āha—māma, tad evaṁ tan na kāryaṁ me māṁsāśanena, yato jīvan naro bhadra-śatāni paśyati | uktaṁ ca—yac chakyaṁ grasitaṁ yasya grastaṁ pariṇamec ca yat (23) ity ādi | tat sarvathā tad eva bhujyate yad eva pariṇamati | tad aham ito’payāsyāmi |

śṛgāla āha—bho adhīra ! viśrabdho bhūtvā bhakṣaya tvam | tasyāgamanaṁ dūrato’pi tavāhaṁ nivedayiṣyāmi | tathānuṣṭhite dvīpinā bhinnāṁ tvacaṁ vijñāya jambūkenābhihitam—bho bhaginī-suta ! gamyatām | eṣa siṁhaḥ samāyāti |

tac chrutvā citrako dūraṁ praṇaṣṭaḥ | atha yāvad asau tad-bheda-kṛta-dvāreṇa kiñcin māṁsaṁ bhakṣayati, tāvad atisaṅkruddho’paraḥ śṛgālaḥ samāyayau | atha tam ātma-tulya-parākramaṁ dṛṣṭvā—uttamaṁ praṇipātena śūraṁ bhedena yojayet (78) iti ślokaṁ paṭhan tad-abhimukha-kṛta-prayāṇaḥ sva-daṁṣṭrābhis taṁ vidārya diśo bhāgaṁ kṛtvā svayaṁ sukhena cira-kālaṁ hasti-māṁsaṁ bubhuje |

evaṁ tvam api taṁ ripuṁ sva-jātīyaṁ yuddhena paribhūya diśo-bhāgaṁ kuru | no cet paścād baddha-mūlād asmāt tvam api vināśam avāpsyasi | uktaṁ ca yataḥ—

sambhāvyaṁ goṣu sampannaṁ sambhāvyaṁ brāhmaṇe tapaḥ |

sambhāvyaṁ strīṣu cāpalyaṁ sambhāvyaṁ jātito bhayam ||82||

anyac ca—

subhikṣāṇi vicitrāṇi śithilāḥ paura-yoṣitaḥ |

eko doṣo videśasya svajātir yad virudhyate ||83||

makara āha—katham etat ?

vānaro’bravīt—

### kathā 15

## citrāṅga-nāma-sārameya-kathā

asti kasmiṁścid adhiṣṭhāne citrāṅgo nāma sārameyaḥ | tatra ca cira-kālaṁ durbhikṣaṁ patitam | annābhāvāt sārameyādayo niṣkulatāṁ gantum ārabdhāḥ | atha citrāṅgaḥ kṣutkṣāma-kaṇṭhas tad-bhayād deśāntaraṁ gataḥ | tatra ca kasmiṁścit pure kasyacid gṛha-medhino gṛhiṇyāḥ prasādena pratidinaṁ gṛhaṁ praviśya vividhānnāni bhakṣayan parāṁ tṛptiṁ gacchati | paraṁ tad-gṛhād bahir niṣkrānto’nyair madoddhata-sārameyaiḥ sarva-dikṣu parivṛtya sarvāṅgaṁ daṁṣṭrābhir vidāryate | tatas tena vicintitavān—aho ! varaṁ sva-deśo yatra durbhikṣe’pi sukhena sthīyate | na ca ko’pi yuddhaṁ karoti | tad evaṁ sva-nagaraṁ vrajāmi ity avadhārya sva-sthānaṁ prati jagāma |

athāsau deśāntarāt samāyātaḥ sarvair api svajanaiḥ pṛṣṭaḥ—bhoś citrāṅga ! kathayāsmākaṁ deśāntara-vārtām | kīdṛg deśaḥ ? kiṁ ceṣṭitaṁ lokasya ? ka āhāraḥ ? kaś ca vyavahāras tatra iti |

sa āha—kiṁ kathyate videśasya svarūpa-viṣayaḥ ? subhikṣāṇi vicitrāṇi śithilāḥ paura-yoṣitaḥ (83) iti paṭhati |

so’pi makaras tad-upadeśaṁ śrutvā kṛta-maraṇa-niścayo vānaram anujñāpya svāśrayaṁ gataḥ | tatra ca tena sva-gṛha-praviṣṭenātatāyinā saha vigrahaṁ kṛtvā dṛḍha-sattvāvaṣṭambhanāc ca taṁ vyāpādya svāśrayaṁ ca labdhvā sukhena cira-kālam atiṣṭhat | sādhv idam ucyate—

akṛtvā pauruṣaṁ yā śrīḥ kiṁ tayālasa-bhāgyayā |

kuraṅgo’pi samaśnāti daivād upanataṁ tṛṇam ||84||

iti śrī-viṣṇu-śarma-viracite pañcatantre labdha-praṇāśaṁ nāma

caturthaṁ tantraṁ samāptam

||4||

# v.

### pañcamaṁ tantram

**aparīkṣita-kārakam**

## kṣapaṇaka-kathā

athedam ārabhyate’parīkṣita-kārakaṁ nāma pañcamaṁ tantram | tasyāyam ādimaḥ ślokaḥ—

kudṛṣṭaṁ kuparijñātaṁ kuśrutaṁ kuparīkṣitam |

tan nareṇa na kartavyaṁ nāpitenātra yat kṛtam ||1||

tad yathānuśrūyate—asti dākṣiṇātye janapade pāṭaliputraṁ nāma nagaram | tatra maṇibhadro nāma śreṣṭhī prativasati sma | tasya ca dharmārtha-kāma-mokṣa-karmāṇi kurvato vidhi-vaśād dhana-kṣayaḥ sañjātaḥ | tato vibhava-kṣayād apamāna-paramparayā paraṁ viṣādaṁ gataḥ | athānyadā rātrau suptiś cintitavān—aho dhig iyaṁ daridratā | uktaṁ ca—

śīlaṁ śaucaṁ kṣāntir dākṣiṇyaṁ madhuratā kule janma |

na virājanti hi sarve vitta-vihīnasya pusuṣasya ||2||

māno vā darpo vā vijñānaṁ vibhramaḥ subuddhir vā |

sarvaṁ praṇaśyati samaṁ vitta-vihīno yadā puruṣaḥ ||3||

pratidivasaṁ yāti layaṁ vasanta-vātāhateva śiśira-śrīḥ |

buddhir buddhimatām api kuṭumba-bhara-cintayā satatam ||4||

naśyati vipulamater api buddhiḥ puruṣasya manda-vibhavasya |

ghṛta-lavaṇa-taila-taṇḍula-vastrendhana-cintayā satatam ||5||

gaṇanam iva naṣṭa-tārakaṁ

suṣkam iva saraḥ śmaśānam iva raudram |

priya-darśanam api rūkṣaṁ

bhavati gṛhaṁ dhana-vihīnasya ||6||

na vibhāvyante laghavo vitta-vihīnāḥ puro’pi nivasantaḥ |

satataṁ jāta-vinaṣṭāḥ payasām iva budbudāḥ payasi ||7||

sukulaṁ kuśalaṁ sujanaṁ vihāya kula-kuśala-śīla-vikale’pi |

āḍhye kalpa-tarāv iva nityaṁ rajyanti jana-nivahāḥ ||8||

viphalam iha pūrva-sukṛtaṁ vidyāvanto’pi kula-samudbhūtāḥ |

yasya yadā vibhavaḥ syāt tasya tadā dāsatāṁ yānti ||9||

laghur ayam āha na lokaḥ kāmaṁ garjantam api patiṁ payasām |

sarvam alajjākaram iha yad yat kurvanti paripūrṇāḥ ||10||

evaṁ sampradhārya bhūyo’py acintayat—tad aham anaśanaṁ kṛtvā prāṇān utsṛjāmi | kim anena vyartha-jīvita-vyasanena ? evaṁ niścayaṁ kṛtvā suptaḥ | atha tasya svapne padmanidhiḥ kṣapaṇaka-rūpo darśanaṁ dattvā provāca—bhoḥ śreṣṭhin ! mā tvaṁ vairāgyaṁ gaccha | ahaṁ padmanidhis tava pūrva-puruṣopārjitaḥ | tad anenaiva rūpeṇa prātas tvad-gṛham āgamiṣyāmi | tat tvayāhaṁ laguḍa-prahāreṇa śirasi tāḍanīyaḥ, yena kanaka-mayo bhūtvākṣayo bhavāmi |

atha prātaḥ prabuddhaḥ san svapnaṁ smaraṁś cintā-cakram ārūḍhas tiṣṭhati—aho satyo’yaṁ svapnaḥ kiṁ vā asatyo bhaviṣyati, na jñāyate | athavā nūnaṁ mithyānena bhāvyam | yato’ham ahar-niśaṁ kevalaṁ vittam eva cintayāmi | uktaṁ ca—

vyādhitena sa-śokena cintā-grastena jantunā |

kāmārtenātha mattena dṛṣṭaḥ svapno nirarthakaḥ ||11||

etasminn antare tasya bhāryayā kaścin nāpitaḥ pāda-prakṣālanāyāhūtaḥ atrāntare ca yathā-nirdiṣṭaḥ kṣapaṇakaḥ sahasā prādurbabhūva | atha sa tam ālokya prahṛṣṭa-manā yathāsanna-kāṣṭha-daṇḍena taṁ śirasy atāḍayat | so’pi suvarṇa-mayo bhūtvā tat-kṣaṇāt bhūmau nipatitaḥ | atha taṁ sa śreṣṭhī nibhṛtaṁ sva-gṛha-madhye kṛtvā nāpitaṁ santoṣya provāca—tad etad dhanaṁ vastrāṇi ca mayā dattāni gṛhāṇa | bhadra ! punaḥ kasyacin nākhyeyo’yaṁ vṛttāntaḥ |

nāpito’pi sva-gṛhaṁ gatvā vyacintayat—nūnam ete sarve’pi nagnakāḥ śirasi tāḍitāḥ kāñcana-mayā bhavanti | tad aham api prātaḥ prabhūtān āhūya laguḍaiḥ śirasi hanmi, yena prabhūtaṁ hāṭakaṁ me bhavati | evaṁ cintayato mahatā kaṣṭena niśāticakrāma |

atha prabhāte’bhyutthāya bṛhal laguḍam ekaṁ praguṇīkṛtya, kṣapaṇaka-vihāraṁ gatvā jinendrasya pradakṣiṇa-trayaṁ vidhāya, jānubhyām avaniṁ gatvā vaktra-dvāra-nyastottarīyāñcalas tāra-svareṇemaṁ ślokam apaṭhat—

jayanti te jinā yeṣāṁ kevala-jñāna-śālinām |

ā janmanaḥ smarotpattau mānasenoṣarāyitam ||12||

anyac ca—

sā jihvā yā jinaṁ stauti tac-cittaṁ yaj jine ratam |

tau eva tu karau ślāghyau yau tat-pūjā-karau karau ||13||

tathā ca—

dhyāna-vyājam upetya cintayasi kām unmīlya cakṣuḥ kṣaṇaṁ

paśyānaṅga-śarāturaṁ janam imaṁ trātāpi no rakṣasi |

mithyā-kāruṇiko’si nirghṛṇataras tvattaḥ kuto’nyaḥ pumān

serṣyaṁ māra-vadhūbhir ity abhihito bauddho jinaḥ pātu vaḥ ||14||

evaṁ saṁstūya, tataḥ pradhāna-kṣapaṇakaṇam āsādya kṣiti-nihita-jānu-caraṇaḥ—namo’stu vande ity uccārya, labdha-dharma-vṛddhy-āśīrvādaḥ sukha-mālikānugraha-labdha-vratādeśa uttarīya-nibaddha-granthiḥ sapraśrayam idam āha—bhagavan adya viharaṇa-kriyā samasta-muni-sametenāsmad-gṛhe kartavyā |

tac chrutvā nāpita āha—bhagavan ! vedmy ahaṁ yuṣmad-dharmam | paraṁ bhavato bahu-śrāvakā āhvayanti | sāmprataṁ punaḥ pustakācchādana-yogyāni karpaṭāni bahu-mūlyāni praguṇīkṛtāni | tathā pustakānāṁ lekhanārthaṁ lekhakānāṁ ca vittaṁ sañcitam āste tat sarvathā kālocitaṁ kāryam |

tato nāpito’pi sva-gṛhaṁ gataḥ | tatra ca gatvā khadira-mayaṁ laguḍaṁ sajjīkṛtya kapāṭa-yugalaṁ dvāri samādhāya sārdha-praharaika-samaye bhūyo’pi vihāra-dvāram āśritya sarvān bhakti-yuktān api paricita-śrāvakān parityajya prahṛṣṭa-manasas tasya pṛṣṭhato yayuḥ | athavā sādhv idam ucyate—

ekākī gṛha-santyaktaḥ pāṇi-pātro digambaraḥ |

so’pi sambādhyate loke tṛṣṇayā paśya kautukam ||15||

jīryante jīryataḥ keśā dantā jīryanti jīryataḥ |

cakṣuḥ śrotre ca jīryete tṛṣṇaikā taruṇāyate ||16||

tataḥ paraṁ gṛha-madhye tān praveśya dvāraṁ nibhṛtaṁ pidhāya, laguḍa-prahāraiḥ śirasy atāḍayat | te’pi tāḍyamānā eke mṛtāḥ, anye bhinna-mastakā phūtkartum upacakramire | atrāntare tam ākrandam ākarṇya koṭara-kṣapālenābhihitam—bho bhoḥ kim ayaṁ kolāhalo nagara-madhye ? tad gamyatām |

te sa sarve tadādeśakāriṇas tat-sahitā vegāt tad-gṛhaṁ gatā yāvat paśyanti tāvad rudhira-plāvita-dehāḥ palāyamānā nagnakā dṛṣṭāḥ pṛṣṭāś ca—bhoḥ kim etat ? te procur yathāvasthitaṁ nāpita-vṛttam |

tair api sa nāpito baddho hata-śeṣaiḥ saha dharmādhiṣṭhānaṁ nītaḥ | tair nāpitaḥ pṛṣṭaḥ—bhoḥ ! kim etat bhavatā kukṛtyam anuṣṭhitam ?

sa āha—kiṁ karomi ? mayā śreṣṭhi-maṇibhadra-gṛhe dṛṣṭa evaṁvidho vyatikaraḥ | so’pi sarvaṁ maṇiprabha-vṛttāntaṁ yathā-dṛṣṭam akathayat |

tataḥ śreṣṭhinam āhūya te bhaṇitavantaḥ—bhoḥ śreṣṭhin ! kiṁ tvayā kaścit kṣapaṇako vyāpāditaḥ ?

tataḥ tenāpi sarvaḥ kṣapaṇaka-vṛttāntas teṣāṁ niveditaḥ | atha tair abhihitam—aho śūlam āropyatām asau duṣṭātmā kuparikṣitakārī nāpitaḥ | tathānuṣṭhite tair abhihitam—

kukkuṭaṁ kuparijñātaṁ kuśrutaṁ kuparīkṣitam |

tan nareṇa na kartavyaṁ nāpitenātra yat kṛtam ||16||

athavā sādhv idam ucyate—

aparīkṣya na kartavyaṁ kartavyaṁ suparīkṣitam |

paścād bhavati santāpo brāhmaṇī nakulaṁ yathā ||17||

maṇibhadra āha—katham etat ?

te dharmādhikāriṇaḥ procuḥ—

### kathā 1

## brāhmaṇī-nakula-kathā

kasmiṁścid adhiṣṭhāne devaśarmā nāma brāhmaṇaḥ prativasati sma | tasya bhāryā prasūtā sutam ajanayat | tasminn eva dine nakulī nakulaṁ prasūya sṛtā | atha sā suta-vatsalā dārakavattam api nakulaṁ stanya-dānābhyaṅga-mardanādibhiḥ pupoṣa, paraṁ tasya na viśvasiti | apatya-snehasya sarva-snehātiriktatayā satatam evam āśaṅkate yat kadācid eṣa sva-jāti-doṣa-vaśād asya dārakasya viruddham ācariṣyati iti | uktaṁ ca—

kuputro’pi bhavet puṁsāṁ hṛdayānanda-kārakaḥ |

durvinītaḥ kurūpo’pi mūrkho’pi vyasanī khalaḥ ||18||

evaṁ ca bhāṣate lokaś candanaṁ kila śītalam |

putra-gātrasya saṁsparśaś candanād atiricyate ||19||

sauhṛdasya na vāñchanti janakasya hitasya ca |

lokāḥ prapālakasyāpi yathā putrasya bandhanam ||20||

atha sā kadācic chayyāyāṁ putraṁ śāyayitvā jala-kumbham ādāya patim uvāca—brāhmaṇa, jalārtham ahaṁ taḍāge yāsyāmi | tvayā putro’yaṁ nakulād rakṣaṇīyaḥ |

atha tasyāṁ gatāyāṁ, pṛṣṭhe brāhmaṇo’pi śūnyaṁ gṛhaṁ muktvā bhikṣārthaṁ kvacin nirgataḥ | mātāpi taṁ rudhira-klinna-mukham ālokya śaṅkita-cittā nūnam anena durātmanā dārako bhakṣitaḥ iti niścintya kopāt tasyopari taṁ jala-kumbhaṁ cikṣepa |

evaṁ sā nakulaṁ vyāpādya yāvat pralapantī gṛhe āgacchati, tāvat sutas tathaiva suptas tiṣṭhati | samīpe kṛṣṇa-sarpaṁ khaṇḍaśaḥ kṛtam avalokya putra-vadha-śokenātma-śiro vakṣaḥ-sthalaṁ ca tāḍitum ārabdhā |

atrāntare brāhmaṇo gṛhīta-nirvāpaḥ samāyāto yāvat paśyati tāvat putra-śoko’bhitaptā brāhmaṇī pralapati—bho bho lobhātman ! lobhābhibhūtena tvayā na kṛtaṁ mad-vacaḥ | tad anubhava sāmprataṁ putra-mṛtyu-duḥkha-vṛkṣa-phalam | athavā sādhv idam ucyate—

atilobho na kartavyaḥ kartavyas tu pramāṇataḥ |

atilobhaja-doṣeṇa jambuko nidhanaṁ gataḥ ||21||

brāhmaṇa āha—kim etat ?

sā prāha—

### kathā 2

## lobhāviṣṭa-cakra-dhara-kathā

kasmiṁścid adhiṣṭhāne catvāro brāhmaṇa-putrāḥ parasparaṁ mitratāṁ gatā vasanti sma | te cāpi dāridryopahatāḥ parasparaṁ mantraṁ cakruḥ—aho dhig iyaṁ daridratā ! uktaṁ ca—

varaṁ vanaṁ vyāghra-gajādi-sevitaṁ

janena hīnaṁ bahu-kaṇṭakāvṛtam |

tṛṇāni śayyā paridhāna-valkalaḥ

na bandhu-madhye dhana-hīna-jīvitam ||22||

tathā ca—

svāmī dveṣṭi susevito’pi sahasā projjhanti sad-bāndhavāḥ

rājante na guṇās tyajanti tanujāḥ sphārībhavanty āpadaḥ |

bhāryā sādhu suvaṁśajāpi bhajate no yānti mitrāṇi ca

nyāyāropita-vikramāṇy api nṛṇāṁ yeṣāṁ na hi syād dhanam ||23||

śūraḥ surūpaḥ subhagaś ca vāgmī

śastrāṇi śāstrāṇi vidāṁkarotu |

arthaṁ vinā naiva yaśaś ca mānaṁ

prāpnoti martyo’tra manuṣya-loke ||24||

tānīndriyāṇy avikalāni tad eva nāma

sā buddhir apratihatā vacanaṁ tad eva |

arthoṣmaṇā virahitaḥ puruṣaḥ sa eva

bāhyaḥ kṣaṇena bhavatīti vicitram etat ||25||

tad gacchāmaḥ kutracid arthāya iti sammantrya sva-deśaṁ puraṁ ca sva-suhṛt-sahitaṁ gṛhaṁ ca parityajya prasthitāḥ | athavā sādhv idam ucyate—

satyaṁ parityajati muñcati bandhu-vargaṁ

śīghraṁ vihāya jananīm api janma-bhūmim |

santyajya gacchati videśam abhīṣṭa-lokaṁ

cintākulīkṛta-matiḥ puruṣo’tra loke ||26||

evaṁ krameṇa gacchanto’vantīṁ prāptāḥ | tatra siprājale kṛta-snānāḥ mahā-kālaṁ praṇamya yāvan nirgacchanti tāvat bhairavānando nāma yogī saṁmukho babhūva | tatas taṁ brāhmaṇocita-vidhinā sambhāvya tenaiva saha tasya maṭhaṁ jagmuḥ | atha tena pṛṣṭāḥ—kuto bhavantaḥ samāyātāḥ ? kva yāsyatha ? kiṁ prayojanam ?

tatas tair abhihitam—vayaṁ siddhi-yātrikāḥ | tatra yāsyāmo yatra dhanāptir mṛtyur vā bhaviṣyatīty eṣa niścayaḥ | uktaṁ ca—

duṣprāpyāṇi bahūni ca labhyante vāñchitāni draviṇāni |

avasara-tulitābhir alaṁ tanubhiḥ sāhasika-puruṣāṇām ||27||

tathā ca—

patati kadācin nabhasaḥ khāte pātālato’pi jalam eti |

daivam acintyaṁ balavad balavān nanu puruṣakāro’pi ||28||

abhimata-siddhir aśeṣā bhavati hi puruṣasya puruṣakāreṇa |

daivam iti yadapi kathayasi puruṣa-guṇaḥ so’py adṛṣṭākhyaḥ ||29||

bhayam atulaṁ guru-lokāt tṛṇam iva tulayanti sādhu sāhasikāḥ |

prāṇān adbhutam etac cārtiṁ caritaṁ hy udārāṇām ||30||

kleśasyāṅgam adattvā sukham eva sukhāni neha labhyante |

madhubhin mathanāyas tair āśliṣyati bāhubhir lakṣmīm ||31||

tasya kathaṁ na calā syāt patnī viṣṇor nṛsiṁhakasyāpi

māsāṁś caturo nidrāṁ yaḥ sevati jala-gataḥ satatam ||32||

duradhigamaḥ para-bhāgo yāvat puruṣeṇa sāhasaṁ na kṛtam |

jayati tulām adhirūḍho bhāsvān iha jalada-paṭalāni ||33||

tat kathyatām asmākaṁ kaścit dhanopāyo vivara-praveśa-śākinī-sādhana-śmaśāna-sevana-mahā-māṁsa-vikraya-sādhaka-varjita-prabhṛtīnām ekatama iti | adbhuta-śaktir bhavān śrūyate | vayam apy atisāhasikāḥ | uktaṁ ca—

mahānta eva mahatām arthaṁ sādhayituṁ kṣamāḥ |

ṛte samudrād anyaḥ ko bibharti baḍavānalam ||34||

bhairavānando'pi teṣāṁ siddhy-arthaṁ bahūpāyaṁ siddha-varti-catuṣṭayaṁ kṛtvārpayat | āha ca—gamyatāṁ himālaya-diśi | tatra samprāptānāṁ yatra vartiḥ patiṣyati, tatra nidhānam asandigdhaṁ prāpyasva | tatra sthānaṁ khanitvā nidhiṁ gṛhītvā vyāghuṭyatām |

tathānuṣṭhite teṣāṁ gacchatām ekatamasya hastād varitr nipapāta | athāsau yāvat taṁ praveśaṁ khanati tāvat tāmramayī bhūmiḥ | tatas tenābhihitam—aho, gṛhyatāṁ svecchayā tāmram |

anye procuḥ—bho mūḍha ! kim anena kriyate yat prabhūtam api dāridryaṁ na nāśayati | tad uttiṣṭha agrato gacchāmaḥ |

so'bravīt—yāntu bhavantaḥ | nāham agra yāsyāmi | evam abhidhāya tāmraṁ yathecchayā gṛhītvā prathamo nivṛttaḥ |

te trayo'pi agre prasthitāḥ | atha kiñcin-mātraṁ gatasyāgresarasya vartir nipapāta | so'pi yāvat khanitum ārabdhas tāvad rūpya-mayī kṣitiḥ | tataḥ praharṣitaḥ prāha, yat—bho bho, gṛhyatāṁ yathecchayā rūpyam | nāgre gantavyam |

tāv ūcatuḥ—bhoḥ pṛṣṭhatas tāmramayī bhūmiḥ | agrato rūpya-mayī | tan nūnam agre suvarṇa-mayī bhaviṣyati | kiṁ cānena prabhūtenāpi dāridrya-nāśo na bhavati | tad āvām agre yāsyāvaḥ |

evam uktvā dvāv apy agre prasthitau | so'pi sva-śaktyā rūpyam ādāya nivṛttaḥ | atha tayor api gacchator ekasyāgre vartiḥ papāta | so'pi prahṛṣṭo yāvat khanati, tāvat suvarṇa-bhūmiṁ dṛṣṭvā dvitīyaṁ prāha—bho, gṛhyatāṁ svecchayā suvarṇam | suvarṇād anyan na kiñcid uttamaṁ bhaviṣyati |

sa prāha—mūḍha ! na kiñcid vetsi | prāk tāmraṁ, tato rūpyaṁ, tataḥ suvarṇam | tan nūnam ataḥ paraṁ ratnāni bhaviṣyanti | yeṣām ekatamenāpi dāridrya-nāśo bhavati | tad uttiṣṭha, agre gacchāvaḥ | kim anena bhāra-bhūtenāpi prabhūtena ?

sa āha—gacchatu bhavān | aham atra sthitas tvāṁ pratipālayiṣyāmi | tathānuṣṭhite so'pi gacchann ekākī, grīṣmārka-pratāpa-santapta-tanuḥ pipāsākulitaḥ siddhi-mārga-cyuta itaś cetaś ca babhrāma |

atha bhrāmyan, sthalopari puruṣam ekaṁ rudhira-plāvita-gātraṁ bhramac-cakra-mastakam apaśyat | tato drutataraṁ gatvā tam avocat—bhoḥ ! ko bhavān ? kim evaṁ cakreṇa śirasi tiṣṭhasi ? tat kathaya me yadi kutracij jalam asti |

evaṁ tasya pravadatas tac cakraṁ tat-kṣaṇāt tasya śiraso brāhmaṇa-mastake caṭitam |

sa āha—bhadra, kim etat ?

sa āha—mamāpy evam etac chirasi caṭitam ?

sa āha—tat kathaya, kadaitad uttariṣyati ? mahatī me vedanā vartate |

sa āha—yadā tvam iva kaścid adhṛta-siddha-vartir evam āgatya, tvām ālāpayiṣyati tadā tasya mastakaṁ caṭiṣyati |

sa āha—kiyān kālas tavaivaṁ sthitasya ?

sa āha—sāmprataṁ ko rājā dharaṇī-tale ?

sa āha—vīṇā-vādana-paṭuḥ vatsa-rājaḥ |

sa āha—ahaṁ tāvat-kāla-saṅkhyāṁ na jānāmi | paraṁ yadā rāmo rājāsīt tavāhaṁ dāridryopahataḥ siddha-vartim ādāyānena pathā samāyātaḥ | tato mayānyo naro mastaka-śruta-cakro dṛṣṭaḥ, pṛṣṭaś ca | tataś caitaj jātam |

sa āha—bhadra ! kathaṁ tadaivaṁ sthitasya bhojana-jala-prāptir āsīt ?

sa āha—bhadra ! dhanadena nidhāna-haraṇa-bhayāt siddhānām etac-cakra-patana-rūpaṁ bhayaṁ darśitam | tena kaścid api nāgacchati | yadi kaścid āyāti, sa kṣut-pipāsā-nidrā-rahito jarā-maraṇa-varjitaḥ kevalam evaṁ vedanām anubhavati iti | tad ājñāpaya māṁ sva-gṛhāya | ity uktvā gataḥ |

tasmiṁś cirayati sa suvarṇa-siddhis tasyānveṣaṇa-paras tat-pada-paṅktyā yāvat kiñcid vanāntaram āgacchati tāvad rudhira-plāvita-śarīras tīkṣṇa-cakreṇa mastake bhramatā sa-vedanaḥ kvaṇann upaviṣṭhas tiṣṭhatīti dadarśa | tataḥ samīpavartinā bhūvā sarvārthaṁ pṛṣṭaḥ—bhadra ! kim etat ?

sa āha—vidhi-niyogaḥ |

sa āha—kathaṁ tat ? kathaya kāraṇam etasya |

so'pi tena pṛṣṭaḥ | sarvaṁ cakra-vṛttāntam akathayat |

tac chrutvāsau taṁ vigarhayann idam āha—bhoḥ ! niṣiddhas tvaṁ mayānekaśo na śṛṇoṣi me vākyam | tat kiṁ kriyate ? vidyāvān api kulīno'pi vastuto buddhi-rahito'si | athavā sādhv idam ucyate—

varaṁ buddhir na sā vidyā vidyāyā buddhir uttamā |

buddhi-hīno vinaśyanti yathā te siṁha-kārakāḥ ||35||

cakradhara āha—katham etat ?

suvarṇasiddhir āha—

### kathā 3

## siṁha-kāraka-mūrkha-brāhmaṇa-kathā

kasmiṁścid adhiṣṭhāne catvāro brāhmaṇa-putrāh paraṁ mitra-bhāvam upagatā vasanti sma | teṣāṁ trayaḥ śāstra-pāraṅgatāḥ parantu buddhi-rahitāḥ | ekas tu buddhimān kevalaṁ śāstra-parāṅmukhaḥ | atha taiḥ kadācin mitrair mantritam—ko guṇo vidyāyāḥ, yena deśāntaraṁ gatvā, bhūpatīn paritoṣyārthopārjanaṁ na kriyate | tat pūrva-deśaṁ gacchāvaḥ |

tathānuṣṭhite kiñcin mārgaṁ gatvā teṣāṁ jyeṣṭhataraḥ prāha—aho ! asmākam ekaś caturtho mūḍhaḥ | kevalaṁ buddhimān | na ca rāja-pratigraho buddhyā labhyate, vidyāṁ vinā | tan nāsmai svopārjitaṁ dāsyāmaḥ | tad gacchatu gṛham |

tato dvitīyenābhihitam—bhoḥ subuddhe ! gaccha tvaṁ sva-gṛhaṁ, yatas te vidyā nāsti |

tatas tṛtīyenābhihitam—aho, na yujyate evaṁ kartum | yato vayaṁ bālyāt prabhṛty ekatra krīḍitāḥ | tad āgacchatu mahānubhāvo'smad-upārjita-vittasya sama-bhāgī bhaviṣyatīti | uktaṁ ca—

kiṁ tayā kriyate lakṣmyā yā vadhūr iva kevalā |

yā na veśyeva sāmānyā pathikair upabhujyate ||36||

tathā ca—

ayaṁ nijaḥ paro veti gaṇanā laghu-cetasām |

udāra-caritānāṁ tu vasudhaiva kuṭumbakam ||37||

tad āgacchatv eṣo'pīti |

tathānuṣṭhite tair mārgāśritair aṭavyāṁ mṛta-siṁhasyāsthīni dṛṣṭāni | tataś caikenābhihitaṁ—aho ! adya vidyā-pratyayaḥ kriyate | kiñcid etat sattvaṁ mṛtaṁ tiṣṭhati | tad vidyā-prabhāveṇa jīvana-sahitaṁ kurmaḥ | aham asthi-sañcayaṁ karomi |

tataś ca tenautsukyād asthi-sañcayaḥ kṛtaḥ | dvitīyena carma-māṁsa-rudhiraṁ saṁyojitam | tṛtīyo'pi yāvaj jīvanaṁ sañcārayati, tāvat subuddhinā niṣiddhaḥ—bhoḥ tiṣṭhatu bhavān | eṣa siṁho niṣpādyate | yady enaṁ sajīvaṁ kariṣyasi tataḥ sarvān api vyāpādayiṣyati |

iti tenābhihitaḥ sa āha—dhiṅ mūrkha ! nāhaṁ vidyāyā viphalatāṁ karomi |

tatas tenābhihitaṁ—tarhi pratīkṣasva kṣaṇaṁ yāvad ahaṁ vṛkṣam ārohāmi |

tathānuṣṭhite, yāvat sajīvaḥ kṛtas tāvat te trayo'pi siṁhenotthāya vyāpāditāḥ | sa ca punar vṛkṣād avatīrya gṛhaṁ gataḥ | ato'haṁ bravīmi—varaṁ buddhir na sā vidyā iti |

 —o)0(o—

ataḥ param uktaṁ sa suvarṇasiddhinā—

api śāstreṣu kuśalā lokācāra-vivarjitāḥ |

sarve te hāsyatāṁ yānti yathā te mūrkha-paṇḍitāḥ ||38||

cakradhara āha—katham etat ?

so'bravīt—

### kathā 4

## mūrkha-paṇḍita-kathā

kasmiṁścid adhiṣṭhāne catvāro brāhmaṇāḥ parasparaṁ mitratvam āpannā vasanti sma | bāla-bhāve teṣāṁ matir ajāyata—bhoḥ veśāntaraṁ gatvā vidyāyā upārjanaṁ kriyate |

ath:anyasmin divase te brāhmaṇāḥ parasparaṁ niścayaṁ kṛtvā vidyopārjanārthaṁ kānyakubje gatāḥ | tatra ca vidyā-maṭhe gatvā paṭhanti | evaṁ dvādaśābdāni yāvad ekacittatayā paṭhitvā, vidyā-kuśalās te sarve sañjātāḥ |

tatas taiś caturbhir militvoktam—vayaṁ sarva-vidyā-pāraṅgatāḥ | tad-upādhyāyam utkalāpayitvā sva-deśaṁ gacchāmaḥ | tathaivānuṣṭhīyatām ity uktvā brāhmaṇāḥ upādhyāyam ukalāpayitvā anujñāṁ labdhvā pustakāni nītvā pracalitāḥ | yāvat kiñcin-mārgaṁ yānti, tāvad dvau panthānau samāyātau upaviṣṭāḥ sarve |

tatraikaḥ provāca—kena mārgeṇa gacchāmaḥ ?

etasmin samaye tasmin pattane kaścit vaṇik-putro mṛtaḥ | tasya dāhāya mahājano gato'bhūt | tataś catūrṇāṁ madhyād ekena pustakam avalokitam—mahājano yena gataḥ sa panthaḥ iti | tan mahā-jana-mārgeṇa gacchāmaḥ |

atha te paṇḍitā yāvan mahājanam elāpakena saha yānti, tāvad rāsabhaḥ kaścit tatra śmaśāne dṛṣṭaḥ | atha dvitīyena pustakam udghāṭyāvalokitam |

utsave vyasane prāpte durbhikṣe śatru-saṅkaṭe |

rāja-dvāre śmaśāne ca yas tiṣṭhati sa bāndhavaḥ ||39||

tad aho ! ayam asmadīyo bāndhavaḥ | tataḥ kaścit tasya grīvāyāṁ lagati | kaścit pādau prakṣālayati | atha yāvat te paṇḍitāh diśām avalokanaṁ kurvanti tāvat kaścid duṣṭo dṛṣṭaḥ | taiś coktam—etat kim ?

tāvat tṛtīyena pustakam udghāṭyoktam—dharmasya tvaritā gatiḥ | tan nūnam eṣa dharmas tāvat |

caturthenoktam—iṣṭaṁ dharmeṇa yojayet |

atha taiś ca rāsabha uṣṭra-grīvāyāṁ baddhaḥ | tat tu kenacit tat-svāmino rajakasyāgre kathitam | yāvad rajakas teṣāṁ mūrkha-paṇḍitānāṁ prahāra-karaṇāya samāyātas tāvat te praṇaṣṭāḥ |

tato tāvad agre kiñcit stokaṁ mārgaṁ yānti tāvat kācin nadī samāsāditā | tasya jala-madhye palāśa-patram āyātaṁ dṛṣṭvā paṇḍitenaikenoktam—āgamiṣyati yat patraṁ tas asmāṁs tārayiṣyati | etat kathayitvā tat-patrasyopari patito yāvan nadyā nīyate tāvat taṁ nīyamānam alokyānyena paṇḍitena keśāntaṁ gṛhītvoktam—

sarva-nāśe samutpanne ardhaṁ tyajati paṇḍitaḥ |

ardhena kurute kāryaṁ sarva-nāśo hi duḥsahaḥ ||40||

atha taiś ca paścāt gatvā kaścit grāma āsāditaḥ | te'pi grāmīṇair nimantritaḥ pṛthag gṛheṣu nītāḥ | tata ekasya sūtrikā ghṛtamaṇḍa-saṁyutā bhojane dattā | tato vicintya paṇḍitenoktaṁ yat—dīrgha-sūtrī vinaśyati iti | evam uktvā bhojanaṁ parityajya gataḥ | tathā dvitīyasya bhaṇḍakā dattāh | tenāyuktaṁ—ativistāra-vistīrṇaṁ tad bhaven na cirāyuṣam | sa bhojanaṁ tyaktvā gataḥ |

atha tṛtīyasya vāṭikā bhojane dattā | tatrāpi tena paṇḍitenoktam—chidreṣv anarthā bahulībhavanti | evaṁ te trayo'pi paṇḍitāḥ kṣutkṣāma-kaṇṭhāloke hāsyamānās tataḥ sthānāt sva-deśaṁ gatāḥ |

atha suvarṇa-siddhir āha—yat tvaṁ loka-vyavahāram ajānan mayā vāryamāṇo'pi na sthitaḥ tata īdṛśīm avasthātum upagataḥ | ato'haṁ bravīmi—api śāstreṣu kuśalāḥ iti |

tac chrutvā cakradhara āha—aho akāraṇam etat | yato hi—

subuddhayo vinaśyanti duṣṭa-daivena nāśitāḥ |

svalpa-dhīr api tasmiṁs tu kule nandati santatam ||41||

uktaṁ ca—

arakṣitaṁ tiṣṭhati daiva-rakṣitaṁ surakṣitaṁ daiva-hataṁ vinaśyati |

jīvaty anātho’pi vane visarjitaḥ kṛta-prayatno’pi gṛhe na jīvati ||42||

tathā ca—

śatabuddhiḥ śirastho'yaṁ lambate ca sahasra-dhīḥ |

eka-buddhir ahaṁ bhadre krīḍāmi vimale jale ||43||

suvarṇasiddhir āha—katham etat ?

sa āha—

### kathā 5

## matsya-maṇḍūka-kathā

kasmiṁścij jalāśaye śatabuddhiḥ sahasrabuddhiś ca dvau matsyau nivasataḥ sma | atha tayor ekabuddhir nāma maṇḍūko mitratāṁ gataḥ | evaṁ te trayo'pi jala-tīre velāyāṁ subhāṣita-goṣṭhī-sukham anubhūya, bhūyo'pi salilaṁ praviśanti |

atha kadācit teṣāṁ goṣṭhī-gatānāṁ tasmin jalāśaye samāyātāḥ | tataḥ salilāśayaṁ dṛṣṭvā mithaḥ procuḥ—aho bahu-matsyo'yaṁ hrado dṛśyate, svalpa-salilaś ca| tat prabhāte'trāgamiṣyāmaḥ | evam uktvā sva-gṛhaṁ gatāḥ |

matsyāś ca viṣaṇṇa-vadanā mitho mantraṁ cakruḥ | tato maṇḍūka āha—bhoḥ śatabuddhe ! śrutaṁ dhīvaroktaṁ bhavatā ? tat kim atra yujyate kartum ? palāyanam avaṣṭambho vā ? yat kartuṁ yuktaṁ bhavati tad ādiśyatām adya |

tac chrutvā sahasra-buddhiḥ prahasya āha—bhoḥ mitra ! mā bhaiṣīḥ | tayoḥ vacana-śravaṇa-mātrād eva bhayaṁ na kāryam | na bhetavyam | uktaṁ ca—

sarpāṇāṁ ca khalānāṁ ca sarveṣāṁ duṣṭa-cetasām |

abhiprāyā na sidhyanti tenedaṁ vartate jagat ||44||

tāvat teṣām āgamanam api na sampatsyate | bhaviṣyati tarhi tvāṁ buddhi-prabhāveṇātma-sahitaṁ rakṣayiṣyāmi | yato'nekāṁsalila-caryām ahaṁ jānāmi |

tad ākarṇya śatabuddhir āha—bhoḥ yuktam uktaṁ bhavatā | sahasrabuddhir eva bhavān | athavā sādhv idam ucyate |

buddher buddhimatāṁ loke nāsty agamyaṁ hi kiñcana |

buddhyā yato hatā nandāś cāṇakyenāsi-pāṇayaḥ ||45||

tathā—

na yatrāsti gatir vāyo raśmīnāṁ ca vivasvataḥ |

tatrāpi praviśaty āśu buddhir buddhimatāṁ sadā ||46||

tato vacana-śravaṇa-mātrād api pitṛ-paryāyāgataṁ janma-sthānaṁ tyaktuṁ na śakyate | uktaṁ ca—

na yat svarge'pi saukhyaṁ syād divya-sparśena śobhane |

kusthāne'pi bhavet puṁsāṁ janmano yatra sambhavaḥ ||47||

tan na kadācid api gantavyam | ahaṁ tvāṁ buddhi-prabhāveṇa rakṣayiṣyāmi | maṇḍūka āha—bhadrau ! mama tāvad ekaiva buddhiḥ palāyana-parā | tad aham anya-jalāśayam adyaiva sabhāryo yāsyāmi |

evam uktvā sa maṇḍūko rātrāv evānya-jalāśayaṁ gataḥ | dhīvarair api prabhāte āgatya, jaghanya-madhyamottama-jalacarāḥ matsya-kūrma-maṇḍūka-karkaṭādayo gṛhītāḥ | tāv api śatabuddhi-sahasrabuddhī sabhāryau palāyamānau ciram ātmānaṁ gati-viśeṣa-vijñānaiḥ kuṭila-cāreṇa rakṣantau jāle nipatitau, vyāpāditau ca |

athāparāhna-samaye prahṛṣṭās te dhīvarāḥ sva-gṛhaṁ prati prasthitāḥ | gurutvāc caikena śatabuddhiḥ skandhe kṛtaḥ sahasrabuddhiḥ pralambamāno nīyate | tataś ca vāpīkaṇṭhopagatena maṇḍūkena tau tathā nīyamānau dṛṣṭvā abhihitā svapatnī—priye ! paśya paśya—

śatabuddhiḥ śiraḥstho'yaṁ lambate ca sahasradhīḥ |

ekabuddhir ahaṁ bhadre krīḍāmi vimale jale ||48||

ataś ca varaṁ buddhir na sā vidyā yad bhavatoktaṁ tatreyaṁ me matir yat na ekāntena buddhir api pramāṇam |

suvarṇasiddhiḥ prāha—yadyapy etad asti, tathāpi mitra-vacanaṁ na laṅghanīyam | paraṁ kiṁ kriyate ? nivārito'pi mayā na sthito'si, atilaulyāt vidyāhaṅkārāc ca | athavā sādhv idam ucyate—

sādhu mātula gītena mayā prokto'pi na sthitaḥ |

apūrvo'yaṁ maṇir baddhaḥ samprāptaṁ gīta-lakṣaṇam ||49||

cakradhara āha—katham etat ?

so'bravīt—

### kathā 6

## rāsabha-śṛgāla-kathā

kasmiṁścid adhiṣṭhāne uddhato nāma gardabhaḥ prativasati sma | sa sadaiva rajaka-gṛhe bhārodvahanaṁ kṛtvā rātrau svecchayā paryaṭati | tataḥ pratyūṣe bandhana-bhayāt svayam eva rajaka-gṛham āyāti | rajako'pi tatas taṁ bandhanena niyunakti |

atha tasya rātrau kṣetrāṇi paryaṭataḥ kadācic chṛgālena saha maitrī sañjātā sa ca pīvaratvād vṛtti-bhaṅgaṁ kṛtvā karkaṭikā-kṣetre śṛgāla-sahitaḥ praviśati | evaṁ tau yadṛcchayā cirbhaṭikā-bhakṣaṇaṁ kṛtvā, pratyahaṁ pratyūṣe sva-sthānaṁ vrajataḥ |

atha kadācit tena madoddhatena rāsabhena kṣetra-madhya-sthitena śṛgālo'bhihitaḥ—bhoḥ bhaginī-sūta ! paśya paśya | atīva nirmalā rajanī | tad ahaṁ gītaṁ kariṣyāmi | tat kathaya katamena rāgeṇa karomi |

sa āha—māma ! kim anena vṛthānartha-pracālanena ? yataś caurakarma-pravṛttāv āvām | nibhṛtaiś ca caura-jārair atra sthātavyam | uktaṁ ca—

kāṁsī vivarjayec cauryaṁ nidrāluś cet sa puṁścalīm |

jihvā-laulyaṁ ca rujākrānto jīvitaṁ yo’tra vāñchati ||49||

aparaṁ tvadīyaṁ gītaṁ na madhura-svaraṁ, śaṅkha-śabdānukāraṁ dūrād api śrūyate | tad atra kṣetre rakṣā-puruṣāḥ susuptāḥ santi | te utthāya vadhaṁ bandhanaṁ vā kariṣyanti | tad bhakṣaya tāvad amṛtamayīś carbhaṭīḥ | mā tvam atra gīta-vyāpāra-paro bhava |

tac chrutvā rābhasa āha—bhoḥ vanāśrayatvāt tvaṁ gīta-rasaṁ na vetsi, tenaitad bravīṣi | uktaṁ ca—

śaraj-jyotsnāhate dūraṁ tamasi priya-sannidhau |

dhanyānāṁ viśati śrotre gīta-jhaṅkāra-jā sudhā ||50||

śṛgāla āha—māma, asty etat | paraṁ na vetsi tvaṁ gītam | kevalam unnadasi | tat kiṁ tena svārtha-bhraṁśakena ?

rāsabha āha—dhig dhiṅ mūrkha ! kim ahaṁ na jānāsi gītam ? tad yathā tasya bhedān śṛṇu—

sapta svarās trayo grāmā mūrcchatāś caikatriṁśatiḥ |

tānās tv ekonapaūcāśat tisro mātrā layās trayaḥ ||51||

sthāna-trayaṁ yatīnāṁ ca ṣaḍ-asyāni rasā nava |

rāgā ṣaṭ-triṁśatir bhāvāś catvāriṁśat tataḥ smṛtāḥ ||52||

pañcāśīty-adhikaṁ hy etad gītāṅgānāṁ śataṁ smṛtam |

svayam eva purā proktaṁ bharatena śruteḥ param ||53||

nānyad gītāt priyaṁ loke devānām api dṛśyate |

śuṣka-snāyu-svarāhlādāt try-akṣaṁ jagrāha rāvaṇaḥ ||54||

tat kathaṁ bhaginī-suta mām anabhijñaṁ vadan nivārayati ?

śṛgāla āha—māma ! yady evaṁ yāvad vṛtter dvāra-sthitaḥ kṣetrapālam avalokayāmi, tvaṁ punaḥ svecchayā gītaṁ kuru |

tathānuṣṭhite rāsabha-raṭanam ākarṇya kṣetrapaḥ krodhāt dantān dharṣayan pradhāvitaḥ | yāvad rāsabho dṛṣṭas tāval laguḍa-prahārais tathā hato, yathā pratāḍito bhū-pṛṣṭhe patitaḥ | tataś ca sac-chidram ulūkhalaṁ tasya gale baddhvā kṣetrapālaḥ prasuptaḥ | rāsabho'pi svajāti-svabhāvād gata-vedanaḥ kṣaṇenābhyutthitaḥ | uktaṁ ca—

sārameyasya cāśvasya rāsabhasya viśeṣataḥ |

muhūrtāt paratau na syāt prahāra-janitā vyathā ||55||

tata tam evolūkhalam ādāya vṛttiṁ cūrṇayitvā palāyitum ārabdhaḥ | atrāntare śṛgālo'pi dūrād eva dṛṣṭvā sa-smitam āha—

sādhu mātula gītena mayā prokto'pi na sthitaḥ |

apūrvo'pi maṇir baddhaḥ sāmprataṁ gīta-lakṣaṇam ||56||

tad bhavān api mayā vāryamāṇo'pi na sthitaḥ |

tac chrutvā cakradhara āha—bho mitra ! satyam etat | athavā sādhv idam ucyate—

yasya nāsti svayaṁ prajñā mitroktaṁ na karoti yaḥ |

sa eva nidhanaṁ yāti yathā manthara-kolikaḥ ||57||

suvarṇasiddhir āha—katham etat ?

so'bravīt—

### kathā 7

## manthara-kaulika-kathā

kasmiṁścid adhiṣṭhāne mantharako nāma kaulikaḥ prativasati sma | tasya kadācit paṭa-karmāṇi kurvataḥ sarva-paṭa-karma-kāṣṭhāni bhagnāni | tataḥ sa kuṭhāram ādāya vane kāṣṭhārthaṁ gataḥ | sa ca samudra-taṭe yāvad bhraman prayātaḥ tāvat tatra śiṁśapā-pādapas tena dṛṣṭaḥ | tataś cintitavān—mahān ayaṁ vṛkṣo dṛśyate | tad anenaiva kartitena prabhūtāni paṭa-karmopakaraṇāni bhaviṣyanti | ity avadhārya tasyopari kuṭhāram utkṣiptavān |

atha tatra vṛkṣe kaścit vyantaraḥ samāśritya āsīt | atha tenābhihitam—bhoḥ ! mad-āśrayo'yaṁ pādapaḥ sarvathā rakṣaṇīyaḥ | yato'ham atra mahā-saukhyena tiṣṭhāmi | samudra-kallola-sparśanāc chīta-vāyunāpyāyitaḥ |

kaulika āha—bhoḥ ! kim ahaṁ karomi ? dāru-sāmagrīṁ vinā me kuṭumbaṁ bubhukṣayā pīḍyate | tasmād anyatra śīghraṁ gamyatām | aham enaṁ kartayiṣyāmi |

vyantara āha—bhoḥ ! tuṣṭas tavāham | tat prārthyatām abhīṣṭaṁ kiñcit | rakṣaimaṁ pādapam iti |

kaulika āha—yady eva tad ahaṁ sva-gṛhaṁ gatvā sva-mitraṁ sva-bhāryāṁ ca pṛṣṭvā āgamiṣyāmi | tatas tvayā deyam |

atha tatheti vyantareṇa pratijñāte sa kaulikaḥ prahṛṣṭaḥ sva-gṛhaṁ prati nivṛtto yāvad agre gacchati, tāvad grāma-praveśe nija-suhṛdaṁ nāpitam apaśyat | tataḥ tasya vyantara-vākyaṁ nivedayāmāsa, yat—aho mitra ! mama kaścit vyantaraḥ siddhaḥ | tat kathaya, kiṁ prārthaye ? ahaṁ tvāṁ praṣṭum āgataḥ |

nāpita āha—bhadra ! yady evaṁ tad rājyaṁ prārthayasva, yena tvaṁ rājā bhavasi ahaṁ tvan-mantrī | dvāv apīha sukham anubhūya para-loka-sukham anubhavāvaḥ | uktaṁ ca—

rājā dāna-paro nityam iha kīrtim avāpya ca |

tat prabhāvāt punaḥ svargaṁ spardhate tridaśaiḥ saha ||58||

kaulika āha—asty etat tathāpi gṛhiṇīṁ pṛcchāmi |

sa āha—bhadra ! śāstra-viruddham etat yat striyā saha mantraḥ | yatas tāḥ svalpa-matayo bhavanti | uktaṁ ca—

bhojanācchādane dadyād ṛtu-kāle ca saṅgamam |

bhūṣaṇādyaṁ ca nārīṇāṁ na tābhir mantrayet sudhīḥ ||59||

yatra strī yatra kitavo bālo yatra praśāsitā |

tad gṛhaṁ kṣayam āyāti bhārgavo hīdam abravīt ||60||

tāvat syāt suprasannāsyas tāvad guru-jane rataḥ |

puruṣo yoṣitāṁ yāvan na śṛṇoti vaco rahaḥ ||61||

etāḥ svārtha-parā nāryaḥ kevalaṁ sva-sukhe ratāḥ |

na tāsāṁ vallabhaḥ ko'pi suto'pi sva-sukhaṁ vinā ||62||

kaulika āha—tathāpi praṣṭavyā sā mayā | yataḥ pativratā sā | aparaṁ tām apṛṣṭvāhaṁ na kiñcit karomi |

evaṁ tam abhidhāya satvaraṁ gatvā tām uvāca—priye ! adyāsmākaṁ kaścid vyantaraḥ siddhaḥ | sa vāñchitaṁ prayacchati | tad ahaṁ tvāṁ praṣṭum āgataḥ | tat kathaya kiṁ prārthaye ? eṣa tāvan mama mitraṁ nāpito vatady evaṁ yat—rājyaṁ prārthayasva |

sāha—āryaputra ! kā matir nāpitānām ? tan na kāryaṁ tad vacaḥ | uktaṁ ca—

cāraṇair vandibhir nīcair nāpitair bālakair api |

na mantraṁ maitmān kuryāt sārdhaṁ bhikṣubhir eva ca ||63||

aparaṁ mahatī kleśa-paramparaiṣā rājya-sthitiḥ sandhi-vigraha-yānāsana-saṁśraya-dvaidhībhāvādibhiḥ kadācit puruṣasya sukhaṁ na prayacchatīti | yataḥ—

yadaiva rājye kriyate'bhiṣekas tadaiva yāti vyasaneṣu buddhiḥ |

ghaṭā nṛpāṇām abhiṣeka-kāle sahāmbhasaivāpadam udgiranti ||64||

tathā ca—

rāmasya vrajanaṁ vane nivasanaṁ pāṇḍoḥ sutānāṁ vane

vṛṣṇīnāṁ nidhanaṁ nalasya nṛpate rājyāt paribhraṁśanam |

saudāsaṁ tad-avastham arjuna-vadhaṁ sañcintya laṅkeśvaraṁ

dṛṣṭvā rājya-kṛte viḍambana-gataṁ tasmān na tad vāñchayet ||65||

yad-arthaṁ bhrātaraḥ putrā api vāñchanti ye nijāḥ |

vadhaḥ rājya-kṛtāṁ rājñāṁ tad rājyaṁ dūratas tyajet ||66||

kaulika āha—satyam uktaṁ bhavatyā | tat kathaya kiṁ prārthaye ?

sāha—tvaṁ tāvad ekaṁ paṭaṁ nityam eva niṣpādayasi | tena sarvā vyaya-śuddhiḥ sampadyate | idānīṁ tvam ātmano'nyad bāhu-yugalaṁ dvitīyaṁ śiraś ca yācasva, yena paṭa-dvayaṁ sampādayasi purataḥ pṛṣṭhataś ca | ekasya mūlyena gṛḥe yathā-pūrvaṁ vyayaṁ sampādayiṣyasi, dvitīyasya mūlyena viśeṣa-kṛtyāni kariṣyasi | evaṁ saukhyena svajāti-madhye ślāghyamānasya kālo yāsyati, loka-dvayasyopārjanā ca bhaviṣyati |

so'pi tad ākarṇya prahṛṣṭaḥ prāha—sādhu pativrate ! sādhu ! yuktam uktaṁ bhavatyā | tad evaṁ kariṣyāmi | eṣa me niścayaḥ |

tato'sau gatvā vyantaraṁ prārthayāṁcakre—bho, yadi mamepsitaṁ prayacchasi tat dehi me dvitīyaṁ bāhu-yugalaṁ śiraś ca |

evam abhihite tat-kṣaṇād eva sa dviśirāś caturbāhuś ca sañjātaḥ | tato hṛṣṭa-manā yāvad gṛham āgacchati tāval-lokaiḥ rākṣaso'yam iti mānyamānair laguḍa-pāṣāṇa-prahārais tāḍito mṛtaś ca |

ato'haṁ bravīmi—yasya nāsti svayaṁ prajñā iti |

cakradhara āha—bhoḥ ! satyam etat | sarvo'pi jano'śraddeyām āśāpiśācikāṁ prāpya hāsya-padavīṁ yāti | athavā sādhv idam ucyate kenāpi—

anāgatavatīṁ cintām asambhāvyāṁ karoti yaḥ |

sa eva pāṇḍuraḥ śete soma-śarma-pitā yathā ||67||

suvarṇasiddhir āha—katham etat ?

so'bravīt—

### kathā 8

## soma-śarma-pitṛ-kathā

kasmiṁścin nagare kaścit svabhāva-kṛpaṇo nāma brāhmaṇaḥ prativasati sma | tasya bhikṣārjitaiḥ saktubhir bhukta-śeṣaiḥ kalaśaḥ sampūritaḥ | taṁ ca ghaṭaṁ nāgadante'valambya tasyādhastāt khaṭvāṁ nidhāya satatam eka-dṛṣṭyā tam avalokayati |

atha kadācid rātrau suptaś cintayāmāsa—yat paripūrṇo'yaṁ ghaṭas tāvat saktubhir vartate | tad yadi durbhikṣaṁ bhavati, tad anena rūpyakāṇāṁ śatam utpatsyate | tatas tena mayājād vayaṁ grahītavyam | tataḥ ṣāṇ-māsikam āprasava-vaśāt tābhyāṁ yūthaṁ bhaviṣyati | tato'jābhiḥ prabhūtā gā grahīṣyāmi | gobhir mahiṣīḥ | mahiṣīr baḍavāḥ | baḍavā-prasavataḥ prabhūtā aśvā bhaviṣyanti | teṣāṁ vikrayāt prabhūtaṁ suvarṇaṁ bhaviṣyati | suvarṇena catuḥśālaṁ gṛhaṁ sampatsyate |

tataḥ kaścid brāhmaṇo mama gṛham āgatya prāpta-vayaskāṁ rūpāḍhyāṁ kanyāṁ mahyaṁ dāsyati | tat-sakāśāṭ putro me bhaviṣyati | tasyāḥaṁ somaśarmā iti nāma kariṣyāmi | tatas tasmin jānu-calana-yogye sañjāte'haṁ pustakaṁ gṛhītvāśva-śālāyāḥ pṛṣṭha-deśe upaviṣṭas tad-avadhārayiṣyāmi | atrāntare somaśarmā māṁ dṛṣṭvā janany-utsaṅgāj jānu-calana-paro'śva-khurāsanna-vartī mat-samīpam āgamiṣyati | tato'haṁ brāhmaṇīṁ kopāviṣṭo'bhidhāsyāmi—gṛhāṇa tāvad bālakam | sāpi gṛha-karma-vyagratayāsmad-vacanaṁ na śroṣyati | tato'haṁ samutthāya tāṁ pāda-prahāreṇa tāḍayiṣyāmi |

evaṁ tena dhyāna-sthitena tathaiva pāda-prahāro datto yathā sa ghaṭo bhagnaḥ, svayaṁ ca saktubhiḥ pāṇḍuratāṁ gataḥ | ato'haṁ bravīmi—anāgatavatīṁ cintām iti |

 —o)0(o—

suvarṇasiddhir āha—evam etat | kas te doṣaḥ, yataḥ sarvo'pi lobhena viḍambito bādhyate ? uktaṁ ca—

yo laulyāt kurute naivodarkam avekṣate |

viḍambanām avāpnoti sa yathā candra-bhūpatiḥ ||69||

cakradhara āha—katham etat ?

sa āha—

### kathā 9

## candra-bhūpati-kathā

kasmiṁścin nagare candro nāma bhūpatiḥ prativasati sma | tasya putrā vānara-krīḍā-ratā vānara-yūthaṁ nityam evāneka-bhojana-bhakṣyādibhiḥ puṣṭiṁ nayanti sma | atha vānarādhipo yaḥ sa auśanasa-bārhaspatya-cāṇakya-mata-vit tad-anuṣṭhātā ca tat-sarvān apy adhyāpayati sma |

atha tasmin rāja-gṛhe laghu-kumāra-vāhana-yogyaṁ meṣa-yūtham asti | tan-madhyād eko jihvā-laulyād ahar-niśaṁ niḥśaṅkaṁ mahānase praviśya yat paśyati tat sarvaṁ bhakṣayati | te ca sūpakar yat kiñcit kāṣṭhaṁ mṛṇ-mayaṁ bhājanaṁ kāṁsya-pātraṁ tāmra-pātraṁ vā paśyanti tenāśu tāḍayanti |

so'pi vānara-yūthapas tad dṛṣṭvā vyacintayat—aho meṣa-sūpakāra-kalaho'yaṁ vānarāṇāṁ kṣayāya bhaviṣyati | yato'nna-rasāsvāda-lampaṭo'yaṁ meṣo, mahā-kopāś ca sūpakārā yathāsanna-vastunā praharanti | tad yadi vastuno'bhāvāt kadācid ulmukena tāḍayiṣyanti, tadorṇā-pracuro'yaṁ meṣaḥ svalpenāpi vahninā prajvalayiṣyati | tad dahyamānaḥ punar aśva-kuṭyāṁ samīpa-vartinyāṁ pravekṣyati | sāpi tṛṇa-prācuryāj jvaliṣyati | tato'śvā vahni-dāham avāpsyanti |

śālihotreṇa punar etad uktaṁ yat—vānara-vasayāśvānāṁ vahni-dāha-doṣaḥ praśāmyati | tan nūnam etena bhāvyam atra niścayaḥ | evaṁ niścitya sarvān vānarān āhūya rahasi provāca, yat—

meṣeṇa sūpakārāṇāṁ kalaho yatra jāyate |

sa bhaviṣyaty asandigdhaṁ vānarāṇāṁ kṣayāvahaḥ ||70||

tasmāt syāt kalaho yatra gṛhe nityam akāraṇaḥ |

tad-gṛhaṁ jīvitaṁ vāñchan dūrataḥ parivarjayet ||71||

kalahāntāni harmyāṇi kuvākyāntaṁ ca sauhṛdam |

kurājāntāni rāṣṭrāṇi kukarmāntaṁ yaśo nṛṇām ||72||

tan na yāvat sarveṣāṁ saṅkṣayo bhavati, tāvad evaitad rāja-gṛhaṁ santyajya vanaṁ gacchāmaḥ | atha tat tasya vacanam aśraddheyaṁ śrutvā madoddhatā vānarāḥ prahasya procuḥ—bho bhavato vṛddha-bhāvād buddhi-vaikalyaṁ sañjātaṁ, yenaitad bravīṣi | uktaṁ ca—

vadanaṁ daśanair hīnaṁ lālā sravati nityaśaḥ |

na matiḥ sphurati kvāpi bāle vṛddhe viśeṣataḥ ||73||

na vayaṁ svarga-samānopabhogān nānā-vidhān bhakṣya-viśeṣān rāja-putraiḥ sva-dattān amṛta-kalpān parityajya tatrāṭavyāṁ kaṣāya-kaṭu-tikta-kṣāra-rūkṣa-phalāni bhakṣayiṣyāmaḥ |

tac chrutvāśru-kaluṣāṁ dṛṣṭiṁ kṛtvā sa provāca—re re mūrkhāḥ ! yūyam etasya sukhasya pariṇāmaṁ na jānītha | kiṁ pāka-rasāsvādana-prāyam etat sukhaṁ pariṇāme viṣavad bhaviṣyati | tad ahaṁ kula-kṣayaṁ svayaṁ nāvalokayiṣyāmi | sāmprataṁ vanaṁ yāsyāmi | uktaṁ ca—

mitraṁ vyasana-samprāptaṁ sva-sthānaṁ para-pīḍanam |

dhanyās te ye na paśyanti deśa-bhaṅgaṁ kula-kṣayam ||74||

evam abhidhāya sarvāṁs tān parityajya sa yūthādhipo'ṭavyāṁ gataḥ | atha tasmin gate'nyasmin ahani sa meṣo mahānase praviṣṭo, yāvat sūpakāreṇa nānyat kiñcit samāsāditaṁ tāvad ardha-jvalita-kāṣṭhena tāḍyamāno jājvalyamana-śarīraḥ śabdāyamāno'śva-kuṭyāṁ pratyāsanna-vartinyāṁ praviṣṭaḥ |

tatra tṛṇa-prācurya-yuktāyāṁ kṣitau tasya praluṭhataḥ sarvatrāpi vahni-jvālās tathā samutthitā yathā kecid aśvāḥ sphuṭita-locanāḥ pañcatvaṁ gatāḥ | kecid bandhanāni troṭayitvā ardha-dagdha-śarīrā itaś cetaś ca hreṣāyamāṇā dhāvamānā sarvam api jana-samūham ākulīcakruḥ |

atrāntare rājā saviṣādaḥ śālihotrajñān vaidyān āhūya provāca—bhoḥ ! procyatām eṣām aśvānāṁ kaścid dāhopaśamanopāyaḥ |

te'pi śāstrāṇi vilokya procuḥ—deva ! proktam atra viṣaye bhagavatā śālihotreṇa, yat—

kapīnāṁ medasā doṣo vahni-dāha-samudbhavā |

aśvānāṁ nāśam abhyeti tamaḥ sūryodaye yathā ||75||

tat kriyatām etac cikitsitāṁ drāk, yāvad ete na dāha-doṣeṇa vinaśyanti |

so'pi tad ākarṇya samasta-vānara-vadham ādiṣṭavān | kiṁ bahunā, sarve'pi te vānarā vividhāyudha-laguḍa-pāṣāṇādibhir vyāpāditāḥ iti |

atha so'pi vānara-yūthapas taṁ putra-pautra-bhrātṛ-suta-bhāgineyādi-saṅkṣayaṁ jñātvā viṣādam upagataḥ | santyaktāhāra-kriyo vanād vanaṁ paryaṭati | acintayac ca—katham ahaṁ tasya nṛpāpasadayānṛṇatā-kṛtyenāpakṛtyaṁ kariṣyāmi | uktaṁ ca—

marṣayed dharṣaṇāṁ yo’tra vaṁśajāṁ para-nirmitām |

bhayād vā yadi vā kāmāt sa jñeyaḥ puruṣādhamaḥ ||76||

atha tena vṛddha-vānareṇa kutracit pipāsākulena bhramatā padminī-khaṇḍa-maṇḍitaṁ saraḥ samāsāditam | tad yāvat sūkṣmekṣikayāvalokayati tāvad vanacara-manuṣyāṇāṁ pada-paṅkti-pradeśo’sti na niṣkramaṇam | tataś cintitam—nūnam atra ākrānte duṣṭa-grāheṇa bhāvyam | tat-padminī-nālam ādāya dūrastho’pi jalaṁ pibāmi |

tathānuṣṭhite tan-madhyād rākṣaso niṣkramya ratna-mālā-vibhūṣita-kaṇṭhas tam uvāca—bhoḥ ! atra yaḥ salile praveśaṁ karoti sa me bhakṣyaḥ iti | tan nāsti dhūrtataras tvat-samo’nyo yaḥ pānīyam anena vidhinā pibati | tatas tuṣṭo’haṁ, prārthayasva hṛdaya-vāñchitam |

kapir āha—bhoḥ ! kiyatī me bhakṣaṇa-śaktiḥ ?

sa āha—śata-sahasrāyuta-lakṣāṇy api jala-praviṣṭāni bhakṣayāmi | bāhyataḥ śṛgālo’pi māṁ dharṣayati |

vānara āha—asti me kenacid bhūpatinā sahātyantaṁ vairam | yady enāṁ ratna-mālāṁ me prayacchasi, tat parivāram api taṁ bhūpatiṁ vākya-prapañcena lobhayitvātra sarasi praveśayāmi |

so’pi śraddheyaṁ vacas tasya śrutvā ratna-mālāṁ dattvā prāha—bho mitra ! yat samucitaṁ bhavati tat kartavyam iti |

vānaro’pi ratna-mālā-vibhūṣita-kaṇṭho vṛkṣa-prāsādeṣu paribhraman janair dṛṣṭaḥ | pṛṣṭaś ca—bho yūthapa ! bhavān iyantaṁ kālaṁ kutra sthitaḥ ? bhavatā īdṛg ratna-mālā kutra labdhā ? dīptyā sūryam api tiraskaroti |

vānaraḥ prāha—asti kutracid araṇye guptataraṁ mahat saro dhanada-nirmitam | tatra sūrye’rdhodite ravi-vāre yaḥ kaścin nimajjati, sa dhanada-prasādād īdṛg-ratna-mālā-vibhūṣita-kaṇṭho niḥsarati |

atha bhūbhujā tad ākarṇya, sa vānaraḥ samāhūtaḥ | pṛṣṭaś ca—bho yūthādhipa ! kiṁ satyam etat ? ratna-mālā-sanāthaṁ saro’sti kvāpi ?

kapir āha—svāmin ! eṣa pratyakṣatayā mat-kaṇṭha-sthitayā ratna-mālayā pratyayas te | tad yadi ratna-mālayā prayojanaṁ tan mayā saha kam api preṣaya, yena darśayāmi |

tac chrutvā nṛpatir āha—yady evaṁ tad ahaṁ sa-parijanaḥ svayam eṣyāmi, yena prabhūtā ratna-mālā utpadyate |

vānara āha—evaṁ kriyatām |

tathānuṣṭhite bhūpatinā saha ratna-mālā-lobhena sarve kalatra-bhṛtyāḥ prasthitāḥ | vānaro’pi rājñā dolādhirūḍhena svotsaṅge āropitaḥ sukhena prīti-pūrvam ānīyate | athavā sādhv idam ucyate—

tṛṣṇe devi namas tubhyaṁ yayā vittānvitā api |

akṛtyeṣu niyojyante bhrāmante durgameṣv api ||77||

tathā ca—

icchati śatī sahasraṁ sahasrī lakṣam īhate |

lakṣādhipas tathā rājyaṁ rājyasthaḥ svargam īhate ||78||

jīryante jīryataḥ keśāḥ dantā jīryanti jīryataḥ |

jīryataś cakṣuṣī śrotre tṛṣṇaikā taruṇāyate ||79||

atha tat-saraḥ samāsādya vānaraḥ pratyūṣa-samaye rājānam uvāca—deva ! atrārdhodite sūrye’ntaḥ-praviṣṭānāṁ siddhir bhavati tat sarvo’pi jana ekadaiva praviśatu | tvayā punar mayā saha praveṣṭavyaṁ, yena pūrva-dṛṣṭa-sthānam āsādya, prabhūtās te ratna-mālā darśayāmi |

atha praviṣṭās te lokāḥ sarve bhakṣitā rākṣasena | atha teṣu ciramāṇeṣu rājā vānaram āha—bho yūthādhipa kim iti cirāyate me parijanaḥ ?

tac chrutvā vānaraḥ satvaraṁ vṛkṣam āruhya rājānam uvāca—bho duṣṭa-narapate ! rākṣasenāntaḥ-salila-sthitena bhakṣitās te parijanaḥ | sādhitaṁ mayā kula-kṣayajaṁ vairam, tad gamyatām | tvaṁ svāmīti matvā nātra praveśitaḥ | uktaṁ ca—

kṛte pratikṛtaṁ kuryād dhiṁsite pratihiṁsitam |

na tatra doṣaṁ paśyāmi yo duṣṭe duṣṭam ācaret ||79||

tat tvayā mama kula-kṣayaḥ kṛtaḥ mayā punas tava iti |

athaitad ākarṇya rājā kopāviṣṭaḥ padātir ekākī yathāyāta-mārgeṇa niṣkrāntaḥ | atha tasmin bhūpatau gate rākṣasa-spṛṣṭo jalān niṣkramya sānandam idam āha—

hataḥ śatruḥ kṛtaṁ mitraṁ ratna-mālā na hāritā |

nālena pibatā toyaṁ bhavatā sādhu vānara ||81||

ato’haṁ bravīmi—yo laulyāt kurute karma iti |

—o)0(o—

evam uktvā bhūyo’pi sa cakradharam āha—bho mitra ! preṣaya māṁ, yena sva-gṛhaṁ gacchāmi |

cakradhara āha—bhadra ! āpad-arthe dhana-mitra-saṅgrahaḥ kriyate | tan mām evaṁvidhaṁ tyaktvā kva yāsyasi ? uktaṁ ca—

yas tyaktvā sāpadaṁ mitraṁ yāti niṣṭhuratāṁ vahan |

kṛtaghnas tena pāpena narake yāty asaṁśayam ||82||

suvarṇasiddhir āha—bhoḥ, satyam etad yadi gamya-sthāne śaktir bhavati | etat punar manuṣyāṇām agamya-sthānam | nāsti kasyāpi tvām unmocayituṁ śaktiḥ aparaṁ yathā yathā cakra-bhrama-vedanayā tava mukha-vikāraṁ paśyāmi tathā tathāham etaj jānāmi yat drāg gacchāmi mā kaścin mamāpy anartho bhaved iti | yataḥ—

yādṛśī vadana-cchāyā dṛśyate tava vānara |

vikālena gṛhīto’si yaḥ paraiti sa jīvati ||83||

cakradhara āha—katham etat ?

so’bravīt—

### kathā 10

## vikāla-vānara-kathā

kasmiṁścin nagare bhadraseno nāma rājā prativasati sma | tasya sarva-lakṣaṇa-sampannā ratnavatī nāma kanyāsti | tāṁ kaścid rākṣaso jihīrṣati | rātrāv āgatyopabhuṅkte, paraṁ kṛta-rakṣopadhānāṁ tāṁ hartuṁ na śaknoti | sāpi tat-samaye rakṣaḥ-sānnidhyajām avasthām anubhavati kampādibhiḥ |

ekam atikrāmati kāle kadācit sa rākṣaso madhya-niśāyāṁ gṛha-koṇe sthitaḥ | sāpi rāja-kanyā sva-sakhīm uvāca—sakhi ! paśyaiṣa vikālaḥ samaye nityam eva māṁ kadarthayati | asti tasya durātmanaḥ pratiṣedhopāyaḥ kaścit ?

tac chrutvā rākṣaso'pi vyacintayat—nūnaṁ yathāhaṁ tathānyo'pi kaścid vikāla-nāmāsyā haraṇāya nityam evāgacchati | paraṁ so'py enāṁ hartuṁ na śaknoti | tat tāvad aśva-rūpaṁ kṛtvāśva-madhya-gato nirīkṣayāmi | kiṁ-rūpaḥ sa kiṁ-prabhāvaś ceti ? evaṁ rākṣaso'śva-rūpaṁ kṛtvāśvānāṁ madhye tiṣṭhati |

tathānuṣṭhite niśītha-samaye rāja-gṛhe kaścid aśva-cauraḥ praviṣṭaḥ | sa ca sarvān aśvān avalokya taṁ rākṣasam aśvatamaṁ vijñāyādhirūḍhaḥ |

atrāntare rākṣasaś cintayāmāsa—nūnam eṣa vikāla-nāmā māṁ cauraṁ matvā kopān nihantum āgataḥ | tat kiṁ karomi ? evaṁ cintayan so'pi tena khalīnaṁ mukhe nidhāya kaśāghātena tāḍitaḥ | athāsau bhaya-trasta-manāḥ pradhāvitum ārabdhaḥ |

cauro'pi dūraṁ gatvā khalīnākarṣaṇena taṁ sthiraṁ kartum ārabdhavān | sa tu vegād vegataraṁ gacchati | atha taṁ tathāgaṇita-khalīnākarṣaṇaṁ matvā cauraś cintayāmāsa—aho naivaṁ-vidhā vājino bhavanty agaṇita-khalīnāḥ | tan nūnam anenāśva-rūpeṇa rākṣasena bhavitavyam | yadyapi kañcit pāṁsulaṁ bhūmi-deśam avalokayāmi tad ātmānaṁ tatra pātayāmi | nānyathā me jīvitavyam asti |

evaṁ cintayata iṣṭa-devatāṁ smaratas tasya so'śvo baṭa-vṛkṣasya tale niṣkrāntaḥ | cauro'pi baṭa-praroham āsādya tatraiva vilagnaḥ | tato dvāv api tau pṛthag-bhūtau paramānanda-bhājau jīvita-viṣaye labdha-pratyāśau sampannau |

atha tatra baṭe kaścid rākṣasa-suhṛd vānaraḥ sthita āsīt | tena rākṣasaṁ trastam ālokya vyāhṛtam—bho mitra ! kim eva alāyyate'līka-bhayena ? tad bhakṣyo'yaṁ mānuṣaḥ bhakṣyatām |

so'pi vānara-vaco niśamya, svarūpam ādhāya śaṅkita-manāḥ skhalita-gatir nivṛttaḥ | cauro'pi taṁ vānarāhūtaṁ jñātvā kopāt tasya lāṅgulaṁ lambamānaṁ mukhe nidhāya carvitavān |

vānaro'pi taṁ rākṣasābhyadhikaṁ manyamāno bhayān na kiñcid uktavān | kevalaṁ vyathārto nimīlita-nayanas tiṣṭhati | rākṣaso'pi taṁ tathā-bhūtam avalokya ślokam enam apaṭhat—

yādṛśī vacana-cchāyā dṛśyate tava vānara |

vikālena gṛhīto'si yaḥ paraiti sa jīvati ||84||

ity uktvā praṇaṣṭaś ca | tat preṣaya māṁ yena gṛhaṁ gacchāmi | tvaṁ punar anubhuṅkṣvātra sthita eva lobha-vṛkṣa-phalam |

cakradhara āha—bhoḥ akāraṇam etat | daiva-vaśāt sampadyate nṛṇāṁ śubhāśubham | uktaṁ ca—

durgas trikūṭaḥ parikhā samudro

rakṣāṁsi yodhā dhanadāc ca vittam |

śāstraṁ ca yasyośanasā praṇītaṁ

sa rāvaṇo daiva-vaśād vipannaḥ ||85||

tathā ca—

andhakaḥ kubjakaś caiva tristanī rāja-kanyakā |

trayo’py anyāyataḥ siddhāḥ saṁmukhe karmaṇi sthite ||86||

suvarṇa-siddhiḥ prāha—katham etat ?

so'bravīt—

### kathā 11

## andhaka-kubjaka-tristanī-kathā

asty atra dharā-tala uttarā-pathe madhu-puraṁ nāma nagaram | tatra madhusenā nāma rājā babhūva | tasya kadācid viṣaya-sukham anubhavatas tristanī kanyā babhūva | atha tāṁ trastanīṁ jātāṁ śrutvā sa rājā kañcukinaḥ provāca, yad—bhos tyajyatām iyaṁ trastanī gatvā dūre'raṇye yathā kaścin na jānāti |

tac chrutvā kañcukinaḥ procuḥ—mahārāja jñāyate yad aniṣṭa-kāriṇī tristanī kanyā bhavati | tathāpi brāhmaṇam āhūya praṣṭavyāḥ, yena loka-dvayaṁ na virudhyate, yataḥ—

yaḥ satataṁ paripṛcchati śṛṇoti sandhārayaty aniśam |

tasya divākara-kiraṇair nalinīva vivardhate buddhiḥ ||85||

tathā ca—

pṛcchakena sadā bhāvyaṁ puruṣeṇa vijānatā |

rākṣasendra-gṛhīto'pi praśnān mukto dvijaḥ purā ||86||

rājā āha--katham etat ?

te procuḥ—

### kathā 12

## caṇḍakarma-nāma-rākṣasa-kathā

deva ! kasmiṁścid vanoddeśe caṇḍakarmā nāma rākṣasaḥ prativasati sma | ekadā tena bhramatāṭavyāṁ kaścid brāhmaṇaḥ samāsāditaḥ | tatas tasya skandham āruhya provāca—bho agresaro gamyatām |

brāhmaṇo'pi bhaya-trasta-manās tam ādāya prasthitaḥ | atha tasya kamalodara-komalau pādau dṛṣṭvā brāhmaṇo rākṣasam apṛcchat—bhoḥ ! kim evaṁ-vidhau te pādāv atikomalau ?

rākṣasa āha—bhoḥ ! vratam asti, nāham ārdra-pādo bhūmiṁ spṛśāmi |

tatas tac chrutvātmano mokṣopāyaṁ cintayaṁs tat-saraḥ prāptaḥ | tato rākṣasenābhihitaṁ—bhoḥ ! yāvad ahaṁ snānaṁ kṛtvā devatārcana-vidhiṁ vidhāyāgacchāmi tāvat tvayātaḥ sthānād anyatra na gantavyam |

tathānuṣṭhite dvijaś cintayāmāsa—nūnaṁ devatārcana-vidher ūrdhvaṁ mām eṣa bhakṣayiṣyati | tad drutataraṁ gacchāmi, yenaiṣa ārdra-pādo na mama pṛṣṭham eṣyati |

tathānuṣṭhite rākṣaso vrata-bhaṅga-bhayāt tasya pṛṣṭhaṁ na gataḥ | ato'haṁ bravīmi—pṛcchakena sadā bhāvyam iti |

atha tebhyas tac chrutvā—rājā dvijān āhūya provāca—bho brāhmaṇāḥ ! tristanī me kanyā samutpannā, tat kiṁ tasyāḥ pratividhānam asti, na vā ?

hīnāṅgī vādhikāṅgī vā yā bhavet kanyakā nṛṇām |

bhartuḥ syāt sā vināśāya sva-śīla-nidhanāya ca ||87||

yā punas tristanī kanyā yāti locana-gocaram |

pitaraṁ nāśaty eva sā drutaṁ nātra saṁśayaḥ ||88||

tasmād asyā darśanaṁ pariharatu devaḥ | tathā yadi kaścid udvāhayati, tad enāṁ tasmai dattvā, deśa-tyāgena sa niyojayitavyaḥ iti | evaṁ-kṛte loka-dvayāviruddhatā bhavati |

atha teṣāṁ tad-vacanam ākarṇya sa rājā paṭaha-śabdena sarvatra ghoṣaṇām ājñāpayāmāsa—aho ! tristanīṁ rājakanyāṁ yaḥ kaścid udvāhayati sa suvarṇa-lakṣam āpnoti deśa-tyāgaṁ ca |

evaṁ tasyām āghoṣaṇāyāṁ kriyamāṇāyāṁ mahān kālo vyatītaḥ | na kaścit tāṁ pratigṛhṇāti | sāpi yauvanonmukhī sañjātā sugupta-sthāna-sthitā yatnena rakṣyamāṇā tiṣṭhati |

atra tatraiva nagare kaścid andhas tiṣṭhati | tasya ca mantharaka-nāmā kubjo'gresaro yaṣṭi-grāhī | tābhyāṁ taṁ paṭaha-śabdam ākarṇya, mitho mantritaṁ—spṛśyate'yaṁ paṭahaḥ | yadi katham api daivāt kanyā labhyate | suvarṇa-prāptiś ca bhavati, tathā sukhena suvarṇa-prāptyā kālo vrajati | atha yadi tasya doṣato mṛtyur bhavati | tadā dāridryopāttasyāsya kleśasya paryanto bhavati | uktaṁ ca—

lajjā snehaḥ svara-madhuratā buddhayo yauvana-śrīḥ

kāntāsaṅgaḥ svajana-mamatā duḥkha-hānir vilāsaḥ |

dharmaḥ śāstraṁ sura-guru-matiḥ śaucam ācāra-cintā

pūrṇe sarve jaṭhara-piṭhare prāṇināṁ sambhavanti ||89||

evam uktvāndhena gatvā, sa paṭahaḥ spṛṣṭaḥ | uktaṁ ca—bhoḥ ! ahaṁ tāṁ kanyām udvāhayāmi, yadi rājā me prayacchati |

tatas tai rāja-puruṣair gatvā rājñe niveditam—deva ! andhena kenacit paṭahaḥ spṛṣṭaḥ | tad atra viṣaye devaḥ pramāṇam |

rājā prāha—

andho vā vadhiro vātha kuṣṭī vāpy antyajo’pi vā |

parigṛhṇātu tāṁ kanyāṁ sa-lakṣāṁ syād videśagaḥ ||90||

atha rājādeśāt tai rāja-puruṣais taṁ nadī-tīre nītvā suvarṇa-lakṣeṇa samaṁ vivāha-vidhinā tristanīṁ tasmai dattvā, jala-yāne nidhāya kaivartāḥ proktāḥ—bho ! deśāntaraṁ nītvā kasmiṁścid adhiṣṭhāne'ndhaḥ sapatnīkaḥ | kubjakena saha mocanīyaḥ |

tathānuṣṭhite videśam āsādya kasmiṁścid adhiṣṭhāne kaivarta-darśite trayo'pi mūlyena gṛhaṁ prāptāḥ sukhena kālaṁ nayanti sma | kevalam andhaḥ paryaṅke suptas tiṣṭhati, gṛha-vyāpāraṁ mantharakaḥ karoti | evaṁ gacchatā kālena tristanyā kubjakena saha vikṛtiḥ samapadyata | athavā sādhv idam ucyate—

yadi syāc chrī-talo vahniś candramā dahanātmakaḥ |

susvādaḥ sāgaraḥ strīṇāṁ tat-satīs tvaṁ prajāyate ||91||

athānyedyus tristanyā mantharako'bhihitaḥ—bhoḥ subhaga ! yady eṣo'ndhaḥ kathañcit vyāpādyate, tad āvayoḥ sukhena kālo yāti | tad anviṣyatāṁ kutracid viṣam, yenāsmai tat pradāya sukhinī bhavāmi |

anyadā kubjakena paribhramatā mṛtaḥ kṛṣṇasarpaḥ prāptaḥ | taṁ gṛhītvā prahṛṣṭa-manā gṛham abhyetya tām āha—subhage ! labdho'yaṁ kṛṣṇa-sarpaḥ | tad enaṁ khaṇḍaśaḥ kṛtvā prabhūta-śuṇṭhy-ādibhiḥ saṁskāryāsmai vikala-netrāya matsyāmiṣaṁ bhaṇitvā prayaccha yena drāg vinaśyati | yato'sya matsyāmiṣaṁ sadā priyam | evam uktvā mantharako bahir gataḥ |

sāpi pradīpte vahnau kṛṣṇa-sarpaṁ khaṇḍaśaḥ kṛtvā takra-sthālyām ādhāya gṛha-vyāpārākulā taṁ vikalākṣaṁ sa-praśrayam uvāca—ārya-putra ! tavābhīṣṭaṁ matsya-māṁsaṁ samānītam | yatas tvaṁ sadaiva tat pṛcchasi | te ca matsyā vahnau pāvanāya tiṣṭhanti | tad yāvad ahaṁ gṛha-kṛtyaṁ karomi, tāvat tvaṁ darvīm ādāya kṣaṇam ekaṁ tān pracālaya |

so'pi tad ākarṇya hṛṣṭa-manāḥ sṛkkaṇī parilihan drutam utthāya darvīm ādāya pramathitum ārabdhaḥ | atha tasya matsyān mathnato viṣa-garbha-bāṣpeṇa saṁspṛṣṭaṁ nīla-paṭalaṁ cakṣurbhyām agalat | asāv apy andhas taṁ bahu-guṇaṁ manyamāno viśeṣān netrābhyāṁ bāṣpa-grahaṇam akarot |

tato labdha-dṛṣṭir jāto yāvat paśyati, tāvat takra-madhye kṛṣṇa-sarpa-khaṇḍāni kevalāny evāvalokayati | tato vyacintayat—aho, kim etat ? mama matsyāmiṣaṁ kathitam āsīd anayā | etāni tu kṛṣṇa-sarpa-khaṇḍāni | tat tāvad vijānāmi samyak tristanyāś ceṣṭitam | kiṁ mama vadhopāya-kramaḥ kubjasya vā ? utāho anyasya vā kasyacit ? evaṁ vicintya svākāraṁ gūhayann andhavat karma karoti yathā purā |

atrāntare kubjaḥ samāgatya niḥśaṅkatayāliṅgana-cumbanādibhis tristanīṁ sevitum upacakrame | so'py andhas tam avalokayann api yāvan na kiñcic chastraṁ paśyati, tāvat kopa-vyākula-manāḥ pūrvavac chayanaṁ gatvā kubjaṁ caraṇābhyāṁ saṅgṛhya sāmarthyāt sva-mastakopari bhrāmayitvā tristanīṁ hṛdaye vyatāḍayat |

atha kubja-prahāreṇa tasyās tṛtīyaḥ stana urasi praviṣṭaḥ | tathā balān mastakopari bhramaṇena kubjaḥ prāñjalatāṁ gataḥ |

 --o)0(o--

ato'haṁ bravīmi—andhakaḥ kubjakaś caiva (84) iti |

suvarṇasiddhir āha—bhoḥ satyam etat | daivānukūlatayā sarvaṁ kalyāṇaṁ sampadyate | tathāpi puruṣeṇa satāṁ vacanaṁ kāryam | punar evam eva vartitavyam | atha evam eva yo vartate, sa tvam iva vinaśyati | tathā ca—

ekodarāḥ pṛthag grīvā anyānya-phala-bhakṣiṇaḥ |

asaṁhatā vinaśyanti bhāruṇḍā iva pakṣiṇaḥ ||92||

cakradhara āha—katham etat ?

so'bravīt—

### kathā 13

## bhāruṇḍa-pakṣi-kathā

kasmiṁścit sarovare bhāruṇḍa-nāmā pakṣī ekodaraḥ pṛthag-grīvaḥ prativasati sma | tena ca samudra-tīre paribhramatā kañcit phalam amṛta-kalpaṁ taraṅga-kṣiptaṁ samprāptam | so'pi bhakṣayann idam āha—aho ! bahūni mayāmṛta-prāyāṇi samudra-kallolāhṛtāni phalāni bhakṣitāni | param apūrvo'syāsvādaḥ | tat kiṁ pārijāta-haricandana-taru-sambhavam ? kiṁ vā, kiñcid amṛta-maya-phalam idam avyaktenāpi vidhināpātitam |

evaṁ tasya bruvato dvitīya-mukhenābhihitam—bho, yady evaṁ tan mamāpi stokaṁ prayaccha, yenāham api jihvā-saukhyam anubhavāmi |

tato vihasya prathama-vaktreṇābhihitam—āvayos tāvad ekam udaram | ekā tṛptiś ca bhavati | tataḥ kiṁ pṛthag bhakṣitena ? varam anena śeṣeṇa priyā toṣyate |

evam abhidhāya tena śeṣaṁ bhāruṇḍyāḥ pradattam | sāpi tad āsvādya prahṛṣṭatamāliṅgana-cumbana-sambhāvanādy-aneka-cāṭu-parā ca babhūva | dvitīyaṁ mukhaṁ tad-dinād eva prabhṛti sodvegaṁ sa-viṣādaṁ ca tiṣṭhati |

athānyedyur dvitīya-mukhena viṣa-phalaṁ prāptam | tad dṛṣṭvāparam āha—bho nistriṁśa ! puruṣādhama ! nirapekṣa ! mayā viṣa-phalam āsāditam | tat tavāpamānād bhakṣayāmi |

apareṇābhihitam—mūrkha ! mā maivaṁ kuru | evaṁ kṛte dvayor api vināśo bhaviṣyati | athaivaṁ vadatā tenāpamānena tat phalaṁ bhakṣitam | kiṁ bahunā, dvāv api vinaṣṭau |

 --o)0(o--

ato'haṁ bravīmi—ekodarāḥ pṛthag-grīvāḥ (92) iti |

cakradhara āha—satyam etat | tad gaccha gṛham | param ekākinā na gantavyam | uktaṁ ca—

ekaḥ svādu na bhuñjīta ekaś cārthān na cintayet |

eko na gacched adhvānaṁ naikaḥ supteṣu jāgṛyāt ||93||

api ca—

api kāpuruṣo mārge dvitīyaḥ kṣema-kārakaḥ |

karkaṭena dvitīyena jīvitaṁ parirakṣitam ||94||

suvarṇa-siddhiḥ prāha—katham etat ?

so'bravīt—

### kathā 14

## brāhmaṇa-karkaṭaka-kathā

kasmiṁścid adhiṣṭhāne brahmadatta-nāmā brāhmaṇaḥ prativasati sma | sa ca prayojana-vaśād grāmaṁ prasthitaḥ sva-mātrābhihitaḥ, yad—vatsa ! katham ekākī vrajasi ? tad anviṣyatāṁ kaścid dvitīyaḥ sahāyaḥ |

sa āha—amba ! mā bhaiṣīḥ | nirupadravo'yaṁ mārgaḥ | kārya-vaśād ekākī gamiṣyāmi |

atha tasya taṁ niścayaṁ jñātvā samīpastha-vāpyāḥ sakāśāt karkaṭam ādāya mātrābhihitaṁ—vatsa, avaśyaṁ yadi gantavyam | tad eṣa karkaṭo'pi sahāyo bhavatu | tad enaṁ gṛhītvā gaccha |

so'pi mātur vacanād ubhābhyāṁ pāṇibhyāṁ na saṅgṛhya karpūra-puṭikā-madhye nidhāya, pātra-madhye saṁsthāpya śīghraṁ prasthitaḥ |

atha gacchan grīṣmoṣmaṇā santaptaḥ kañcin mārgasthaṁ vṛkṣam āsādya, tatraiva prasuptaḥ | atrāntare vṛkṣa-koṭarān nirgatya sarpas tat-samīpam āgataḥ |

sa cābhyantara-gatāṁ karpūra-puṭikām atilaulyād abhakṣayat | so'pi karkaṭas tatraiva sthitaḥ san sarpa-prāṇān apāharata | brāhmaṇe'pi yāvat prabuddhaḥ paśyati, tāvat samīpe mṛta-kṛṣṇa-sarpo nija-pārśve karpūra-puṭikopari sthitas tiṣṭhati | taṁ dṛṣṭvā vyacintayat—karkaṭenāyaṁ hataḥ iti | prasanno bhūtvābravīc ca—bhoḥ ! satyam abhihitaṁ mama mātrā yat puruṣeṇa ko'pi sahāyaḥ kāryaḥ | naikākinā gantavyam | yato mayā śraddhā-pūrita-cetasā tad-vacanam anuṣṭhitaṁ tenāhaṁ karkaṭena sarva-vyāpādanād rakṣitaḥ | athavā sādhv idam ucyate—

kṣīṇaḥ śrayati śaśī ravim ṛddho vardhayati payasāṁ nātham |

anye vipadi sahāyā dhanināṁ śriyam anubhavanty anye ||95||

mantre tīrthe dvije deve daivajñe bheṣaje gurau |

yādṛśī bhāvanā yasya siddhir bhavati tādṛśī ||96||

evam śrutvā suvarṇasiddhis tam anujñāpya svagṛhaṁ prati nivṛttaḥ |

iti śrī-viṣṇu-śarma-viracite pañcatantre aparīkṣita-kārakaṁ nāma

pañcamaṁ tantraṁ samāptam

||5||

1. yady apy evaṁ tathāpi tvaṁ darśaya taṁ caurasiṁhaṁ yathā vyāpādayāmi | [↑](#footnote-ref-2)
2. (alt.) yaḥ paśyati sa paśyati [↑](#footnote-ref-3)
3. (alt.) rāja-puruṣaiḥ [↑](#footnote-ref-4)
4. (alt.) devaśakti-kathā [↑](#footnote-ref-5)